
Atsitiktiniai susitikimai 


Pirmoji diena 
I 
Tarp šmėklų 


Esame ne tai, ką matome veidrodyje. Esame 
tai, kas atsispindime kitų akyse. 


Tarun J. TEjPAL 


Harvardo universitetas 
Keimbridžas 
2011 m. gruodžio 19 d. 


Nors auditorija buvo pilnutėlė, joje viešpatavo tyla. 

Seno sieninio laikrodžio bronziniu ciferblatu rodyklės 
rodė 14 val. 55 min. Matjaus Šapiro skaitoma filosofijos pa- 
skaita artėjo į pabaigą. 

Pirmoje eilėje sėdinti dvidešimt dvejų Erika Stiuart įdė- 
miai žvelgė į profesorių. Visą valandą ji nesėkmingai bandė pa- 
traukti jo dėmesį, atidžiai klausydama jo kalbos, galvos linkte- 
lėjimu pritardama kiekvienai jo pastabai. Nors dėstytojas buvo 
abejingas bet kokiai merginos iniciatyvai, ji kiekvieną dieną 
jautėsi vis labiau jo užburta. 

Jaunatviškas veidas, trumpai kirpti plaukai ir „trijų die- 
nų“ barzdelė teikė jam neabejotino žavesio ir kurstė aistras 
tarp studenčių. Dėl išblukusių džinsų, sendintos odos ilgaaulių 
batų ir megztinio aukšta apykakle Matjus veikiau panėšėjo į 
aspirantą nei į griežtos ir asketiškos išvaizdos kolegas, kuriuos 


galėjai sutikti universiteto miestelyje. Tačiau dar labiau nei 
puikia išvaizda jis viliojo savo iškalba. 

Universiteto miestelyje Matjus Šapiro buvo vienas popu- 
liariausių profesorių. Keimbridžo universitete dėstė jau pen- 
kerius metus ir kasmet jo paskaitos pritraukdavo būrį naujų 
studentų. Iš lūpų į lūpas sklindant atsiliepimams, šį trimest- 
rą į jo dėstomą dalyką užsirašė per aštuonis šimtus studentų 
ir dabar jo paskaitos vykdavo didžiausioje Sever Holo pastato 
auditorijoje. 


Filosofija yra nieko verta, 
jei ji neišveja dvasios kančių. 


Ant lentos kaligrafiškai išraityta Epikūro frazė buvo Mat- 
jaus mokymo ašis. 

Jo filosofijos paskaitos buvo nesunkiai suprantamos ir ne- 
apsunkintos painiomis sąvokomis. Jokie argumentai neatitrūk- 
davo nuo realybės. Kiekvieną pasisakymą Šapiro pradėdavo 
kalbomis apie kasdienį studentų gyvenimą, gvildendavo kon- 
krečias problemas, su kuriomis jiems tekdavo susidurti: baimę 
susikirsti per egzaminą, nutrūkusius meilės santykius, kitiems 
primetamą savo valią, studijų prasmę... Iškėlęs problemą, dėsty- 
tojas į pagalbą pasitelkdavo Platoną, Seneką, Nyčę ar Šopenhau- 
erį. Dėl gyvo pristatymo šios iškilios asmenybės, rodės, kuriam 
laikui ištrūkdavo nuo vadovėlių ir tapdavo artimais bei atvirais 
bičiuliais, negailinčiais naudingų ir jėgų suteikiančių patarimų. 

Nestokodamas sąmojo ir humoro, Matjus įtraukdavo į 
savo mokymo programą ir didelę dalį populiariosios kultūros. 
Filmai, dainos, komiksai - viskas tapdavo pretekstu filosofuoti. 
Paskaitose savo vietą rasdavo net televizijos serialai. „Daktaras 
Hausas“ iliustravo eksperimentinį pagrindimą, išsigelbėjusieji 
iš nuskendusio lėktuvo seriale „Dingę“ atspindi visuomeninę 

sutartį, o pasitelkęs mačistus iš „Reklamos vilkų“ jis aiškino 
apie vyrų ir moterų santykių evoliuciją. 

Tokia pragmatinė filosofija padėjo jam tapti universiteto 
„Žvaigžde“, tačiau kartu kėlė didelį kolegų pavydą ir susierzini- 
mą. Laimei, Matjaus studentų sėkmė per egzaminus ir konkur- 
suose buvo jo pusėje. 

Grupė studentų net nufilmavo jo paskaitas ir patalpino 
„Youtube“ tinklalapyje. Iniciatyviu dėstytoju susidomėjęs Bos- 
ton Globe žurnalistas parašė apie jį straipsnį. Pasirodžius ra- 
šiniui The New York Times, Šapiro sulaukė pasiūlymo išleisti 
savotišką filosofijos „antivadovėlį . Nors knyga buvo puikiai 
perkama, augantis pripažinimas jaunojo profesoriaus neap- 
svaigino, jis visada išklausydavo savo studentus ir rūpinosi jų 
pasiekimais. Tačiau gražią istoriją aptemdė didelė tragedija. 
Praėjusią žiemą Matjus Šapiro automobilio avarijoje neteko 
savo žmonos. Staigi ir žiauri mirtis visiškai sutrikdė jo gyveni- 
mą. Jis ir toliau skaitė paskaitas, bet įdomus ir aistringas dėsty- 
tojas prarado entuziazmą, suteikdavusį jam išskirtinumo. 

Erika prisimerkė ir įdėmiau apžiūrėjo dėstytoją. Po skaus- 
mingo įvykio kažkas Matjaus viduje nutrūko. Veido bruožai 
tapo griežtesni, akyse užgeso ugnis, tačiau niūri ir melancho- 
liška aura, kurią suteikė sielvartas ir liūdesys, tik dar labiau vi- 
liojo merginą. 

Studentė nuleido akis ir leidosi nešama auditorijoje sklin- 
dančio žemo ir solidaus balso tembro. Balsas prarado šiek tiek 
charizmos, tačiau liko toks pat raminantis. Pro langus prasi- 
skverbę saulės spinduliai šildė didelę auditoriją ir akino vidu- 
rinę eilę. Erika jautėsi puikiai, klausydama užtikrinto tembro. 

Tačiau ši malonės akimirka truko neilgai. Ji net pašoko 
pasigirdus paskaitos pabaigą skelbiančiam skambučiui. Nesku- 
bėdama susidėjo daiktus, palaukė, kol ištuštės auditorija, ir ne- 
drąsiai priėjo prie Šapiro. 


- Ką čia veikiate, Erika? - nustebo ją pastebėjęs Matjus. — 
Jūs jau išklausėte šį kursą praėjusiais metais. Nebeprivalote 
lankytis mano paskaitose. 

- Atėjau čia dėl Helenos Rouland frazės, kurią jūs dažnai 
cituojate. 

Matjus nesupratęs suraukė antakius. 

— „Dažniausiai gailimės dėl tų beprotiškų dalykų, kurių 
nepadarėme, kai turėjome galimybę.“ 

Paskui sukaupė drąsą ir paaiškino. 

— Kad vėliau netektų gailėtis, noriu iškrėsti beprotybę. At- 
einantį šeštadienį bus mano gimtadienis ir aš norėčiau... Norė- 
čiau pakviesti jus vakarienės. 

Matijus išpūtė akis ir pasistengė tuojau pat studentę atvesti 
į protą: 

- Jūs esate protinga mergina, Erika, todėl puikiai žinote, 
kad yra mažiausiai du šimtai penkiasdešimt priežasčių, dėl ku- 
rių aš atsisakysiu jūsų pasiūlymo. 

— Bet juk jūs to norite, tiesa? 

— Prašau nereikalauti, - nutraukė ją. 

Erika pajuto, kaip iš gėdos veidą nuplieskė raudonis. Atsi- 
prašydama sumurmėjo kelis žodžius ir išskubėjo iš auditorijos. 

Matjus atsidusęs apsivilko paltą, užsirišo šaliką ir taip pat 
patraukė į universiteto miestelį. 


* 


Erdvios pievos, didingi rudų plytų pastatai ir ant fasadų 
kabantys lotyniški devizai - Harvardas pasižymėjo britiškiems 
koledžams būdinga elegancija ir atsparumu bėgančiam laikui. 

Vos išėjęs į lauką, Matjus susisuko cigaretę, prisidegė ir 
greitu žingsniu paliko Sever Holą. Užsimetęs ant peties krepšį, 
kirto Jardą - didelį kiemą su veja, iš kurio ne vieną kilometrą 


vingiavo painūs takai iki auditorijų, bibliotekų, muziejų ir ben- 
drabučių. 

Parką buvo užliejusi graži rudens šviesa. Jau dešimt dienų 
itin švelni šiam metų laikui temperatūra ir spindulių nešykš- 
tinti saulė Naujosios Anglijos gyventojams dovanojo nors ir 
vėlyvą, bet malonią bobų vasarą. 

- Pone Šapiro! Gaudykit! 

Matjus pasuko galvą į balso pusę. Jo link skriejo ameri- 
kietiškojo futbolo kamuolys. Jis tiksliai jį pagavo ir grąžino gy- 
nėjui. 

Visus kiemo suolelius buvo nusėdę studentai, pasidėję ant 
kelių kompiuterius. Pievelėje tryško juokas ir skambėjo šne- 
kos. Čia labiau nei kur kitur tautybės maišėsi harmoningai, o 
kultūrų susiliejimas buvo itin vertinamas. Vyšninė ir pilka - 
dvi pagrindinės garsiojo universiteto spalvos - išdidžiai pui- 
kavosi ant striukių, marškinėlių ir sportinių krepšių: Harvarde 
bendruomeniškumo dvasia pranoko visus skirtumus. 

Matjus traukė cigaretę, eidamas pro Masačusetso Holą - 
monumentalų gruziniškos architektūros pastatą, kuriame buvo 
įsikūrę administracijos kabinetai ir pirmakursių bendrabučiai. 
Ant laiptų stovinti rektoriaus pavaduotoja panelė Mur piktai į 
jį dėbtelėjo, sudrausmino („Pone Šapiro, kiek kartų jums turiu 
kartoti, kad universiteto miestelyje rūkyti draudžiama...“) ir iš- 
rėžė pamokslą apie tabako keliamą pavojų. 

Matjus, įbedęs žvilgsnį į tuštumą ir nutaisęs abejingą vei- 
dą, apsimetė jos nė nematąs. Vieną akimirką jam buvo kilusi 
pagunda atkirsti, kad mirtis jam mažiausiai rūpi, bet apsigal- 
vojo ir išėjo iš universiteto pro didelius vartus, atsiveriančius į 
Harvardo skverą. 


It bičių avilys dūzgiantis skveras iš tiesų buvo didelė aikš- 
tė, apsupta parduotuvių, knygynų, nedidelių restoranų ir kavi- 
nių su terasomis, kuriose studentai ir dėstytojai diskutuodavo 
ar pratęsdavo paskaitas. Matijus, pasirausęs kišenėje, išsitraukė 
metro bilietą. Ketino pereiti pėsčiųjų perėją ir keliauti į T sto- 
tį - „raudonąją liniją, kuria kelionė į Bostono centrą netrunka 
nė penkiolikos minučių, bet Masačusetso aveniu ir Pibodžio 
gatvės sankryžoje pasirodė tarškantis senutėlis „Chevrolet Ca- 
maro“. Jaunasis profesorius pašoko ir pasitraukė atatupstas, 
kad nebūtų parblokštas ryškiai raudonos kupė, cypiant padan- 
goms sustojusios tiesiai prie jo. 

Atsidarė priekinis langas, ir pro jį išlindo raudonplaukė 
Eiprilės Ferguson, kuri po jo žmonos mirties nuomojosi iš jo 
kambarį, galva. 

— Sveikas, žavusis rudaplauki, gal pavėžėti? 

Ševrolė riaumojimas visiškai nesiderino su šia ekologiška 
salele, kurioje važinėjo tik dviračiai ir hibridiniai automobiliai. 

- Verčiau grįšiu viešuoju transportu, - atsisakė jis pasiū- 
lymo. - Tu vairuoji taip, tarsi žaistum vaizdo žaidimą! 

— Nagi, nebūk skystablauzdis. Aš puikiai vairuoju, ir tu 
tai Žinai! 

— Nepristok. Mano duktė jau neteko motinos. Nenoriu, 
kad ji liktų našlaite sulaukusi vos ketverių su puse. 

- Gerai, gerai! Tik nereikia perdėti! Nagi, baikštuoli, pa- 
skubėk! Aš stabdau eismą! 

Spaudžiamas signalų lavinos, Matjus atsiduso ir paklus- 
niai įsmuko į ševrolė. 

Vos tik jis spėjo užsisegti saugos diržą, kemaro, nepaisy- 
damas jokių saugaus eismo taisyklių, pavojingai pasuko ir su 
trenksmu nurūko į šiaurę. 

- Bet Bostonas kitoje pusėje! - nepatenkintas suriko vyras 
ir įsikibo į dureles. 


— Padarysiu nedidelį lankstą pro Belmontą. Tik dešimt 
minučių kelio. Ir nesijaudink dėl Emilės. Paprašiau, kad auklė 
pabūtų valandėlę ilgiau. 

— Nieko man nepasakiusi? Įspėju tave, aš... 

Mergina sparčiai perjungė dvi pavaras, staigiai nuspaudė 
greičio pedalą ir nutraukė Matjų pusiau žodžio. Pasiekusi nori- 
mą greitį, atsisuko į jį ir padavė piešinių segtuvą. 

- Tik įsivaizduok, tikriausiai turiu klientą Utamaro gra- 
viūrai, - pasakė ji. 

Eiprilė Saut Ende turėjo meno galeriją - erotinio meno 
parodų salę. Ji pasižymėjo tikru talentu atkapstyti neįvertintus 
eksponatus ir perparduoti juos su patraukliu antkainiu. 

Nuėmęs gumeles, Matjus rado natūralaus audinio aplan- 
ką, kuris saugojo japonišką graviūrą. XVIII amžiaus pabaigos 
šungoje pavaizduota kurtizanė ir vienas jos klientų, atsiduo- 
dantys geidulingam ir akrobatiškam lytiniam aktui. Realisti- 
nę sceną švelnino subtilios linijos ir gausybė raštuotų audeklų 
motyvų. Dailiame geišos veide atsispindėjo kerinti elegancija. 
Nieko nuostabaus, kad tokio pobūdžio graviūros vėliau padarė 
įtaką Klimtui ir Pikasui. 

- Tu tikrai nori su ja išsiskirti? 

— Sulaukiau pasiūlymo, kurio negaliu atsisakyti, - atsakė 
ji, mėgdžiodama Marlono Brando balsą iš filmo „Krikštatėvis. 

— Kieno pasiūlymo? 

- Gerai žinomo kolekcininko iš Azijos, kuris Bostone lan- 
ko savo dukrą. Nėra abejonių, kad jis pasiruošęs sudaryti san- 
dorį, bet mieste bus tik vieną dieną. Tokia proga artimiausiu 
metu gali nebepasikartoti... 

Ševrolė išvažiavo iš universiteto miestelio. Jie skriejo 
greitkeliu, kuris driekėsi palei Freš Pondą - didžiausią Keim- 
bridžo ežerą, - ir už kelių kilometrų pasiekė Belmontą, nedidelį 


* Šunga - erotinė japonų graviūra. (Aut. past.) 


gyvenamąjį miestelį į vakarus nuo Bostono. Eiprilė įvedė adre- 
są į GPS navigaciją ir leidosi vedama iki prabangaus šeimyni- 
nio kvartalo: medžiais apsuptos mokyklos kaimynystėje buvo 
įrengtos vaikų žaidimų aikštelės, parkas ir sporto aikštynai. Čia 
stovėjo net keliaujantis ledų vagonėlis, tarytum atkeliavęs tie- 
siai iš šeštojo dešimtmečio. Nors oficialiai tai buvo draudžia- 
ma, kemaro aplenkė mokyklinį autobusą ir sustojo ramioje gy- 
venamųjų namų gatvėje. 

- Eisi su manimi? - paklausė ji, imdama segtuvą. 

Matjus papurtė galvą. 

— Verčiau palauksiu tavęs automobilyje. 

- Pasistengsiu kuo greičiau apsisukti, - pažadėjo ji ir pa- 
sišukavo plaukus priešais užpakalinio vaizdo veidrodėlį, leis- 
dama vienai garbanai nerūpestingai uždengti dešinę akį kaip 
Veronikos Leik. 

Paskui išsitraukė iš rankinės lūpdažį, vikriai pasidažė ir 
užbaigė fatališkos moters įvaizdį, pasitaisydama raudoną odinę 
striukę, kuri tarsi oda lipo prie marškinėlių gilia iškirpte. 

— Nemanai, kad persistengei? - provokavo jis. 

— „Aš nesu bloga, aš tiesiog taip nupiešta, - pasimaivė ji, 
pasiskolinusi Džesikos Rabit repliką ir mėgdžiodama jos balsą. 

Paskui ištiesė neįtikėtinai ilgas, į tampres įspraustas kojas 
ir išlipo iš automobilio. 
namo visoje gatvėje duris. Patrauklumo skalėje Eiprilei nedaug 
trūko iki aukščiausios padalos: tobuli matmenys, vapsvos lie- 
muo, svajonių krūtinė, tačiau šis vyrų svajonių įsikūnijimas 
mylėjo tik moteris ir garsiai bei tvirtai skelbė apie savo homo- 
seksualumą. 

Beje, tai buvo viena priežasčių, dėl kurios Matjus sutiko 
išnuomoti jai kambarį, žinodamas, kad su ja niekuomet nekils 
dviprasmiškų situacijų. Be to, Eiprilė buvo keista, protinga ir 
žaisminga. Nors nepasižymėjo lengvu charakteriu, turėjo aštrų 

liežuvį ir pratrūkdavo nenumaldomais pykčio priepuoliais, ji 
kaip niekas kitas mokėjo priversti nusišypsoti jo dukrą, o Mat- 
jui tai buvo neįkainojama. 

Likęs vienas, jis užmetė akį į kitą gatvės pusę. Mama su 
dviem nedideliais vaikais puošė sodą šventinėmis dekoracijo- 
mis. Jis suvokė, kad iki Kalėdų liko mažiau nei savaitė, ir ši 
mintis pažadino sielvartą ir paniką. Jam kėlė siaubą, kad artė- 
ja Keitės mirties metinės: tą lemtingą 2010-ųjų gruodžio dvi- 
dešimt ketvirtąją jo egzistencija buvo pasmerkta skausmui ir 
širdgėlai. 

Pirmuosius tris mėnesius po avarijos sielvartas nė aki- 
mirkos jo nepaleido iš savo gniaužtų ir kiekvieną sekundę jį 
vis labiau naikino: jis buvo atvira žaizda, tarsi palikta vampy- 
ro, išsiurbusio iš jo visą gyvybingumą. Norėdamas užbaigti šį 
skausmingą išbandymą, kelis kartus vos nesusiviliojo pasirink- 
ti radikalią išeitį: iššokti pro langą, įkišti galvą į kilpą, išgerti 
stiprų vaistų kokteilį, paleisti kulką į smilkinį... Tačiau kiekvie- 
ną kartą nuo tokių veiksmų jį sulaikydavo mintis apie skausmą, 
kurį patirtų Emilė. Jis paprasčiausiai neturėjo teisės atimti iš 
savo dukters tėvą ir sugriauti jos gyvenimą. 

Sumaištį, kamavusią jį pirmąsias savaites, vėliau pakeitė il- 
gas ir tamsus liūdesio laikotarpis. Gyvenimas sustojo, sustingo 
nuovargyje, ilgam įšalo kančioje. Matjus nebekovojo, sielvartas 
jį tiesiog parbloškė, sunaikino, uždarė vartus į gyvenimą. Jis 
negalėjo susitaikyti su praradimu. Ateitis jam nebeegzistavo. 

Paklausęs Eiprilės patarimo, vis dėlto pabandė nueiti į 
netektį išgyvenusiųjų paramos grupę. Dalyvavo viename se- 
anse, bandė žodžiais nusakyti savo kančią ir pasidalinti ja su 
kitais, tačiau daugiau nebekėlė ten kojos. Pabėgęs nuo apsi- 
mestinių užuojautų, kažkieno sukurtų formulių ir pamokymų 
apie gyvenimą, jis užsisklendė, klajojo savo egzistencijoje tarsi 
šmėkla, ištisus mėnesius prislėgtas blaškėsi be jokių ateities 
planų. 

Dar anksti sakyti, kad jis „atsigavo, bet pastarosiomis 
savaitėmis atrodė, kad skausmas šiek tiek atlėgo. Prabusti te- 
bebuvo sunku, tačiau skaitydamas paskaitas, dalyvaudamas 
kolegų susirinkimuose Harvarde pamažu grįžo į senas vėžes, 
žinoma, ne taip entuziastingai kaip anksčiau, tačiau vėl ėmė 
jausti žemę po kojomis. 

Tai nereiškia, kad jis atsitiesė, greičiau pamažu susitaikė 
su savo būkle, padėdamas pats sau, pasinaudojęs kai kuriomis 
savo paties mokymo koncepcijomis. Pasitelkęs stoikų fatalizmą 
ir budistų laikinumą, nuo šiol priėmė egzistenciją tokią, kokia 
ji yra: kaip itin nepatikimą ir nestabilų faktą. Viskas yra nepa- 
stovu, ypač laimė. Ji, trapi tarsi stiklas, neturėtų būti laikoma 
savaime suprantamu dalyku ir gali trukti tik akimirką. 

Per, rodos, nereikšmingus dalykus: pasivaikščiojimus 
šviečiant saulei su Emile, futbolo žaidimą su studentais, sma- 
gius Eiprilės juokelius, jis vėl pajuto gyvenimo skonį. Jėgų tei- 
kiantys ženklai paskatino jį laikytis atokiau nuo kančios ir pa- 
statyti užtvarą sielvartui. 

Tačiau šis palengvėjimas buvo trapus. Skausmas visada 
tykojo netoliese, pasirengęs bet kada čiupti už gerklės. Kad jis 
netikėtai pasirodytų, įsisiautėtų ir pažadintų širdį veriančius 
prisiminimus, reikėjo labai nedaug: gatvėje sutiktos moters, 
pasikvėpinusios Keitės kvepalais ar pasipuošusios lietpalčiu, 
kokį ji vilkėdavo, per radiją išgirstos dainos, primindavusios 
laimingas dienas, knygoje rastos nuotraukos... 

Pastarosios dienos buvo slegiančios, tarsi pranašaujančios 
atkritimą. Artėjančios Keitės mirties metinės, metų pabaigos 
švenčių dekoracijos ir prieššventinis bruzdesys - viskas jam 
priminė žmoną. 

Jau visą savaitę jis staiga vidury nakties pašokdavo iš 
miego besidaužančia širdimi ir permirkęs nuo prakaito, per- 
sekiojamas tų pačių prisiminimų: siaubo filmą primenančių 
paskutinių žmonos gyvenimo akimirkų. Matjus atvyko, kai 

Keitė jau buvo nugabenta į ligoninę, kur jos kolegos - ji buvo 
gydytoja - nesėkmingai bandė ją atgaivinti. Jis matė, kaip mir- 
tis šiurkščiai išplėšė iš jo mylimą moterį. Jis turėjo teisę tik į 
ketverius tobulos laimės metus. Ketverius metus abipusiu suta- 
rimu paremtų gilių santykių, tik tiek laiko, kad padėtų pamatus 
istorijai, kurios jie drauge nebegyvens. Jis buvo tikras, kad toks 
susitikimas įvyksta tik kartą gyvenime. Ir ši mintis jam atrodė 
nepakeliama. 

Su ašaromis akyse Matjus suvokė trinąs vestuvinį žiedą, 
kurį tebenešiojo ant bevardžio piršto. Dabar jį pylė prakaitas, 
krūtinėje smarkiai daužėsi širdis. Nuleido automobilio langą, 
džinsų kišenėje susirado raminamųjų tabletę ir pasidėjo ją po 
liežuviu. Vaistas lėtai tirpo ir jau po kelių minučių cheminė pa- 
galba apmalšino susijaudinimą. Jis užsimerkė, pasitrynė akis ir 
kelis kartus giliai įkvėpė. Kad visiškai nusiramintų, reikėjo pa- 
rūkyti. Išlipęs iš automobilio užrakino dureles, paėjėjo keletą 
žingsnių ant šaligatvio, prisidegė cigaretę ir giliai įtraukė dūmo. 

Gerklę užliejo kartus nikotino skonis. Širdis vėl ėmė plak- 
ti normaliu ritmu, ir jis pasijuto geriau. Mėgavosi cigarete už- 
merkęs akis, jausdamas veidą glostantį rudeninį vėją. Buvo šil- 
ta. Švietė pro šakas prasiskverbę saulės spinduliai. Oras atrodė 
netgi įtartinai švelnus. Kurį laiką stovėjo nejudėdamas, paskui 
atmerkė akis. Gatvės gale priešais vieną iš namų spietėsi būrelis 
žmonių. Smalsumas jį nuginė prie Naujajai Anglijai būdingo 
stiliaus kotedžo: nenatūraliai medinėmis lentomis apkalto di- 
delio namo, papuošto įmantriu gotikinio stiliaus stogu su dau- 
gybe langų. Priešais rezidenciją ant pievelės buvo prekiaujama 
naudotais daiktais. Šioje šalyje, kur gyventojai persikrausto 
daugiau nei penkiolika kartų per gyvenimą, įprasta išparduoti 
senus daiktus. 

Matjus įsimaišė į būrį smalsuolių, apžiūrinėjančių pen- 
kių arų dydžio aikštėje išdėliotus daiktus. Prekyba rūpinosi 
maždaug jo amžiaus pliktelėjęs, mažus stačiakampius akinius 

užsidėjęs vyriškis susiraukusiu veidu ir nesugaunamu žvilgs- 
niu. Jis buvo apsirengęs juodai nuo galvos iki kojų ir turėjo 
kvakeriams būdingo asketiško griežtumo. Netoliese sukiojosi 
smėlio spalvos šarpėjus, dantimis įsitvėręs lateksinį kaulą. 

Kaip tik buvo pasibaigusios pamokos, todėl šiltas oras 
pritraukė daugybę žmonių, norinčių įsigyti pigesnių daiktų. 
Ant prekystalių buvo išrikiuoti įvairiausi dalykai: mediniai 
irklai, golfo krepšys, beisbolo lazda ir pirštinės, sena „Gibson“ 
gitara... Atremtas į tvorą stovėjo BMX dviratis, devintojo de- 
šimtmečio pradžioje buvusi privaloma kalėdinė dovana, šiek 
tiek tolėliau gulėjo riedučiai ir riedlentė. Kelias minutes apžiū- 
rinėjęs prekes, Matjus aptiko aibę vaikystę primenančių žaislų: 
šviesaus medžio jojo, rubiko kubą, besočius begemotus, kodo 
laužymo žaidimą „Mistermind“, skraidančiąją lėkštę, didžiu- 
lį pliušinį ateivį, „Žvaigždžių karų“ figūrėles... Viskas kainavo 
nedaug; akivaizdu, kad pardavėjas norėjo kuo greičiau atsikra- 
tyti visų tų daiktų. 

Matjus jau buvo bepaliekąs sendaikčių teritoriją, kai pa- 
matė kompiuterį. Tai buvo nešiojamasis modelis: penkiolikos 
colių įstrižainės „MacBook Pro“. Ne pati naujausia versija, bet 
viena iš paskutinių. Matjus priėjo arčiau ir atidžiai, iš visų pu- 
sių apžiūrėjo. Užpakalinėje ekrano pusėje ant aliumininio kor- 
puso puikavosi vinilinis lipdukas. Etiketėje buvo pavaizduotas 
vienas iš Timo Bertono' personažų: stilizuota ir seksuali Ieva, 
laikanti rankose garsaus kompiuterių gamintojo obuolio for- 
mos logotipą. Po iliustracija matėsi parašas „Ema L.', tik buvo 
nelabai aišku, ar tai figūrėlę nupiešusio menininko, ar buvusios 
kompiuterio savininkės vardas. 

„Kodėl gi ne?“ - mąstė jis, žiūrėdamas į lipduką. Sena- 
sis jo „Powerbook“ nusibaigė dar vasaros gale. Nors namuose 


* Tim Burton (g. 1958) - amerikiečių režisierius, aštraus siužeto ir siaubo filmų kūrėjas. (Vert. 
past.) 

turėjo stacionarų, jam reikėjo naujo nešiojamojo kompiuterio. 
Tačiau pastaruosius tris mėnesius šias išlaidas nuolat atidėliojo 
vėlesniam laikui. 

Už prekę pardavėjas prašė keturių šimtų dolerių. Kaina 
pasirodė jam priimtina. Labai pasisekė: šiuo metu jis piniguose 
nesimaudė. Dėstytojo atlyginimas Harvarde buvo padorus, ta- 
čiau po Keitės mirties jis bet kokia kaina siekė išsaugoti jų na- 
mus Bikon Hile, net jei iš tiesų tai buvo nebeįmanoma. Jis pasi- 
ryžo priimti nuomininkę, tačiau net pridėjus Eiprilės mokamą 
nuomos mokestį paskolų grąžinimo įmokoms tekdavo atiduoti 
tris ketvirtadalius pajamų ir niekam kitam pinigų beveik ne- 
belikdavo. Net buvo priverstas parduoti kolekcinį motociklą: 
1957-ųjų „Triumphą , kuriuo kadaise taip didžiavosi. 

Jis priėjo prie pardavėjo ir parodė jam kompiuterį. 

- Jis veikia, tiesa? 

— Ne, čia tik dekoracija... Aišku, kad veikia, kitaip nepar- 
duočiau už tokią kainą! Kompiuteris priklausė mano seseriai, 
bet aš pats formatavau standųjį diską ir iš naujo įdiegiau ope- 
racinę sistemą. Dabar jis - kaip naujas. 

— Puiku, aš jį imu, - nusprendė Matjus, kelias sekundes 
padvejojęs. 
dar pabandė derėtis, tačiau vyras griežtai atsisakė. Susierzinęs 
Matjus gūžtelėjo pečiais. Ketino apsisukti, bet už nugaros išgir- 
do linksmą Eiprilės balsą. 

- Leisk man tau jį padovanoti! - pasakė ji ir pamojo, ban- 
dydama sulaikyti pardavėją. 

- Negali būti net kalbų! 

- Atšvęsim mano graviūros pardavimą! 

- Gavai tiek, kiek tikėjaisi? 

- Taip, bet sunkumų išvengti nepavyko. Vyrukas manė, 
kad už tokią kainą jis turi teisę išbandyti ir bent vieną „Kama- 
sūtros pozą! 

— „Visos vyrų nelaimės kyla dėl to, kad jie nemoka ramiai 
ilsėtis kambaryje.“ 

— Vudis Alenas? 

— Ne, Blezas Paskalis. 

Pardavėjas padavė kompiuterį, įdėjęs jį į originalią dėžę. 
Matjus padėkojo galvos linktelėjimu, o Eiprilė sumokėjo pra- 
šytą sumą. Tuomet abu nuskubėjo į automobilį. 

Matjus užsispyrė vairuoti pats. Pasiekę Bostoną jie pateko 
į automobilių grūstį. Matjus nė nenumanė, kad pirkinys visam 
laikui pakeis jo gyvenimą. 


2 


Panelė Lovenstain 


Šunys man niekada neįkando. Tik žmonės. 


Marilyn MoNROE 


Restorano „Imperatorius“ baras 
Rokfelerio centras, Niujorkas 
18 val. 45 min. 


Rokfelerio centro viršuje virš miesto kilo „Imperatoriaus“ 
baras, iš kurio vėrėsi panoraminiai Manhatano vaizdai. Inter- 
jeras buvo sukurtas sumaniai panaudojus tradicijų ir dizaino 
derinį. Atliekant renovaciją stengtasi išsaugoti medinę sienų 
apdailą, art deco stiliaus baldus ir odinius fotelius. Tokia įranga 
kūrė jaukią, seniesiems Anglijos klubams būdingą atmosferą, 
kuri derėjo su modernesnėmis detalėmis: ilgu ir šviesiu mati- 
nio stiklo baru, besidriekiančiu per visą salę. 

Lieknutė Ema Lovenstain lengvai sukosi nuo stalelio prie 
stalelio patiekdama vyną, siūlydama jo ragauti ir pedagogiškai 
aiškindama gėrimų kilmę bei istoriją. Jaunoji someljė turėjo 
talentą užkrėsti savo entuziazmu. Grakščiai dirbančios rankos, 
tikslūs judesiai, nuoširdi šypsena - visa jos išvaizda atspindėjo 
aistrą ir norą ta aistra dalintis. 

Vikriai besisukantys padavėjai patiekė priešpaskutinį pa- 
tiekalą. 

- Apkeptas kiaulės kojos sumuštinis su parmezanu, - pri- 
statė Ema, o svečiams ragaujant patiekalą pamažu daugėjo pa- 
lankių šnabždesių. 

Ji kiekvienam įpylė raudonojo vyno, stengdamasi paslėp- 
ti etiketę, o paskui, praėjus kelioms minutėms, atsakė į svečių 
klausimus, duodama užuominų, padėsiančių atspėti vyno pa- 
vadinimą. 

- Tai yra božolė „Morgon Cėte du Py', - galiausiai atsklei- 
dė ji. - Ilgai burnoje išliekančio skonio gurmaniškas, koncent- 
ruotas ir energingas vynas, dvelkiantis braškių ir vyšnių aroma- 
tu, kuris puikiai papildo vulgarius kiaulės kojos ypatumus. 

Būtent jai kilo mintis rengti tokias savaitines vyno de- 
gustacijas, kurios, atsiliepimams sklindant iš lūpų į lūpas, su- 
laukdavo vis didesnės sėkmės. Koncepcija buvo labai paprasta: 
Ema siūlė išbandyti keturis vynus, patiekiamus su gurmaniško 
restorano virtuvės meistro Žonatano Lamperero sugalvotais 
keturiais patiekalais. Kiekvienam valandos trukmės susitiki- 
mui buvo parenkama speciali tema, vynuogių rūšis ar vieta, 
kuri padėdavo žaismingai pristatyti vynininkystę. 

Ema nuėjo už baro ir davė ženklą padavėjams atnešti pas- 
kutinį patiekalą. Pasinaudojusi trumpa atokvėpio akimirka, 
diskretiškai užmetė akį į savo mobilųjį telefoną, kuris kaip tik 
tuo metu mirksėjo. Perskaičiusi žinutę pajuto paniką. 


Šią savaitę būsiu Niujorke. Gal pavakarieniau- 
tume kartu? 

Pasiilgau tavęs. 

Fransua 


- Ema! 

Nuo ekrano ją atitraukė asistento balsas. Ji tuojau pat su- 
sitvardė ir pranešė susirinkusiems salėje: 

- Šią degustaciją užbaigti siūlome ananasu su magnolijų 
žiedlapiais, patiekiamu su ananasų ledais ir ugnyje karameli- 
zuotais zefyrais. 

Atidariusi du naujus vyno butelius, Ema įpylė jo svečiams. 
Po spėlionių žaidimo atskleidė: 

- Itališkas vynas iš Pjemonto regiono, „Asti“ muskatas. 
Gurmaniškas, aromatingas ir gaivus, lengvai putojantis ir sal- 
dus gėrimas. Švelniai rožinės spalvos vynas su smulkiais bur- 
buliukais elegantiškai papildo šviežio ananaso skonį. 

Vakarą užbaigė dalyvių klausimai. Dalis jų buvo susiję su 
Emos karjera, ir ji nesunkiai į juos atsakė, jokiu ženklu nepa- 
rodydama ją apėmusio sumišimo. 

Ji gimė kuklioje šeimoje Vakarų Virdžinijoje. Vieną vasa- 
rą, kai buvo keturiolikos, jos tėvas, dirbantis sunkvežimio vai- 
ruotoju, pasiėmė savo šeimą aplankyti Kalifornijos vynuogynų. 
Paauglę šis atradimas taip sužavėjo, kad sukėlė didžiulį susi- 
domėjimą, užkrėtė aistra vynui ir padėjo rasti savo pašaukimą. 

Ji įstojo į Čarlstono viešbučių specialistų rengimo licėjų, 
kuriame vyko geri vynininkystės mokymai. Turėdama kišenėje 
diplomą, be jokio gailesčio paliko tą Dievo užmirštą kampelį. 
Ir patraukė tiesiai į Niujorką! Pirmiausia dirbo padavėja nedi- 
delėje įstaigoje, vėliau - aukščiausios klasės vyriausiąja pada- 
vėja madingame Vest Vilidžo restorane. Aptarnaudavo stalus, 
padėdavo parinkti vynus ir rūpinosi baru iki šešiolikos valandų 
per parą. Vieną dieną pasitaikė ekstravagantiškas klientas. Ji iš 
karto pažino jo veidą: tai buvo jos dievaitis Žonatanas Lam- 
pereras. Tas, kurį kritikai praminė „gastronomijos Mocartu“. 
Meistras vadovavo prestižiniam Manhatano restoranui - gar- 
siajam „Imperatoriui“, kurį kai kurie vadino „geriausiu pasau- 
lyje stalu“. „Imperatorius“ buvo šventovių šventovė, kiekvie- 
nais metais sutraukianti tūkstančius klientų iš viso pasaulio, ir 
dažnai rezervuoto staliuko tekdavo laukti ilgiau nei metus. Tą 
dieną Lampereras pietavo su žmona. Inkognito. Tuo metu jis 
jau turėjo restoranų visame pasaulyje. Šis vyras atrodė neįtikė- 
tinai jaunas kaip tokios imperijos galva. 

Ema sukaupė drąsą ir išdrįso „dievaitį užkalbinti. Žona- 
tanas įdėmiai ją išklausė ir netrukus pietūs virto pokalbiu dėl 
darbo. Sėkmė Lampererui galvos nesusuko. Jis buvo reiklus, 
bet kuklus, niekada nenumojantis ranka į naujus talentus. At- 
ėjus laikui apmokėti sąskaitą, jis padavė kortelę, pridurdamas: 

— Dirbti pradedate rytoj. 

Kitą dieną ji pasirašė sutartį ir tapo „Imperatoriuje“ vy- 
riausiojo someljė dešiniąja ranka. Visus trejus metus ji neįtikė- 
tinai gerai sutarė su Žonatanu. Lamperero kūrybiškumas buvo 
neribotas, ir valgio suderinamumo su vynu paieškos jo virtu- 
vėje užėmė deramą vietą. Ji įgyvendino savo profesinę svajo- 
nę. Praėjusiais metais, išsiskyręs su Žmona, virtuvės meistras 
iš Prancūzijos atsisakė savo pareigų. Restoranas tęsė veiklą ir, 
nors Žonatanas Lampereras nebesisuko aplink viryklę, vieta 
tebebuvo persismelkusi jo dvasia, o jo sukurti patiekalai vis dar 
figūravo meniu. 

- Dėkoju, kad dalyvavote, ir viliuosi, jog puikiai praleido- 
te vakarą, - užbaigė ji susitikimą. 

Atsisveikinusi su klientais, paskubomis viską apibendrino 
su asistentu ir, susirinkusi daiktus, susiruošė eiti namo. 


* 


Ema įėjo į liftą ir jau po kelių sekundžių atsidūrė Rokfe- 
lerio centro apačioje. Jau seniai buvo sutemę. Iš burnos sklido 
garas. Esplanadoje siaučiantis ledinis vėjas neatbaidė daugybės 
smalsuolių, besispaudžiančių prie užtvarų, kad nufotografuo- 
tų priešais čiuožyklą pastatytą įspūdingo dydžio Kalėdų eglę. 
Trisdešimties metrų aukščio medžio šakos net linko nuo elekt- 
rinių girliandų ir šventinių puošmenų. Reginys gniaužė kva- 
pą, bet Emą nuteikė niūriai. Banalu, tačiau per metų pabaigos 
šventes vienatvė užgula dar didesniu svoriu. Ji priėjo prie šali- 
gatvio bortelio, pasitaisė kepurę ir susiveržė šaliką, atidžiai ap- 
žiūrėdama ant taksi stogų šviečiančius ženklus, vildamasi rasti 


28 


laisvą automobilį, nors suprato, kad tai mažai tikėtina. Deja, 
piko valandą visi geltoni automobiliai, kurie pro ją pravažiuo- 
davo, buvo pilni keleivių. Galiausiai pasidavusi, ji prasibrovė 
pro minią ir nuskubėjo iki Leksingtono aveniu ir 53-iosios gat- 
vės kampo. Įpuolusi į metro stotį, sėdo į E liniją, vežančią į 
miesto centrą. Kaip ir spėjo, vagonas buvo sausakimšas, todėl 
teko važiuoti stovint, įsispraudus tarp kitų keleivių. 

Nepaisant stumdymosi, ji išsitraukė telefoną ir dar kartą 
perskaitė žinutę, nors mokėjo ją atmintinai. 


Šią savaitę būsiu Niujorke. Gal pavakarieniau- 
tume kartu? 

Pasiilgau tavęs. 

Fransua 


„Eik tu po velnių, nelaimingas asile! Aš tau nebepriklau- 
sau!“ - siuto ji, nenuleisdama akių nuo ekrano. 

Fransua buvo didelio vynuogyno Bordo regione pavel- 
dėtojas. Jie susitiko prieš dvejus metus pažintinėje kelionėje 
po Prancūzijos vynuogynus. Nors jis neslėpė, kad yra vedęs 
dviejų vaikų tėvas, ji vis tiek atsakė į jo viliones. Ji pratęsė 
savo kelionę Prancūzijoje, ir jiedu praleido puikią savaitę ke- 
liaudami šio regiono vyno keliais: garsiuoju „Medoko keliu“, 
vedančiu per garsiausius rūšinius vynuogynus ir pilis, „kalvų 
keliu“ su romaninio stiliaus bažnyčiomis ir archeologinėmis 
vietovėmis, nedidelėmis Antr De Mero pilaitėmis ir vienuo- 
lynais, viduramžių miesteliu Sen Emiljonu... Vėliau susitikda- 
vo Niujorke, kai Fransua atvykdavo verslo reikalais. Jie netgi 
praleido savaitę atostogų Havajuose. Dveji metai epizodinių, 
aistringų ir destruktyvių santykių. Dveji metai beviltiško lau- 
kimo. Kaskart susitikus Fransua žadėdavo palikti žmoną. Ji, 
žinoma, niekada tuo rimtai netikėjo, tačiau buvo pametusi dėl 
jo galvą... 

Ir štai vieną dieną, kai jie ruošėsi kartu praleisti savait- 
galį, Fransua atsiuntė žinutę, teigiančią, kad tebemyli savo 
žmoną, o su ja nori nutraukti santykius. Kelis kartus savo gy- 
venime Ema vaikščiojo peilio ašmenimis - bulimija, anorek- 
sija, perpjautos venos, - ir žinia apie išsiskyrimą atvėrė joje 
prarają. 

Ją naikino baisus tuštumos jausmas. Lūžio linijos gilėjo, 
o silpnosios savybės užėmė visą jos esybę. Staiga ėmė rodytis, 
kad gyvenimas nebeturi ko pasiūlyti ir kad visa jos egzistencija 
tėra nesibaigiantis sielvartas. Matydama vienintelę išeitį savo 
kančioms užbaigti, ji nusprendė atsigulti į vonią ir persipjau- 
ti riešus. Du gilūs pjūviai ant kiekvienos rankos. Tai buvo ne 
pagalbos šauksmas, tai buvo ne filmo scena. Tie savižudiški 
veiksmai, kuriuos išprovokavo nusivylimas meile, buvo žiau- 
rūs, tačiau kančia ėjo iš daug giliau. Ema troško, kad jos gyve- 
nimas sustotų, ir jai būtų pavykę, jei jos puskvaišis brolis ne- 
būtų kaip tik tuo metu įsiveržęs į jos butą su kaltinimais, kad ji 
esą šį Mėnesį nesumokėjo už tėvą senelių namuose. 

Prisiminusi šį epizodą, Ema pajuto, kaip visas jos kūnas 
nubėgo pagaugais. Metro traukinys atvyko į stotį 42-ojoje gat- 
vėje, prie autobusų terminalo. Čia vagonas ištuštėjo ir ji paga- 
liau rado laisvą sėdynę. Vos spėjo atsisėsti, pajuto, kad suvibra- 
vo telefonas. Fransua nepaliko jos ramybėje: 


Mieloji, meldžiu, atsakyk. Pamėginkime dar kar- 
tą. Duok man kokį nors ženklą. Man beprotiškai 
tavęs trūksta. 
Tavo Fransua 


Ema užsimerkė ir lėtai įkvėpė. Jos meilužis buvo savanau- 
dis ir nepastovus manipuliatorius. Jis mokėjo pasinaudoti savo 
žavesiu ir apsimesti kilniaširdžiu herojumi, kad užsitikrintų 
įtaką jai. Jis gebėjo priversti ją prarasti savitvardą. Mokėjo be 

gailesčio pasinaudoti jos silpnybėmis ir pasitikėjimo savimi 
stoka. Jis Žaidė jos trūkumais, draskė randus. Be to, jis meist- 
riškai mokėjo pagražinti realybę ir pateikti ją iš sau palankios 
pusės, net jei ji virstų patologine melage. 

Kad nekiltų pagunda atsakyti, Ema išjungė telefoną. Ji 
įdėjo pernelyg daug pastangų, bandydama nusikratyti jo įta- 
kos. Nebenorėjo patekti į jo spąstus vien dėl to, kad artėjant 
Kalėdoms jautėsi vieniša. 

Nes jos blogiausias priešas buvo ne Fransua. Blogiausias 
priešas buvo ji pati. Ji negalėjo ryžtis gyventi be aistros. Po ra- 
mia ir linksma kauke slėpėsi jos impulsyvumas, emocinis ne- 
stabilumas, kuriems paėmus viršų ji pakaitomis panirdavo tai 
į gilios depresijos, tai į nevaldomos euforijos periodus.Bėgo 
nuo baimės būti palikta, kuri bet kuriuo metu galėjo ją par- 
griauti ir pasmerkti susinaikinimui. Jos emocinis gyvenimas 
buvo užterštas skausmingais santykiais. Meilėje ji per daug 
duodavo žmonėms, kurie to nebuvo nusipelnę. Tokiems niek- 
šeliams kaip Fransua. Tačiau joje buvo kažkas, ko ji nesuvokė, 
ko negalėjo kontroliuoti. Tamsi jėga, priklausomybė, stumianti 
į vedusių vyrų glėbį. Ji beatodairiškai ieškojo savotiško susilie- 
jimo, puikiai žinodama, kad iš esmės tokie santykiai nesuteiks 
nei saugumo, nei stabilumo, kurio taip troško. Bet nepajėgda- 
vo sustoti, bjaurėdamasi pati savimi būdavo jų neištikimybės 
bendrininkė ir ardydavo šeimas, net jei tai prieštaravo jos ver- 
tybėms ir lūkesčiams. 

Laimei, psichoterapija, kurią jau kelis mėnesius lankė, 
padėjo į viską pažvelgti iš šalies ir apsisaugoti nuo emocijų. 
Dabar ji žinojo, kad privalo stengtis apsiginti ir laikytis atokiau 
nuo neigiamą įtaką darančių asmenų. 

Ji pasiekė linijos galą - Pasaulio prekybos centro stotį. Per 
išpuolius šis pietinis miesto kvartalas buvo visiškai nuniokotas. 
Šiandien jame tebevyksta darbai, tačiau jau greitai Niujorko pa- 
noramoje iškils keli stiklo ir plieno bokštai, simbolizuojantys 

Manhatano gebėjimą po patirtų išbandymų atsitiesti dar labiau 
sustiprėjus, mąstė Ema, kildama laiptais į Greničo gatvę. 

„Susimąstyti verčiantis pavyzdys...“ 

Ji greitu tempu pasiekė Harisono gatvės sankryžą ir pa- 
suko į aikštę priešais aukštų gyvenamųjų namų iš rudų ply- 
tų kompleksą, pastatytą aštuntojo dešimtmečio pradžioje, kai 
Traibekos vietoje plytėjo tik sandėlių pilna pramoninė zona. 
Surinko įėjimo kodą ir pastūmė dvi sunkių durų rankenas. 

Ilgus metus „North Plaza 50“ buvo nuomojami šimtai 
butų, įrengtų šiuose trijuose keturiasdešimties aukštų pasta- 
tuose. Šiandien kvartale kainos smarkiai išaugo ir pastatą rei- 
kėjo renovuoti. Dabar holas atrodė liūdnas ir nušiuręs: aptru- 
pėjusiomis sienomis, blausiai apšviestas, apšnerkštas. Ema iš 
pašto dėžutės išsiėmė laiškus ir vienu iš liftų pakilo į priešpas- 
kutinį aukštą, kuriame buvo jos butas. 

— Klovisai! 

Vos spėjo peržengti slenkstį, ant jos, šiltai pasitikdamas, 
šoko šuo. 

— Leisk bent duris uždaryti! - papriekaištavo ji, glostyda- 
ma storą šarpėjaus odą, banguojančią sausomis ir standžiomis 
raukšlėmis. 

Pasidėjusi rankinę, kelias minutes pažaidė su šunimi. Jai 
patiko jo kompaktiškas ir tvirtas kūnas, didelė nosis, trikampė- 
je galvoje paskendusios tamsios akys, švelni paniurėlio išraiška. 

— Bent jau tu visada būsi man ištikimas! 

Norėdama jam atsidėkoti, pripylė pilną dubenį sauso 
šunų ėdalo. 

Butas buvo nedidelis - vos keturiasdešimt kvadratinių 
metrų, - bet jam savotiško žavesio teikė šviesios kietmedžio 
grindys, sienos su atidengtomis plytomis, didelis langas. Atvira 
virtuvė buvo išdėstyta aplink juodos keramikos barą ir tris šli- 
fuoto metalo taburetes. O svetainėje karaliavo knygų lentynos. 
Amerikos ir Europos grožinė literatūra, straipsniai apie kiną, 

veikalai apie vyną ir gastronomiją. Pastatas turėjo daugybę de- 
fektų: vandentiekis pasenęs, pratekantis vanduo nuolat pridaro 
nuostolių, skalbykloje veisiasi pelės, liftai nuolat genda, sienos 
tokios plonos, kad audros metu net dreba ir visiškai neleidžia 
atsiriboti nuo privataus kaimynų gyvenimo. Tačiau pro langus 
vėrėsi įtaigus ir atviras vaizdas į upę ir kvapą gniaužianti Žemu- 
tinio Manhatano perspektyva. Vieną po kito matei išsirikiavu- 
sius apšviestus pastatus, Hadsono krantines ir upe plaukiančias 
valtis. 

Ema nusivilko paltą ir nusivyniojo šaliką, švarkelį paka- 
bino ant manekeno, užsimovė senus džinsus, užsitempė plato- 
kus jankių marškinėlius ir nuėjo į vonios kambarį nusivalyti 
makiažo. 

Iš veidrodžio žvelgė jauna trisdešimt trejų metų moteris 
šiek tiek banguotais rudais plaukais, šviesiai žaliomis akimis 
ir smaila nosimi, nusėta strazdanėlėmis. Tomis dienomis, kai 
jausdavosi (labai) gerai, buvo galima įžvelgti jos panašumą į 
Keitę Bekinseil ar Evangeliną Lili, bet šiandien nebuvo tokia 
diena. Ji iš paskutiniųjų stengėsi nepasiduoti liūdesiui ir prie- 
šais veidrodį pašaipiai išsišiepė. Išsiėmė kontaktinius lęšius, 
nuo kurių perštėjo akis, užsidėjo trumparegių akinius ir nuėjo 
į virtuvę išsivirti arbatos. 

„Brrr, kaip šalta“, - drebėdama susisupo į pledą ir padidi- 
no radiatoriaus šilumą. Kai užvirė vanduo, įsitaisė ant vienos 
iš baro taburečių ir atidarė ant stalo gulintį nešiojamąjį kom- 
piuterį. 

Ji mirė iš alkio. Prisijungė prie japonų restorano, prista- 
tančio maistą į namus, tinklalapio ir užsisakė sojų sriubos, su- 
šių, makių ir sašimių rinkinį. 
pristatymo laiką, paskui ta proga patikrino ir kitus praneši- 
mus, baimindamasi rasti laišką nuo buvusio meilužio. 

Laimei, žinutės nuo Fransua nebuvo. 


33 


Tačiau gavo paslaptingą laišką nuo kažkokio Matjaus Ša- 
piro. 

Nuo žmogaus, apie kurį iki šiol nieko nebuvo girdėjusi. 

Ir kuris jos gyvenimą apvers aukštyn kojom... 


3 
Žinutė 


Kai kančia yra tai, ką mes geriausiai 


pažįstame, atsisakyti jos yra tikras 


išbandymas. 
Michela MARZANO 
Bostonas 
Bikon Hilo kvartalas 
20 val. 


— Mama juk nebegrįš, tiesa, tėti? - paklausė Emilė, sags- 
tydamasi pižamą. 

— Ne, ji niekada nebegrįš, - patvirtino Matjus ir paėmė ją 
ant rankų. 

- Tai neteisinga, - drebančiu balsu pasiskundė mergaitė. 

- Taip, neteisinga. Gyvenimas kartais toks būna, - atsakė 
jis šaltai ir pastatė ją ant lovos. 

Palėpėje įrengtas kambarėlis buvo šiltas ir jaukus, be to, 
jame nebuvo saldžių ar pastelinių spalvų, kurios dažnai vyrau- 
ja vaikų kambariuose. Kai Matjus su Keite restauravo namą, 
kiekviename kambaryje siekė atkurti autentiškų detalių. Šiame 
nugriovė pertvarą, nušveitė ir išvaškavo seną parketą, norėda- 
mi grąžinti jam buvusį spindesį, antikvariatuose įsigijo tam lai- 
kotarpiui būdingus baldus: lovą iš natūralaus medžio, sendintą 
komodą, kanapiniu audiniu aptrauktą fotelį, supamąjį arkliu- 
ką, žaislų dėžę iš odos ir žalvario. 

Matjus paglostė Emilei žanduką ir pažvelgė į ją raminan- 
čiu, kaip vylėsi, žvilgsniu. 

- Nori, kad paskaityčiau kokią nors pasaką, mieloji? 

Nudelbusi akis mergaitė liūdnai papurtė galvą. 

- Ne, nereikia. 

Jis susiraukė. Pastarosiomis savaitėmis jautė, kad duktė 
labai nerami, tarsi būtų perdavęs jai savo stresą, ir tai supratęs 
pajuto kaltę. Bendraudamas su ja stengėsi nuslėpti savo liūde- 
sį ir nerimą, bet jam nekaip sekėsi: vaikai turi šeštąjį pojūtį 
ir tokius dalykus jaučia. Matjus veltui stengėsi klausyti proto 
balso - jį visą buvo užvaldęs nerimas: neracionali baimė prara- 
dus žmoną netekti ir dukters. Jis buvo įsitikinęs, kad visur tyko 
pavojus, ir ši baimė skatino taip saugoti Emilę, kad ji galėjo 
uždusti ir prarasti pasitikėjimą savimi. 

Iš tiesų, jis persistengdavo atlikdamas tėvo pareigas. Pir- 
mosiomis savaitėmis jį trikdė Emilės apatija. Tuo metu atrodė, 
kad vaikas abejingas skausmui, tarsi iš tikrųjų nesuvoktų, kad 
jos motina mirė. Ligoninėje mažylę stebėjusi psichologė paaiš- 
kino Matjui, kad toks elgesys nėra neįprastas. Norėdami apsi- 
saugoti, kai kurie vaikai tyčia laikosi toliau nuo skausmingo 
įvykio, nesąmoningai laukdami, kol taps stipresni, kad galėtų 
tam pasipriešinti. 

Klausimai apie mirtį atėjo vėliau. Keletą mėnesių šiomis 
aplinkybėmis Matjus į pagalbą pasitelkė psichologės patari- 
mus, vaikiškas knygeles ir metaforas. Tačiau Emilės klausimai 
buvo gerokai konkretesni, jie varė tėvą į neviltį ir priremdavo 
prie sienos. Kaip puspenktų metų vaikas įsivaizduoja mirtį? 
Jis nežinojo, kaip kalbėti, nebuvo tikras, ar ji pakankamai 
didelė, kad suprastų kai kuriuos žodžius. Psichologė patarė 
nesijaudinti ir paaiškino, kad augdama Emilė labiau suvoks, 
jog motina nebegrįš. Pasak jos, tokie klausimai sveiki. Jie pa- 
deda nutraukti tylą, išvengti tabu ir galiausiai išsivaduoti nuo 
baimės. 

Bet Emilė, akivaizdu, buvo dar toli nuo išsilaisvinimo eta- 
po. Priešingai, kiekvieną vakarą atėjus laikui miegoti ją kan- 
kindavo tos pačios baimės ir tie patys klausimai su skausmin- 
gais atsakymais. 

- Laikas į lovą! 

Susimąsčiusi mergaitė palindo po antklode. 

- Senelė sako, kad mamytė yra danguje... - pasakė ji. 

- Mama ne danguje, senelė kalba nesąmones, - nutraukė 
jis, mintyse grūmodamas savo motinai. 

Keitė neturėjo šeimos. Jis pats labai anksti nutolo nuo 
tėvų, dviejų egoistų, ramiai leidžiančių pensijos dienas Maja- 
myje ir visai nesisielojančių dėl jį ištikusios nelaimės. Jie nie- 
kada iš tiesų nemylėjo Keitės, priekaištavo, kad ji esą aukojanti 
šeimą dėl karjeros. Tikra gėda tėvams, patiems visą laiką gal- 
vojusiems tik apie save! Pirmą mėnesį po netekties jie buvo 
atvykę į Bostoną palaikyti Emilės ir ja pasirūpinti, tačiau šis 
rūpestingumas greitai išgaravo. 

Dabar jie pasitenkindavo vienu skambučiu per savaitę, 
kad sužinotų naujienas ir pripasakotų anūkei tokių kvailysčių. 

To jau buvo per daug! Negalėjo būti net minties, kad jis su- 
tiks su religijos veidmainiškumu. Jis netiki Dievo, niekada neti- 
kėjo, ir žmonos mirtis tikrai nieko nepakeitė! Būti „filosofu“ jam 
reiškė tam tikrą ateizmo formą, ir šia vizija jis dalinosi su Keite. 
Mirtis reiškė visko pabaigą. Po jos nieko nebebuvo, tik tuštuma, 
visiška ir absoliuti nebūtis. Jam atrodė nepriimtina piršti iliuzijas, 
kurioms pats prieštarauja, net jei jos nuramintų dukrą. 

- Jei ji ne danguje, tai tada kur? - neatlyžo vaikas. 

— Jos kūnas yra kapinėse, tu tai puikiai Žinai. Tačiau jos 
meilė nemirė, - nusileido jis. - Ji visada bus mūsų širdyje ir 
atmintyje. Galime ją išsaugoti savo prisiminimuose kalbėdami 
apie ją, prisimindami kartu praleistas smagias akimirkas, žiū- 
rėdami nuotraukas ar lankydami jos kapą. 

Emilė linktelėjo, bet tas jos nė per plauką neįtikino. 


- Tu taip pat mirsi, tiesa? 

- Kaip ir visi, - pripažino jis, - bet... 

- Bet jei tu mirsi, kas tuomet pasirūpins manimi? - supa- 
nikavo mergaitė. 

Jis stipriai suspaudė ją savo glėbyje. 

— Aš nesiruošiu mirti jau rytoj, mieloji! Gyvensiu šimtą 
metų! Duodu žodį! 

„Duodu žodį“, - pakartojo jis, puikiai žinodamas, kad šis 
pažadas nevertas nė sudilusio skatiko. 

Jie sėdėjo apsikabinę dar kelias minutes. Paskui Matjus 
apkamšė Emilę ir išjungė šviesą, palikdamas tik virš lovos Ži- 
bančią naktinę lemputę. Prieš praverdamas duris, paskutinį 
kartą pabučiavo dukrą, pažadėdamas, kad ir Eiprilė užeis pa- 
linkėti jai labos nakties. 


* 


Matjus laiptais nusileido į svetainę. Pirmas aukštas sken- 
dėjo neryškioje šviesoje. Jis jau trejus metus gyveno šiame rau- 
donų plytų name ties Maunt Vernono ir Vilou gatvių kampu. 
Dailus kotedžas su masyviomis baltomis durimis ir tamsaus 
medžio langinėmis, kurios žvelgė į Luisbergo skverą. 

Jis palinko virš lango ir žiūrėjo į mirksinčias elektrines 
girliandas, pakabintas ant parko vartų. Visą gyvenimą Keitė 
svajojo gyventi istorinėje Bostono širdyje. Maža nesugadin- 
ta salelė su Viktorijos laikus menančiais namais, akmenimis 
grįstais šaligatviais ir žydinčiomis gatvelėmis, pakelėse išsiri- 
kiavusiais medžiais ir senoviniais dujiniais žibintais. Magiška 
vieta darė įspūdį, kad laikas sustojo ir namai sustingo, apgaubti 
elegancijos ir archajiškumo skraiste. Tokia gyvenimo kokybė 
buvo sunkiai įkandama universitetinėje ligoninėje praktikuo- 
jančiai gydytojai ir universiteto profesoriui, kuris vos išgalėjo 
grąžinti studijų laikais mokslams paimtą paskolą! Tačiau Keitės 
atkaklumas buvo nepalaužiamas. Ji ne vieną mėnesį vaikščiojo 

po kvartalo parduotuves ir visur kabino skelbimus. Skelbimą 
pastebėjo pagyvenusi moteris, besirengianti kraustytis gyventi 
į pensionatą. Ši Bostono turtuolė negalėjo pakęsti nekilnoja- 
mojo turto agentų ir norėjo be tarpininkų parduoti namą, ku- 
riame praleido visą savo gyvenimą. Keitė jai tikriausiai labai 
patiko, nes ji stebuklingai sutiko nuleisti kainą, bet prie pasiū- 
lymo pateikė ultimatumą. Jie turėjo apsispręsti per dvidešimt 
keturias valandas. Net su didele nuolaida suma atrodė nemaža. 
Tai buvo ilgalaikis įsipareigojimas, bet kartu ir vartai jų meilei 
bei tikėjimui ateitimi, ir žengę šį žingsnį Matjus su Keite įsis- 
kolino trisdešimčiai metų, o visus savaitgalius jie praleisdavo 
įnikę į tinką ir dažus. Niekada iki šiol neturėję reikalų su re- 
montu, jie tapo santechnikos, grindų restauravimo ir elektros 
grandinių montavimo „specialistais“. 

Jis ir Keitė su senu namu užmezgė beveik kūniškus san- 
tykius. Čia buvo jų jauki užuovėja, kurioje svajojo auginti vai- 
kus, planavo sulaukti senatvės. Kaip dainavo Bobas Dilanas, 
„A shelter from the storm.“ 

Tačiau dabar, kai Keitė mirusi, kokia viso to prasmė? 
Namus slėgė sunkūs, vis dar gyvi prisiminimai. Baldai, deko- 
racijos ir net ore tebesklandantys kvapai (kvapiosios žvakės, 
aromatiniai maišeliai, smilkalai) buvo neatsiejami nuo Keitės 
asmenybės. Todėl Matjui nuolat rodėsi, kad žmona tebėra na- 
muose. Nepaisant to, jis neturėjo nei noro, nei drąsos persi- 
kraustyti kitur. Šiuo nestabiliu laikotarpiu kotedžas buvo vie- 
nas iš paskutinių jo atramos taškų. 

Tačiau prisiminimų gniaužtuose buvo tik viena namo da- 
lis. Viršutiniam aukštui gyvybės suteikė Eiprilė, kuri nuomojosi 
gražų kambarėlį, vonios kambarį, drabužinę ir nedidelį kabine- 
tą. Aukštu žemiau vienas kambarys buvo Matijaus, kitas - Emi- 
lės, o trečiasis - vaikelio, kurio jiedu su Keite planavo netrukus 


* Prieglobstis nuo audros. (Angl.) 

susilaukti... O pirmame aukšte, įrengtame kaip loftas, bendra 
erdve dalinosi didelė svetainė ir virtuvė. 

Matjus pabandė nusikratyti slogios nuotaikos ir kelis kar- 
tus sumirksėjo, kad nuvytų šalin skausmingas mintis. Nuėjo į 
virtuvę, kur jiedu kadaise taip mėgo kartu pusryčiauti ar įsitai- 
sę vienas šalia kito vakarais kalbėtis apie prabėgusią dieną. Iš 
šaldytuvo išsitraukė pakuotę šviesaus alaus. Vieną butelį atsi- 
darė, išsilupo raminamųjų tabletę ir nurijo, užgerdamas dide- 
liais gurkšniais. Alaus ir vaistų kokteilis. Jis nežinojo geresnės 
priemonės, kuri padėtų apkvaišti ir greitai užmigti. 

- Ei, gražuoliuk, atsargiai su tokiu mišiniu, gali prisižais- 
ti! - perspėjo Eiprilė, besileisdama laiptais. 

Ji buvo persirengusi ketindama išeiti ir, kaip visada, atro- 
dė prašmatniai pasipuošusi. 

Nors buvo apsiavusi batelius su itin aukštais kulniukais, 
stebėtinai natūraliai demonstravo ekscentrišką, bet elegantišką 
stilių su fetišistiniu prieskoniu: permatoma palaidinė su vyšni- 
niais apvadais, lakinės odos šortai, nepermatomos pėdkelnės ir 
tamsus megztinis sagomis nusagstytomis rankovėmis. Plaukus 
buvo susukusi į kuodelį, veidą padengusi perlamutriniu ma- 
kiažo pagrindu, kuris išryškino jos kraujo raudonumo lūpas. 

— Gal nori mane palydėti? Einu į „Gun Shot“, naują barą 
netoli prieplaukos. Jų kepta kiaulės galva verta nuodėmės. O ką 
jau kalbėti apie mochitą. Dabar ten renkasi gražiausios miesto 
merginos. 

— Ir palikti Emilę vieną? 

Eiprilė atmetė prieštaravimą: 

- Galime paprašyti kaimynų mergaitės. Jos nereikės ilgai 
įkalbinėti pažaisti auklę. 

Matjus papurtė galvą. 

- Nenoriu, kad mano puspenktų metų vaikas po valandos 
prabustų susapnavęs košmarą ir pamatytų, jog tėvas ją paliko, 
nes norėjo išgerti mochito lesbiečių satanisčių klube. 

Susierzinusi Eiprilė pasitaisė savo ilgą apyrankę, išraižytą 
purpuriniais arabiško stiliaus ornamentais. 

— „Gun Shot“ — ne lesbiečių baras, - siuto ji. - Be to, aš 
kalbu rimtai, Matai, tau būtų į naudą prasiblaškyti, pamatyti 
pasaulio, vėl pabandyti vilioti moteris, pasimylėti... 

— Bet kaip, tavo manymu, aš galiu vėl įsimylėti? Mano 
žmona... 

- Aš nekalbu apie jausmus, - nutraukė ji. - Kalbu apie 
paprasčiausią pasidulkinimą! Apie kūnišką veiksmą, patirtą 
džiaugsmą, malonumą. Galiu tave supažindinti su draugėmis. 
Atviromis merginomis, kurios nori tik truputį pasilinksminti. 

Jis pažvelgė į ją tarsi į ateivę iš kosmoso. 

— Gerai, gerai, atstosiu, - pasakė ji ir užsisagstė megztuko 
sagas. - Bet ar niekada nepagalvojai, ką apie tai pasakytų Keitė? 

— Nesuprantu. 

— Jei ji matytų tave iš aukštybių, ką ji manytų apie tokį 
tavo elgesį? 

— Nėra jokių aukštybių! Tu taip pat ten nenukeliausi! 

Ji praleido pro ausis jo argumentą. 

— Nesvarbu. Aš pati tau pasakysiu, ką ji manytų: ji norėtų 
matyti, kaip tu judi į priekį, kaip atsistoji ant kojų, suteiki sau 
dar bent vieną galimybę atgauti gyvenimo džiaugsmą. 

Jis juto kylančią pykčio bangą. 

— Kaip tu gali kalbėti jos vardu? Tu jos nepažįsti! Tu net 
nebuvai su ja susitikusi! 

- Tai tiesa, - pripažino Eiprilė, - tačiau manau, kad tam 
tikra prasme tu mėgaujiesi skausmu ir stengiesi jį išlaikyti, nes 
skausmas yra vienintelis saitas, kuris tave dar sieja su Keite ir... 

— Tą bobiškų žurnalų psichologiją pasilaikyk sau! - užsi- 
plieskė jis. 

Įsižeidusi ji nebesivargino atsakyti ir išėjo trenkdama du- 
rimis. 

Likęs vienas, Matjus nusiraminimą rado ant sofos. Atsigė- 
rė iš butelio alaus, paskui atsigulė ir pasitrynė akis. 

„Paistalai...“ 

Jis visiškai nenorėjo mylėtis, neturėjo jokio noro glamo- 
nėti kitą kūną ar bučiuoti svetimą veidą. Jis norėjo būti vienas. 
Jam visai nereikėjo, kad kas nors padėtų, kad paguostų. Jis te- 
norėjo gyventi savo skausmu su vieninteliais ištikimais palydo- 
vais - raminamaisiais ir brangiąja „Corona“. 

Vos spėjo užmerkti akis, galvoje ėmė plaukti vaizdai, tarsi 
šimtus kartų matytas filmas. 2010-ųjų naktis iš gruodžio dvi- 
dešimt ketvirtosios į dvidešimt penktąją. Tą vakarą Keitė iki 
devintos valandos vakaro budėjo Jamaika Pleino vaikų ligoni- 
nėje, MGH" pediatrijos korpuse. Keitė jam paskambino bai- 
giantis pamainai. 

- Mano „Mazda nepajuda iš ligoninės aikštelės, mielasis. 
Kaip visada, tu buvai teisus: turiu atsikratyti to seno kledaro. 

— Sakiau tau tūkstantį kartų... 

- Bet aš labai prisirišusi prie savo senutės! Juk žinai, kad 
tai buvo pirmasis automobilis, kurį, būdama studentė, įsten- 
giau pati nusipirkti! 

- Tai buvo dešimtajame dešimtmetyje, brangioji, ir tuo 
metu ji jau buvo nebenauja... 

— Pabandysiu pasigauti metro. 

- Gal juokauji? Tokiu metu šiose vietose per daug pavo- 
jinga. Šoksiu ant motociklo ir atvažiuosiu tavęs paimti. 

- Ne, lauke labai šalta. Šlapdriba, būtų labai rizikinga, 
Matai! 

Tačiau jis primygtinai reikalavo ir galiausiai jai teko nu- 
sileisti. 

- Gerai, bet būk labai atsargus! 


* Massachusetts General Hospital - Bostono valstybinės universitetinės ligoninės. (Aut. past.) 

Tai buvo paskutiniai jos žodžiai prieš padedant telefono 
ragelį. 

Matjus apžergė savo triumfą. Kai tik jis išvažiavo iš Bikon 
Hilo, Keitei, matyt, pavyko užvesti mažosios mazdos variklį. 
Nes 21 val. 7 min. į ją, važiuojančią iš ligoninės automobilių 
aikštelės, visu greičiu įsirėžė sunkvežimis, į miesto centro ke- 
pyklas pristatantis miltus. Atsitrenkęs į atitvarą, automobilis 
apsivertė ir nusileido ant stogo. Deja, sunkvežimis taip pat 
parvirto ant šaligatvio, visu svoriu užguldamas automobilį. 
Kai Matjus atvyko į ligoninę, ugniagesiai skubėdami stengėsi 
ištraukti Keitės kūną iš suspausto metalo spąstų. Gelbėtojai už- 
truko ilgiau nei valandą, kol ją nugabeno į MGH, ir ten ji naktį 
mirė nuo patirtų sužalojimų. 

Sunkvežimio vairuotojas nenukentėjo. Iš karto po avari- 
jos atlikus jo toksikologinius tyrimus buvo rasta kanapių, bet 
per apklausą policijoje jis tvirtino, kad Keitė susidūrimo metu 
kalbėjusi telefonu ir jo nepraleidusi, nors buvo jo pirmenybė. 

Šią versiją patvirtino ir prie įvažiavimo į aikštelę įrengtos 
stebėjimo kameros. 


* 


Matjus atsimerkė ir atsisėdo. Negalėjo tikėtis, kad viskas 
savaime susitvarkys. Jis turėjo laikytis dėl Emilės. Atsistojęs 
ieškojo kokio nors užsiėmimo. Gal ištaisyti studentų darbus? 
Pažiūrėti krepšinio rungtynes per televizorių? Paskui akys už- 
kliuvo už didelio krepšio, kuriame gulėjo prieš kelias valandas 
įsigytas nebenaujas kompiuteris. 

Jis įsitaisė prie medinio stalo virtuvėje, išpakavo kompiu- 
terį ir prijungė jį prie elektros tinklo, dar kartą nusistebėdamas 
keistu aliumininiu korpusu su lipduku, vaizduojančiu „Ievą ir 
obuolį". 

Atidaręs prietaisą ant ekrano aptiko priklijuotą lape- 
lį. Naudotus daiktus pardavinėjęs vaikinas pasirūpino palikti 
„administratoriaus“ prieigos kodą. 

Matjus įjungė nešiojamąjį kompiuterį, įvedė slaptažodį 
ir atidarė pagrindinį ekraną. Iš pirmo žvilgsnio viskas atrodė 
normalu: darbalaukis, ekrano užsklanda, pažįstamos „Mac“ 
piktogramos. Įvedė savo duomenis, prisijungė prie interneto 
ir kelias minutes naršė po programas, norėdamas įsitikinti, ar 
veikia visos funkcijos: teksto apdorojimo, naršyklės, praneši- 
mų, nuotraukų tvarkyklės. Įjungęs pastarąją programą, nuste- 
bo aptikęs nuotraukų. 

„Keista, - pardavėjas jį patikino, kad pats formatavo 
standųjį diską... 

Paspaudęs vieną klaviatūros mygtuką, paleido demons- 
travimą po dešimt kadrų. Tai buvo atostogų albumas su vaiz- 
dais tarsi iš atviruko. Turkio spalvos jūra, vertikaliai ant balto 
smėlio sustatytos banglentės, apsikabinę vyras ir moteris, įam- 
žinti magiškoje besileidžiančios saulės šviesoje. 

„Havajai? Bahamos? Maldyvai?“ - spėliojo jis, įsivaizduo- 
damas bangų mūšą ir kone jausdamas plaukus kedenantį vėją. 

Jūrą keitė žaluma su kalvų peizažais, pilimis, vynuogy- 
nais, nedideliu kaimeliu. 

„Prancūzija arba Toskana“, - jau neabejojo jis. 

Susidomėjęs atradimu, sustabdė demonstravimą ir pa- 
spaudė ant kiekvienos nuotraukos, kad matytų daugiau infor- 
macijos. Be techninių charakteristikų, prie kiekvienos buvo 
nurodyta „fotografavo emma.lovenstaineBimperatornyc.com“. 

„Ema Lovenstain...“ 

Jis tuojau pat susiejo pavardę su parašu po iliustracija, 
kuri puošė kompiuterio korpusą. 

„Ema L.“ 


Akivaizdu, kad tai buvusi kompiuterio savininkė. 

Jutikliniu kilimėliu pažymėjo visas nuotraukas ir, norė- 
damas jas pašalinti, nuvilko į šiukšliadėžę. Kai galiausiai rei- 
kėjo patvirtinti operaciją, šiek tiek suabejojo ir, pajutęs sąžinės 
graužimą, parašė trumpą laišką: 


Siuntėjas: Matjus Šapiro 
Gavėjas: Ema Lovenstain 
Tema: Nuotraukos 


Labas vakaras, panele Lovenstain, 

esu naujasis jūsų „MacBook“ savininkas. 

Buvusio jūsų kompiuterio standžiajame diske liko kelios 
nuotraukos. 

Norite, kad jums jas persiųsčiau, ar galiu ištrinti? 

Duokite man žinią. 

Pagarbiai 

Matjus Šapiro 


4 
Nepažįstamieji naktyje 


Aš netikiu atskirų egzistencijų kokybe. Niekas 
iš mūsų nėra iki galo išbaigtas. 


Virginia WooLF 


Siuntėjas: Ema Lovenstain 
Gavėjas: Matjus Šapiro 
Tema: Re: Nuotraukos 


Pone, 

manau, kad supainiojote adresą. Taip, aš turiu „MacBook“, 
bet jo niekada nepardaviau! Nuotraukos, kurias turite, yra 
ne mano;-) 

Nuoširdžiai 

Ema 


Ema Lovenstain 

Vyriausioji someljė 

„Imperatorius“ 

Rokfelerio aikštė 30, Niujorkas, NY 10020 


Po 2 minučių 
Supratau. Atsiprašau už nesusipratimą. Gero vakaro. 
Matjus 


P. S. Jūs dirbate „Imperatoriuje“? Tuomet gali būti, kad 
mes jau buvome susitikę. Mudu su Žmona ten šventėme 
mūsų pirmojo susitikimo metines! 


Po 45 sekundžių 
Tikrai? Kada? 


Po 1 minutės 


Prieš ketverius metus su trupučiu. Spalio 29 dieną. 


Po 30 sekundžių 


Vadinasi, kelias savaites prieš man atvykstant! Tikiuosi, 
restoranas jums paliko malonius prisiminimus. 


Po 1 minutės 


Taip, puikius. Iki šiol prisimenu kai kuriuos patiekalus: ka- 
ramelizuotas varlių šlauneles, veršiuko užkrūčio liauką su 
trumais ir migdolinius sausainius su ryžių pudingu! 


Po 30 sekundžių 


Kokį vyną ir sūrį ragavote? 


Po 1 minutės 


Be abejo aš jus, Ema, nuvilsiu, bet, norėdamas būti sąži- 
ningas, prisipažinsiu, kad negeriu vyno ir niekada neval- 
gau sūrio... 


Po 1 minutės 


Kaip gaila! Nežinote, ką prarandate. Jei dar kada ateisite į 
restoraną, aš jums padėsiu atrasti kelis gerus butelius! Jūs 
gyvenate Niujorke, Matjau? 


Po 30 sekundžių 


Ne, Bostone. Bikon Hile. 

Po 20 sekundžių 


Visai netoli! Pakvieskite savo žmoną ateinantį rudenį at- 
švęsti penktųjų jūsų susitikimo metinių! 


Po 3 minučių 


Būtų sudėtinga: ji mirusi. 


Po 1 minutės 


Jaučiuosi sutrikusi. 
Labai atsiprašau. 


Po 1 minutės 


Jūs negalėjote žinoti, Ema. 
Gero vakaro. 


* 


Matjus iš karto pašoko nuo kėdės ir pasitraukė nuo kom- 
piuterio. Štai prie ko priveda pašnekesiai internete su nepa- 
žįstamaisiais! Ką jis sau galvojo, pradėdamas šį siurrealistinį 
dialogą? Jis be jokio gailesčio ištrynė nuotraukas ir atsidarė dar 
vieną alaus butelį. 

Šis pokalbis ne tik sukėlė apmaudą - jis pasijuto ir siau- 
bingai išalkęs! Virtuvėje atidarė šaldytuvą, tačiau šis buvo tuš- 
čias. 

„Logiška, jis juk pats neprisipildo... - sukuždėjo jam są- 
žinės balsas. 

Pasirausęs šaldiklyje vis dėlto aptiko picą ir įkišo ją į mik- 
robangų krosnelę. Nustatęs laikmatį grįžo prie kompiuterio. 
Jame rado naują žinutę nuo Emos Lovenstain... 


* 

„Po šimts! Iš kur aš galėjau žinoti, kad jo žmona miru- 
si?“ — priekaištavo sau Ema. 

Šis pokalbis pažadino jos smalsumą. Dėl visa ko „Google“ 
paieškos laukelyje įrašė „Matjus Šapiro + Bostonas“. Pirmieji 
rezultatai nukreipė į oficialų Harvardo universiteto tinklala- 
pį. Matyti, kad jos paslaptingasis susirašinėjimo draugas skaito 
paskaitas prestižinėje aukštojoje mokykloje. Prie profesoriaus 
gyvenimo aprašymo pridėta ir nuotrauka. Sprendžiant iš jos, 
Šapiro buvo gražus maždaug keturiasdešimties metų rudaplau- 
kis, pasižymintis elegantišku Džono Kasaveteso žavesiu. Po ke- 
lių sekundžių dvejonių pirštai ėmė bėgioti klaviatūra: 


Siuntėjas: Ema Lovenstain 
Gavėjas: Matjus Šapiro 


Matjau, ar jūs jau vakarieniavote? 


* 


Matjus suraukė antakius. Jam nepatiko toks brovimasis į 
jo gyvenimą. Vis dėlto ilgai negaišęs nusiuntė atsakymą: 


Siuntėjas: Matjus Šapiro 
Gavėjas: Ema Lovenstain 


Jei jau norite viską Žinoti, šiuo metu mikrobangų krosne- 
lėje kaip tik šyla pica. 


Po 30 sekundžių 

Ką gi, pamirškite šaldytą picą, Matjau. Štai ką aš jums no- 
riu pasiūlyti. 

Ar žinote „Zellig Food“, didelę aukšto lygio parduotuvę 
Čarlso gatvėje? Jos prekyvietėse siūlomi sūrio ir kiaulie- 
nos gaminiai yra pasakiški. 

Jei norite praleisti gurmanišką vakarą, važiuokite ten. 
Pasidairykite tarp skaniųjų ožkos sūrių. Išsirinkite, pa- 
vyzdžiui, ypatingųjų su figomis ar vasabiais. Taip, žinau, 
mišinys gali nustebinti, tačiau jis puikiai derės su „Sau- 
vignon blanc“ iš Luaros - tarkime, „Sancerre“ ar „Poully- 
fumė“. 

Taip pat rekomenduoju jums paragauti jų pyrago su an- 
ties kepenėlių pašteto plutele ir pistacijomis, nuostabiai 
derančio su švelniais burgundiško vyno „Cėte de Nuits“ 
taninais. Jei rasite 2006-ųjų „Gevrey-chambertin“, čiupkite 
nieko nelaukęs! 

Štai tokie mano pasiūlymai. Pamatysite, tai daug geriau 
nei šaldyta pica... 

Ema 

P. S. Patikrinau internete: iš Bikon Hilo į „Zellią Food“ ga- 
lite nukakti ir pėsčiomis, tačiau paskubėkite, parduotuvė 
uždaroma 22 valandą... 


Matjus pakraipė galvą priešais ekraną. Jau senokai niekas 
taip nesirūpino jo gerove... Paskui susitvardė ir iškart susier- 
zino. Kokią teisę turi ta Ema Lovenstain nurodinėti, kaip jam 
praleisti savo vakarą? 

Sudirgęs išjungė elektroninį paštą ir atsidarė naršyklę. 
Nugalėtas smalsumo, užrašė „Ema Lovenstain + someljė“ ir 
paleido paiešką. Paspaudė ant pirmosios nuorodos: žurnalo 
Wine spectator rašinio internete. Straipsnis parašytas praėju- 
siais metais. Jame, pavadinimu „Dešimt jaunųjų talentų, į ku- 
riuos verta lygiuotis“, nutapytas naujosios someljė kartos port- 
retas. Keista, bet dauguma „jaunųjų talentų“ buvo moterys. 
Priešpaskutiniame portrete pristatoma Ema. Jį iliustravo nuo- 
trauka, daryta „Imperatoriaus restorano rūsyje, aprūpintame 
aukštosiomis technologijomis. Matjus fotografiją padidino. Jo- 
kių abejonių: straipsnyje minima jaunoji someljė yra toji pati 
moteris, kurią jis matė kompiuterio standžiojo disko atostogų 


SI 


nuotraukose. Žavi rudaplaukė besišypsančiomis akimis ir žais- 
minga šypsena. 

„Keista...“ Kodėl ji teigia, kad šis kompiuteris jai nepri- 
klausė? Varžosi? Kuklinasi? Gali būti, bet tuomet kodėl ji tęsė 
pokalbį? 

Skambtelėjęs laikmatis pranešė, kad pica pašilo. 

Užuot atsistojęs, Matjus pakėlė telefono ragelį ir paskam- 
bino kaimynams. Pasiteiravo, ar jų duktė Elizabeta negalėtų 
kokį pusvalandį pabūti prie Emilės. Jam reikią apsipirkti „Zel- 
ling Food“ ir išeiti turįs tuojau pat: parduotuvė veikia iki 22 va- 
landos... 


Bostonas 
Bak Bėjaus kvartalas 
1 val. nakties 


Baras vibravo žemų elektroninės šokių muzikos garsų rit- 
mu. Eiprilė yrėsi alkūnėmis pro „Gun Shot“ susirinkusią mi- 
nią, ketindama surūkyti cigaretę. 

„Oi, būsiu šiek tiek padauginusi...“ - pagalvojo užkliuvusi 
už šaligatvio bortelio. Nuo gryno nakties oro pasijuto geriau. 
Ji per daug išgėrė, per daug šoko, per daug flirtavo. Pasitaisė 
Mobiliuoju išsikvietė vienos iš taksi bendrovių automobilį, 
paskui tarp lūpų įsikišo cigaretę ir ėmė rankinėje ieškoti žieb- 
tuvėlio. 

„Kur dingo tas prakeiktas žiebtuvėlis?“ 

- Ar šito ieškai? — pasigirdo balsas už nugaros. 

Eiprilė atsisuko ir pamatė šviesiaplaukę su spindinčia šyp- 
sena. Džulija, mergina, kurią ji visą vakarą rijo akimis ir kuri 
neatsakė į jokius jos bandymus suvilioti. Kalifornišku stiliumi 

kirpti šviesūs plaukai, kibirkščiuojantis žvilgsnis, gracingas, 
ant itin aukštų kulniukų užkeltas kūnas - ji visiškai atitiko Ei- 
prilės stilių. 

- Palikai prie baro, - paaiškino mergina ir įžiebė perla- 
mutro ir rožinės spalvos žiebtuvėlį. 

Eiprilė priėjo arčiau prisidegti cigaretės. Užhipnotizuo- 
ta priešais stovinčios moters permatomos odos, jausmingos 
burnos ir subtilių veido bruožų, pajuto, kaip pilvą ėmė kutenti 
drugeliai. 

- Viduje nebeįmanoma susikalbėti, - pažymėjo Džulija. 

- Tai tiesa. Aš jau per sena tokiai muzikai, - pajuokavo 
Eiprilė. 

Abiejų merginų dėmesį patraukė sumirksėję priekiniai Ži- 
bintai. 

- Čia mano taksi, - paaiškino Eiprilė ir parodė į auto- 
mobilį, sustojusį tiesiai priešais barą. - Jei nori, gali ir tu juo 
pasinaudoti... 

Džulija kelias sekundes dėjosi dvejojanti. Būtent ji vado- 
vavo žaidimui ir puikiai tai žinojo. 

- Gerai, tu labai maloni. Didelio lanksto daryti nereikės. 
Gyvenu netoliese, Pembruko gatvėje. 

Abi moterys atsisėdo ant užpakalinės automobilio sėdy- 
nės. Taksi tolstant nuo Čarlso upės krantinės, Džulija švelniai 
padėjo galvą ant peties Eiprilei, kuri beprotiškai troško ją pa- 
bučiuoti. Tačiau ji nieko nedarė, varžydamasi įkyraus vairuo- 
tojo žvilgsnio. 

„Jei manai, kad galėsi paganyti akis...“ - provokavo ji, 
spoksodama į užpakalinio vaizdo veidrodėlį. 

Kelionė ilgai netruko ir jau po penkių minučių automobi- 
lis sustojo vidury medžiais apsodintos gatvelės. 

— Gal norėtum užeiti ir išgerti taurelę?.. - nerūpestingai 
pasiūlė Džulija. - Viena iš mano senų koledžo laikų draugių 

atsiuntė gėrimo iš alavijo sulčių. Šį nuostabų dalykėlį ji gamina 
pati! Tau patiks. 

Eiprilė, patenkinta kvietimu, nusišypsojo; vis dėlto lemia- 
mu momentu kažkas sulaikė. Ją slėgė ir aistrą nugalėjo neaiš- 
kus nerimas. Džulija jai kaip reikiant krito į akį, bet ji nesiliovė 
nerimavusi dėl Matjaus. Vakaro pradžioje, besiruošiant išeiti, 
jis jai atrodė kaip niekad prislėgtas, galbūt net rengėsi iškrėsti 
kokią kvailystę... Tikriausiai tai buvo absurdiška mintis, bet ji 
niekaip negalėjo išmesti jos iš galvos. Įsivaizdavo, kaip grįžta 
namo ir randa jį pasikabinusį ant sijos ar prisigėrusį vaistų ir 
ištiktą komos. 

- Klausyk, man būtų labai malonu, bet dabar negaliu, - 
sumurmėjo ji. 

- Gerai, supratau... - įsižeidė Džulija. 

- Ne, palauk! Duok man savo telefono numerį. Galė- 
tume... 

Per vėlu. Žavioji šviesiaplaukė jau uždarė dureles. 

„Po velnių...“ 

Eiprilė atsiduso ir paprašė vairuotojo nuvežti ją prie Maunt 
Vernono ir Vilou gatvių kampo. Visą kelią labai nerimavo. Nors 
Matjų pažinojo vos metus, nuoširdžiai prisirišo prie jo ir ma- 
žosios Emilės. Labai sielojosi dėl jį ištikusios nelaimės, tačiau 
nežinojo, kaip jam padėti: Matjus tebebuvo taip atsidavęs savo 
žmonai, kad Eiprilė neįsivaizdavo, kad kokia nors pretenden- 
tė artimiausiu metu galėtų rasti vietą jo gyvenime. Keitė buvo 
nuostabi, graži, jauna, altruistė. Kokia moteris gali konkuruoti 
su manekenės formomis apdovanota širdies chirurge? 

Automobilis privažiavo kotedžą. Eiprilė sumokėjo už 
kelionę ir kaip galėdama tyliau atidarė namų duris. Tikėjosi 
rasianti Matjų išsitiesusį ant sofos ir beknarkiantį, apsvaigusį 
nuo alaus ir raminamųjų kokteilio. Tačiau išvydo ramiai sė- 
dintį priešais naujojo kompiuterio ekraną. Jis linkčiojo galvą 
džiazo ritmu, veidą puošė žvali šypsena. 

— Jau grįžai? - nustebo jis. 

- Galėtum bent apsimesti, kad džiaugiesi mane matyda- 
mas! - atsakė ji, pajutusi palengvėjimą. 

Virtuvėje pastebėjo atidarytus vyno butelius ir kokybiško 
sūrio bei pyrago su pluta likučius. 

— Sprendžiant iš to, ką matau, nemažai sau leidai! Buvai 
apsipirkti? Maniau, nenori išlįsti iš savo guolio. 

— Jau pakankamai prisivalgiau pusfabrikačių, - bandė jis 
nevykusiai pasiteisinti. 

Ji skeptiškai į jį pažvelgė ir priėjo arčiau. 

- Smagiai leidi laiką su naujuoju žaisliuku, - paerzino ir 
pasilenkė prie jo peties. 

Matjus staigiu judesiu užvertė ekraną. Nepatogiai pasiju- 
tęs, bandė paslėpti nuotraukas, kurias susigrąžino iš šiukšlia- 
dėžės ir ką tik atsispausdino. Tačiau Eiprilė buvo greitesnė ir 
spėjo jas pačiupti. 

- Ji miela, - nusprendė, apžiūrėjusi Emos nuotraukas. - 
Kas ji tokia? 

— Garsaus restorano Niujorke someljė. 

- Ir kas čia per muzika? Maniau, džiazas tau nepatinka. 

- Tai Keitas Džaretas, „Kelno koncertas“. Ar žinojai, kad 
muzika gali turėti įtakos vyno degustacijai? Mokslininkai įro- 
dė, kad kai kurie džiazo kūriniai stimuliuoja tam tikras smege- 
nų dalis ir leidžia geriau pajusti rūšinių vynų savybes. Bepro- 
tybė, tiesa? 

- Kaip įdomu! Čia tavo naujoji draugužė pripasakojo? 

- Ji ne mano draugužė, Eiprile, nebūk juokinga. 

Mergina kaltinamai dūrė į Matijų pirštu. 

- Turint galvoje, kad aš praleidau amžiaus pasidulkinimą, 
nes nerimavau dėl tavęs!.. 

— Dėkoju už rūpestį, bet aš tavęs nieko neprašiau. 

Ji nesiliovė ir dar labiau pakėlė balsą: 

- Įsivaizdavau, kad skęsti depresijoje ir ketini nusižudyti, 
o jis čia sau ramiai puotauja, ragaudamas prabangius vynus su 
internete sutikta mergina! 

- Palauk, kas tau darosi? Pavydo priepuolis? 

Gražioji galerijos savininkė įsipylė į taurę vyno ir palaukė 
kelias minutes, kol atgaus ramybę. 

— Na, tai kas ta moteris? 

Šiek tiek paragintas, Matjus sutiko papasakoti vakaro 
nuotykius, nuo kompiuterio standžiajame diske rastų nuo- 
traukų iki keistai besirutuliojusio pokalbio tarp Emos ir jo. Jie 
tris valandas spaudė klavišus ir vienas kitam išsiuntė dešim- 
tis laiškų, kuriuose aptarė daugybę temų. Dalinosi savo aistra 
Keriui Grantui, Merilinai Monro, Bilui Vailderiui, Gustavui 
Klimtui, „Milo Venerai“, „Pusryčiams pas Tifanį , „The Shop 
Around The Corner“. Leidosi į amžinas diskusijas: „Beatles“ 
prieš „Rolling Stones“, Odrė prieš Katariną Hebern, „Red Sox“ 
prieš „Yankees“, Frankas Sinatra prieš Diną Martiną. Ginčijosi 
dėl filmo „Pasiklydę vertime“, kuris Matjui atrodė „pervertin- 
tas, o Emai - „nepralenkiamas šedevras“. Svarstė, kuri Stefano 
Cveigo novelė labiausiai vykusi, kuris Edvardo Hoperio pa- 
veikslas labiausiai jaudina, kokia geriausia „Nirvanos“ daina 
iš albumo „Unplugged“. Kiekvienas pateikė savų argumentų, 
kad išsiaiškintų, ar „Džeinė Eir“ yra geresnė nei „Puikybė ir 
prietarai“, ar skaityti romaną elektroninėje skaityklėje yra taip 
pat malonu, kaip vartyti popierinius lapus, ar albumas „Off the 
Wall“ pranoksta „Thriller“, ar „Reklamos vilkai“ - geriausias 
šiuo metu rodomas serialas, ar dainos „Layla“ akustinė versija 
verta originalo, ar „Get Yer Ya-Ya's Out!“ yra geriausias visų 
laikų albumas, ar... 

- Gerai, gerai, supratau, - pertraukė Eiprilė. - Be viso to, 
ar surengėte nedidelį kibernetinio sekso seansą? 

- Ne, nesurengėme! - sušuko jis pasipiktinęs. - Mes pa- 
prasčiausiai kalbėjomės. 

— Kurgi ne... 

Matjus papurtė galvą. Jam nepatiko toks pokalbio posūkis. 

- Ir kas tau sakė, kad kitoje ekrano pusėje tikrai slepiasi 
ši žavi rudaplaukė? - paklausė Eiprilė. - Internete įprasta vogti 
tapatybę. Gal tu nieko nenutuokdamas jau tris valandas ben- 
drauji su pilvotu aštuoniasdešimtmečiu seniu... 

— O tu tikrai pasiryžusi sugadinti man vakarą... 

- Priešingai, aš labai laiminga, matydama, kad tu atsigau- 
ni, bet nenoriu, kad tau tektų nusivilti ir kad dėtum per daug 
vilčių į žmogų, kuris realiame gyvenime galbūt nėra tas, kuo jį 
laikai. 

— Ką siūlytum daryti? 

— Nieko nelaukiant su ja susitikti. Kodėl tau nepakvietus 
jos į restoraną? 

Jis papurtė galvą. 

— Iš proto išsikraustei, dar per anksti! Ji pamanys, kad... 

- Ji ničnieko nepamanys! Reikia kalti geležį, kol karšta. 
Šiais laikais visi taip daro. Puikiai matyti, kad senokai neban- 
dei ko nors suvilioti. 

Suglumęs Matjus kurį laiką mąstė. Jis jautė, kad prarado 
padėties kontrolę. Nenorėjo nei skubinti įvykių, nei pasiduoti 
staigiam susižavėjimui. Galų gale, jis iš tiesų nelabai pažinojo 
Emą Lovenstain. Bet turėjo pripažinti, kad tarp jų buvo ryšys, 
kad abu kelias atokvėpio valandas juto malonumą liūdesiu per- 
sisunkusioje kasdienybėje. Jam patiko romantiška jų susitikimo 
pusė, vaidmuo, kurį atliko atsitiktinumas, o gal... pats likimas. 

- Kuo greičiau pakviesk ją, - pakartojo patarimą Eipri- 
lė. - Jei reikia, aš pasaugosiu Emilę. 

Ji nusižiovavo ir žvilgtelėjo į laikrodį. 

- Truputį padauginau, einu miegoti, - nusprendė ji ir pa- 
mojo ranka. 

Matjus taip pat su ja atsisveikino, žiūrėdamas, kaip ji lipa 
laiptais aukštyn. Likęs vienas, atvertė kompiuterio ekraną ir 


skubiai paspaudė mygtuką, nekantraudamas patikrinti pašto 
dėžutę. Naujo laiško iš Emos nebuvo. Galbūt ji pavargo. O gal 
Eiprilė sakė tiesą. Gal nereikėjo per daug tikėtis. 

Jis nusprendė viską išsiaiškinti. 


Siuntėjas: Matjus Šapiro 
Gavėjas: Ema Lovenstain 
Tema: Kvietimas 


Ema, ar jūs dar prie kompiuterio? 


Po 1 minutės 


Aš lovoje, Matjau, bet mano nešiojamasis kompiuteris 
guli greta. Parsisiunčiau jūsų „Psichologijos antivadovėlį“ 
į savo skaityklę ir su didžiausiu malonumu skaitau. Neži- 
nojau, kad Ciceronas lotyniškai reiškia „avinžirnis“ ;-) 


Tarsi veikiamas nematomos jėgos, Matjus ryžosi nejįsi- 
vaizduojamam dalykui. 


Po 45 sekundžių 

Turiu pasiūlymą, Ema. 

Ist Vilidže žinau nedidelį itališką restoraną - „Numeris 5“ - 
Tompkinso Skvero parke. Jis priklauso Vitorijui Bartolečiui 
su žmona, abu jie yra vaikystės draugai. Vakarieniauju pas 
juos kaskart apsilankęs Niujorke - dažniausiai tenka daly- 
vauti Morgano bibliotekos konferencijose. 

Nežinau, kokius vynus jie siūlo, bet jei mėgstate arančinus 
su Bolonijos padažu, keptą lazaniją, makaronus su ragu ir 
sicilietiškus kanolius, ši užeiga jums turėtų patikti. 

Ar sutiktumėte su manimi ten pavakarieniauti? 

Po 30 sekundžių 


Man būtų labai malonu, Matjau. Kada artimiausiu metu 
būsite Niujorke? 


Po 30 sekundžių 


Artimiausia konferencija numatyta sausio 15 dieną, bet 
galbūt mes galėtume pasimatyti anksčiau. 
Kodėl to nepadarius rytoj? 20 valandą? 


* 


Rytoj... 

Rytoj! 

RYTOJ! 

Emai iš laimės norėjosi šokinėti ant lovos. Per daug gražu, 
kad būtų tikra! 

- Girdi, Klovisai? Idealaus grožio ir protingas vaikinas 
nori vestis mane vakarienės! Seksualus filosofijos profesorius 
susidomėjo manimi! - susijaudinusi pranešė ji šuniui, kuris ra- 
miai snaudė lovos kojūgalyje. 

Nors šarpėjų tai nelabai sudomino, vis dėlto jis iš manda- 
gumo suurzgė. 

Ema jautėsi kaip devintam danguj. Ji praleido netikėtai 
puikų vakarą. Keli Matjaus Šapiro laiškai įnešė į jos gyvenimą 
saulės ir tikėjimo. O rytojaus vakarą susitiks su juo akis į akį. 
Tik viena bėda - rytoj vakare... ji dirba. 

Staiga sunerimusi Ema atsigulė ant pagalvės ir vos neap- 
vertė puodelio verbenų arbatos. Tai, kad neturėjo laisvų va- 
karų, buvo didelis jos darbo minusas. Ji dar turi neišnaudotų 
atostogų, tačiau negali jų pasiimti per vieną naktį. Procedūra 
sudėtinga, o restorane gruodis - labai užimtas. 

Akimirką pagalvojo ir nusprendė nesukti dėl to galvos. 
Paprašys vieno iš kolegų rytoj vakare ją pakeisti. Sudėtinga, bet 

įmanoma. Šiaip ar taip, ji jokiu būdu negali praleisti „galantiš- 
ko pasimatymo", kaip sakydavo jos senelė. 
Todėl su šypsena veide parašė paskutinį tą vakarą laišką: 


Siuntėjas: Ema Lovenstain 
Gavėjas: Matjus Šapiro 
Tema: Re: Kvietimas 


Sutarta, Matjau. Pasistengsiu atsilaisvinti. 

Ačiū už nuostabiai praleistą vakarą. 

Ir iki rytojaus vakaro! 

Gerai išsimiegokite. 

P. S. Dievinu lazaniją ir arančinus... Tiramisu taip pat! 


Antroji diena 


5 
Tarp jųdviejų 


Net vaidinant save patį reikia nusigrimuoti. 


Stanislaw Jerzy LEC 


Kitą dieną 
Bostonas 
12 val. 15 min. 


Matjus uždarė lauko duris ir nulipo laiptais, kurie namą 
skyrė nuo gatvės. 

Praėjusią naktį lijo, tačiau dabar Bikon Hilo gatveles tvin- 
dė saulė. Luisbergo skveras dvelkė pamiškės kvapais, o oranži- 
niai spinduliai ryškino rudenines parko spalvas. Jis persimetė 
krepšį per petį, užsidėjo aerodinaminį šalmą, apžergė dviratį ir 
pasišvilpaudamas numynė Pinknio gatvės link. Kada paskutinį 
kartą jautėsi toks nerūpestingas? Visus metus gyveno tartum 
vaiduoklis, tačiau šį rytą pabudo šviesia galva. Tris valandas 
skaitė paskaitas universitete ir juokavo kartu su studentais, vėl 
pajutęs malonumą dėstyti geros nuotaikos. 

Pilvą spaudęs geležinis kumštis atsigniaužė. Jis matė ap- 
linkui kunkuliuojantį gyvenimą ir vėl pasijuto šio judėjimo da- 
limi. Apsvaigęs nuo naujai atrastų pojūčių, padidino greitį ir 
sklandžiai įsuko į Brimerio gatvę. Veidą glostė švilpiantis vėjas. 
Išvydęs Bostono viešąjį parką, dar labiau padidino greitį ir tar- 
si susiliejo su dviračiu, skrosdamas orą su svaiginančiu laisvės 

pojūčiu. Jis mėgavosi šia akimirka ir nemindamas pedalų rie- 
dėjo per parką, kol pasuko dešinėn į Niuberio gatvę. 

Gatvė, pilna prabangių kavinių, meno galerijų ir madingų 
krautuvėlių, buvo viena populiariausių Bak Bėjaus vietų. Geru 
oru pietų metu visos terasos būdavo nusėstos žmonių. Mat- 
jus prirakino dviratį prie elegantiško namo su tamsiai rausvo 
smiltakmenio fasadu, kurio pirmame aukšte buvo įrengtas res- 
toranas. „Bistro 66“ jis pietaudavo su Eiprile. Lauke pamatė li- 
kusią vieną vietą ir, davęs ženklą padavėjui, suskubo ją užimti. 
Atsisėdęs vėl išsitraukė iš krepšio nešiojamąjį kompiuterį ir 
prisijungė prie vietinio belaidžio interneto. Kelis kartus spus- 
telėjęs, oro linijų „Delta“ svetainėje rezervavo lėktuvo bilietus į 
Niujorką. Pasirinkęs skrydį 17 val. 15 min., Džono F. Kenedžio 
oro uoste jis bus 19 valandą. Pačiu laiku, kad spėtų į vakarienę 
su Ema. Tuo pat metu paskambino ir į „Numerį 5“. Atsiliepė 
jo bičiulė Konė. Jie nesimatė jau labai seniai. Ji apsidžiaugė su- 
laukusi jo skambučio ir norėjo papasakoti daugybę dalykų, bet 
buvo pietų metas, o vienas iš padavėjų sirgo. Ji rezervavo jam 
staliuką ir džiaugėsi galėsianti ramiau pasikalbėti dar šį vakarą. 

— Jaunuoli, ar ši vieta užimta? 

Matjus išjungė telefoną ir mirktelėjo Eiprilei. 

- Ji laisva ir laukia jūsų. 

Ji atsisėdo po terasą šildančiu skydu ir, pamojusi padavė- 
jui, užsisakė taurę „Pinot Gris“ vyno bei porciją krabų paplo- 
tėlių. 

— Ką užsisakei? 

— Nedidelę porciją „Cezario salotų“ ir paprasto vandens. 

- Pradėjai laikytis dietos? 

— Laukiu vakaro. Vakarieniausiu restorane. 

- Nejaugi? Pakvietei gražuolę someljė? Sveikinu, Matai, 
didžiuojuosi tavimi! 

Padavėjas atnešė gėrimus. Eiprilė pakėlė taurę, ir jie nuo- 
širdžiai susidaužė. 

- Beje, ar jau žinai, kuo vilkėsi? - paklausė ji susirūpinu- 
siu tonu. 

Matjus gūžtelėjo pečiais. 

— Na, nieko ypatingo nenumačiau. Ketinu eiti taip, kaip 
apsirengęs dabar. 

Ji suraukė antakius ir atidžiai nužvelgė jį nuo galvos iki kojų. 

— Su per plačiomis baggy stiliaus kelnėmis, senu megz- 
tiniu su gobtuvu, paaugliškais sportbačiais ir karine striuke? 
Tikiuosi, tu juokauji?! O ką jau kalbėti apie vešlius karčius ir 
neandertaliečio barzdą. 

— Neperlenk lazdos. 

— Bet aš neperlenkiu, Matai! Pagalvok penkias minutes: 
ši mergina dirba viename iš žymiausių Manhatano restoranų. 
Jos klientai - verslininkai, žmonės iš meno ir mados pasaulio, 
elegantiški ir rafinuoti Žmonės, išsipuošę. Ji palaikys tave kai- 
miečiu ar atsilikusiu studentu. 

- Bet aš nesiruošiu vaidinti to, kas nesu! 

Ji nesutiko su jo argumentu. 

— Pirmajam pasimatymui reikia ruoštis, ir taškas. Išvaizda 
labai svarbu: žmogui galvoje labiausiai išlieka pirmasis įspūdis. 

Matjus susierzino. 

- Mylėti žmogų dėl išvaizdos yra tas pats, kas mėgti knygą 
dėl viršelio"! 

- Kad tu paspringtum savo citatomis! Šį vakarą atrodysi 
mažų mažiausiai apgailėtinai... 

Jis atsiduso, jo veidas apsiniaukė. Susisuko cigaretę, atsi- 
spyrė norui ją prisidegti ir, kelias sekundes pamąstęs, galiausiai 
pasidavė: 

— Na, tai gal tuomet galėtum duoti porą patarimų... 


* 


* Citata priskiriama prancūzų kalba rašančiai kanadiečių rašytojai Laure Conan. (Aut. past.) 


63 


Niujorkas 
13 val. 


- Lovenstain, jūs visai pametėte galvą! - šaukė Piteris Be- 
nediktas, stumdamas permatomas „Imperatoriaus rūsio duris. 

Vyriausiasis someljė greitu žingsniu artinosi prie savo pa- 
valdinės, kuri dėjo butelius į metalinę spintelę. 

- Kaip jums šovė į galvą imtis iniciatyvos pirkti šiuos vy- 
nus? - rėkė jis, mojuodamas kreminės spalvos popieriaus lapu. 

Ema užmetė akį į dokumentą. Tai buvo sąskaita faktūra su 
viršuje nurodytu internetinės parduotuvės, siūlančios išskirti- 
nius vynus, tinklalapiu. Ji rodė, kad užsakyti trys buteliai: 

1. Domaine de la Romanėe Conti, 1991 

l. Ermitage Cuvėe Cathelin, J. L. Chave, 1991 

1. Graacher Himmelreich, Auslese, Domaine J. J. Prūm, 
1982 

Legendinis prabangus burgundiškas vynas, stiprus rūši- 
nis 'Syrah' vynuogių vynas, švelnus kompleksinis rislingas. Trys 
puikūs vynai, pagaminti iš nepriekaištingo vynuogių derliaus. 
Trys patys geriausi vynai iš visų, kokius ji yra ragavusi savo 
gyvenime. Tačiau butelius užsakė ne ji. 

— Užtikrinu jus, Piteri, kad neturiu nieko bendra su šiuo 
užsakymu. 

- Nekvailinkite manęs, Lovenstain: ant užsakymo formos 
yra jūsų parašas, o faktūra apmokėta iš „Imperatoriaus“ banko 
sąskaitos. 

— Tai neįmanoma! 

Perbalęs iš pykčio Benediktas toliau varė skundų litaniją: 

- Aš paskambinau tiekėjui, ir jis patvirtino, kad pristatė 
butelius į restoraną. Todėl norėčiau žinoti, kur jie yra! 

- Paklausykite, neabejoju, kad įsivėlė kažkokia klaida. 
Nieko tokio. Reikia tik... 

— Nieko tokio?! 10 000 dolerių jums yra nieko tokio? 

— Iš tiesų, suma nemenka, tačiau... 

— Sukitės, kaip išmanote, Lovenstain, bet iki dienos pa- 
baigos išsrėbkite visą šitą košę! - plūdosi jis ir, grūmodamas 
pirštu, pagrasė: - Jei ne, galite atsisveikinti su darbu! 

Nelaukdamas atsakymo, jis apsisuko ir išėjo iš rūsio. 

Ema kelias sekundes stovėjo nė nekrustelėdama, priblokš- 
ta netikėto užsipuolimo. Benediktas buvo senosios someljė 
mokyklos atstovas, manantis, kad rūsyje moteriai ne vieta. Jis 
turėjo pagrindo jausti grėsmę iš asistentės pusės: prieš sku- 
botai išvykdamas, Žonatanas Lampereras paskyrė Emą vy- 
riausiąja someljė. Mergina turėjo pakeisti Benediktą šių metų 
pradžioje, tačiau atėjus naujai vadovybei jam pavyko atšaukti 
jos paaukštinimą. Nuo to laiko Benedikto galvoje sukosi tik 
viena mintis: priversti jaunąją kolegę suklysti ir atsikratyti jos 
visiems laikams. 

Ema, kasydama galvą, pažvelgė į sąskaitą faktūrą. Piteris 
Benediktas atrodė paniuręs ir pagiežingas, bet nebuvo toks 
kvailas, kad sukurptų tokį sąmokslą. 

„Tuomet kas?“ 

Trys užsakyti vynai buvo neatsitiktiniai. Visus juos ji pa- 
minėjo praėjusią savaitę per susitikimą su žurnalo Wine spec- 
tator žurnalistu, kuris aprašinėjo naujosios someljė kartos at- 
stovus. Ji pabandė prisiminti: interviu vyko restorano spaudos 
ir komunikacijų tarnybos skyriuje stebint... 

„Romualdui Leblankui!“ 

Užsiplieskusi Ema greitu žingsniu išėjo iš rūsio ir liftu pa- 
kilo į registratūrą. Nieko nepranešusi įsiveržė į spaudos tarny- 
bos patalpas ir pareiškė norinti pasikalbėti su jaunuoju stažuo- 
toju, kurį „Imperatorius“ pasamdė rūpintis kompiuterine įranga. 
Įpuolusi į kabinetą, kuris jai buvo nurodytas, uždarė duris. 

— Kalbėsimės akis į akį, akiniuoti! 

Nustebintas tokio įsiveržimo, Romualdas Leblankas net 
atšoko nuo kompiuterio ekrano. Tai buvo apvalainas paauglys 

riebaluotais, „bliūdeliu“ kirptais plaukais ir išblyškusiu veidu, 
kurį įrėmino dideli stačiakampiai akiniai storais rėmeliais. 
Nuogas kojas jis buvo įspyręs į paplūdimio šlepetes, vilkėjo su- 
plėšytais džinsais ir abejotino švarumo prasegtu džemperiu, o 
po juo - „Marvel“ marškinėliais. 

— Laba diena, panele hm... Lovenstain, - pasisveikino jis 
su prancūzišku akcentu. 

- Matau, mane pažinai, puiki pradžia, - tarė Ema, grės- 
mingai prie jo artėdama. 

Ji žvilgtelėjo į jo kompiuterio ekraną. 

- Ar restoranas tau moka už tai, kad varvintum seilę 
spoksodamas į nuogų moterų nuotraukas? 

- Oi, ne, ponia, bet... dabar... dabar man pertraukėlė. 

Nejaukiai pasijutęs prancūzas susmuko kėdėje ir, norėda- 
mas nuslėpti sumišimą, atsikando ant stalo gulėjusio pradėto 
šokoladinio batonėlio. 

— Baik ryti, tarakone, - įsakė ji. 

Išsitraukė iš kišenės faktūrą ir pamojavo jam priešais nosį. 

— Ar tu pateikei šį užsakymą? 

Paauglio pečiai suglebo, žvilgsnis nukrypo į grindis. Ema 
nesiliovė. 

- Tu girdėjai, kaip aš kalbėjausi su žurnalistu, ar ne? 

Romualdas tylėjo it žuvis vandeny, todėl vyno specialistė 
pakėlė balsą. 

- Gerai manęs paklausyk, bukagalvi, aš neketinu prarasti 
darbo. Todėl gali man nieko nesakyti, bet tokiu atveju paprašy- 
siu valdybos pranešti farams ir tada jau galėsi aiškintis jiems. 

Grasinimas paveikė vaikį tarsi elektros smūgis. 

- Ne, prašau jūsų! Tai... Tai tiesa, mane suintrigavo jūsų 
pasakojimas apie šiuos vynus ir aš užsigeidžiau jų paragauti. 

- Užsigeidei paragauti iš butelių, kainuojančių daugiau 
nei 3 000 dolerių, kvaiša? Tavo galvoje košė, ar ką? Ir kaip tau 
pavyko juos užsakyti? 

Romualdas mostelėjo smakru į ekraną. 

- Nieko nėra lengviau: jūsų kompiuteris ir sistema - ne- 
apsaugoti. Įsilaužti į restorano buhalteriją man užteko dvide- 
šimties sekundžių. 

Ema pajuto, kad širdis krūtinėje plaka vis greičiau. 

— O butelius ar atidarei? 

- Ne, jie štai ten, - atsakė vaikis ir pakilo nuo kėdės. 

Jis nuvilko kojas iki metalinės spintos ir iš jos ištraukė 
nedidelę šviesaus medžio dėžę, kurioje gulėjo trys brangūs gė- 
rimai. 

„Garbė Viešpačiui! 
paliesti. 

Nieko nelaukdama paskambino tiekėjui ir paaiškino, kad 
„Imperatoriaus“ sąskaita buvo suklastota. Ji pasisiūlė iš savo 
kišenės padengti visas siuntimo išlaidas, jei faktūra bus anu- 
liuota. Sužinojusi, kad jos pasiūlymas buvo priimtas, pajuto 
didžiulį palengvėjimą. 

Kelias sekundes ji stovėjo sustingusi, nurimusi - jai pa- 
vyko išsaugoti darbą. Paskui, kai vėl galėjo leisti sau galvoti 
apie vakare laukiantį pasimatymą, ją apėmė nerimas. Norėda- 
ma nusiraminti, akimis paieškojo savo atspindžio veidrodinio 
lango paviršiuje, tačiau vaizdas, kurį išvydo, sukėlė dar didesnį 
susirūpinimą; jos išvaizda - siaubinga. Plaukai atrodė nesveiki, 
spalva išblukusi, šukuosena beformė. Su tokia galva Matjui Ša- 
piro tikrai nepadarys įspūdžio. Ji atsiduso ir staiga suvokė, kad 
šalia yra studentas. 

— Klausyk, privalau apie tavo nusižengimą pranešti perso- 
nalo vadovei. Tai, ką iškrėtei, yra labai rimta. 

— Ne! Prašau! 

Staiga paauglys suglebo ir puolė į ašaras. 

- Verk, verk, mažiau siusiosi, - atsiduso ji. 

Vis dėlto padavė jam nosinaitę ir palaukė, kol jis nustos 
kūkčioti. 

- Kiek tau metų, Romualdai? 

- Šešiolika su puse. 

— Iš kur tu kilęs? 

- Iš Bono, į pietus nuo Dižono, tai... 

- Žinau, kur yra Bonas. Iš šio regiono kilę kai kurie ge- 
riausi vynai. Kiek laiko dirbi „Imperatoriuje'? 

- Penkiolika dienų, - atsakė vaikis ir nusiėmęs akinius 
pasitrynė akis. 

— Ar tau šis darbas įdomus? 

Jis papurtė galvą ir parodė smakru į kompiuterio ekraną. 

- Vienintelis dalykas, kuris mane tikrai domina, yra šis. 

- Kompiuteriai? Tuomet ką tu veiki restorane? 

Jis prisipažino, kad atsekė paskui savo merginą, kuri, bai- 
gusi mokyklą, išvyko dirbti į Niujorką vaikų aukle. 

— O ta mergina tave paliko? - spėjo Ema. 

Šiek tiek susigėdęs, jis tyliai linktelėjo. 

— Ar tavo tėvai bent jau žino, kad esi Amerikoje? 

— Taip, bet šiuo metu jie turi svarbesnių reikalų, - pareiš- 
kė jis, tarsi išsisukinėdamas. 

- Bet kaip tu sugebėjai čia, Niujorke, įsidarbinti? Neturi 
darbui reikalingų dokumentų, esi nepilnametis... 

- Pasidariau laikiną darbo vizą, šiek tiek pasisendinda- 
mas. 

„Pasidarė vizą.“ Nenuostabu, kad jis bijo policijos ir ne- 
nori atkreipti į save personalo vadovės dėmesio. 

Ema pažvelgė į paauglį ir susižavėjusi, ir jausdama užuo- 
jautą. 

— Kur to išmokai, Romualdai? 

Jis gūžtelėjo pečiais. 

- Jei tik moki naudotis kompiuteriu, gali padaryti daugy- 
bę dalykų. 

Primygtinai paprašytas, jis papasakojo keletą istorijų. Bū- 
damas trylikos su puse, Romualdas internete praleido kelias 
valandas, tykodamas paskutinės „Hario Poterio“ dalies pirati- 
nio vertimo, kad galėtų jį išplatinti. Šiek tiek vėliau įsilaužė į 
savo licėjaus tinklalapį ir pasismagino: pakeitė savo pažymius 
ir išsiuntinėjo beprotiškų pranešimų į mokinių tėvų pašto dė- 
žutes. Pastarąjį birželį keliais spustelėjimais surado baigiamųjų 
mokslinių darbų temas ir padėjo savo merginai gauti gerą pa- 
žymį. Ir galiausiai, liepos pradžioje, buvo trumpam užgrobęs 
Prancūzijos prezidento Nikola Sarkozi „Facebook“ paskyrą. 
Moksleiviška išdaiga prezidentūrai nelabai patiko. Valdžios 
institucijos sugebėjo iki jo prisikasti. Atsižvelgus į dosjė, jis 
buvo nubaustas lygtinai ir griežtai prigrasintas laikytis kuo to- 
liau nuo kompiuterio. 

Besiklausant jo pasakojimų, Emai į galvą it žaibas šovė 
mintis. 

— Sėskis prie savo ekrano, - paliepė ji. 

Vaikinas pakluso ir, paspaudęs vieną klavišą, įjungė kom- 
piuterį. 

Ji prisitraukė kėdę ir atsisėdo šalimais. 

- Atidžiai pažiūrėk man į akis, Romualdai. 

Paauglys nervindamasis užsidėjo akinius, bet jos žvilgsnį 
ištvėrė vos dvi sekundes. 

- Jūs esate... jūs labai graži, - išlemeno jis. 

- Ne, tiesą sakant, atrodau siaubingai, bet tu man padėsi 
tai pakeisti, - ištarė ji ir parodė į monitorių. 

Ji įvedė vieno kirpimo salono interneto svetainės adre- 
są. Šviesiame ir neperkrautame ekrano fone šoko mirksinčios 
raidės. 


Akahikas Imamura 
Airstyle 

- Akahikas Imamura yra japonas, sukėlęs revoliuciją 
kirpyklų pasaulyje, - paaiškino ji. - Manhatane jis - vienas 
geriausių kirpėjų, tikras žirklių ir spalvų meistras. Andželina 
Džoli, Ana Hatavei, Keitė Blanšet... - jo salone apsikerpa di- 
džiausios žvaigždės. O per mados savaitę visi dizaineriai sten- 
giasi pasisamdyti jį savo drabužių pristatymui. Kalbama, jog 
jis yra tikras stebukladarys, o man to ir reikia, kad šį vakarą 
gerai atrodyčiau. Tik viena bėda: norint pas jį patekti, būtina 
užsirašyti prieš du mėnesius. 

Romualdas suprato, ko Ema iš jo tikisi. Jis nieko nelaukęs 
kibo į darbą, kad patektų į rezervavimo sistemą. 

- Imamuras Niujorke turi tris salonus, - toliau dėstė ji, 
kol programišius neįtikėtinu greičiu bėgiojo klaviatūra. - 
Vieną Soho, antrą - Midtaune ir dar vieną Aukštutiniame Ist 
Saide. 

— Būtent čia jis dirba šią popietę, - pranešė Romualdas ir 
parodė šios dienos kirpėjo klientų sąrašą. 

Sužavėta ji palinko arčiau ekrano. 

- Tokiu pat principu jūs internetu rezervuojate staliuką 
restorane, - paaiškino jaunasis prancūzas. 

- Ar gali pakeisti vardus? 

- Žinoma, kam gi čia įsibroviau? Kelintą valandą norite 
eiti? 

- Penktą, jei įmanoma... 

- Juokų darbas... 

Jis įrašė Emos pavardę vietoj anksčiau užsiregistravusios 
klientės, nepamiršdamas pastarajai išsiųsti pranešimo, kad jos 
paskyrimas nukeliamas. 

Jaunoji someljė negalėjo patikėti savo akimis. 

- Puikiai atlikta, Kalaganai! - entuziastingai pagyrė ji ir 
pabučiavo jį į skruostą. - Tu irgi esi stebukladarys! 

Apvalus Romualdo veidas nuraudo. 

— Buvo visai nesunku, - pasakė jis kukliai. 


- Į tave pažvelgus to nepasakytum, bet esi siaubingai suk- 
tas, - pasakė ji ir atidarė duris, ketindama grįžti į savo darbo 
vietą. - Suprantama, visa tai liks tarp mūsų, capito'? 


* 
Bostonas 

Parduotuvė „Brooks Brothers“ 
15 val. 30 min. 


- Atrodai labai elegantiškai, - nusprendė Eiprilė. - Klasi- 
kinis kirpimas tau labiausiai tinka: gerai išryškinti pečiai, siau- 
ras, bet nesuveržtas liemuo. Elegantiška ir nemaru. 

Matjus pažvelgė į savo atspindį ant žemės pastatytame 
prabangios parduotuvės veidrodyje. Rūpestingai apsiskutęs, 
trumpai kirptais plaukais, įsispraudęs į iki milimetro pritaikytą 
švarką, jis buvo neatpažįstamas. 

„Kiek jau laiko nevilkėjau kostiumo?" 

Galvoje kirbėjo atsakymas. Nemalonus ir keliantis nerimą. 

„Nuo savo vestuvių.“ 

— Nedaug trūksta, kad pakeisčiau orientaciją! - pabrėžė 
Eiprilė ir užsegė jam sagą. 

Jis prisivertė nusišypsoti, norėdamas atsidėkoti jai už pa- 
stangas. 

- Tavo aprangą užbaigsime tiesaus kirpimo vilnoniu paltu 
Tokiu metu keliuose visada būna grūstis, o tu trūks plyš turi 
spėti į lėktuvą! 

Sumokėję už pirkinius, jie grįžo į kemaro ir patraukė Lo- 
gano oro uosto link. Matjus visą kelią nepratarė nė žodžio. Die- 
nai įsibėgėjus jis taip nebedžiūgavo ir jautė, kad entuziazmas 
išblėso. Dabar susitikimas su Ema Lovenstain nebeatrodė tokia 


* Supratai? (It.) 


puiki mintis, kaip vakar vakare. Gerai pagalvojus, tas pasima- 
tymas buvo visiškai beprasmis: jis tėra sprendimo, šovusio į 
galvą išgėrus alkoholio ir vaistų, rezultatas. Jis tos moters ne- 
pažinojo, abiem apsuko galvas trumpas susirašinėjimas, ir fizi- 
nis susitikimas gali sukelti tik abipusį nusivylimą. 

Ševrolė įvažiavo į kelią, vedantį į išlaipinimo aikštelę. Ei- 
prilė stabtelėjo priešais terminalą, kad jos bičiulis galėtų išlipti 
iš automobilio. Kai jie atsisveikindami apsikabino, galerijos sa- 
vininkė pasistengė parinkti drąsinančius žodžius. 

— Puikiai žinau, apie ką galvoji, Matai. Žinau, kad bijai ir 
dabar gailiesi žengęs šį žingsnį, bet, maldauju, eik į tą pasima- 
tymą. 

Jis linktelėjo, išlipęs uždarė dureles ir iš bagažinės pasi- 
ėmė krepšį. Paskutinį kartą atsisveikino su drauge ir nuėjo į 
pastatą. 

Greitu žingsniu perkirto laukiamąją salę. Jis buvo užsire- 
gistravęs internetu, todėl perėjo saugumo kontrolę ir įsitaisė 
laukti išvykimo salėje. Kai atėjo laikas stotis ir eiti į lėktuvą, ap- 
ėmė dvejonės, paskui - baimė. Jis prakaitavo, galvoje sukantis 
galybei prieštaringų minčių. Vieną akimirką stebėtinai ryškiai 
jam pasirodė Keitės veidas, bet kaltės jis nepajuto, keletą kartų 
sumirksėjo, kad vaizdas išnyktų, ir padavė bilietą stiuardesei. 


* 


Parduotuvė „Bergdorf Goodman“ 
Penktasis aveniu 
16 val. 15 min. 


Ema klajojo tarp didžiosios Niujorko parduotuvės pre- 
kystalių šiek tiek pasimetusi. Čia viskas baugino, pradedant di- 
deliu balto marmuro pastatu, baigiant rafinuotomis, gražiomis 
lyg manekenės pardavėjomis, šalia kurių jautiesi apgailėtinai 
varganas. Širdies gilumoje Ema manė, kad „tokia“ parduotu- 


72 


vė - kurioje niekas neklausia kainos, kurioje privalai būti gra- 
žus, turtingas ir pasitikintis savimi, net jei nori tik pasimatuoti 
drabužį, - skirta ne jai, tačiau šiandien pajuto galinti įveikti 
savo drovumą. Atrodė neracionalu, bet ji dėjo daug vilčių į šį 
pasimatymą. Šiąnakt beveik bluosto nesudėjo; ryte nekantrau- 
dama atsikėlė anksti ir ilgiau nei valandą peržiūrinėjo savo 
garderobą, ieškodama drabužio, kuris pakeltų jos savivertę. Po 
daugybės bandymų ir dvejonių galiausiai pasirinko komplektą, 
kuris jai gana gerai tiko: šokoladinę, vario spalvos siūlais siu- 
vinėtą liemenę ir įspūdingą pieštuko formos juodo šilko sijoną 
paaukštintu liemeniu. Ansambliui užbaigti trūko savo vardo 
verto paltuko. O jos turimas tebuvo sena, neišvaizdi ir befor- 
mė palto parodija. Vos įkėlė koją į parduotuvę, kojos pačios 
nunešė tiesiai prie puikaus trijų ketvirčių paltuko iš brokato. 
Ji pirštais palietė raštuotą šilkinę medžiagą, ataustą aukso ir 
sidabro spalvos siūlais. Jis buvo toks gražus, kad ji net nedrįso 
jo apsivilkti. 

- Kuo galiu jums padėti, ponia? - paklausė pardavėja, pa- 
stebėjusi jos judesį. 

Ema atsakė norinti paltuką pasimatuoti. Jis buvo tarsi jai 
siūtas, bet kainavo 2 700 dolerių. Ji jokiu būdu negalėjo sau 
leisti tokios beprotybės. Iš pirmo žvilgsnio jos atlyginimas 
atrodė padorus, tačiau visa bėda, kad ji gyveno nepaprastai 
brangiame Manhatane. Be to, didžiąją pajamų dalį atimdavo 
savaitiniai psichoanalizės seansai. Šios išlaidos buvo gyvybiš- 
kai svarbios. Margareta Vud, jos psichoterapeutė, išgelbėjo ją 
pačiu sunkiausiu gyvenimo etapu. Išmokė ją apsiginti, pasista- 
tyti užtvaras, kurios neleistų paskęsti baimėje ir beprotybėje. 

Tačiau dabar ji stūmė save į pavojų. 

Ema paklausė proto balso ir išėjo iš persirengimo kabinos. 

- Ašjo nepirksiu, - pasakė. 

Patenkinta, kad nepasidavė impulsui, patraukė durų link. 
Paskutinį kartą žvilgtelėjus į batų skyrių, akys užkliuvo už 

žavingų odinių rausvos spalvos „Brian Atwood' batelių. Pavyz- 
dinis modelis buvo kaip tik jos dydžio. Ji įkišo koją į batelį ir 
pasijuto tarsi Pelenė. Sendintos pitono odos kurpaitės lakuo- 
tais svaiginančio aukščio kulniukais raibuliavo violetiniais ats- 
palviais. Tokie bateliai papuoštų bet kokią aprangą. Pamiršusi 
savo apsisprendimą, Ema išsitraukė kredito kortelę, ketindama 
sumokėti fantastiško dydžio sumą - 1 500 dolerių. Eidama prie 
kasos, impulsyviai patraukė prie brokato paltuko, nusprendusi 
nusipirkti ir jį. Apsipirkimo rezultatas: pusantro mėnesio atly- 
ginimas pavirto dūmais vos per kelias minutes. 

Išėjusią į 5-ąjį aveniu, Emą į savo glėbį čiupo šaltis. Su- 
žvarbusi užsirišo šaliką ir nuleido galvą, kad apsisaugotų nuo 
vėjo, bet šis per stipriai kandžiojosi. Lediniai gūsiai surietė ją 
į ragą, veidas prarado jautrumą, galūnės sustiro. Akys ašarojo, 
skruostai degė. Ji nebedrįso toliau keliauti pėsčiomis. Nuėjusi 
prie šaligatvio krašto pasigavo taksi ir nurodė vairuotojui kir- 
pimo salono adresą, paprašiusi pirmiausia užsukti į Rokfelerio 
centrą, ir ten „Imperatoriaus“ durininkui paliko krepšį su pa- 
laikiu paltuku ir senais batais. 

Akahiko Imamuros kirpimo salonas pačioje Aukštutinio 
Ist Saido šerdyje buvo erdvus ir šviesus: smėlio spalvos sienos, 
šviesaus medžio lentynos, didelės odinės sofos, orchidėjomis 
puoštos konsolės. 

Ema prisistatė registratorei, ir ta patikrino jai skirtą laiką 
jutikliniame ekrane. Viskas buvo gerai, kompiuterinės Romu- 
aldo manipuliacijos nenuėjo veltui. Kol laukė meistro, asis- 
tentas neskubėdamas ištrinko jai plaukus, švelniai masažuo- 
damas galvos odą. Jausdama vikriai dirbančius pirštus, Ema 
atsipalaidavo, pamiršo išlaidas, jaudulį bei rūpesčius ir su 
malonumu atsidavė jaukiam ir rafinuotam komfortui. Paskui 
pasirodė Imamura, tiesia nugara ir nudelbęs žemyn akis. Ema 
iš rankinės išsitraukė iš laikraščio išsikirptą Keitės Bekinseil 
nuotrauką. 

- Ar galite padaryti ką nors panašaus? 

Imamuros nuotrauka nedomino. Tačiau jis ilgai apžiūri- 
nėjo klientės veidą ir sumurmėjo kelis japoniškus žodžius savo 
bendradarbiui, plaukų dažymo specialistui. Paskui apsiginkla- 
vo žirklėmis ir ėmė trumpinti. Dirbo dvidešimt minučių, tada 
perdavė estafetę dažytojui, ir šis nuo plaukų šaknų iki galiukų 
užtepė ryškių tamsiai rudos spalvos dažų. Kai dažymas buvo 
baigtas, Imamura pats išskalavo Emos plaukus ir vėl ėmėsi dar- 
buotis žirklėmis. Dideliais suktukais susuko sruogą po sruo- 
gos, išdžiovino, paskui išsuko suktukus ir pataisė šukuoseną 
pirštais. 

Rezultatas pribloškė. Plaukai buvo sukelti į elegantiškai 
susuktą kuodą. Subtilus ir sudėtingas kirpimas suteikė veidui 
skaidrumo, išryškino jos šviesias akis ir moteriškumą. Ema 
prisiartino prie veidrodžio, pakerėta naujojo savo įvaizdžio. 
Kelios nepaklusnios banguotos sruogelės išslydo iš kuodo ir 
suteikė šukuosenai natūralumo. O spalva buvo tiesiog ideali. Ji 
atrodė geriau nei Keitė Bekinseil! Dar niekada gyvenime nesi- 
jautė tokia graži. 

Todėl lengva širdimi sėdo į taksi, kad nukaktų į Ist Vili- 
džą. Automobilyje išsitraukė kosmetinę ir uždėjo paskutinius 
akcentus: šiek tiek parausvino skaistalais skruostus, auksine 
spalva padengė akių vokus, o lūpas paryškino koraliniais da- 
žais. 

Buvo 20 val. ir 1 min., kai ji atidarė „Numerio 5“, nedide- 
lio itališko restorano Tompkinso Skvero parke, duris... 


* 


Skrydis „Delta 1816" į Kenedžio oro uostą kelias minutes 
vėlavo. Matijus, sėdėdamas lėktuvo gale, nerimastingai dirsčio- 
jo į laikrodį. 19 val. 18 min. Vos išlipęs, puolė į taksi stovėjimo 
aikštelę ir palaukė dešimt minučių, kol gavo automobilį. Nuro- 
dė vairuotojui restorano adresą ir, tarsi filme, pažadėjo gerus 

arbatpinigius, jei nuveš jį laiku. Niujorke gruodžio mėnesį oras 
taip pat buvo neįtikėtinai malonus. Eismas nemažas, bet ne 
toks intensyvus, kaip jis įsivaizdavo. Geltonajam automobiliui 
gana greitai pavyko išvažiuoti iš Kvinso, pasiekti Viljamsber- 
go tiltą ir įsmukti į siauras Ist Vilidžo gatveles. Buvo 20 val. 
3 min., kai automobilis sustojo priešais „Numerį 5“. 

Matjus giliai įkvėpė. Spėjo laiku. Galbūt net atvyko pir- 
mas. Atsiskaitė už kelionę ir išlipo ant šaligatvio. Jis ir nervino- 
si, ir kartu buvo maloniai susijaudinęs. Dar kartą giliai įkvėpė 
ir pastūmė itališko restorano duris. 


6 
Atsitiktiniai susitikimai 


Laikas yra absoliutus žmonių šeimininkas; jis 
yra jų kūrėjas ir kartu kapas, jis duoda tai, 
kas jam patinka, o ne tai, ko jo prašoma. 


Willliam SHAKESPEARE 


Restoranas „Numeris 5“ 
Niujorkas 
20 val. 01 min. 


Besidaužančia širdimi Ema prisistatė prie restorano baro. 
Ją sutiko maloniai besišypsanti daili jauna moteris. 

- Labas vakaras, atėjau čia susitikti su Matjumi Šapiro. Jis 
rezervavo stalelį dviem. 

- Tikrai? Matjus Niujorke? - sušuko moteris. - Puiki žinia! 

Ji peržvelgė išankstinių užsakymų sąrašą. Akivaizdu, Mat- 
jaus pavardės jame nebuvo. 

- Tikriausiai jis skambino tiesiai į mano vyro Vitorijaus 
mobilųjį. Tas išsiblaškėlis pamiršo mane perspėti, bet nesvar- 
bu, rasiu jums gražią vietelę mezonine, - pažadėjo ji palikdama 
barą. 

Ema pastebėjo, kad moteris laukiasi. Ir nėštumas jau buvo 
kaip reikiant įsibėgėjęs. 

- Gal norite, kad pakabinčiau jūsų paltuką? 

— Aš jį pasiliksiu. 

- Jis nuostabus. 

- Turint galvoje, kiek jis man kainavo, malonu girdėti, 
kad daro įspūdį! 

Abi moterys viena kitai nusišypsojo. 

— Mano vardas Konė. 

— Malonu, o aš - Ema. 

- Eime su manimi. 

Jos užlipo mediniais laiptais į mezoniną skliautinėmis lu- 
bomis. 

Restorano savininkė parodė klientei stalelį palei kraštą, 
nuo kurio vėrėsi vaizdas į pagrindinę salę. 

- Gal galėčiau pasiūlyti jums aperityvo? Tokiu šaltu oru 
puikiai tiktų taurė karšto vyno. 

- Aš palauksiu Matjaus. 

- Puiku, - tarė Konė, padavė meniu ir pasišalino. 

Ema apsižvalgė. Restoranas buvo šiltas, mielas ir jaukus, 
ją supo maloni atmosfera. Ant meniu nedidelėmis raidėmis 
buvo paaiškinta, kad ši vieta pavadinta „Numeriu 5" Džo Di- 
madžio garbei. Žaisdamas už „Yankees“ komandą, šis legendi- 
nis beisbolo žaidėjas vilkėjo šiuo numeriu pažymėtus marški- 
nėlius. Ant plytų sienos kabanti čempiono ir Merilinos Monro 
nuotrauka darė įspūdį, kad pora kadaise šiame restorane vaka- 
rieniavo. Sunku tuo patikėti, bet idėja graži. 

Ema pažvelgė į laikrodį: 20 val. 4 min. 


* 


Restoranas „Numeris 5“ 
Niujorkas 
20 val. 04 min. 


- Matjau! Tai bent staigmena! - sušuko Vitorijus, pamatęs 
pro duris į restoraną įžengusį bičiulį. 

- Vitorijau, malonu tave matyti! 

Abu vyrai apsikabino. 


-8 


— Kodėl neįspėjai, kad atvyksi? 

— Šįryt skambinau Konei. Ar jos čia nėra? 

— Ne, ji liko namuose. Polui ausų uždegimas. 

— Kokio jis amžiaus? 

— Kitą mėnesį sueis metai. 

— Ar turijo nuotrauką? 

- Taip, pažiūrėk, koks jis jau didelis! 

Vitorijus iš kišenės išsitraukė piniginę, kurioje laikė gra- 
žaus išpūstažandžio kūdikio nuotrauką. 

- Jau visas vyras! - nusišypsojo Matjus. 

- Taip, nes aš jam į buteliuką įdedu picos! - pajuokavo 
restorano savininkas ir žvilgtelėjo į išankstinių užsakymų są- 
rašą. 

— Ak, matau, kad paprašei Konės rezervuoti „įsimylėjėlių 
stalelį ! Tikiuosi, tavo pakviestoji dama yra daili! 

- Neįsiaudrink, - sutrikęs ramino jis bičiulį. - Ar ji dar 
neatvyko? 

- Ne, stalelis dar tuščias. Eime, palydėsiu. Gal galėčiau 
pasiūlyti tau aperityvo? 

— Dėkui, ne. Palauksiu Emos. 


* 


Restoranas „Numeris 5“ 
Niujorkas 
20 val. 16 min. 


„Matjau Šapiro, akivaizdu, tėvai jūsų neišmokė, kad 
punktualumas - karalių mandagumas...“ - priekaištavo Ema, 
žiūrėdama į laikrodį. 

Nuo mezonino ji galėjo matyti restorano duris. Kaskart 
joms atsidarius tikėjos išvysti įžengiantį Matjų ir kiekvieną 
kartą tekdavo nusivilti. Ji pasuko galvą ir pažvelgė pro langą. 
Ėmė snigti. Žibintų šviesoje sukosi sidabrinės purios snaigės. 

Tyliai atsidususi išsitraukė iš rankinės telefoną ir patikrino, ar 
nėra naujų pranešimų. 

Nieko. 

Kurį laiką padvejojusi, nusprendė iš savo išmaniojo tele- 
fono išsiųsti elektroninį laišką. Kelis paprastus sakinius, neiš- 
duodančius nekantrumo: 


Mielas Matjau, 

atvykau į „Numerį 5“. 

Laukiu jūsų viduje. 

Pica su artišokais, parmezanu ir gražgarstėmis atrodo die- 
viškai. 

Paskubėkite, mirštu iš alkio! 

Ema 


* 


Restoranas „Numeris 5“ 
Niujorkas 
20 val. 29 min. 


— Rodos, tavo princesė vėluoja! - pažymėjo Vitorijus ir 
prisėdo prie savo bičiulio mezonine. 

- Tiesą sakai, - sutiko Matjus. 

— Gal pabandyk jai paskambinti? 

— Mes nepasikeitėme numeriais. 

- Nagi, nesikrimsk: juk mes Manhatane. Puikiai žinai, kad 
mums, niujorkiečiams, punktualumo sąvoka yra labai plati... 

Matjus išspaudė nervingą šypsnį. Jis ne paskambino, bet 
parašė žinutę, pranešdamas apie savo atvykimą: 


Miela Ema, 


mano bičiulis Vitorijus primygtinai reikalauja, kad jūs pa- 
ragautumėte Toskanos vyno „Sangiovese“, pagaminto ne- 

dideliame ūkyje šalia Sienos. Jis gali be perstojo kalbėti 
apie itališkus vynus, kurie, jo manymu, yra geriausi pasau- 
lyje. Kuo greičiau atvykite ir pastatykite jį į vietą! 

Matas 


* 


Restoranas „Numeris 5“ 
Niujorkas 
20 val. 46 min. 


Ema jautėsi pažeminta. Tas tipas - tikras storžievis! Vė- 
luoja keturiasdešimt penkias minutes ir nesiteikia parašyti 
bent žinutės ar paskambinti į restoraną ir atsiprašyti! 

- Jei norite, galiu pabandyti paskambinti Matjui į mobilų- 
jį, - pasiūlė Konė. 

Restorano savininkė pastebėjo jos sutrikimą. Ema pasiju- 
to nepatogiai ir neaiškiai sumurmėjo: 

- Būtų... Būtų labai malonu. 

Konė surinko Matjaus telefono numerį, bet įsijungė atsa- 
kiklis. 

— Nesijaudinkite, jis atvyks. Be abejonės, jam sutrukdė 
sniegas. 

Negarsus pyptelėjimas pranešė apie atėjusį elektroninį 
laišką. 

Ema pažvelgė į ekraną. Atėjo pranešimas, kad įvyko klai- 
da, nes nurodytas „nežinomas vartotojas“, o tai reiškė, kad 
Matijus pranešimo negavo. 

„Keista...“ 

Ji patikrino adresą ir dar kartą pabandė išsiųsti žinutę, ta- 
čiau ir šįkart nesėkmingai. 


Restoranas „Numeris 5“ 
Niujorkas 
21 val. 13 min. 


— Manau, kad ji nebeateis, - pasidavė Matjus ir pastvėrė 
Vitorijaus atneštą alaus butelį. 

- Net nežinau, ką tau pasakyti, - apgailestavo bičiulis. — 
La donna ė mobile, gual piuma al vento...“ 

- Gal ir tavo tiesa, - atsiduso Matijus. 

Jis išsiuntė dar du elektroninius laiškus Emai ir nesulaukė 
jokio atsakymo. Pažvelgęs į laikrodį atsistojo. 

— Ar galėtum iškviesti taksi, kad nuvežtų į oro uostą? 

— Tu įsitikinęs, kad nenori pernakvoti pas mus? 

- Taip, ačiū tau. Atleisk, kad veltui užėmiau stalelį. Pabu- 
čiuok nuo manęs Konę. 

Matjus išėjo iš restorano pusę dešimtos vakaro ir 22 val. 
10 min. buvo oro uoste. Važiuodamas patvirtino atgalinį skry- 
dį. Užsiregistravo priešpaskutiniam šios dienos skrydžiui. 

Vidutinių nuotolių lėktuvas iš Niujorko pakilo numatytą 
valandą ir nusileido Bostone 23 minutės po vidurnakčio. Tokiu 
metu Logano oro uosto gyvenimas buvo sulėtėjęs. Matjus pa- 
sigavo taksi vos tik išlipęs iš lėktuvo ir dar prieš pirmą valandą 
buvo namuose. 

Kai atidarė savo namų Bikon Hile duris, Eiprilė jau mie- 
gojo. Įkišo galvą į dukters kambarį patikrinti, ar ji ramiai mie- 
ga, paskui grįžo į virtuvę. Įsipylė didelę stiklinę vandens ir 
instinktyviai įjungė nešiojamąjį kompiuterį, kuris tebegulėjo 
ant baro. Patikrinęs pranešimus, aptiko vieną nuo Emos Lo- 
venstain. Keista, laiškas buvo tik kompiuteryje, o telefone jo 
nebuvo. 


* Moteris yra nepastovi tarsi vėjo genama plunksna... (It.) 

Restoranas „Numeris 5“ 
Niujorkas 
21 val. 29 min. 


Ema uždarė restorano duris ir sėdo į taksi, kurį jai iškvietė 
Konė. Vėjas buvo nurimęs, ir žemę pamažu užklojo vienodai 
krentantis sniegas. Automobilyje ji pabandė nuvyti užpuolu- 
sias negatyvias mintis, bet pyktis buvo stipresnis. Ji jautėsi pa- 
žeminta ir išduota. Priekaištavo sau, kad vėl leidosi suvedžio- 
jama vyro; kad patikėjo gražiais žodžiais; kad buvo tokia naivi. 
Atsidūrusi „North Plaza 50“ vestibiulyje, nulipo laiptais į namo 
rūsį. Bendra patalpa, skirta skalbimui, buvo tuščia, niūri ir ne- 
maloni. Ji nubėgo pilkais koridoriais išblukusiomis sienomis, 
kol pasiekė šiukšlines pačioje tamsiausioje ir purviniausioje 
pastato dalyje. Įsiutusi nulaužė abiejų batelių kulnus ir sviedė 
juos į metalinius konteinerius. Toks pats likimas ištiko ir bran- 
gųjį paltuką, tik prieš tai dar sudraskė plikomis rankomis. 

Paskui pakilo liftu iki savo buto, per ašaras nematydama 
kelio. Atidarė duris, nekreipdama dėmesio į šuns kiauksėjimą 
nusirengė ir nuskubėjo po šaltu dušu. Vėl juto savyje nesulaiko- 
mai augantį norą pasidaryti ką nors bloga, nukreipti prieš save 
ją visą užvaldžiusį įniršį. Ji kankinosi, kad negali suvaldyti emo- 
cijų. Tai alino ir baugino. Kaip per kelias minutes pakilią nuo- 
taiką galėjo išstumti depresija? Kaip per tokį trumpą laiką di- 
džiausias džiaugsmas virto pačiomis tamsiausiomis mintimis? 

Kalendama dantimis išėjo iš stiklinės kabinos, susisupo 
į chalatą, vaistinėlėje susirado migdomųjų ir susirangė lovoje. 
Tabletės Emai užmigti nepadėjo. Ji vartėsi į visas puses, nie- 
kaip negalėdama rasti patogios padėties, paskui, pasidavusi, 
desperatiškai įsispoksojo į lubas. Aišku, buvo pernelyg susi- 
erzinusi, kad užmigtų. Nieko daugiau negalėdama padaryti, 
apie pirmą valandą ryto įjungė nešiojamąjį kompiuterį ir ke- 
tino išsiųsti paskutinį laišką vyrui, kuris sužlugdė jos vakarą. 

Nervingai atvertė ekraną, papuoštą lipduku su stilizuotai pa- 
vaizduota gražiąja Ieva. 


* 


Priblokštas Matjus perskaitė Emos laišką. 


Siuntėjas: Ema Lovenstain 

Gavėjas: Matjus Šapiro 

Tema: Niekšas 

Priešingai, nei sudarėte įspūdį, esate visiškai negalantiš- 
kas ir neišauklėtas žmogus. Daugiau man nerašykite ir ne- 
siųskite jokių žinučių. 


Siuntėjas: Matjus Šapiro 

Gavėjas: Ema Lovenstain 

Tema: Re: Niekšas 

Ema, ką visa tai reiškia? Aš visą vakarą jūsų laukiau resto- 
rane! Išsiunčiau du laiškus, bet jūs man neatsakėte! 


Tyčiokitės, tyčiokitės iš manęs! Kokį žaidimą čia žaidžiate? 
Bent jau sugalvokite pasiteisinimą: šaltis, sniegas. Galite 


pasirinkti, ką norite... 


Sniegas? Nesuprantu, kodėl man priekaištaujate, Ema? 
Juk tai jūs neatėjote į susitikimą! 


Aš atėjau į pasimatymą, Matjau. Laukiau jūsų visą vakarą. 
Ir negavau iš jūsų jokio laiško! 


Tokiu atveju tikriausiai būsite supainiojusi restoranus. 


Ne. Ist Vilidže yra tik vienas restoranas „Numeris 5“. Net 
kalbėjausi su Kone, Vitorijaus žmona. 

Meluojate: vakar vakare Konės restorane nebuvo! 


Žinoma, buvo! Ji yra graži moteris rudais trumpai kirptais 
plaukais ir mažiausiai aštuntą mėnesį nėščia! 


Kalbate niekus. Konė beveik prieš metus pagimdė! 


Prieš paspausdamas jutiklinį kilimėlį, kad išsiųstų pasku- 
tinį pranešimą, Matjus pakėlė akis nuo ekrano. Šis pokalbis 
priminė kurčiųjų dialogą. Rodės, Ema kalba nuoširdžiai, ta- 
čiau jos argumentai atrodė visiškai beprasmiai. Jos žodžiuose 
nebuvo nieko racionalaus. 

Jis gurkštelėjo vandens ir pasitrynė akis. 

„Tos kalbos apie sniegą, apie Konės nėštumą...“ 

Emos gautus laiškus. Staiga kai kas jam pasirodė labai keista — 
viena pasikartojanti detalė, - ir jį nusmelkė beprotiška mintis. 
Jis pasiteiravo: 


Ema, kokia šios dienos data? 

Puikiai žinote: gruodžio 20-oji. 

Kelintų metų? 

Tyčiokitės ir toliau iš m... 

Pasakykite, kelinti dabar metai? 

„Šis vaikinas pamišęs“, - pagalvojo ji, pirštais maigydama 
klaviatūrą. Kad sąžinė būtų rami, patikrino Matjaus elektroni- 


nius laiškus. Visi parašyti gruodžio mėnesį... 2011 metais. Die- 
na ta pati, tik vienais metais vėliau... 


* 

Pasibaisėjusi išjungė savo kompiuterį. 

Praėjo kelios minutės, kol išdrįso mintyse įvertinti situa- 
ciją. 

Ji gyveno 2010 metais. 

O Matjus gyveno 201 1-aisiais. 

Ir ji suvokė, kad nežinia dėl kokios priežasties nešiojama- 
sis kompiuteris, rodos, buvo vienintelė jų ryšio priemonė. 


Antra dalis 


Paralelės 


Trečioji diena 
7 
Paralelės 


Baimė negali apsieiti be vilties, o viltis - be 
baimės. 


Baruch SPINOZA 


Kitą dieną 
Gruodžio 21 d. 


Kitą dieną atsikėlę Ema ir Matjus elgėsi vienodai: karš- 
tligiškai patikrino elektroninio pašto dėžutes ir, neradę jokio 
pranešimo, su palengvėjimu atsiduso. 

— Tėti, ar šį rytą važiuosime išsirinkti kalėdinių dovanų? - 
paklausė Emilė, tarsi strėlė įlėkusi į virtuvę ir puolusi jam į 
glėbį. 

Jis užkėlė ją ant taburetės greta savęs. 

- Okas pirmiausia pasisveikins? - nepiktai subarė Matjus. 

-— Sveikas, tėti, - sumurmėjo ji ir pasitrynė akis. 

Jis pasilenkė jos pabučiuoti. Mergaitė buvo atkakli: 

— Na, tai važiuosime? Tu man pažadėjai! 

- Gerai, mieloji. Išrinksime tau parduotuvėje kalėdines 
dovanas, kad galėtum parašyti laišką Kalėdų Seneliui. 

„Kalėdų Senio ritualas...“ Ar reikėjo Emilę laikyti iliuzijų ir 
patiklumo pasaulyje? Jis neturėjo tvirtos nuomonės šiuo klausi- 
mu. Apskritai jam nepatiko meluoti savo dukrai ir šiuo požiū- 
riu nebetikėjimas Kalėdų Seneliu - tai Žingsnis į suaugusiųjų 

pasaulį ir racionalaus mąstymo formavimas. Kita vertus, gal- 
būt dar buvo šiek tiek per anksti atimti iš jos tą magiją. Emilei, 
patyrusiai traumą dėl Keitės mirties, šie metai buvo labai sun- 
kūs. Neatimtas tikėjimas stebuklais gali turėti teigiamą poveikį 
mergaitės nuotaikai. Todėl šiuo šventiniu laikotarpiu Matjus 
nusprendė negriauti jos pasakų pasaulio ir atidėti „didžiosios 
paslapties“ atskleidimą iki kitų metų. 

- Kas norėtų jogurto su dribsniais? - linksmai paklausė 
Eiprilė, besileisdama laiptais. 

— Aš! Aš! - atsiliepė Emilė, pašoko nuo taburetės ir nu- 
skubėjo pabučiuoti jaunosios moters. 

Ši čiupo ją atskriejusią ir apkabino. 

- Ar eisi su mumis į žaislų parduotuvę? - pasiteiravo Emilė. 

- Eiprilė šiandien dirba, - atsakė jai Matjus. 

— Bet šiandien sekmadienis! - pasakė mažylė. 

- Šis savaitgalis - paskutinis prieš Kalėdas, - paaiškino 
Eiprilė. - Mes dirbame be išeiginių, kad suaugusieji galėtų pa- 
sirūpinti savo dovanomis, bet į galeriją eisiu tik vidurdienį, to- 
dėl ryte galiu jus palydėti. 

- Puiku! Ir gal gali man paruošti didelį puodelį kakavos 
su zefyriukais? 

— Jei tik tėtis sutinka... 

Matjus neprieštaravo tokiems saldumynams. Eiprilė jam 
mirktelėjo, įjungė radiją ir ėmė ruošti pusryčius. 

- Tai kaip praėjo vakaras? - paklausė ji. 

- Visiška katastrofa, - sušnabždėjo dėdamas kavos kapsu- 
lę į espreso aparatą. 

Jis žvilgtelėjo į Emilę. Ji, laukdama savo kakavos, žaidė su 
planšetiniu kompiuteriu, kuriame „Piktais paukščiais“ bandė 
nugalėti žalias kiaules. Matjus tyliai papasakojo savo nuomi- 
ninkei neįtikėtinus vakarykščius nuotykius. 

- Ši istorija nieko gero nežada, - pripažino ji. - Ką toliau 
darysi? 


— Nieko. Pamiršiu tą nesėkmę, tikėdamasis nuo šios mo- 
ters daugiau nesulaukti nė vieno laiško. 

— Aš tave perspėjau: internetinės linksmybės pernelyg pa- 
vojingos. 

— Nesipūsk! Juk būtent tu paraginai mane pakviesti ją į 
restoraną! 

- Tik tam, kad negyventum iliuzijų pasaulyje! Pripažink, 
atrodė per daug gražu, kad būtų tiesa: moteris turėjo tokį pat 
humoro jausmą, kaip tavo, jūsų skoniai sutapo ir dar ji neįti- 
kėtinai greit sugebėjo priversti tave neapdairiai nuimti visas 
užtvaras. 

- Turėjau būti atsargesnis, - pripažino jis. 

Tarsi norėdama užberti druskos ant žaizdos ir pakursty- 
ti jo nerimą, Eiprilė papasakojo kelis nemalonius nutikimus 
apie apgavystes internete. Niekingas istorijas apie lengvatikius 
žmones, kurie patikėjo internete sutikę išrinktąjį ir tik vėliau 
suprato, kad tai buvo pinklės siekiant iš jų išvilioti pinigus. 

- Arba ta mergina beprotė, arba turi negerų ketinimų, - 
toliau dėstė ji. - Abiem atvejais, nė neabejoju, iš anksto su- 
sirinko apie tave visą informaciją, kad taip lengvai įviliojo į 
spąstus. Arba tai yra žmogus, kuris tave gerai pažįsta ir kuris 
veikia apsimesdamas kitu žmogumi. 

„Gal viena mano studenčių?" - mąstė Matjus. 

Staiga prisiminė vieną dramatišką epizodą, kuris pernai 
įvyko Emanuelio koledže, viename katalikiškų Bostono uni- 
versitetų. Manydama, kad internete kalba su savo vaikinu, stu- 
dentė sutiko nusirengti ir paglostyti save priešais internetinę 
kamerą. Deja, kitoje kameros pusėje sėdėjo ne jos sužadėtinis, 
o kažkas, pasisavinęs jo profilį. Niekšelis įrašė sceną ir ėmė 
šantažuoti merginą. Pareikalavo iš jos didelės sumos, nes ki- 
taip žadėjo išplatinti filmuką internete. Kad grasinimas atro- 
dytų įtikimesnis, naktį filmo ištraukas nusiuntė kai kuriems 
studentės pažįstamiems. Prispausta gėdos ir išsigandusi savo 

veiksmų pasekmių, kitą rytą ji buvo rasta savo kambaryje pa- 
sikorusi... 

Prisiminęs šią tragediją, Matjus iš siaubo ėmė virpėti. Per 
nugarą tekėjo šalto prakaito srovė. 

„Aš nebuvau pakankamai atsargus!“ - vėl priekaištavo jis 
sau. Gerai pagalvojus, jam būtų patikę, jei ši moteris būtų tik 
apgavikė, bet jis buvo labiau linkęs manyti, kad ji yra psichiškai 
nesveika. „Tas, kas mano gyvenantis 2010-aisiais, yra gerokai 
kvaištelėjęs.“ 

Todėl potencialiai pavojingas. 

Jis pergalvojo, kokius dalykus jai atskleidė: savo pavardę, 
gatvę, kurioje gyvena, universitetą, kuriame skaito paskaitas. 
Ji taip pat žino, kad jis turi ketverių su puse metų vaiką, kad 
antradienio ir ketvirtadienio rytais bėgioja parke, kad jo duktė 
lanko Montesori mokyklą ir kokiomis aplinkybėmis jis prara- 
do žmoną... 

„Ji žino viską...“ Bent jau pakankamai, jei turi kėslų jam 
pakenkti ar pridaryti žalos. Arba nuskriausti Emilę. Jis staiga 
pasijuto taip, tarsi per jo patiklumą būtų iškilusi grėsmė daliai 
jo gyvenimo. 

„Ne, tau paranoja“, - stengėsi blaiviai mąstyti. Tikriausiai 
jis daugiau nieko nebeišgirs apie tą Emą Lovenstain, o šis ne- 
laimingas nuotykis jam bus puiki pamoka ateičiai. Jis pastatė 
ant padėklo puodelį, kurį jam padavė Eiprilė, ir nusprendė pa- 
miršti šią istoriją visiems laikams. 

- Eikš, mieloji, sėskis, tavo kakava jau paruošta! 


* 


- Šypsokitės! 

Po valandos Eiprilė fotografavo Emilę ir Matjų prie „Toys 
Bazaar“ - vienos iš miesto parduotuvių - durų. 

„Bazaar“, įsikūręs ties Koplio skvero ir Klarendono gatvės 
kampu, buvo Bostono žaislų šventovė. Likus kelioms dienoms 

iki Kalėdų, čia buvo pats šventinės nuotaikos įkarštis: pramo- 
gos, muzika, dalinami saldainiai... Emilė vieną ranką padavė 
tėčiui, o kita įsikibo į Eiprilę. Juos sutiko abipus dvivėrių durų 
stovintys durininkai, persirengę personažais, tartum nužengu- 
siais iš filmo „Maksas ir maksimonstrai“, ir pasiūlė saldumynų. 
Jie susižavėję praėjo pro pirmąsias lentynas. Kituose parduotu- 
vės aukštuose buvo parduodama aukštųjų technologijų įranga 
(pultai, balsą atpažįstančios figūrėlės, kompiuteriniai žaidi- 
mai...), o pirmame aukšte didžiausias dėmesys skiriamas tra- 
diciniams žaislams: pliušinukams, medinėms konstrukcijoms, 
„Lego“ konstruktoriams, lėlėms... 

Emilė, pamačiusi natūralaus dydžio pliušinius gyvūnus, 
išplėtė akis. 

— Kaip švelnu! - nustebo ji, glostydama šešių metrų aukš- 
čio žirafą. 

Neįtikėtina: ši vieta buvo stebuklinga, įspūdinga ir greitai 
nukėlė į vaikystę. Eiprilė ilgai gėrėjosi neįtikėtina lėlių Barbių 
kolekciją, o Matjus išsižiojęs įsispoksojo į didžiulį elektrinį 
traukinį, kurio bėgiai vingiavo kelias dešimtis metrų. 

Jis leido Emilei dar kelias minutes pabėgioti tarp lentynų, 
paskui atsiklaupė, kad būtų mergaitės lygyje. 

— Ką gi, taisykles žinai: gali išsirinkti dvi dovanas, bet jos 
turi tilpti į tavo kambarį. 

- Vadinasi, ne žirafa, - atspėjo Emilė ir prikando lūpą. 

— Viską supratai, mieloji. 

Lydima Eiprilės, mergaitė daug laiko praleido rinkdamasi 
meškiuką iš šimtų siūlomų modelių. Matjus išsiblaškęs klajojo 
tarp metalinių „Meccano“ konstruktorių modelių, paskui per- 
simetė keliais žodžiais su magu, atliekančiu triukus prie eska- 
latorių. Net būdamas toliau nepaleido iš akių dukters ir jautėsi 
laimingas, matydamas ją taip besidžiaugiančią. Tačiau šis lai- 
mės momentas atgaivino Keitės praradimo skausmą. Jis jau- 
tė didelę neteisybę, kad negali dalintis šia akimirka su ja. Jau 

buvo beeinąs prie Eiprilės, kai suskambo jo telefonas. Ekrane 
mirksėjo Vitorijaus Bartolečio vardas. Jis atsiliepė ir pasistengė 
perrėkti jį supantį klegesį. 

- Sveikas, Vitorijau! 

- Labas, Matai. Kur tu, vaikų darželyje? 

- Pačiame kalėdinių pirkinių įkarštyje, bičiuli. 

— Gal nori vėliau man atskambinti? 

- Palauk porą minučių. 

Iš toli jis davė ženklą Eiprilei, įspėdamas, kad ketina parū- 
kyti, paskui išėjo iš parduotuvės ir, perėjęs gatvę, pasiekė Kop- 
lio skverą. 

Medžiais apsodinta aikštė su fontanu viduryje garsėjo 
architektūriniais kontrastais. Visi turistai fotografavo tą patį 
žavingą vaizdą: Švč. Trejybės bažnyčios arkas, portikus ir vit- 
ražus, atsispindinčius veidrodiniuose „Hancock Tower“ - 
aukščiausio miesto dangoraižio - languose. Šį saulėtą sekma- 
dienį aikštėje šurmuliavo žmonės, bet čia buvo gerokai ramiau 
nei parduotuvėje. Matjus prisėdo ant suolelio ir paskambino 
savo draugui. 

— Na, Vitorijau, tai kaip laikosi Polas? Otitas atlėgo? 

- Dėkui, jis jaučiasi geriau. O kaip tu, nusiraminai po to 
keisto vakaro? 

- Aš jau jį pamiršau. 

- Iš tiesų dėl jo tau ir skambinu. Šįryt papasakojau Konei 
apie tavo nesėkmę ir ji labai susijaudino. 

— Tikrai? 

- Ji netikėtai šį tą prisiminė. Maždaug prieš metus vieną 
vakarą, kai manęs nebuvo restorane, Konė „Numeryje 5“ pri- 
ėmė vieną jauną moterį. Mergina teigė atėjusi susitikti su tavi- 
mi. Ji laukė tavęs ilgiau nei valandą, bet tu taip ir nepasirodei. 

Matjui staiga ėmė tvinksėti smilkiniuose. 

- Bet kodėl niekada man apie tai neužsiminei? 

- Tai atsitiko prieš kelias dienas iki Keitės avarijos. Konė 
ketino tau paskambinti ir pranešti, bet po tavo žmonos žūties 
ta istorija pasimiršo. Ji buvo ją visai išmetusi iš galvos, kol aš šį 
rytą savo pasakojimu jai priminiau. 

— Ar žinai, kaip ta moteris atrodė? 

— Konė sakė, kad tai buvo maždaug trisdešimties metų 
niujorkietė, gana graži ir elegantiška. Konė su Polu pas savo 
motiną, bet paprašiau, kad po pietų tau paskambintų. Ji tau 
daugiau papasakos. 

— Ar galėtum sužinoti tikslią datą, kada ši moteris buvo 
atėjusi vakarieniauti? 

— Klausyk, dabar aš automobilyje pakeliui į restoraną. 
Pabandysiu surasti rezervavimo laiką mūsų duomenų bazėje. 
Konė pamena, kad tą patį vakarą vakarieniauti buvo atvykęs ir 
jos pusbrolis iš Havajų. 

- Ačiū, Vitorijau. Lauksiu tavo skambučio. Tai labai svarbu. 


* 
Niujorkas 

Restoranas „Imperatorius“ 
Vidurdienis 


Emos ranka, pildama baltąjį vyną į rombo formos krišto- 
lines taures, šiek tiek virpėjo. 

- Ponai, karamelizuotas varlių šlauneles ir pupeles, ap- 
keptas su česnaku ir imbierinių meduolių džiūvėsiais, siū- 
lau ragauti su vynu iš Ronos slėnio: 2008-ųjų „Condrieu“ iš 
"Viognier vynuogių. 

Mergina nurijo seiles, norėdama suvilgyti gerklę. Drebėjo 
ne tik rankos. Virpėjo ji visa. Vakarykštis vakaras ją smarkiai 
sukrėtė. Beveik visą naktį nesumerkė akių, stemplę degino rė- 
muo. 

— Galite justi nepaprastą „Condrieu“ skonio intensyvumą, 
pusiausvyrą ir dinamiką. Tai aromatingas, turtingas vynas su 
gėlių kvapu. 

Ji atliko savo pareigas prie stalo, paskui pamojo asistentui, 
įspėdama, kad jai reikalinga pertraukėlė. 

Apsvaigusia galva išsliūkino iš salės ir užsirakino tualete. 
Mušė karštis, pylė prakaitas, galva be paliovos skausmingai ūžė. 
Rūgštis degino virškinimo traktą. Kodėl jai taip bloga? Kodėl 
jaučiasi tokia silpna? Tokia išsekusi? Jai reikėjo pamiegoti. Kai 
būdavo pavargusi, galvoje viskas imdavo virti. Beveik be ato- 
kvėpio kankindavo juodos mintys, nusviesdamos ją iš realybės 
į šiurpų ir bauginantį pasaulį. 

Pajutusi traukulius, pasilenkė virš klozeto, išvėmė savo 
pusryčius ir išbuvo tokia poza ilgiau nei minutę, bandydama 
atgauti kvapą. Istorija su laiškais iš ateities baugino. Ji gyveno 
2010 metų gruodį. Negalėjo susirašinėti su vyru, gyvenančiu 
2011 metų gruodį! Vadinasi, tas vyras - arba psichinis ligonis, 
arba turi nedorų ketinimų. Abiem atvejais jis kėlė pavojų. Jai ir 
jos sveikam protui. Ji jau pavargo nuo pakvaišėlių. Šį kartą jau 
buvo per daug! Pastaraisiais mėnesiais jos būklė stabilizavosi, 
tačiau šiandien vėl pasijuto panardinta į baisų nerimą. Jai būti- 
nai reikėjo vaistų, kad nors šiek tiek nusiramintų. Reikėjo pasi- 
kalbėti su psichiatre, tačiau net Margareta Vud išvykusi Kalėdų 
atostogų į Aspeną. 

„Po šimts!“ 

Ji atsitiesė ir pažvelgė į veidrodį, rankomis įsirėmusi į 
praustuvės šonus. Ant lūpos nutįso tulžies srovelė. Nusivalė 
ją popieriniu rankšluosčiu ir vandeniu apsišlakstė veidą. Pri- 
valėjo neprarasti blaivaus proto ir atsitokėti. Šis vyras negali 
jai nieko padaryti. Jei jis vėl stengsis su ja susisiekti, nepaisys 
jo Žinučių. Jei neatstos, kreipsis į policiją. Jei bandys prie jos 
prisiartinti, žinos, kaip jį sutikti: rankinėje visuomet nešiojasi 
elektrošoko pistoletą. Ryškiai rožinės spalvos „Taser“ veikiau 

primena sekso žaisliuką nei savigynos ginklą, bet yra tikrai 
veiksmingas. Šiek tiek nusiraminusi, Ema giliai įkvėpė, susišu- 
kavo ir grįžo prie darbo. 


Bostonas 


- Ar galiu gauti omarų suktinuką su bulvytėmis? - pa- 
klausė Emilė. 

- Gal geriau su salotomis? - pasiūlė Matjus. 

- Bet kodėl? Geriau su bulvytėmis! 

- Na, gerai, - nusileido jis. - Bet tokiu atveju - jokio de- 
serto. Sutarėm? 

- Sutarėm, - pasakė mergaitė ir pabandė mirktelėti tėčiui 
viena akimi. 

Matjus pateikė užsakymą padavėjui ir grąžino meniu. Jie 
sėdėjo „Bistro 66“ terasoje Niuberio gatvėje. Po kelionės į Žais- 
lų parduotuvę Eiprilė juos paliko ir nuvažiavo į savo galeri- 
ją. Matjus jautėsi laimingas, matydamas tebežibančias Emilės 
akis. Jis pasidomėjo, kokių dovanų ji laiške norėtų paprašyti 
Kalėdų Senelio. Emilė iš kuprinės išsitraukė planšetinį kom- 
piuterį ir paklausė, ar nebūtų galima Kalėdų Seneliui nusiųsti 
elektroninio laiško, bet Matjus nesutiko. Polinkis technologi- 
jas įterpti į visas kasdienio gyvenimo sritis jį vis labiau erzino. 
Ypač šiandien! 

Vos tik jiems buvo atneštas sumuštinis su omaru, pasi- 
girdo telefonas. Skambino Vitorijus. Konė dar buvo negrįžusi, 
tačiau jis savo ruožtu šį tą patikrino ir surado tikslią datą, kai 
pasirodė moteris, teigusi, kad atėjo su juo susitikti. 

- Vakar buvo lygiai metai: 2010-ųjų gruodžio 20-ąją. 

Matjus užsimerkė ir atsiduso. Košmaras tęsėsi. 

— Bet tai dar ne viskas, - toliau dėstė restorano savinin- 
kas. - Įsivaizduoji, turiu filmuotą medžiagą, kurioje ji matyti! 


97 


— Kas? 

— Ta moteris. 

- Juokauji? 

- Tuoj viską paaiškinsiu: praėjusių metų lapkritį per kelias 
dienas mūsų restoraną naktimis du kartus apvogė ir nusiaubė. 
- Prisimenu. Manei, kad tai brolių Mančinių darbas. 

- Taip, bet jie nenorėjo pripažinti, kad mes konkuruojame 
su jais, ir man nepavyko įrodyti jų kaltės. Trumpai tariant, tuo 
metu farai pasiūlė dėl visa ko įsitaisyti vaizdo stebėjimo kamerą. 
Maždaug tris mėnesius kameros veikė kiaurą parą. Viskas buvo 
įrašyta, perkelta į serverį ir saugoma standžiuosiuose diskuose. 

- Ir tau pavyko rasti gruodžio dvidešimtosios vakaro įrašą? 

- Tikrai taip. Aš netgi radau tavo merginą. Tą vakarą ji 
vienintelė atvyko be palydovo. 

— Kaip netikėta, Vitorijau! Ar gali man atsiųsti kopiją? 

- Laiškas jau iškeliavo, drauguži. 

Matjus baigė pokalbį ir, išsitraukęs iš krepšio nešiojamąjį 
kompiuterį, prisijungė prie „Bistro 66“ belaidžio interneto. Vis 
dar jokių žinių iš Emos Lovenstain, tačiau tikrai atėjo laiškas 
nuo Vitorijaus. Filmuko apimtis buvo didelė, todėl prireikė ne- 
mažai laiko jam paleisti. 

- Ar galiu gauti šokoladinės suflė? Prašau, tėti. 

- Ne, mieloji, juk sutarėme: jokio deserto. Baik valgyti 
savo sumuštinį. 

Matjus atidarė įrašą per visą ekraną. Nė kiek nenustebo, 
kad stebėjimo kameros vaizdas grūdėtas ir miglotas. Ištrauka, 
kurią atskyrė Vitorijus, netruko nė dviejų minučių. Kamera 
buvo pritvirtinta pagrindinės salės viršutiniame kampe. Skait- 
meninis laikrodis įrašo apačioje rodė, kad elegantiškai apsi- 
rengusi moteris restorano duris pravėrė 20 val. 1 min. Buvo 
matyti, kaip ji šnekteli su Kone ir pasišalina iš kadro. Ekranas 
trumpai sumirgėjo, nes įrašas buvo nukirptas, ir netrukus pasi- 
rodė tęsinys, kuriame veiksmas vyksta po pusantros valandos, 

lygiai 21 val. 29 min. Aiškiai matyti ta pati moteris, išskuban- 
ti iš restorano. Paskui vaizdas išnyko ir filmas baigėsi. Matjus 
dar kartą paleido įrašą ir sustabdė kadrą tiksliai tuo metu, kai 
mergina įžengė į restoraną. Nebuvo jokių abejonių. Kad ir kaip 
beprotiškai atrodytų, tai iš tiesų buvo Ema Lovenstain. 

— Renkis paltuką, brangioji. Mes išeiname. 

Matijus išsitraukė iš kišenės tris banknotus po dvidešimt 
dolerių ir išėjo iš restorano nė nelaukęs grąžos. 


* 


- Turiu skubiai išvykti, Eiprile. Norėčiau, kad porai valan- 
dų paskolintum automobilį ir pažiūrėtum Emilę. 

Matjus su dukra ant rankų ką tik įsiveržė į savo nuominin- 
kės galeriją. Parodų salės sienos buvo nukabinėtos erotinėmis 
japonų graviūromis ir nekukliomis nuotraukomis, darytomis 
pasilinksminimo vietose dvidešimto amžiaus pradžioje. Pa- 
talpoje taip pat stovėjo nedviprasmiškos afrikietiškos statulos, 
šiuolaikinės didelės falų formos skulptūros ir buvo demons- 
truojamos penių įmovos. Nors galerija neturėjo nieko bendro 
su sekso reikmenų parduotuve, vieta nebuvo pati tinkamiausia 
dorovingoms sieloms ar vaikams. 

Todėl Matjus greitu žingsniu per salę nuėjo į Eiprilės ka- 
binetą, kad apsaugotų Emilę nuo viso to. 

- Tu būsi gera mergaitė ir palauksi manęs čia, sutarėm, 
mieloji? 

— Ne! Aš noriu namo! 

Jis ištraukė iš kuprinės planšetinį kompiuterį ir pasiūlė 
dukrai: 

- Gal nori pažiūrėti filmą? „Katės aristokratės ? „Lapė ir 
šuo ? 

- Ne, jie visai neįdomūs! Noriu žiūrėti „Sostų karus! 

- Net nesvajok, jis pernelyg žiaurus. Šis serialas - ne ma- 
žoms mergaitėms. 

Emilė nuleido galvą ir apsiverkė. Matjus pasitrynė smilki- 
nius. Jam plyšo galva, o duktė nuo lakstymo į visas puses par- 
duotuvėje „Toys Bazaar“ atrodė pavargusi ir sudirgusi. Jai rei- 
kėjo ramiai nusnausti savo lovelėje. O ne Žiūrėti suaugusiems 
skirtą serialą pornografijos karalystės kabinete. 

Į pagalbą atskubėjo Eiprilė. 

- Manau, būtų geriau, jei mudvi su Eiprile grįžtume namo. 

- Ačiū tau! Užtruksiu valandą, daugiausia dvi. 

— Kur taip skubi? 

— Papasakosiu vėliau, pažadu. 

- Saugok automobilį kaip savo akį, - įspėjo ji ir padavė 
raktelius. 


* 


Matjus susirado ševrolė, pastatytą didelių medžių paunks- 
nėje Sandraugos aveniu. Tarsi vykdamas į darbą, išvažiavo iš 
Bak Bėjaus Masačusetso aveniu tiltu, kuris kirto upę, ir patrau- 
kė Keimbridžo link. Pravažiavęs universitetą, padarė lankstą 
aplink didįjį Freš Pondo ežerą ir už kelių kilometrų pasiekė 
Belmontą. Jis norėjo susitikti su vyru, kuris jam pardavė kom- 
piuterį. Eiprilės GPS navigacijoje tebebuvo likęs jos kliento 
adresas, todėl nesunkiai rado namais apstatytą nedidelio gy- 
venamojo kvartalo gatvelę. Šį kartą sustojo tiesiai priešais me- 
dinėmis lentomis apkaltą kotedžą įmantriu gotikinio stiliaus 
stogu. Prie vartų jį sutiko urzgiantis šviesiakailis šarpėjus, kurį 
jau buvo pastebėjęs daiktų išpardavimo dieną. Šuo, kurio oda 
raukšlėjosi taip, tarsi kas būtų jį apvilkęs per dideliu paltu, 
buvo budrus ir agresyvus sargas. 

- Klovisai! Pas mane! - sušuko ant slenksčio pasirodęs 
šeimininkas. 

Kol vyras per pievelę ėjo prie jo, Matjus ant durų skambu- 
čio perskaitę pavardę: Lovenstainas. 

- Kuo galėčiau padėti? 


Tai buvo tas pats žmogus, kuris pardavė jam naudotą 
kompiuterį. Tas pats asketiškas sudėjimas, tie patys stačiakam- 
piai akiniai, net tas pats gedulingas kostiumas. 

- Laba diena, pone Lovenstainai, gal galėtumėte man 
skirti kelias minutes? 

— Kokiu tikslu? 

- Prieš dvi dienas, per daiktų išpardavimą, iš jūsų pirkau 
kompiuterį... 

- Taip, aš jus pažinau, bet perspėjau, kad neteikiu garan- 
tinio aptarnavimo. 

- Aš čia ne dėl to. Tik norėčiau užduoti kelis klausimus. 
Ar galiu užeiti? 

- Ne. Kokio pobūdžio klausimus? 

— Jūs man sakėte, kad kompiuteris priklausė jūsų seseriai, 
ar ne? 

- Mhm, - atsakė jis lakoniškai. 

Ryžtingai nusiteikęs, Matjus iš palto kišenės išsitraukė iš- 
spausdintas nuotraukas. 

— Ar šiose nuotraukose esanti mergina yra jūsų sesuo? 

- Taip, tai Ema. Iš kur jas gavote? 

- Jos buvo paliktos standžiajame kompiuterio diske. Jei 
norite, persiųsiu jums elektroniniu paštu. 

Jis tyliai linktelėjo. 

- Ar galėtumėte pasakyti, kur šiuo metu yra Ema? - toliau 
klausinėjo Matjus. - Labai norėčiau su ja pasikalbėti. 

- Norite su ja pasikalbėti? Jis nori su ja pasikalbėti! 

- Taip, tai asmeniška. Ir labai svarbu. 

— Galite pabandyti, bet labai abejoju, ar Ema atsakys. 

— Kodėl? 

— Nes ji mirusi. 


IOI 

Anastasis 


Baimė šiame pasaulyje sunaikino daugiau, 
nei džiaugsmas sukūrė. 


Paul MoRAND 


- Nuo paauglystės visąlaik pasireikšdavo mano sesers 
lunatiška ir melancholiška pusė, charakteris, kurį aš vadinau 
„Ciklotimišku“. 

Danielius Lovenstainas kalbėjo nenatūraliu balsu. Mat- 
jaus atkaklumas nugalėjo, ir galiausiai jis sutiko įsileisti svečią 
ir papasakoti Emos istoriją. 

- Jos dvasinė būklė labai keitėsi, - dėstė Lovenstainas. - 
Vieną dieną ji jausdavos laimingiausia pasaulyje mergina, 
trykštanti entuziazmu ir pilna idėjų. Kitą jau būdavo paniuru- 
si ir viskas jai atrodydavo beprasmiška. Euforijos ir depresijos 
periodų kaita laikui bėgant dažnėjo. Pastaraisiais metais aiškiai 
supratau, kad ji kenčia nuo asmenybės sutrikimo. Ilgus mė- 
nesius galėjo atrodyti, kad ji jaučiasi gerai, tačiau kiekvienas 
atkrytis buvo stipresnis už praėjusį. 

Jis kelioms sekundėms nutilo ir išgėrė gurkšnį arbatos. 
Abu vyrai sėdėjo vienas priešais kitą, įsitaisę ant audiniu ap- 
muštų krėslų su dekoratyvinėmis vinutėmis. Liūdnas ir šaltas 
kambarys skendėjo prietemoje, tarsi aplinkui sklandytų Emos 
dvasia. 


Prisikėlimas. (Gr.) 

- Dažniausiai ji pamesdavo galvą dėl meilės, - su kartėliu 
atskleidė Danielius Lovenstainas. - Ema su kai kuriais vyrais 
pernelyg lengvai užsidegdavo, todėl nusivylimas vėliau tapda- 
vo dar skausmingesnis. Per tuos metus ji mums nieko nepagai- 
lėjo: isterijos priepuolių, bandymų nusižudyti, susipjaustymų, 
viešnagių į psichiatrijos kliniką... Jai niekada oficialiai nebuvo 
diagnozuotas asmenybės susidvejinimas, bet man nekilo jokių 
abejonių, kad būtent taip ir yra. 

Kuo daugiau paslapčių kilo į paviršių, tuo nepatogiau 
jautėsi Matjus, suvokdamas, kokį didelį apmaudą dėl sesers iš- 
gyvena brolis. Tačiau kiek tiesos buvo šiame pasakojime? Lo- 
venstainas nedvejodamas pateikė savo hipotezes, kurios, kaip 
suprato Matjus, gydytojų niekada nebuvo patvirtintos. 

Danielius pasilenkęs paėmė nuo staliuko kelias nuotraukas. 

- Prieš tris mėnesius, vasarą, ji grįžo į vieno iš buvusių 
meilužių glėbį. Štai šio, - paaiškino jis, rodydamas į vyrą, ku- 
ris nuotraukose stovėjo greta Emos. - Prancūzas Fransua Žiro, 
vynuogyno Bordo regione paveldėtojas. Jinai per jį daug prisi- 
kentėjo. Ema vėl juo patikėjo. Ji buvo tikra, kad šį kartą jis pa- 
siruošęs palikti žmoną. Bet, žinoma, apsigavo, todėl vėl pakėlė 
prieš save ranką, ir šis bandymas buvo lemtingas... 

Jo pasakojimą staiga nutraukė netikėtai sulojęs šarpėjus. 

— Tai Emos šuo, tiesa? - spėjo Matijus. 

- Taip, Klovisas. Ji buvo labai prie jo prisirišusi. Pasak jos, 
jis vienintelis niekada jos neišdavė. 

Matjus prisiminė, kad Ema savo laiškuose jam rašė tokius 
pat žodžius. 

- Pone Lovenstainai, nenoriu žadinti skausmingų prisi- 
minimų, bet kaip Ema mirė? 

- Šoko po traukiniu Vait Pleinse praėjusio rugpjūčio pen- 
kioliktąją. Greičiausiai paveikta išgertų vaistų kokteilio. Nes 
jos butas buvo užverstas dėžutėmis nuo piliulių: benzodiazepi- 
nų, migdomųjų ir kito šlamšto... 

Apimtas skausmingų prisiminimų, Lovenstainas staiga pa- 
šoko nuo krėslo aiškiai parodydamas, kad susitikimas baigtas. 

- Kodėl jūs taip norėjote pasikalbėti su mano seserimi? — 
paklausė jis, lydėdamas Matjų durų link. 

Matjus, nenorėdamas atskleisti tikrųjų savo motyvų, išsi- 
suko nuo atsakymo pateikdamas jam dar vieną klausimą: 

- Kodėl organizavote jos daiktų išpardavimą? 

Argumentas Lovenstainą skaudžiai užgavo. 

- Nusprendžiau apsivalyti! Kad atsikratyčiau Emos! - įsi- 
karščiavęs atšovė jis. - Prisiminimai mane naikina, pamažė- 
liais žudo. Jie jungia mane su praeities, kuri mane jau ir taip 
gerokai įskaudino, griuvėsiais! 

Matjus linktelėjo galvą. 

- Suprantu, - pasakė žengdamas per slenkstį. 

Bet širdies gilumoje manė visiškai priešingai. Jis žinojo, 
kad tokia kova tėra iliuzija. Šluotos brūkštelėjimu prisiminimų 
neįmanoma ištrinti. Jie lieka mumyse, tūno šešėlyje, sulaukia 
akimirkos, kol prarandame budrumą, ir iškilę smogia dešim- 
teriopai stipriau. 


Siuntėjas: Matjus Šapiro 

Gavėjas: Ema Lovenstain 

Tema: Pasikalbėkime 

Data: 2011 m. gruodžio 21 d., 13 val. 45 min. 3 sek. 


Miela Ema, 

duokite ženklą, jei esate prie kompiuterio. Manau, mes tu- 
rime pasikalbėti apie tai, kas su mumis vyksta. 

Matas 

Siuntėjas: Matjus Šapiro 

Gavėjas: Ema Lovenstain 

Tema: 

Data: 2011 m. gruodžio 21 d., 13 val. 48 min. 14 sek. 


Ema, 

suprantu, kad ši situacija jus baugina ir kelia nerimą. Ji 
mane irgi gąsdina, bet mes privalome apie tai pasikalbėti. 
Labai prašau man atsakyti. 

Matas 


* 


Matjus paspaudė klavišą ir išsiuntė Emai antrą žinutę. 
Susijaudinęs laukė ilgas minutes, vildamasis, kad mergina jam 
atsakys ilgai negaišdama. 

Po apsilankymo pas Danielių Lovenstainą, jis automobi- 
liu važiavo atgal į Bostoną, bet likus keliems kilometrams su- 
stojo ant Čarlso upės kranto pavalgyti. „Brand New Day“ buvo 
senovinis chromuotas vagonas-restoranas, į kurį mėgo užsukti 
ir pasivaikščioti išėję Žmonės, ir Harvardo studentai po irkla- 
vimo treniruočių. Įsitaisęs ant vieno iš dirbtine oda aptrauktų 
suolų, Matjus išsitraukė nešiojamąjį kompiuterį ir prisijungė 
prie interneto. 

Dar niekada gyvenime jis nesijautė toks sutrikęs, dar nie- 
kas nebuvo taip sudrumstęs jo įsitikinimų. Įrodymų daugėjo: 
laiškų datos, Vitorijaus atsiųstas vaizdo įrašas, Emos brolio liu- 
dijimas apie sesers mirtį. Visa tai vertė tikėti sunkiai suvokia- 
mu faktu: per šį kompiuterį jis galėjo susisiekti su šiandien jau 
mirusia moterimi, kuri gaudavo jo laiškus, nors gyveno praė- 
jusiais metais. 

Kaip tai gali būti įmanoma? Jis to nepajėgė sau paaiškinti, 
bet dabar galėjo padaryti tam tikras išvadas. Išsitraukė rašiklį 
su užrašų knygele, kuriuos visada nešiojosi kišenėje, ir pasižy- 
mėjo kelias pastabas, kad surikiuotų savo mintis. 

1. Ema Lovenstain gauna mano žinutes lygiai tą pačią die- 
ną, tik metais anksčiau. 

2. Kompiuteris, kurį įsigijau per daiktų išpardavimą, yra 
vienintelė mūsų ryšio priemonė. 


Matjus pakėlė akis nuo užrašų ir suabejojo dėl antrosios 
išvados pagrįstumo. Bet faktai bylojo patys už save: Ema nega- 
vo laiškų, kuriuos jis siuntė iš savo mobiliojo, jis taip pat nega- 
vo jos žinučių, siųstų iš išmaniojo telefono. Kodėl? 

Kurį laiką Matjus sėdėjo mąstydamas. Jei Ema mirė prieš 
tris mėnesius, pranešimai, kuriuos jis jai šiandien siuntė ne iš 
kompiuterio, turėjo patekti į paskyrą, kuria niekas nebesinau- 
doja. Logiška. 

Tačiau kas atsitiko su žinutėmis, kurias Ema jam siuntė 
2010-aisiais iš savo telefono? Logiškai mąstant, jis jas turėjo 
gauti praeityje, tačiau neprisiminė, kad 2010-ųjų gruodį būtų 
gavęs laiškų Emos Lovenstain vardu. 

Jis, žinoma, sulaukdavo daugybės laiškų, bet į josios 
būtų atkreipęs dėmesį. Gerokai pasukęs galvą surado trūks- 
tamą grandį: 2010 metų gruodį jis pakeitė interneto paslaugų 
teikėją - taip pat ir savo elektroninio pašto adresą! Adresas, 
kuriuo ji siuntė laiškus iš telefono, tuo metu paprasčiausiai 
neegzistavo! Nusiraminęs, kad visoje toje painiavoje rado 
bent šiek tiek racionalumo, užrašų knygelėje pasižymėjo dar 
vieną pastabą: 


3. Šiandien, 2011 m. gruodį, neturiu jokių galimybių susi- 
tikti su Ema akis į akį... 


„Deja, jos nebėra tarp gyvųjų...“ 


4. ...bet ne atvirkščiai! 

Jis pagalvojo apie tokią galimybę: panorėjusi „Ema iš 
2010-ųjų“ bet kurią akimirką galėtų sėsti į lėktuvą, atskristi į 
Bostoną ir susitikti su „Matjumi iš 2010-ųjų“. Ar ji tai padary- 
tų? Turint galvoje, kaip „entuziastingai“ reaguoja į jo Žinutes, 
tai atrodė mažai tikėtina. 

Nekantraudamas žvilgtelėjo į kompiuterio ekraną. Iš 
vyno žinovės - vis dar jokių žinių. Jis pabandė į viską pažvelg- 
ti Emos, kuri buvo protinga, bet nestabilios emocinės būklės, 
akimis. Numanė, kad patekusi į tokią padėtį ji jaučiasi silpna, 
išsigandusi ir nepatikli. Jis turėjo Vitorijaus įrašą ir kalbėjosi su 
jos broliu, todėl žinojo, kad tai, ką patyrė, buvo tikra. O Ema 
tokių įrodymų neturėjo. Ji greičiausiai palaikė jį bepročiu ir 
todėl neatsako į jo kvietimus. Privalėjo rasti būdą ją įtikinti. 

„Tačiau kokį?“ 

Pažvelgė pro langą. Bėgikai ir dviratininkai dalinosi palei 
upę vedančiu takeliu, o vandenyje, klykiant laukinėms žąsims, 
bangas skrodė irkluotojai. Kol jis čia sėdėjo, restoranėlis ištuš- 
tėjo. Ant laminatu padengto stalo, stovinčio netoliese, Matjus 
pamatė kažkurio kliento paliktą laikraštį. Tai buvo tos dienos 
The New York Times. Jis paėmė dienraštį, ir jam šovė į galvą 
mintis. Kompiuteryje įmontuota internetine vaizdo kamera 
nufotografavo titulinį puslapį - taip, kad gerai matytųsi data, - 
ir nusiuntė Emai nuotrauką bei trumpą laiškelį: 


Siuntėjas: Matjus Šapiro 
Gavėjas: Ema Lovenstain 


Ema, 

jei jums reikia įrodymo, kad aš gyvenu 2011 m., siunčiu jį. 
Susisiekite su manimi. 

Matas 

Niujorkas 


Ema greitomis perskaitė laišką ir atidarė prikabintą do- 
kumentą. Padidino fotografiją ir pakraipė galvą. Šiais laikais 
nieko nėra lengviau, kaip suklastoti nuotrauką fotošopu... 

„Tai nieko neįrodo, bukaproti!“ 


* 


Bostonas 


Sugriaudė perkūnija. Dangus staiga apsiniaukė ir prapliu- 
po liūtis. Per kelias minutes vagoną užplūdo nuo lietaus besi- 
slepianti triukšminga minia. 

Matjus, įbedęs akis į ekraną, sujudimo nepaisė. 

„Vis dar jokio atsakymo.“ 

Akivaizdu, kad nuotrauka Emos neįtikino. Privalėjo rasti 
kitą įrodymą. Ir kuo greičiau. 

Jis prisijungė prie The New York Times svetainės ir ėmė 
naršyti po dienraščio archyvą. Po kelių mygtuko spustelėjimų 
aptiko informaciją, kurios ieškojo. 

Šį kartą Ema Lovenstain nebegalės jo ignoruoti... 


* 


Siuntėjas: Matjus Šapiro 
Gavėjas: Ema Lovenstain 


Vėl neduodu jums ramybės, Ema. 

Nors man neatsakote, neabejoju, kad esate prie kompiu- 
terio... 

Ar domitės sportu? Gal krepšiniu? Jei taip, tuomet, be abe- 
jo, žinote, kad šiandien (kalbu apie „jūsų“ šiandieną) vyks 
labai laukiamos rungtynės: susikaus Niujorko „Knicks“ ir 
Bostono „Celtics“. 

Įsijunkite radiją arba televizijos kanalą „Channel 9“, ir aš 
jums pateiksiu įrodymą, kurio jūs laukiate... 
Matas 


Ema pajuto, kaip ėmė daužytis širdis. Po kiekvieno Mat- 
jaus laiško jautėsi taip, tarsi ją kažkas spaustų žnyplėmis ir, ro- 
dės, tuoj tuoj sutraiškys. Tačiau susijaudinimas buvo sumišęs 
su baime. Ji nuleido ekraną, pasikišo nešiojamąjį kompiute- 
rį po pažastimi ir, išėjusi iš kabineto, nusileido liftu į apatinį 
aukštą, kuriame buvo įrengtas „Imperatoriaus“ personalo poil- 
sio kambarys. Pravėrusi duris, įžengė į didelę salę šviesiomis 
sienomis, apstatytą šviesaus medžio stalais, „Wassily“ sofomis 
ir foteliais. 

Ema pasisveikino su keletu pažįstamų: keliomis darbuo- 
tojomis, kurios, susėdusios ant minkštos sofos, plepėjo ir vartė 
žurnalus, ir „vyriškesniu būreliu, susispietusiu apie pakabintą 
ant sienos plokščiaekranį televizorių, per kurį žiūrėjo... krep- 
šinio rungtynes. 

Ema įsitaisė prie stalo, prijungė kompiuterį prie elektros 
lizdo, paskui atsistojo ir patraukė prie automato nusipirkti gė- 
rimo. Skardinę atidarė eidama televizoriaus link. 


„Rungtynės „Madison Sąuare Garden“ arenoje tęsiasi, - 
entuziastingai kalbėjo žurnalistas. - Artėjant į pabaigą 
paskutiniam kėliniui, Niujorko „Knicks“ laimi 90:83. Nuo 
pat žaidimo pradžios abi komandos demonstravo jaudi- 
nančią akistatą. Skirtingų komandų žaidėjai varžosi..“ 


Emos pilve atsirado gniutulas. Tai tos pačios rungtynės, 
kurias minėjo Matjus. Ji grįžo į savo vietą ir atsisėdusi iš toliau 
stebėjo žaidimo eigą. Po kelių minučių kompiuterio ekrane pa- 
sirodė dar vienas pranešimas. 


Siuntėjas: Matjus Šapiro 
Gavėjas: Ema Lovenstain 


Ar radote televizorių arba radijo stotį, Ema? 

Kol kas Niujorko komanda gerokai išsiveržusi į priekį, tie- 
sa? Jei rungtynes žiūrite bare ar kitoje viešoje vietoje, esu 
įsitikinęs, kad vyrai aplink jus jau neabejoja, kad jų ko- 
mManda laimės... 


Ji nustojo skaityti laišką ir pakėlusi galvą pažvelgė į bū- 
relį prie televizoriaus prilipusių darbuotojų. Jie džiūgaudami 
plekšnojo vienas kitą ir plojo, vos tik jų komanda pataikydavo į 
krepšį. Be jokios abejonės, jie buvo devintame danguje. Ji skai- 
tė toliau: 


„Vis dėlto Bostonas laimės 118:116. Paskutinę sekundę. 
Įsiminkite rezultatą, Ema: 

Niujorkas 116 - Bostonas 118. 

Netikite manimi? 

Tuomet žiūrėkite televizorių... 


Širdis daužėsi Emos krūtinėje. Dabar tas vyras jai tikrai 
kėlė baimę. Įsitempusi, sustingusiomis galūnėmis ji vos ne vos 
pakilo nuo kėdės, priėjo arčiau, kad galėtų sekti varžybų pabai- 
gą, ir tyliai meldėsi, kad Matijaus prognozės neišsipildytų. 


„Liko penkios paskutinės minutės. Niujorkas vis dar prie- 
kyje 104:1017 


Ji su siaubu stebėjo paskutines žaidimo akimirkas. Sten- 
gėsi giliai kvėpuoti, kad bent šiek tiek nusiramintų. Liko ma- 
žiau nei dvi minutės, o Niujorkas tebepirmavo. 


Minutė trisdešimt. 

„Celtics“ pataikė į krepšį ir išlygino rezultatą - 113:113, 
paskui komandos apsikeitė tritaškiais ir rezultatas vėl buvo ly- 
gus - 116:116. 

Ema prikando lūpą. Buvo likę mažiau nei dešimt sekun- 
džių, kai Polas Pirsas, vienas iš Bostono komandos žaidėjų, 
meistriškai prasiveržė pro gynybą, atsikratė varžovo žingsniu 
atgal, metė į krepšį ir... pelnė du taškus. 

„Bostonas laimi dviem taškais! 118:116! „Knicks“ koman- 
da nebeturi jokių šansų!“ 

Kol žaidėjai džiaugėsi, stadione nuvilnijo nusivylimo ūže- 
sys. Supanikavusi Ema pažiūrėjo į chronometrą. 

Šis rodė „00,4“. Liko tik keturios dešimtosios sekundės 
dalys. Kova baigta. 

Ne! Mat tęsiant žaidimą vienas „Knicks“ žaidėjų pabandė 
atlikti neįmanomą veiksmą: metė iš aštuonių metrų atstumo. 
Skriedamas neįtikėtina trajektorija kamuolys įkrito į krepšį. 

„Kvapą gniaužiantis metimas! - užkimęs šaukė komenta- 
torius. - Stodemairas, be jokios abejonės, ką tik atliko svar- 
biausią metimą savo karjeroje! Rungtynes laimėjo Niujorkas! 
118:119!“ 

Ema džiaugėsi kartu su visais kolegomis, bet ne dėl tų 
pačių priežasčių. Staiga ji visiškai atsipalaidavo. Matjus buvo 
neteisus! Jis negyveno ateityje! Jis negalėjo atspėti žaidimo re- 
zultato! Ji neišprotėjo! 

Ekrane „Madison Sguare Garden“ arena buvo įsiaudri- 
nusi. Niujorko žaidėjai suko ratą aplink aikštelę. Sirgaliai sto- 
vėjo ir pergalingai skandavo, kol... teisėjas paprašė peržiūrėti 
filmuotą medžiagą ir ekranas parodė tai, ko niekas nenorėjo 
matyti: kamuolys nuo žaidėjo rankų atsiplėšė praėjus kelioms 
šimtosioms sekundės dalims po rungtynių pabaigą skelbiančio 
signalo! 


„Paskutinę akimirką! Pasibaigus neįtikėtinai intensy- 
vioms rungtynėms ir Hičkoko scenarijaus vertam trileriui, 
Bostono komanda nugalėjo „Knicks“ rezultatu 118:116, už- 
baigdama aštuonių mačų seriją!“ 

Emą supykino, ir ji nubėgo į tualetą. 

„Aš kraustausi iš proto!“ 

Ją pagavo baimė, jautėsi nepajėgi kovoti su viduje tūnan- 
čiu demonu, užvaldžiusiu jos protą. Kokia viso šito chaoso 
prasmė? Vargu, ar tai buvo apgaulė: rungtynės transliuojamos 
tiesiogiai ir būtų neįmanoma suklastoti tokį įnirtingą žaidimą. 
Gal jam tiesiog pasisekė? Galbūt Matjus atsitiktinai atspėjo re- 
zultatą? Kurį laiką ji tvirtai laikėsi šios versijos. 

„Velnias!“ 

Negalima bendrauti su žmogumi iš ateities. Tai papras- 
čiausiai NEĮMANOMAI! 

Ema žvelgė į savo atspindį veidrodyje. Tušas nutekėjęs, 
veidas vaško spalvos, išblyškęs. Keliais vandens lašais nusivalė 
makiažo pėdsakus ir pabandė surikiuoti savo mintis. Į paviršių 
iškilo viena bauginanti detalė. Kodėl pirmajame laiške, kurį ji 
gavo, Matjus rašė: „Esu naujasis jūsų „MacBook“ savininkas ? 
Ką tai galėtų reikšti? Kad ateityje ji parduos savo kompiuterį? 
Kad tas tipas jį įsigijo atsitiktinai ir kad per kažkokį laiko plyšį 
dabar jie gali susirašinėti, nors gyvena skirtingu laiku? Tai ne- 
pagrįsta. 

Uždususi, tarsi būtų nubėgusi šimtą metrų, Ema atsirėmė 
į sieną ir staiga suvokė savo pažeidžiamumą bei vienatvę. Ji ne- 
turėjo nieko, kas galėtų patarti ar padėti nusiraminti. Neturėjo 
tikros šeimos, kuria galėtų pasitikėti, išskyrus griežtą ir ją nie- 
kinantį brolį. Nei tikrų draugų. Nei vaikino. Net psichologė, 
kuriai tiek sumokėjo, paliko ją likimo valiai. 

Vis dėlto į galvą netikėtai atėjo vienas vardas - Romualdas 
Leblankas. 

Jei yra žmogus, galbūt galintis padėti šioje istorijoje su 
kompiuteriais, tai tik jaunasis informatikos genijus! 

Staiga nuotaika pagerėjo, ji išėjo iš tualeto ir liftu pakilo į 
komunikacijų skyriaus aukštą. Kažkas budėjo, bet šį šeštadienį 
skyriuje gyvenimas buvo beveik sustojęs, todėl ir stažuotojas 
savaitgalį nedirbo. Primygtinai pareikalavusi, gavo prancūzo 
mobiliojo telefono numerį ir tučtuojau jam paskambino. Po 
dviejų kvietimo signalų paauglys atsiliepė netvirtu balsu: 

- Alio! 

— Man tavęs reikia, akiniuoti. Kur esi? Vis dar žiopsai į 
merginas su siaurikėmis? 


9 
Keliautojai laiku 


Ateitis - tai vaiduoklis tuščiomis rankomis, 
kuris viską žada, bet nieko neturi. 


Victor HUGo 


2010 m., Niujorkas 
Mėsininkų rajonas 
Po penkiolikos minučių 


Hadsono krantines sukaustė šaltis. 

Ema uždarė taksi dureles. Ją, vos tik išlipusią iš automo- 
bilio, užpuolė ledinis šaltis. Sustirusi paslėpė rankas paltuko 
kišenėse. Šią vėlyvą popietę buvęs skerdyklų rajonas skendėjo 
rūke. Ji tvirčiau užsirišo šaliką ir įžengė pro plieninę arką, ve- 
dančią į „Pier 54“ - istorinę transatlantinių laivų prieplauką. 
Vietą, kurioje Romualdas paskyrė susitikimą. 

Išgirdusi variklio gausmą, pakėlė akis ir išvydo tikrą es- 
kadrilę, kurią sudarė apie dvidešimt radijo bangomis valdomų 
miniatiūrinių sraigtasparnių ir lėktuvų, besisukinėjančių iš 
dangaus krentančiame sniege. Įvairaus amžiaus vyrai, išsibars- 
tę palei asfaltuotą prieplauką, varžėsi demonstruodami mode- 
lių valdymo įgūdžius. 

Ji žvalgėsi ieškodama Romualdo ir tik po kelių sekundžių 
jį atpažino. Paauglys buvo apsivilkęs stora striuke, iki ausų ir 
antakių užsimaukšlinęs slidininko kepurę. Jis bandė pakelti į 
orą savo skrajūną su keturiais sraigtais, tačiau šis beviltiškai 
stovėjo prilipęs prie žemės. 

- Sveikas, tarakone, - pasisveikino priėjusi iš užnugario. 

Jis pašoko ir pasitaisė akinius. 

— Laba diena, panele Lovenstain. 

— Kas čia vyksta? Anoniminių programišių, besidominčių 
lėktuvų modeliais, suvažiavimas? 

— Tai yra tranai, - paaiškino paauglys. 

— Kas tokie? 

- Šie nedideli aparatai vadinami civiliniais tranais. 

Ema susižavėjusi akimis sekė vieną iš mažyčių sraigta- 
sparnių, kuris pakilo taip aukštai, kaip aitvarai jos vaikystė- 
je, paskui padidino greitį ir išnyko virš molo. Ji pastebėjo, kad 
visi radijo bangomis valdomi aparatai buvo skirtingi: lėktuvai, 
sraigtasparniai su keturiais ar šešiais sraigtais, skraidančios 
lėkštės formos objektai... Skraidančius objektus sukonstravo 
būrys mėgėjų ir entuziastų. Ji įsivaizdavo šiuos žmones gara- 
žuose: kompiuterių specialistai, robotų gerbėjai triūsė lituo- 
dami elektronines dalis ir detales, stengdamiesi suteikti savo 
kūriniui išskirtinumo, o vėliau išbandydavo juos su bičiuliais. 

„Visai suvaikėję.“ 

Keliaudama nuo vienos grupės prie kitos, ji pastebėjo, kad 
dauguma pilotų savo tranus susieję su išmaniaisiais telefonais, 
kurie tapdavo mobiliaisiais terminalais, valdančiais skraidan- 
čius aparatus. Kai kurie net buvo pritaisę itin lengvas vaizdo 
kameras, kurios filmavo ir siuntė įrašus tiesiai į telefono ekraną. 

Ji grįžo prie Romualdo, vis dar nesėkmingai kovojančio 
su savo ketursraigčiu. Niekas nesiruošė jam padėti. Nė vienas 
„bendruomenės“ kilniadvasis neištiesė rankos. Buvo gaila į jį 
žiūrėti. Ji nujautė, kad jis yra vienišas, protingas ir šiek tiek 
atitrūkęs nuo realybės. 

„Visai kaip aš...“ 

— Kodėl taviškis neskrenda? 

- Nežinau, - atsakė jis sunerimęs. - Per stiprus vėjas. Ne- 
tinkamai nustačiau, aš... 

— Tai nesvarbu. 

— Svarbu! - pasakė jis ir nuleido akis. 

Ema suprato, kad jam tikriausiai neįprasta susidurti su 
sunkumais, turint galvoje, kokį mechanikos ir informatikos ži- 
nių bagažą jis turi. Ji pakeitė temą. 

— Ar šie daikčiukai bent jau teisėti? - pasidomėjo, jausda- 
ma ir susižavėjimą, ir susirūpinimą. 

— Tranai? Iš dalies, - atsakė jis šnarpšdamas. - Reikia lai- 
kytis kelių taisyklių: neskristi virš žmonių, išlaikyti aparatą re- 
gėjimo lauke, nepakilti aukščiau kaip šimtas metrų... 

Ji linkčiojo galvą, stebėdamasi, kodėl tokio tipo technolo- 
gijos nenaudojamos kariniais tikslais ar tyrimų laboratorijose. 
Kas trukdo žmonėms pritaikyti šiuos tranus kaimynams šni- 
pinėti ar skraidyti virš privačių erdvių? Staiga pabudo para- 
nojiškoji jos pusė ir ji jau įsivaizdavo būsimą etapą: mažyčiai, 
vabzdžio dydžio tranai visiškai nepastebimi filmuoja privatų 
žmonių gyvenimą ir įrašo jų pokalbius. Prasiplėstų stebėjimo 
pasaulis. Kaip bebūtų, tokiame pasaulyje gyventi ji nenorėtų. 

Ji nuvijo šią mintį ir pažvelgė į šiaurę. Tolėliau, gerokai 
virš krantinės, vingiavo Niujorko „Aukštosios linijos“ plieno 
ir betono konstrukcija, kurios apačioje įrengtoje kavinėje „No- 
voski“ galima atsigerti visame mieste gardžiausios kakavos. 

- Nagi, susirink savo įrangą, - liepė ji Romualdui. - Siū- 
lau tau gerai užkąsti. 


Kavinė „Novoski“ 
Po 10 minučių 


Romualdas godžiai valgė didelį austriško pyrago gabalą su 
vyšniomis, užgerdamas sklidina stikline kakavos. 

- Nuramink mane - pasakyk, kad per pastarąsias tris die- 
nas ką nors valgei. 

Paauglys linktelėjo ir prarijo dar vieną gabalą pyrago. 

- Vieną dieną aš tave išmokysiu valgyti elegantiškai, kai 
sėdi priešais merginą, - pažadėjo ji ir popierine servetėle nuva- 
lė berniuko lūpų kertelėse užsilikusius trupinius. 

Jis nudelbė akis, kaip dažnai darydavo, ir timptelėjo už 
megztinio apačios, tarsi norėdamas paslėpti savo apvalumus. 
Jai dėl jo buvo neramu. 

— Romualdai, kur tu apsistojęs? 

- Čelsio jaunimo nakvynės namuose. 

- Ar paskutiniu metu susisieki su tėvais? 

- Jūs dėl to nesirūpinkite, - tarė jis, vengdamas atsakyti. 

— Taip, tu teisus, aš dėl tavęs šiek tiek susirūpinusi. Ar 
bent jau turi pinigų? 

— Pakankamai, - patikino vaikinas. 

Jis nervingai persibraukė ranka per plaukus ir suskubo 
pakreipti pokalbį kita linkme. 

— Kodėl norėjote mane pamatyti? 

— Norėčiau, kad patikrintum mano kompiuterį, - paprašė 
ji, išsitraukė jį iš rankinės ir padėjo priešais paauglį. 

Romualdas dar kartą gurkštelėjo kakavos ir pakėlė ekra- 
ną, kuriame buvo palikta įjungta pranešimų programa. 

— Kokios problemos? 

- Jau kuris laikas gaunu keistus laiškus. Galėtum nustatyti 
jų kilmę? 

- Paprastai tai nebūna sudėtinga, - pasakė jaunuolis. 

Ji metė jam iššūkį. 

- Gerai, parodyk, ką sugebi. Tai susiję su pranešimais iš 
Matjaus Šapiro. 

Romualdas nieko nelaukęs atrinko iš Šapiro gautus laiškus 
ir patalpino juos į atskirą aplanką. Chronologine tvarka atidarė 
pirmojo laiško antraštę, kad nustatytų siuntėjo IP adresą, nau- 
dojamos pranešimų programos tipą ir skirtingus serverius, per 
kuriuos išsiųstas laiškas perėjo, kol pasiekė gavėją. 

Teoriškai nieko nebuvo lengviau, kaip atsekti elektroninio 
pašto šaltinį, tačiau šiuo atveju kažkas buvo negerai. Romualdo 
veide atsispindėjo apmaudas. 

Jis nusiėmė nešvarius akinius ir ėmė juos valyti megztinio 
krašteliu. Susierzinusi Ema išplėšė juos jam iš rankų, rankinėje 
susirado servetėlę akiniams valyti, nublizgino stiklus ir pabal- 
nojo jais paauglio nosį. 

— Na, kaip? - nekantravo ji. 

Netaręs nė žodžio, Romualdas skubiai atidarė antrąjį pra- 
Emos atsakymo Matjui. 

— Ei, tarakone! Ar ką nors radai? 

- Da... datos, - sumurmėjo Romualdas. - Galima pama- 
nyti, kad tas vaikinas siunčia jums laiškus iš ateities... 

- Ačiū, ir pati pastebėjau. Ir kaip tu tai paaiškintum? 

Jis papurtė galvą. 

— Aš negaliu paaiškinti. 

— Pasistenk, labai prašau! 

Romualdas pasirinko vieną iš Matjaus pranešimų, paskui, 
palietęs jutiklinį kilimėlį, atidarė juostą, kurią slėpė antraštė. 

- Internete pasikeitimas duomenimis vyksta tarp dviejų 
IP adresų, suprantate? 

Ema linktelėjo. Jaunasis prancūzas dėstė toliau: 

- Iš vieno kompiuterio į kitą tas pats pranešimas gali ke- 
liauti per kelis tarpinius serverius, kurių kiekvienas pažymi 
siuntimo laiką. 

Ema prisislinko arčiau. Ekrane buvo galima sekti laiško 
keliavimo trajektoriją iš Matjaus kompiuterio iki josios. 

- Kai tas vyras siunčia jums pranešimą, - toliau aiškino 
Romualdas, - visi pirmieji serveriai datuojami 2011 metais, 
paskui staiga pusiaukelėje vienas iš serverių atlieka tartum 
kokį „laiko šuolį“ į 2010-uosius. O kai jam rašote jūs, viskas 
vyksta atvirkščiai. 

- Juk turėtų būti racionalus paaiškinimas, - mygo ji. - Ar 
savo aplinkoje niekada negirdėjai kalbant apie panašius daly- 
kus? Kad ir forumuose? Programišių diskusijose? 

Romualdas papurtė galvą. Po kelių sekundžių tylos pri- 
dūrė: 

— Data nėra vienintelis nerimą keliantis dalykas... 

— Ką nori tuo pasisakyti? 

Jis bedė pirštu į ekraną. 

- Abiem atvejais pranešimo šaltinis ir gavimo vieta yra 
identiški. Tarsi laiškas būtų išsiųstas 2011 metais į 2010-uosius 
iš... to paties kompiuterio. 

Romualdas pastebėjo, kad jo pastaba neigiamai paveikė 
Emą. Ji išblyško ir atsitraukė atgal. Norėdamas ją nuraminti, 
jis pažadėjo daugiau patyrinėti ir paprašyti kompetentingesnių 
žmonių pagalbos. 

Vos tik jis baigė savo darbą, melodingas skambtelėjimas 
pranešė, kad gautas naujas elektroninis laiškas. 

Ema pasuko ekraną į save. Kaip ir bijojo, sulaukė dar vie- 
no pranešimo nuo Matjaus. 


Siuntėjas: Matjus Šapiro 
Gavėjas: Ema Lovenstain 
Tema: Tylos kaina 


Ema, 

nesuprantu jūsų tylėjimo. Negaliu patikėti, kad nenorite 
sužinoti daugiau apie tai, kas su mumis vyksta. Išsiaiškinti, 
ką mes galime daryti ir ko negalime. Suprantu jūsų baimę, 
bet smalsumas turėtų ją pranokti! 

Galbūt jums reikia dar ko nors, kas padėtų apsispręsti 
žengti ryžtingesnį žingsnį... Ko jūs norite? Dar vieno įro- 
dymo? Pinigų? Štai jums ir viena, ir kita. 


Labai prašau man atsakyti. 
Matas 


Su laišku buvo atsiųstas priedas. 2010 m. gruodžio 23 d., 
pirmadienio, The New York Times straipsnis PDF formatu. 


Švedų turistė per savo šimtąjį gimtadienį kazi- 
no laimi 5 milijonus dolerių 

Viena laiminga turistė, bandydama laimę loši- 
mų automatu „Undinėlė Atlantik Sityje esančio vieš- 
bučio „New Blenheim“ kazino, naktį iš šeštadienio 
į sekmadienį laimėjo daugiau nei penkis milijonus 
dolerių (tiksli suma - 5 023 466). Šią apvalią sumelę 
ji susižėrė... per savo šimtąjį gimtadienį! Iš Stokhol- 
mo kilusi ponia Lina Nordkvist su grupe pagyvenu- 
sių žmonių iš Švedijos keliavo po JAV šiaurės rytinę 
dalį. Laimėtoja pasakojo, kad du dolerius į automato 
angą įmetė apie 20 val. 45 min. Aidint „New Blen- 
heim“ salėje susirinkusių lankytojų plojimams, po- 
nia Nordkvist atskleidė dalį laimėtų pinigų išleisianti 
savo svajonei įgyvendinti: apskristi aplink pasaulį oro 
balionu... 


Straipsnį iliustruojančioje nuotraukoje matyti šalia loši- 
mų automatų stovinti ekstravagantiška šimtametė, įsikibusi į 
vaikštynę. Ji vilki sportinį megztinį su užrašu. „Aš myliu Stok- 
holmą“, o jos galvą puošia šiaudinė skrybėlė. 

Ema pažvelgė į laikrodį. 

17 val. 30 min. 

Ji turėjo vos daugiau nei tris valandas. 

Reikėjo veikti greitai. Pamiršti neryžtingumą. Ji privalėjo 
išsiaiškinti. Kartą visiems laikams. 


- Romualdai, gal numanai, kur netoliese būtų galima išsi- 
nuomoti automobilį? 

— Jei neklystu, už trijų šimtų metrų yra „FastCar', prie 
Gansvorto ir Greničo gatvių sankryžos. 

- Supratau, - patikino ji ir padėjo ant stalo dvidešimt do- 
lerių. 

Atsistojo ir, prieš keldama koją į šaltį, užsisagstė paltuką. 

- Dėkoju už pagalbą, Romualdai. Žiūrėk savęs. 

- Paskambinsiu, jei ką nors aptiksiu. Ir, na... būkite at- 
sargi! 

Ji išėjo iš kavinės ir pamojavo jam pro langą. 

Kai Ema atvyko prie nuomos agentūros, lauke jau buvo 
tamsu. Dvidešimt minučių teko laukti eilėje prastai šildomoje 
salėje, kol galų gale ją aptarnavo toks nemalonus ir arogantiš- 
kas darbuotojas, kad ji vos neatsisakė savo sumanymo. Galiau- 
siai paėmė pirmą jai pasiūlytą automobilį: raudonojo apelsino 
spalvos „General Motors“ visureigį. Atsiskaitė kreditine kor- 
tele, išvažiavo iš Manhatano pro Olandijos tunelį ir patraukė į 
pietus vedančiu keliu. 

Ema negalėdavo pakęsti, jei tekdavo vairuoti naktį, o ką 
jau kalbėti apie nežinomą maršrutą, tačiau kelias iš Niujorko į 
Bostoną buvo aiškiai pažymėtas. Svarbiausia, laikytis Garden 
State Parkway - greitkelio, kuris driekėsi pakrante per Nau- 
jąjį Džersį. Visos kelionės metu ji stengėsi negalvoti apie savo 
baimes. Įsijungė muzikos radijo stotį ir pabandė dainuoti, kad 
galva liktų visiškai tuščia. Tačiau joje grūmėsi pernelyg daug 
minčių. 

Ji bijojo pavėluoti ir dažnai žvilgčiojo į laikrodį prietaisų 
skydelyje. Kai jau manė beveik atvykusi, įstrigo automobilių 
spūstyje ir vėl pajuto nerimą. Keli susidūrę automobiliai ne- 


leido išvažiuoti į greitkelį, einantį palei pakrantę. Teko ilgokai 
laukti, kol atšaka į autostradą atsilaisvins ir ji pagaliau galės 
pasiekti Rytų pakrantės azartinių lošimų sostinę - miestą, kurį 
ji visada laikė išskirtiniu ir į kurį dar niekada nebuvo įkėlusi 
kojos. 

Vėl užmetė akį į laikrodį. 

20 val. 25 min. 

Ji sustojo Atlanto aveniu, iš kurio galima pasiekti garsiąją 
alėją - palei vandenyną nusidriekusią nesibaigiančią promena- 
dą, kur vienas šalia kito rikiavosi dauguma didžiausių kurortą 
garsinančių kazino. 

Ankstyvą vakarą miestas virte virė: pagrindinė gatvė, ku- 
rioje spietėsi pagrindiniai viešbučiai, restoranai, teatrai, buvo 
pilnutėlė turistų autobusų, tviskančių limuzinų ir šypseną ke- 
liančių rikšų. 

20 val. 29 min. 

Laukdama žalio šviesoforo signalo, Ema pasinaudojo pro- 
ga susiorientuoti tarp daugybės šviesų ir neonų. Alėjos centre 
atpažino unikalų „New Blenheim“ pastatą, naujausią kazino 
mieste, kurio nuotraukas prisiminė mačiusi žurnale. 2000-ųjų 
viduryje duris atvėręs kompleksas buvo tarsi pramoginių laivų 
prieplauka, supanti keturias banguotas piramides, panašias į 
dideles mėlynas bangas, iškilusias šešiasdešimt metrų virš jū- 
ros. Naktimis keturi pastatai su dviem tūkstančiais kambarių 
švietė turkio spalvos šviesa ir priminė nežemiškų jachtų flotilę, 
pasiruošusią kautis su nematomu priešu. 

20 val. 34 min. 

Ema aplenkė taksi ir prasmuko prie įvažiavimo į „New 
Blenheim“ automobilių stovėjimo aikštelę, besitęsiančią per 
šešis aukštus. Pastačiusi nuomotą automobilį, nubėgo iki liftų, 
keliančių į viešbučio vestibiulį. Pakilusi į viršų interaktyviaja- 
me pastato plane susirado lošimo automatų salę. 

20 val. 39 min. 

Milžiniškame viešbučio komplekse buvo dešimt resto- 
ranų, grožio procedūrų centras, baseinas, du naktiniai klubai, 
trys barai ir speciali žaidimų erdvė, apimanti 10 000 kvadratinių 
metrų. Plane susiradusi lošimo automatų zoną, įsiminė į ją ve- 
dantį kelią. Ji neturėjo teisės suklysti. 

20 val. 40 min. 

Bėgte nubėgo per vestibiulį, du kartus pasikėlė liftu, perė- 
jo didžiulį stiklinį tunelį, kuris jungė keturias piramides. Pas- 
kutinį kartą nusileido eskalatoriumi vienu aukštu žemyn, ap- 
saugos darbuotojui parodė tapatybės kortelę ir pateko į lošimo 
automatų irštvą. 

20 val. 41 min. 

Žaidimų pragaras buvo įrengtas didelėje salėje žemomis 
lubomis. Patalpa be langų atrodė slogi, nepaisant iš automa- 
tų sklindančių linksmų skimbčiojimų. Ema išsikeitė į žetonus 
penkiasdešimt dolerių ir greitu žingsniu nuskubėjo per visą 
armiją garsų ir šviesų sūkuryje paskendusių lošimo mašinų: 
„Jackpot Candy“, „Cleopatra“, „Three Kings“, „White Orchid", 
„Dangerous Beauty“... Šimtai automatų sudarė milžinišką, iš- 
tisą parą nenurimstantį tinklą. Ji įsiliejo į triukšmingą minią, 
susispietusią aplink „atrakcionus“: azartiški jaunuoliai, šeimos 
nariai, atvykę susižerti visus pinigus, priklausomybe sergan- 
tys žaidėjai zombių veidais, sistemingai švaistantys savo turtą, 
būreliai bernvakarį švenčiančių trisdešimtmečių, nukaršę be- 
dančiai senoliai, atrandantys prabėgusios vaikystės pramogų 
skonį... 

20 val. 43 min. 

Emai niekada net į galvą neatėjo lankytis tokioje vietoje. 
Ant kaktos spindėjo keli prakaito lašai, o dėl lengvo svaigulio 
ji šiek tiek svirduliavo. Nepaisant dydžio, vieta atrodė atskirta 
nuo pasaulio ir iškritusi iš laiko. Pajutusi, kad ima pykinti, ji 
akimirkai atsirėmė, kad atgautų kvapą. 

Ir tada tarp kitų kepurių ji pastebėjo šiaudinę skrybė- 
lę! Priėjo prie grupės pagyvenusių žmonių iš Švedijos. Jokių 
abejonių, kad tai buvo ji: Lina Nordkvist, šimtametė senutė, 
vilkinti sportinį megztinį su užrašu „Aš myliu Stokholmą.. 
Dešiniąja ranka ji laikė prispaudusi prie krūtinės didelį indą 
žetonų. Kairiąja buvo įsikibusi į metalinį vaikštynės su ratu- 
kais rėmą. Sraigės greičiu ji judėjo prie lošimo automatų eilės, 
kurios gale stovėjo „Undinėlė“. Ema metė iš galvos visas ge- 
ras manieras, spjovė į mandagumo taisykles ir pirma atsisėdo 
priešais ekraną. 

— Du gick in i mig! Jag ūr en gammal dam! Tillbaks till 
skolan med dig sd att du kan lūra dig lite hyfs! - burnojo nepa- 
tenkinta senutė. 

20 val. 44 min. 

„Kalbėkit toliau, labai įdomu...“ - pagalvojo Ema ir abe- 
jingai atsiprašė. Tuomet palaukė, kol švedė apsisuks, ir įmetė 
pirmąjį Žetoną į lošimo automato angą. 

20 val. 45 min. 

„Ši istorija neturi jokios prasmės...“ - mintyse pakarto- 
jo ji ir paspaudusi mygtuką jutikliniame ekrane paleido naują 
žaidimo ciklą. 

„Burtas mestas...“ - pagalvojo ji, penkiems ritiniams pra- 
dėjus suktis pašėlusiu greičiu. 


Bostonas, 2011 m. 
22 val. 


— Mėšlas! Mėšlas! Tikras mėšlas! - sušuko Eiprilė, ištrau- 
kusi iš orkaitės įkaitusią kepimo formą. 

Nusideginusi rankas, paleido stiklinį indą ir tas su trenks- 
mu sudužo ant grindų. 

Ant sofos snaudęs Matjus krūptelėjo ir pašoko. Jis buvo 
pavargęs ir, paguldęs dukrą, išsitiesė priešais eilinį kartą rodo- 
mą kalėdinį Kapros filmą „Nuostabus gyvenimas“. 

- Gal galėtum dar garsiau patriukšmauti? - pasiūlė jis. — 
Nesu tikras, ar Emilė jau pabudo. 

- Baik! Mano puikusis meduolis visai sudegė! - sielojosi 
Eiprilė. - Bent kartą pabandžiau pati ką nors iškepti, ir štai kuo 
viskas baigėsi! 

Matijus pasitrynė akis. Krėtė šaltis, jis karščiavo ir jautėsi 
prislėgtas. Ištisą popietę siuntė Emai pranešimus, rinko įrody- 
mus, norėdamas ją įtikinti, kad tai, ką abu patyrė, buvo tikra, 
tačiau nė į vieną laišką atsakymo nesulaukė. Iš svetainės nuėjo 
į virtuvę ir padėjo Eiprilei sutvarkyti visą jovalą, paskui penki- 
šimtąjį kartą per dieną patikrino elektroninius laiškus. 

Šį kartą naujo pranešimo piktograma mirksėjo! Nors buvo 
praradęs viltį, Ema vis dėlto parašė kelis trumpus sakinius. 


Siuntėjas: Ema Lovenstain 
Gavėjas: Matjus Šapiro 
Tema: Didysis laimėjimas 


Matjau, 

jūs, taip mėgstantis skaityti laikraščius, dar kartą užmeski- 
te akį į The New York Times straipsnį... 

Ema 


Ką ji turi galvoje? Kodėl nori, kad jis dar kartą peržiūrėtų 
tą straipsnį? Gali būti, kad... 

Pajuto užplūstantį adrenaliną, prisistūmė taburetę ir at- 
sisėdo priešais kompiuterį, padėtą virtuvėje ant stalviršio. Jis 
privalėjo blaiviai mąstyti. Kol jungėsi prie The New York Times 
archyvo, įdėjo kavos kapsulę į aparatą ir išsivirė stipraus gėri- 
mo. Nesunkiai surado 2010-ųjų gruodžio 23 dienos numerį, 

parsisiuntė jį PDF formatu ir jutikliniu kilimėliu vertė skait- 
meninio laikraščio lapus, ieškodamas atitinkamo straipsnio. Iš 
pradžių nieko nepamatė. Tačiau puikiai prisiminė siurrealisti- 
nę nuotrauką, kurioje senutė iš Švedijos, pasirėmusi į vaikšty- 
nę, išdidžiai stovi šalia žibančių lošimo automatų. Bet nuotrau- 
ka buvo dingusi. Jis ėmė skaityti iš naujo ir galiausiai aptiko 
gerokai kuklesnį straipsnį, be nuotraukų, kuriame rašoma apie 
didžiausio prizo laimėtoją Atlantik Sityje. 


Jauna niujorkietė kazino laimėjo 5 milijonus 
dolerių įmetusi vos vieną žetoną! 

Mergina, panorusi likti anonimiška, šeštadienio 
vakarą Atlantik Sityje įsikūrusio viešbučio „New Blen- 
heim“ kazino lošimo automatu „Undinėlė“ išlošė dau- 
giau nei 5 milijonus dolerių (tiksli suma: 5 023 466). 
Ši suma laimėta vos už du dolerius. Laimėtoja pasako- 
jo, kad vos patekusi į lošimų salę ilgai nelaukė ir apie 
20 val. 45 min. į automato angą įmetė žetoną. Aidint 
„New Blenheim“ salėje susirinkusių lankytojų ploji- 
mams, ji atskleidė, kad už dalį laimėtų pinigų „galbūt 
įsigis naują automobilį, bet tikrai ne naują kompiu- 
terį...“ 


Matjus apstulbęs perskaitė straipsnį dar kartą, bandyda- 
mas įvertinti visus padarinius. Burna buvo išdžiūvusi, kakta 
varvėjo prakaitas. Pabandė atsigerti kavos, tačiau gurkšnis stri- 
go gerklėje. Jis jau stojosi iš savo vietos, bet tuo metu ekrane 
pasirodė naujas pranešimas: 


Siuntėjas: Ema Lovenstain 
Gavėjas: Matjus Šapiro 


Na, Matjau, tai ką dabar darysime? 
Ema 


Klausimas nuskambėjo jame tarsi aidas. Ką dabar daryti? 
Jis net nenumanė, tačiau pagaliau bent jau nebebuvo vienas, 
kuriam tai rūpėjo. 

Staiga širdį nusmelkė suvokimas: tuo metu, kai Ema jam 
rašė laiškus, Keitė dar buvo gyva... 


Trečia dalis 


Regimybė 


Ketvirtoji diena 
IO 
Ranka, supanti lopšį 


Ranka, supanti lopšį, valdo ir pasaulį. 


William WALLACE 


Bostonas 
2010 m. gruodžio 22 d. 
11 val. ryto 


Pavydas. 

Apmaudas. 

Kartėlis. 

Stebėdama Šapiro šeimos laimę, Ema patyrė skausmingų 
jausmų mišinį. 

Šį sekmadienio rytą Matjus, jo žmona ir mažoji Emilė 
vaikštinėjo balta Bostono parko alėja. Viešąjį parką auštant 
užklojo plona sniego paklodė. Pirmosios šią žiemą iškritusios 
snaigės nubalino kraštovaizdį ir sukūrė mieste šventinę nuo- 
taiką. 

— Eikš ant rankų, brangioji! - sušuko Matjus ir pakėlė 
dukrą, norėdamas jai parodyti didelę sidabrinę gulbę, ramiame 
ežero vandenyje besivejančią pulką ančių. 

Už kelių metrų ant suoliuko sėdėjo Ema ir stebėjo sceną 
nė nesistengdama pasislėpti. Jai negrėsė pavojus, kad gali būti 
atpažinta, nes „Matjus iš 2010-ųjų nebuvo matęs jos veido ir nė 
nežinojo, kad ji apskritai egzistuoja. Tokia paradoksali situacija 

merginai atrodė ir sunkiai suvokiama, ir jaudinanti. Jai pavyko 
pamiegoti ir šiek tiek nusiraminti. Buvo nugrimzdusi į mie- 
gą visą kelią autobuse „Greyhound“, kuriuo grįžo iš Atlantik 
Sičio į Bostoną. Vakar, išlošus didįjį prizą, kazino administ- 
racija paprašė užpildyti keletą dokumentų. Privalomi forma- 
lumai, kad į jos banko sąskaitą būtų pervesta laimėta suma. 
Per „New Blenheim“ langus ji pastebėjo virš Atlantik Sičio iš 
dangaus krentančias pirmąsias snaiges. Ji netryško noru kelias 
valandas vairuoti sningant, todėl nuomoto automobilio rak- 
telius įteikė kazino viešbučio durininkui, kad šis jį pristatytų 
į vieną iš miesto agentūrų. Paskui taksi nuvažiavo į autobusų 
stotį ir nusipirko bilietą į Bostoną. Pustuštis autobusas Atlantik 
Sitį paliko 23 val. 15 min. Vairuotojas neskubėdamas ramiai 
važiavo visą naktį. Mergina pramerkė akis Hartfordo stotelėje, 
tačiau visiškai išsibudino tik tuomet, kai aštuntą ryto autobu- 
sas įvažiavo pro Masačusetso sostinės vartus. 

Ema apsistojo viešbutyje „Keturi metų laikai, nuo kurio 
vėrėsi vaizdas į parką. Sąskaitoje turėdama kelis milijonus dole- 
rių, galėjo tai sau leisti. Paskambinusi į „Imperatorių“ pranešė, 
kad susirgo ir darbe nepasirodys visą savaitę. Paskui nusiprau- 
sė po dušu, viešbučio parduotuvėje nusipirko šiltų drabužių ir 
išėjo pasivaikščioti vingiuotomis Bikon Hilo gatvėmis. Galvoje 
konkretaus plano neturėjo. Tik galybę klausimų. Ar susitikti su 
Matjumi? Ir ką jam pasakyti? Ir kaip tai padaryti, kad nebūtų 
palaikyta beprote? 

Prieš apsispręsdama norėjo jį kurį laiką stebėti. Adresą 
žinojo: rausvo smiltakmenio namas prie Luisbergo skvero ir 
Vilou gatvės sankirtos. Ją pakerėjo unikalus Bikon Hilo žave- 
sys. Žengdama išsiklaipiusių blokelių šaligatviais, įsivaizdavo 
esanti Henrio Džeimso herojė. Atrodė, kad visas kvartalas 
įstrigęs XIX amžiuje. Krautuvėlių fasadai buvo padengti dažy- 


* Henry James (1843-1916) - žymus amerikiečių rašytojas ir kritikas. (Vert. past.) 

tu medžiu, dujiniai žibintai skleidė kitų laikų šviesą, o siauros 
gatvelės vingiavo į slaptus sodus, kurių medžių šakos kyšojo už 
geležimi kaustytų vartų. 

Ji nesunkiai surado Šapiro šeimos namus, papuoštus gir- 
liandomis ir eglių vainikais su pušies kankorėžiais ir kaspinais. 
Beveik valandą prastovėjo apimta ypatingo jausmo lyg laikas 
būtų sustojęs, o ji atsidūrusi vaikystėje turėtame sniego rutu- 
lyje - milžiniškame stikliniame burbule, kurį kažkas visą naktį 
kratė ir raudonų plytų namus apibarstė žėrinčiu sniegu. Nema- 
tomas kupolas ją saugojo nuo agresyvaus ir pamišusio pasaulio... 

Apie dešimtą valandą prasivėrė durys ir ji pirmą kartą 
pamatė jį gyvai. JĮ, Matjų. Užsimovęs vilnonę kepurę, jis at- 
sargiai nusileido slidžiais priebučio laiptais, ant rankų laikyda- 
mas dukrelę. Nulipęs įsodino Emilę į vežimėlį, dainuodamas 
jai smagios skaičiuotės priedainį. Emai jis pasirodė dar patrau- 
klesnis, nei įsivaizdavo. Atpažino jo sveiką, nuoširdžią ir tvirtą 
pusę, kurį atsiskleidė laiškuose. Matydama, koks jis dėmesin- 
gas savo dukrai, dar labiau juo susižavėjo. 

Paskui pastebėjo JĄ. Kitą moterį, Keitę Šapiro. Jauną, 
aukštą ir liekną šviesiaplaukę, kuri nebuvo tiesiog graži, ji 
buvo... tobula. Klasikinio grožio, aristokratiška, spinduliuojan- 
ti motinišku švelnumu ir paslaptinga: didelės skaidrios akys, 
išsikišę skruostikauliai, šviesi veido oda ir putlios lūpos, Hič- 
koko herojės kuodas... 

Patyrusi smūgį - Keitė buvo iš tų moterų, šalia kurių ji 
jautėsi apgailėtina, - Ema sekė paskui šeimą iki Bostono viešo- 
jo parko, jungiančio Bikon Hilą ir Bak Bėjų. 

- Mieloji, pažvelk! - pašaukė Keitė dukrą ir parodė į vo- 
verę, kurios vešli uodega lindėjo iš už medžio. 

Mergaitė iššoko iš vežimėlio ir puolė paskui žvėrelį, bet 
žengusi porą žingsnių pargriuvo nosimi į sniegą. Nors labiau 
išsigando, nei užsigavo, apsipylė ašaromis. 

— Nagi, širdele, ateik pas tėtį. 

Matjus ją įsodino atgal į vežimėlį ir trijulė patraukė tolyn, 
Čarlso gatve iki Centrinio parko, kur žiemos mėnesiais buvo 
įrengta čiuožykla. Norėdama paguosti Emilę, Keitė iš gatvės 
prekeivio nupirko karštų kaštainių. Visi kartu juos skanavo, 
stebėdami čiuožėjus, sėkmingai atliekančius drąsias figūras 
arba sunkiai griūvančius ant ledo. Pastarieji atvejai ypač džiu- 
gino Emilę. 

— Visada smagiau, kai kiti krenta, o ne pats, ar ne, mažy- 
le? - paerzino tėvas. 

Paskui jie neskubėdami nužingsniavo į didelės pievelės 
vidurį, kur buvo susispietę dauguma vaikštinėtojų. Matjus už- 
sikėlė dukrą ant pečių. Žibančiomis akimis ji žavėjosi daugybe 
žaisliukų, puošiančių milžinišką Kalėdų eglę, kurią pagal senas 
tradicijas Bostono gyventojams dovanodavo Halifakso miestas. 

Vos per kelis žingsnius atsiliekanti Ema nenuleido žvilgs- 
nio nuo Emilės. Jos akys, kaip ir mažosios mergaitės, žibėjo. 
Bet jose liepsnojanti ugnis buvo sumišusi su kartėliu. 

Ji niekada nepatyrė tokios šeimyninės laimės, tokios ra- 
mybės, kokią jie spinduliavo, meilės, kurią jie be varžymosi 
rodė vienas kitam. Kodėl? Kuo ji blogesnė už kitas, kad jai ne- 
duota tokia laimė? 


Bostonas 
2011 m. gruodžio 22 d. 
Naktis 


Matjus, apsimovęs pižamos kelnėmis ir apsivilkęs „Red 
Sox“ marškinėliais, įjungė lemputes aplink veidrodį vonios 
kambaryje. 

Jam niekaip nepavyko sumerkti akių. Gerklė džiūvo, 
širdis daužėsi, galva plyšo. Vaistinėlėje susirado dvi ibupro- 
feno tabletes ir nurijo užsigerdamas vandeniu. Nulipo laip- 

tais į virtuvę. Tris valandas praleido besivartydamas lovoje, 
kamuojamas vienos minties. Ir ta mintis jį beveik apsėdo. 
Beprotiška idėja, per daug gera, kad būtų tikra, nuo kurios 
jam svaigo galva: jis turėjo viską padaryti, kad įtikintų Emą 
užkirsti kelią Keitės avarijai! Galvojant apie tokią galimybę, 
galvoje sukosi vienas žodis - anastasis, kuriuo graikai vadino 
mirusiųjų prisikėlimą. Kaip mokslinės fantastikos romane. 
Ar tikrai egzistavo galimybė grįžti į praeitį ir pakeisti savo 
gyvenimo eigą? Viltis buvo labai trapi, bet jis privalėjo trūks 
plyš pamėginti. 

Jis galvojo apie beprotišką svajonę, kuri aplanko kiekvie- 
ną žmogų: atsukti laiką atgal ir ištaisyti gyvenime padarytas 
klaidas bei skriaudas. Jis mąstė apie Orfėjo mitą ir įsijautė į lyra 
skambinantį herojų, kuris nusileido iki pragaro vartų melsti, 
kad dievai grąžintų jam mirusią žmoną. Keitė buvo jo Euridi- 
kė, bet kad sugrąžintų ją į gyvenimą, jam žūtbūt reikėjo Emos 
Lovenstain pagalbos. 

Prietemoje įjungė sieninę lempą, įtaisytą virtuvėje po la- 
kuoto medžio lentyna. Atlenkė nešiojamojo kompiuterio ekra- 
ną, atsisėdo ant vienos iš taburečių ir parašė Emai laišką, į kurį 
sudėjo visą savo širdį ir tikėjimą. 


* 


Bostonas 
2010 m. gruodžio 22 d. 


Šapiro šeima paliko Centrinio parko pievelę ir patraukė 
į rytus. Ema atsargiai sekė paskui juos, išlaikydama saugų ats- 
tumą, kartu bandydama susiorientuoti ir prisijaukinti miestą. 
Bostonas jai iš karto patiko: stilingesnis, civilizuotesnis, ne 
toks painus ir neramus, kaip Niujorkas. Ties kiekviena gatvių 
sankryža klasikinė architektūra ir modernūs statiniai, praeitis 
ir dabartis, susilieja į taikią harmoniją. 


135 


Netrukus, artėjant prie Nort Endo - italų kvartalo, - oras 
pakvipo skrudinta kava. Pamačius maitinimo įstaigų ir kon- 
diterijos krautuvėlių vitrinas Hanoverio gatvėje, tįso seilė: 
mozzarella di buffala, Romos artišokai, traški Genujos duona, 
strufoliai su medumi, tradiciniai pyragaičiai kanoliai su gausy- 
be grietinėlės... 

Susikibę už rankų, Matjus su žmona įėjo į restoraną di- 
deliais langais, kuriame paprastai lankydavosi. „The factory“ 
buvo populiarus, pusiau šeimyninis, gana madingas itališkas 
restoranėlis, į kurį mielai užsukdavo ir studentų kompanijos, ir 
jauni tėveliai - vietinės bohemos atstovai. Ema nusekė paskui 
juos ir paprašė staliuko. 

- Būsite viena, panele? - pasiteiravo padavėja priekaištin- 
gu tonu. 

Ema linktelėjo. Ankstyvas metas. Žmonės į restoraną dar 
tik pradėjo rinktis ir buvo matyti daug laisvų vietų. 

— Jūs nerezervavote staliuko iš anksto, tiesa? 

Antras priekaištas. 

Šį kartą ji nieko neatsakė, tyliai kęsdama merginos dailiu 
veidu, ilgais tiesiais plaukais ir trumpais šortukais, atidengian- 
čiais dvidešimtmetės kojas, aroganciją. 

- Malonėkite palaukti. Einu patikrinti, ar galime jums ką 
nors pasiūlyti. 

Ema stebėjo, kaip ji apsisuka ir nulinguoja per salę, tarsi 
žengtų podiumu. Norėdama atsikratyti sutrikimo, Ema priė- 
jo prie baro - cementinio bloko, apstatyto metalinėmis kėdė- 
mis, - ir užsisakė kaipiroskos kokteilį. 

Saulė jau buvo pakilusi. Salę užtvindė maloni šviesa. Per 
kelis aukštus įrengtos užeigos atmosfera Emai priminė kai ku- 
riuos niujorkietiškus restoranus, dekoruotus pramoniniu sti- 
liumi su pilkais ir natūralaus medžio akcentais. Ant prekystalio 
greta rankinės pjaustyklės tarsi meno kūrinys gulėjo Parmos 

kumpis, o salės gilumoje buvo girdėti didelėje picos kepimo 
krosnyje spragsinti ugnis. 

— Malonėkite sekti paskui mane, panele, - pakvietė grįžu- 
si padavėja. 

Barmenas mirktelėjo, leisdamas Emai suprasti, kad kok- 
teilį atneš prie staliuko. Laimei, nuo Matjaus su žmona jos ne- 
skyrė nė dešimt metrų. Nusiraminusi, kad gavo patogią stebėji- 
mo vietą, vienu mauku išgėrė savo degtinę ir užsisakė dar vieną 
stiklą, išsirinko dorados kepsnį bei nedidelę picą su artišokais 
ir gražgarstėmis. 

Ji prisimerkė, kad geriau matytų visus Šapiro. Jie atrodė 
laiminga šeima. Pokštavo ir spinduliavo gerą nuotaiką. Matjus 
vaidino klouną, kad pralinksmintų dukrą, o Keitė iš visos šir- 
dies juokėsi. Porą, akivaizdu, jungė tvirtas ryšys. Tai buvo tie 
žmonės, apie kuriuos neklysdamas gali sakyti, kad „dera tarpu- 
savyje“. Ema įsistebeilijo į mažąją Emilę. 

E-MI-LĖ. Trys skiemenys keistai nuaidėjo jos galvoje. 
Nuo senų laikų ji manė, kad jei kada susilauks dukters, pa- 
vadins ją šiuo vardu. Toks sutapimas atgaivino dar neužgijusį 
sielvartą ir skausmą. 

Ji niekam, net savo psichiatrei, nepasakojo, kad per tuos 
dvejus metus, kai su pertrūkiais draugavo su Fransua, slapta 
bandė pastoti. Melavo meilužiui teigdama, kad geria kontra- 
ceptines piliules. Priešingai, ji labai tiksliai apskaičiuodavo 
savo ciklo periodus ir kiekvieną kartą, kai tik buvo įmanoma, 
mylėdavosi tinkamiausiu laiku. Iš pradžių manė, kad jei pado- 
vanos Fransua vaiką, jis pasiryš palikti žmoną. Paskui suprato, 
kad tai nė kiek nepaveiks neryžtingo mylimojo, bet troškimas 
turėti vaiką jos neapleido. 

Deja, ji taip ir nesusilaukė trokštamo kūdikio. 

Pernelyg neėmė to į galvą. Galų gale, jai buvo tik tris- 
dešimt treji. Tačiau vieną dieną laukiamajame pas psichiatrę 
vartydama Newsweek numerį aptiko straipsnį, kuriame buvo 


pasakojama apie „ankstyvosios menopauzės“ reiškinį. Ją sujau- 
dino moterų, kurių vaisingumas pradėjo mažėti vos sulaukus 
trisdešimties, liudijimai. Iš pradžių ji neturėjo ypatingos prie- 
žasties nerimauti: dėl mėnesinių niekada neturėjo problemų, 
ciklas visada buvo reguliarus. Tačiau perskaičius straipsnį ją 
ėmė kamuoti nerimas. Norėdama atsikratyti būgštavimų, galų 
gale vaistinėje įsigijo biologinio laikrodžio testą. Procedūra 
buvo labai sudėtinga. Reikėjo paimti kraujo antrą ciklo dieną. 
Paskui mėginį nusiųsti į laboratoriją, kad ši ištirtų trijų tipų 
hormonus ir nustatytų oocitų skaičių, kurį būtų galima paly- 
ginti su skaičiumi, būdingu tokio amžiaus moteriai. 

Po savaitės Ema paštu gavo rezultatus ir sužinojo, kad jos 
kiaušialąsčių rezervai — lyg keturiasdešimtmetės! Ši žinia ją 
pribloškė. Ji turėjo pakartoti tyrimą arba eiti pasikonsultuoti 
su ginekologu, tačiau numojo ranka į šią informaciją, ir dabar 
ji grįžo bumerangu su griaunančia jėga. 

Ema jautė, kaip krūtinėje grumiasi baimė ir įniršis. Vi- 
sas kūnas drebėjo. Kad nuvytų šį prisiminimą šalin, nukreipė 
žvilgsnį į Šapiro šeimos stalą. 

Tačiau pyktis neatslūgo. Ją vėl supurtė neteisybės jausmas, 
galvoje sukosi klausimai, į kuriuos neturėjo atsakymo. Kodėl 
kai kurie susitinka tinkamu metu su tinkamu žmogumi? Kodėl 
kai kurie turi teisę mylėti ir patirti šeimyninę laimę? Kas tai — 
nuopelnas, sėkmė, atsitiktinumas, likimas? Ką ji pražiopsojo 
savo gyvenime, kad jaučiasi tokia vieniša, tokia trapi ir visiškai 
nepasitikinti savimi? 

Pamojusi vienam iš padavėjų paprašė nukraustyti stalą 
ir iš krepšio išsitraukė nešiojamąjį kompiuterį. Bostonas buvo 
itin pažangus miestas, ir restoranas teikė klientams nemokamą 
galimybę prisijungti prie belaidžio interneto. Ji patikrino laiš- 
kus elektroninio pašto dėžutėje ir, kaip tikėjosi, rado praneši- 
mą nuo Matjaus. 

Siuntėjas: Matjus Šapiro 
Gavėjas: Ema Lovenstain 
Tema: Sustine et abstine 


„Ištverk ir susitvardyk“ 

Ema, ar žinote šią stoikų sentenciją? 

Ji skatina susitaikyti su lemtimi ir savo dalia. Šiems filo- 
sofams atrodo, kad nereikia keisti apvaizdos nustatytos 
įvykių tvarkos. 

Kodėl? Todėl, kad mums nepavaldžios ligos, bėgantis lai- 
kas nei mylimojo mirtis. Susidūrę su tokiomis kančiomis, 
esame visiškai bejėgiai. Mes tegalime kuo nuolankiau visa 
tai ištverti. 

Būtent tai aš bandau daryti visus metus: susitaikyti su 
žmonos Keitės, mano gyvenimo meilės, mirtimi. Susitai- 
kyti su tuo, kas nepakeliama, ramiai gedėti, toliau gyventi 
dėl mažosios Emilės. 

Bet įsigijus jūsų kompiuterį viskas pasikeitė. Aš, kaip ir jūs, 
negaliu suprasti tokio laiko išsikreipimo. Be abejo, esama 
reiškinių, kuriems nėra jokio logiško ar mokslinio paaiški- 
nimo, būtent tai mudu dabar ir patiriame. Kaip pasakytų 
Einšteinas, mes „keliaujame laiku“. 

Šiandien su jūsų pagalba galbūt aš turiu galimybę pasinau- 
doti malone, kokios joks žmogus niekada negavo iš dan- 
gaus, - mylimo žmogaus prisikėlimu. 

Ema, meldžiu man padėti. 

Mano žmonos gyvybė - jūsų rankose. Aš jums jau pasako- 
jau nelaimingo atsitikimo aplinkybes: gruodžio 24-ąją, šiek 
tiek po devintos vakaro, pasibaigus budėjimui, jai beva- 
žiuojant iš stovėjimo aikštelės į automobilį trenkėsi miltus 
gabenantis sunkvežimis. Jūs galite padėti išvengti avarijos. 
Padarykite, ką norite, kad tik ji nesėstų į automobilį: pra- 
durkite visas keturias jos mazdos padangas, pripilkite 
cukraus į benzino baką, nutraukite tiekimo vamzdelį po 

kapotu. Arba pasistenkite, kad tą dieną ji nenueitų į dar- 
bą. Nesvarbu kas, kad tik būtų išvengta tos lemtingos aki- 
mirkos! 

Jūs galite grąžinti man žmoną, bet, svarbiausia, sugrąžin- 
tumėte motiną Mažai mergaitei. Jūs galite atkurti mūsų 
šeimą. Žinau, kad esate kilnios širdies. Neabejoju, kad 
man padėsite, ir būsiu jums už tai amžinai dėkingas. 
Galite manęs prašyti, KO TIK NORITE, Ema. Jei norite dau- 
giau pinigų, galiu pasakyti laimingus loterijos, biržos skai- 
čius ar būsimų krepšinio rungtynių rezultatus. Prašykite 
kokios tik norite sumos, ir aš jums ją padėsiu gauti... 
Bučiuoju 

Matas 


Laiškas ją įsiutino. Ji nebegalėjo susitvardyti ir atsakė jam 
keliomis eilutėmis, į kurias sudėjo visą savo pyktį ir nusivylimą. 


Siuntėjas: Ema Lovenstain 
Gavėjas: Matjus Šapiro 
Tema: Re: Sustine et abstine 


Ne pinigų man reikia, nelaimėli! 
Aš noriu meilės! Noriu šeimos! 
Noriu to, ko už jokius pinigus nenusipirksi! 


Vos tik paspaudė mygtuką ir išsiuntė žinutę, pastebėjo, 
kad Matjus su šeima išėjo iš restorano. Uždariusi kompiuterį, 
paprašė sąskaitos. Nebeturėjo grynųjų, todėl padavė kortelę ir 
kantriai palaukė, kol jai grąžins tą plastikinį stačiakampį. 


* 


Nuskubėjusi į Šiaurės aikštę, pamatė Šapiro šeimą be- 
vaikštinėjančią Hanoverio gatvėje. Nusekė paskui juos iki ilgos 
žalios esplanados, išpuoštos medžiais, trykštančiais fontanais 

ir žibintais. Po penkiolikos metų milžiniško darbo Bostonas 
pagaliau išsivadavo iš didžiulio greitkelio, kadaise bjaurojusio 
visą miestą. Dabar aštuoni požeminiai keliai nematomi drie- 
kėsi po miestu. Paviršius buvo išvalytas ir sukurta nauja erdvė 
daugybei pėstiesiems skirtų žaliuojančių salelių. 

Ema sekė juos iki Keimbridžo ir Templo gatvių sankry- 
žos. Prie pėsčiųjų perėjos Matjus su Keite skubiai pasibučiavo 
ir patraukė skirtingomis kryptimis. Toks netikėtumas išsisky- 
rimas Emą nustebino, ir ji kelias sekundes dvejojo. Suprato, 
kad Matijus su dukrele grįš į namus Bikon Hile, todėl nuspren- 
dė pasekti Keitę. Moteris praėjo vertikalias Senosios Vakarų 
bažnyčios linijas ir pasiekė modernesnį kvartalą, kuriame 
raudonų plytų žavesį pakeitė šalti stiklo ir plieno atspindžiai. 
Ema pažvelgė į šviečiančią iškabą: ji stovėjo prie pagrindinio 
įėjimo į MGH, vieną didžiausių ir seniausių šalies ligoninių. 
Įstaiga buvo neaprėpiamo dydžio, pastatai spaudėsi vienas 
prie kito be jokios harmonijos ir aiškios logikos. Galima spė- 
ti, kad bėgant metams ligoninė augo kaip grybas po lietaus. 
Prie pagrindinio senojo pastato šliejosi vienas už kitą didesni 
ir aukštesni statiniai. Beje, medicinos komplekse vis dar virė 
darbai: tarp kranų, savivarčių, tranšėjų kasimo mašinų ir sta- 
tybinių vagonėlių kilo didžiulė betono masė. 

Keitė lengvai išnyko šalčiu dvelkiančioje aplinkoje - di- 
dingame kubo formos, turkio spalvos stiklo pastate, kuriame 
buvo įsikūręs Širdies centras. Chirurgė vikriai užbėgo laiptais 
iki automatinių durų ir įėjo į vidų. Tada Ema atspėjo, kad Keitė 
budėdavo MGAH širdies ligų skyriuje. 

Ji dvejojo. Pasekti Keitės ligoninėje buvo neįmanoma. Ji 
greitai būtų identifikuota ir sustabdyta. Ir ką, beje, tuo pasiektų? 
Ema jau ketino nuleisti rankas, bet smalsumas buvo didesnis. 
Nepasotinamas. Be to, jautė venomis plūstantį adrenaliną, ku- 
ris kėlė jaudulį, skatino veikti ir atėmė baimę. 

Apsidairiusi kai ką sumanė. Nors buvo sekmadienis, au- 
tomobilių aikštelėje stovėjo daugybė dviem eilėmis išsirikia- 
vusių furgonų, pristatančių krovinius. Plačiai atvėrus duris iš 
jų chaotiškai buvo iškraunami maisto produktai, vaistai, ūkio 
reikmenys, iš valymo įmonės parvežti skalbiniai... 

Ji prisigretino prie pastarojo furgono ir greitai kyštelėjo 
galvą vidun. Krovinį sudarė dideli krepšiai su paklodėmis, pa- 
cientų marškiniais ir gydytojų uniformomis. Apsižvalgė ieš- 
kodama vairuotojo. Be jokios abejonės, jis stovėjo su būreliu 
vyrų, susirinkusių atsikvėpti prie gėrimų automato. Į pokalbį 
įsitraukę vaikinai nekreipė į ją jokio dėmesio. Besidaužančia 
širdimi ji ištiesė ranką ir čiupo vieną iš uniformų. Vyrui skirti 
marškiniai buvo dviem dydžiais per dideli, bet Ema tenkino- 
si tuo, ką gavo, pasiraitojo rankoves ir įsmuko į kardiologijos 
centrą. 


* 


Ryškus ir šviesus vestibiulis kaip diena ir naktis skyrėsi 
nuo šurmulingos lauko aplinkos. Gamtos elementai: bambu- 
kas, orchidėjos, atogrąžų augalai, palei pelenų spalvos sieną 
tekantis krioklys, buvo visur išdėstyti taip, kad sukurtų rami- 
nančią atmosferą. 

Ema surado Keitę vestibiulyje, bekalbančią su viena iš 
kolegių, bet pokalbis ilgai netruko, ir chirurgė jau kilo kitais 
laiptais, o užlipusi parodė savo ženklelį apsaugininkui, saugan- 
čiam duris į slaugos personalui skirtus kambarius. 

Ema neturėjo stebuklingojo „Sezamai, atsiverk“, todėl čiu- 
po nuo lentynėlės lankstinuką. Kaip per paauglystėje lankytas 
vaidybos pamokas, mėgdžiodama aplinkinius pabandė sukurti 
įtikinamą personažą. Su kuprine, palaidine ir į akis nekrintan- 
čia išvaizda, ji nelabai skyrėsi nuo internų ir gydytojų, kurių 
čia buvo apstu. Ji nukreipė žvilgsnį žemyn ir sutelkė dėmesį 
į lankstinuką, dėdamasi, kad prieš operaciją susipažįsta su li- 

ji galėjo sekti paskui Keitę iki personalo darbuotojams skirtos 
kavinės. Čia chirurgė priėjo prie dviejų internų: dailios metisės 
švelniais veido bruožais ir žavaus atletiško vaikino, kurį leng- 
viau buvo galima įsivaizduoti su futbolininko marškinėliais nei 
su stetoskopu ant kaklo. 

Ema prisėdo prie šalia stovinčio staliuko, kad girdėtų po- 
kalbį. Nė nešyptelėdama Keitė pasisveikino su abiem studen- 
tais, už kurių darbą, akivaizdu, ji buvo atsakinga, atsisakė jų 
siūlomos kavos ir griežtu tonu pradėjo priekaištų litaniją, ne- 
gailestingai vardindama jų trūkumus. Iš jos lūpų skriejantys 
būdvardžiai buvo šiurkštūs: „nekompetentingi“, „dykinėtojai“, 
„mėgėjai, „žemo lygio“, „veltėdžiai“, „nieko verti“, „keliantys 
pavojų pacientams“... Internai perkreiptais veidais bandė pa- 
prieštarauti, tačiau jų gynybos linija neatmušė kandžių Keitės 
atakų. Ši greitai atsistojo, ketindama baigti pokalbį, tik dar pri- 
grasė: 

- Jei jūs radikaliai nepakeisite savo mąstysenos, jei nesu- 
voksite, kad jau iš tiesų laikas pradėti dirbti, galite atsisveikinti 
su svajonėmis apie chirurgiją. Kaip bebūtų, aš be jokių dvejo- 
nių nepalaiminsiu jūsų tolesnės praktikos. 

Ji pažvelgė jiems tiesiai į akis norėdama įsitikinti, kad jos 
antpuolis pasiekė tikslą, ir apsisukusi patraukė prie lifto. 

Šį kartą Ema nusprendė paskui ją nebesekti, liko prie stale- 
lio ir įtempusi ausis klausėsi apmaudą liejančių interny. 

— Ta kalė - kieta kaip ragas ir tokia nepakenčiama! 

— Puikiai pasakyta, Timai. Reikėjo tai išrėžti jai į akis... 

— Po šimts, Melisa, dirbame aštuoniasdešimt valandų per 
savaitę, o ji mus laiko dykinėtojais! 

— Tiesą sakai, ji labai reikli. Tiek kitiems, tiek sau. Vis dėl- 
to tai vienintelė skyriaus vedėja, kuri užsikrauna visą darbą... 

— Tai nesuteikia jai teisės kalbėti su mumis kaip su šuni- 
mis! Velniai griebtų, kuo ji save laiko? 

- Tuo, kas ir yra: be jokių abejonių, geriausia šios ligoni- 
nės chirurge. Žinai, kad per savo MCAT" ji surinko 3 200 balų? 
Tai aukščiausias įvertinimas nuo testo gyvavimo pradžios ir iki 
šiandien niekas jos nepranoko. 

- Tau ji tikrai atrodo tokia išskirtinė? 

- Ji puiki, tikrai, - nenoriai pripažino Melisa. - Vis galvoju, 
kaip ji viską suspėja: dirba čia, Širdies centre, vadovauja vaikų 
chirurgijos skyriui, kurį pati įkūrė Jamaika Pleine, skaito prane- 
šimus konferencijose, rašo straipsnius prestižiškiausiems medi- 
cinos žurnalams, visuomet žino naujausius operacijos metodus... 

— Vadinasi, tu ja žaviesi? 

- Žinoma. Be to, ji yra žmona... 

— Ar tai ką nors keičia? 

- Keičia viską. Ar niekada negirdėjai apie „dvigubą die- 
ną ? Ji turi pasirūpinti savo šeima: vyru, dukra, namais... 

Timas pasirąžė kėdėje. Plačiai nusižiovavo. 

— Man ši moteris panašesnė į robotą. 

Melisa pažvelgė į laikrodį ir pabaigė gerti kavą. 

— Mes nesame jos lygio ir galbūt niekada nebūsime, - įžval- 
giai pažymėjo ji ir atsistojo. - Bet būtent dėl to aš ją ir kaltinu: 
ji nesupranta, kad ne visi apdovanoti tokiais gabumais, kaip ji. 

Abu internai iš nuovargio giliai atsiduso. Vos vilkdami 
kojas pasuko liftų link, beveik praradę motyvaciją, kai sužinojo 
apie savo perspektyvas. 

Likusi viena, Ema įtariai žvilgtelėjo per petį. Ji nemažai 
sužinojo. 

„Geriau čia neužsibūti, kol kas nors manęs nepričiupo.“ 

Ji pagriebė savo kuprinę, bet paskutinę akimirką pasidavė 
pagundai patikrinti elektroninį paštą. 

Jame laukė naujas laiškas nuo Matjaus... 


» 


Medical College Admision Test - priėmimo į medicinos koledžą testas, standartinis stojamasis 
egzaminas, kurį laiko studentai, norintys patekti į medicinos fakultetus Šiaurės Amerikoje. 
(Aut. past.) 

II 


Kova 


Meilė panaši į karą. 
OvipIjus 


Siuntėjas: Matjus Šapiro 
Gavėjas: Ema Lovenstain 


Nesuprantu, kodėl jūs pykstate, Ema. Tokia reakcija man 
atrodo keista ir nepriimtina. Kaip galite atsisakyti man pa- 
dėti? 

Matas 


Siuntėjas: Ema Lovenstain 
Gavėjas: Matjus Šapiro 


Aš nesakiau, kad jums nepadėsiu. 
E: 


Po 10 sekundžių 


Bet ir nesakėte, kad padėsite! Jei neužkirsite kelio Keitės 
avarijai, prisidėsite prie jos mirties! 


Po 10 sekundžių 


Nustokite su manimi kalbėti tokiu tonu! Ir liaukitės grasi- 
nęs ar bandęs mane priversti pasijusti kaltą! 

Kvaila moterie, juk kalbame apie mano žmonos gyvybę! 
Niekada daugiau nevadinkite manęs kvaile! 
Tuomet padarysite tai, ko jūsų prašiau, supratote? 


O jeigu nepadarysiu? Pranešite policininkams, kad mane 
suimtų? Gal atvyksite pas mane 2011 metais? 


Būtų sudėtinga... 
Kodėl? 


Po 2 minučių 
Kodėl? 


Po 1 minutės 


Todėl, kad 2011-aisiais jūsų jau nebebus tarp gyvųjų, 
Ema... 


Kodėl taip sakote? 
Tai tiesa. Deja. 
Jūs meluojate... 


Po 1 minutės 


Meluojate! 


Suglumusi ji palaukė dar penkias minutes, kol ekrane pa- 


sirodė naujas pranešimas. Jį, žinoma, atsiuntė Matjus, tačiau 
tai tebuvo prisegtas failas PDF formatu. Ema su nerimu jį ati- 
darė. Tai buvo The White Plains Daily Voice, Niujorko prie- 


miesčio laikraštis. 

Drama Vait Pleinse: 

jauna moteris puolė po traukiniu 

Vakar po pietų, šiek tiek po trečios valandos, 
savo gyvybę nutraukė jauna trisdešimt ketverių metų 
moteris, puldama po traukiniu Vait Pleinse. „North 
Railroad“ traukinys, važiuojantis Vasaiko-Niujorko 
kryptimi, nuo stoties buvo nutolęs vos kilometrą, kai 
už posūkio pasirodė moteris ir šoko ant bėgių. Išsi- 
gandęs mašinistas įjungė stabdžius, tačiau nieko ne- 
begalėjo padaryti, kad užkirstų kelią tragedijai. 

Į įvykio vietą tuo pat metu atvykę policijos parei- 
gūnai ir greitosios pagalbos medikai tegalėjo patvir- 
tinti makabrišką faktą: ant bėgių gulėjo sudarkytas 
jaunos moters lavonas. 

Iš Niujorko kilusios aukos, Emos L., tapatybė 
buvo greitai nustatyta, radus jos piniginę su dokumen- 
tais ir ranka rašytą laišką, kuriame ji paaiškina tokių 
desperatiškų veiksmų priežastis. 

Psichologiškai trapi jauna moteris kelerius metus 
lankėsi pas psichoterapeutą. 

Po nelaimės daugiau nei dviem valandoms buvo 
sustabdytas traukinių eismas abiem kryptimis, kol 
buvo atliktos teisinės procedūros ir išgabentas kūnas. 

Tik po 17 val. Harlemo linija galėjo tęsti darbą 
įprastu ritmu. 


The White Plains Daily Voice, 2011 m. rugpjūčio 16 d. 

Ema pajuto, kaip jai užgniaužė gerklę. Kelias akimirkas ją 
purtė drebulys. Priblokšta nuleido ekraną ir išskubėjo iš ligoni- 
nės. Bėgo per automobilių aikštelę taip, tarsi ją vytųsi pati mir- 
tis. Akis užtemdė ašaros. Išmušta iš vėžių, supanikavusi klajojo 
miesto gatvėmis žemai nuleidusi galvą, nugalėta baimės. Saulės 


atspindžiai ant sniego susiliejo su ašaromis, todėl matė iškreip- 
tą aplinkos vaizdą. Lėkdama apstumdė praeivius ir perkirto 
plačią bei judrią autostradą, sulaukdama automobilių signalų 
lavinos ir vairuotojų keiksmų pliūpsnio. Uždususi įpuolė į pir- 
mą pasitaikiusią kavinę. 

Tiesiu taikymu patraukė į salės galą ir kurį laiką visiškai 
išsekusi sėdėjo ant kėdės. Prie stalelio priėjus padavėjai, ji nu- 
sišluostė akis, nusivilko paltuką ir užsisakė degtinės su toniku. 
Dar prieš atnešant gėrimą karštligiškai ėmė raustis po rankinę, 
ieškodama vaistų. Laimei, visuomet su savimi nešiojosi „vaistų 
spintelę“. Puikiai žinojo medikamentų pavadinimus ir dozes: 
dvi piliulės benzodiazepinų ir keli lašai chlorpromazino. Pra- 
rijo raminamųjų kokteilį ir, veikiant chemijos burtams, beveik 
akimirksniu pajuto atgavusi pusiausvyrą. To pakako, kad ga- 
lėtų išsitraukti kompiuterį ir dar kartą permesti straipsnį apie 
savo savižudybę. 

Perskaičiusi apie savo pačios mirtį popietiniame leidinyje, 
jautėsi keistai... Keistai, nors didelės nuostabos nepatyrė. Vadi- 
nasi, ji dar kartą griebėsi tų pačių veiksmų. Ir šįsyk jai pavyko. 

„Ką gi, mergaite, galima sakyti, kad bent jau mokaisi iš 
savo klaidų, - mąstė ji ciniškai. - Tikra tiesa, traukinys yra 
veiksmingesnis nei tabletės ar perpjautos venos...“ 

Pažiūrėjo į laikraščio datą: ji nusižudė ateinančių metų 
rugpjūčio 15 dieną, vidurvasarį. Šis metas Niujorke jai nuo 
seno keldavo didžiausią baimę: drėgnas ir slegiantis karštis vi- 
sada sukeldavo sunkiausius migrenos priepuolius, gadinančius 
nuotaiką. 

Tačiau data neturėjo didelės reikšmės. Ji jau taip seniai 
gyveno su mintimi pasidaryti galą, kad vieną dieną tai turėjo 
įvykti. Prisiminė, kaip pirmą kartą savo gyvenime pabandė nu- 
sižudyti. Ta būsena išliko atmintyje visam laikui. Ji buvo bejėgė 
prieš nepakeliamą psichologinę kančią. Visa apimančią neviltį. 
Ji išgyveno begalinę vienatvę, sumaištį, visą jos esybę užval- 

džiusią paniką. Sąmonę buvo apraizgiusios liguistos mintys, 
kurių ji nepajėgė kontroliuoti. 

Jos veiksmuose nebuvo nieko racionalaus. Per paskutinį 
protrūkį atsisakė kovoti ir pasirinko minėtąjį išsilaisvinimą, 
nors iš tiesų laisvės ten nebuvo nė lašo. Ji uždarė kompiute- 
rį, išsišnirpštė nosį į popierinę servetėlę ir užsisakė dar vie- 
ną kokteilį. Dabar jau pasireiškė visas vaistų poveikis. Visos 
cheminės molekulės, kurias ji taip godžiai rijo metų metus, 
bent jau turėjo greitą poveikį ir bet kurią akimirką galėdavo 
tapti ramsčiu, neleidžiančiu kristi žemyn. Ji pabandė į viską 
pažvelgti kitomis akimis. O jei šis sukrėtimas yra jos gelbėji- 
mo ratas? Galų gale, žinią apie savižudybę galima laikyti antru 
šansu, kurį jai dovanoja gyvenimas. Ji irgi pergudraus atei- 
tį. Ji nenori Žudytis. Nenori baigti savo dienų sumaitota po 
traukinio ratais. Ji kovos su demonais. Su savo demonu. Seniai 
žinojo savo Achilo kulną, visų bėdų šaltinį: ją slėgė vienatvė 
ir jausmas, kad yra visų pamiršta. Prisiminė Emilės Dikinson 
frazę, kurią buvo užsirašiusi į užrašų knygelę dar besimokyda- 
ma licėjuje: „Kad jaustumeisi persekiojama, nereikia nei kam- 
barių, nei namų, nes smegenyse pilna vienas už kitą klaidesnių 
koridorių.“ Emą persekiojo vienatvė ir nesaugumo jausmas. 
Kiekvieną vakarą ją vis labiau slėgdavo mintis, kad teks va- 
žiuoti į namus, kuriuose niekas nelaukia. Jai reikėjo sustyguo- 
to gyvenimo. Tvirto vyro, vaiko, namo... Nuo pat paauglystės 
laukė, vylėsi sutiksianti žmogų, kuris sugebės ją suprasti. Bet 
jis nepasirodė. Ir įsitikinimas, kad jo nebesulauks, ją pamažu 
naikino. Šiandien ji buvo viena. Viena bus rytoj, poryt. Ir nu- 
sibaigs viena. 

Tačiau šią popietę kažkas ragino nepasiduoti, ir staiga kuo 
aiškiausiu pavidalu jai prieš akis iškilo ideali ateitis: ji nori to- 
kio gyvenimo, kokį turi Keitė Šapiro. 

Tiksliau, ji norėjo Keitės Šapiro gyvenimo. 

Užimti jos vietą. 

Ši mintis, sumišusi su siaubu ir susižavėjimu, jos jau ne- 
bepaliko. 

Pabandė prisiminti, nuo ko visa ši istorija prasidėjo. Nuo 
pokalbio per atstumą, kurio metu ji pasirodė pakankamai iš- 
kalbinga, kad patiktų Matjui. Suviliojo jį būdama pati savimi. 
Sugebėjo jam padaryti tokį įspūdį, kad jis jau kitą dieną ją pa- 
kvietė į restoraną. Nedvejodamas sėdo į lėktuvą ir atskrido į 
Niujorką vien tam, kad su ja pavakarieniautų. Dabar ji tvirtai 
žinojo: jei planuotas susitikimas būtų įvykęs, jiedu būtų pamilę 
vienas kitą. Ji būtų užėmusi Keitės vietą jo širdyje. Ji būtų bu- 
vusi puiki motina Emilei. O Matjui - mylinti žmona. 

Vienintelė bėda, kad Keitė gyva. 

Bet jau nebeilgai bus. 

Ji nusikratė bet kokios kaltės. 

Ne ji nusprendė, kad Keitė mirs. 

Tai likimas, atsitiktinumas, gyvenimas. Galbūt Dievas, jei 
jis iš tiesų egzistuoja... 

Ji išgėrė gurkšnį alkoholio ir tęsė savo apmąstymus. Buvo 
apimta susijaudinimo, ir mintys skriejo iš visų pusių tarsi dė- 
lionės dalys, kol pamažu ėmė ryškėti nuosekli linija. Šį kartą 
ji kūrė neatremiamos kovos planą. Mat iš pat pradžių suvokė 
paprastą dalyką: „Matjus iš 2011“ nieko jai negalėjo padaryti, 
nes ji tuo metu jau buvo mirusi. Tokia yra geroji mirties pusė: 
ji tave padaro neliečiamą. Vadinasi, Matjus nieko negali, jis ne- 
turi jokių priemonių priversti ją išsaugoti Keitę. 

Ir ji to nedarys. 

Leis įvykti avarijai. Neatsakinės į jo laiškus, grįš į Niujor- 
ką, vėl imsis darbo ir lauks, kol ateis laikas. Nesižudys ateinantį 
rugpjūtį. Nes nuo šiol turėjo dėl ko gyventi... 

Dabar ji suprato, kodėl Matjus turi jos kompiuterį ir kad 
jei ji nenusižudys, brolis nepaveldės jos daiktų, vadinasi, nega- 
lės parduoti kompiuterio ir Matjus jo nenusipirks. O tai reiškė, 
kad jis nesusisieks su ja elektroniniu paštu 2011-ųjų gruodį. 

Ar šis scenarijus pasitvirtins? Šiandieninė situacija prieš- 
taravo logikai. Ji niekuomet nesuprato fantastiniuose filmuose 
ir romanuose vaizduojamų užburto laiko rato paradoksų. Bet 
jos brolis, kuris universitete dėstė fiziką, pasakojo apie moks- 
lininkus, teigiančius, kad egzistuoja paralelinis pasaulis ar net 
daugybė pasaulių, kuriuose įvairios galimybės įgyvendinamos 
skirtinguose laiko lygmenyse. 

Greičiausiai egzistuoja „laiko lygmuo“, kuriame ji galėtų 
sutikti našlį Matjų, nieko neprisimenantį apie ankstesnį jų- 
dviejų susirašinėjimą. Matjų, kuris ją pamiltų. Matijų, jau tu- 
rintį mažą dukrelę, kuria ji galėtų pasirūpinti. 

Patenkinta nusprendė laikytis savojo plano. Apmokėjo 
sąskaitą ir grįžo į viešbutį. Diena dar nesibaigė, bet ji užtrau- 
kė užuolaidas. Jai svaigo galva. Būgštaudama, kad mintyse gali 
kilti dar vienas chaosas, nurijo dvi papildomas raminamųjų 
tabletes ir tuojau pat atsigulė į lovą. 


* 


2011 m. 


- Tėti, ar galiu pažiūrėti „Vaiduoklių medžiotojus“? 

Matjus pakėlė akis nuo ekrano. 

Emilė, išsitiesusi ant lovos priešais televizorių, ką tik vie- 
toj pietų buvo sukrimtusi dvi pakuotes „MX4M's“ saldainiukų. 

- Šitą filmą žiūrėjai jau dešimt kartų... 

- Taip, - nusijuokė ji. - Bet man patinka jį žiūrėti, kai tu 
esi šalia! Tuomet aš nebijau! 

— Na, gerai, - nusileido Matjus. 

Jis iš toli stebėjo, kaip ji įdeda kompaktinį diską į vaizdo 
grotuvą ir paleidžia filmą „kaip suaugusi. 

Buvo pirma moksleivių atostogų diena, todėl mergaitė at- 
sikėlė vėlai. Šiandien jis nusprendė suteikti jai visišką laisvę - 
tai reiškė neribotą kiekį saldumynų ir filmų, - bet tik dėl to, 


ISI 


kad jam pačiam taip buvo parankiau. Iš tiesų, visą jo energiją 
išsiurbė Ema Lovenstain. 

Matjus pyko ant savęs. Jis per vėlai suprato, kad be reikalo 
niršo ant vienintelio žmogaus, galinčio sugrąžinti jam žmoną. 
Kaip jis galėjo lieti savo įniršį, žinodamas, kad Ema psicho- 
logiškai pažeidžiama? Išsiuntė jai du atsiprašymo laiškus, bet 
nesulaukė jokio atsakymo. Dabar jis turi reikalą su nestabi- 
lia moterimi, galinčia tapti nekontroliuojama. Moterimi, kuri 
daug pranašesnė už jį, nes turi galimybę pakeisti ateitį, o jis 
negali nieko. Nuo šiol jis buvo pasmerktas laukti, kol panelė 
Lovenstain atnaujins su juo ryšį. 

Tokia nelygi situacija atrodė nepakeliama. Buvo gruodžio 
22-oji. Liko vos dvi dienos, per kurias dar galima išvengti ava- 
rijos, pražudžiusios Keitę. Jis užsimerkė ir susiėmė rankomis 
galvą, kad geriau susikauptų. Ema mirė, taip, bet galbūt yra 
žmonių, prie kurių ji prisirišusi ir kuriais pasinaudojęs galėtų 
ją paspausti. Bet kas? Brolis Danielius? Netikęs pasirinkimas. 
Kiek jis suprato, brolis ir sesuo nepasižymėjo didele meile vie- 
nas kitam. Tėvai? Danielius minėjo, kad jų motina mirusi, o 
tėvui vėlyva Alcheimerio ligos stadija. Draugai? Ne paslaptis, 
kad ji mažai su kuo bičiuliavosi. 

„Jis yra vienintelis pasaulyje, kuris manęs neišdavė...“ 

Šie žodžiai jam nuskambėjo taip, tarsi Ema juos šnabždėtų 
į ausį. 

„Jos šuo! Minėtasis Klovisas!“ 

Jis vis dar gyvas! 

Tai suvokęs pajuto jėgų antplūdį. Jis rado puikią priemonę 
Emai šantažuoti! 

Pakilo nuo taburetės ir valdymo pulteliu išjungė televi- 
zorių. 

- Greitai apsirenk, brangioji, truputį pasivažinėsime! 

- O kaip mano filmas... 

- Pažiūrėsi jį vakare, žiogeli. 

— Ne, aš noriu žiūrėti dabar! 

— Ojei pasakysiu, kad važiuojame parsivežti šuniuko, kurį 
pasaugosime per atostogas? 

Mergaitė pašoko iš džiaugsmo. 

- Tikrai, tėti? Turėsime šunį? Aš taip seniai jo noriu! 
Ačiū! Ačiū! 

— Norite, kad padėčiau jums pagrobti šunį? 

— Taip, Eiprile. Tavo pagalba atliekant šią subtilią operaci- 
ją labai praverstų, - patvirtino Matjus. 

- Ir kodėl gi tu nori tai padaryti? - pasidomėjo jauna mo- 
teris, kildama nuo savo darbo stalo. 

- Viską papasakosiu automobilyje, - patikino ją Matjus. 

- Ir mes, be kita ko, važiuosime mano automobiliu? 

- Bijau, kad nekiltų problemų, jei šunį tektų vežti ant dvi- 
račio bagažinės. 

Jis stovėjo priešais ją, laikydamas dukrą už rankos, prie 
kojų pasistatęs metalinę įrankių dėžę. 

— Matjau, ar suvoki, kad už šį darbelį gali sėsti už grotų? 

- Būsime pakankamai protingi, kad mūsų nesučiuptų. 
Štai todėl man reikalingos tavo seksualios smegenys. 

— Jei manai, kad tokiais komplimentais mane... 

- Eime, būk gera. Man tai labai svarbu. 

- Gal bent žinai, ar tas gyvulys kandžiojasi? 

- Tai visai nedidelis šunytis. 

— O tiksliau? 

— Gal tu jį prisimeni, jis yra Emos Lovenstain brolio. Ma- 
tei jį per daiktų išpardavimą pievelėje. 

- Šarpėjus! Kaip galėčiau pamiršti! Tai ne mažas šunelis, 
Matai. Tas grėsmingas Žvėris sveria mažiausiai keturiasdešimt 
kilogramų ir yra tikras raumenų kalnas! 

Emilė paleido tėvo ranką ir pribėgusi rankomis apsivijo 
Eiprilę per liemenį. 

- Maldauju, Eiprile, padėk mums! Padėk! Aš jau seniai 
svajoju apie mažą šuniuką. Labai prašau! Labai labai prašau! 

Galerijos savininkė priekaištingai pažvelgė į Matijų. 

- Neturi teisės naudotis vaiku! - tarė ir čiupo savo paltuką. 


* 


Matjus sėdo prie ševrolė vairo. Automobilis išvažiavo iš 
Bostono centro ir patraukė Belmonto kryptimi. 

— Na, tai gal paaiškinsi? - pareikalavo Eiprilė. 

Jis palaukė, kol jie privažiuos šviesoforą; sustojęs pasisuko 
į Emilę ir padavė jai ausinuką. 

"- Mieloji, nori pasiklausyti muzikos? 

Žinoma, ji norėjo! 

Palaukęs, kol mergaitė užsidės ausines, atskleidė Eiprilei 
savo ketinimus. Ji leido jam išdėstyti savo argumentus ir api- 
bendrino: 

- Vadinasi, manai, kad pagrobęs vargšą šunelį susigrąžin- 
si žmoną? 

- Taip, netiesiogiai, kaip ką tik tau paaiškinau. 

- Aš nė vieną akimirką nepatikėjau pasaka apie kompiu- 
terį, gebantį siųsti laiškus į kitą laikmetį. 

- O kaip paaiškintum Vitorijaus stebėjimo kameros užfik- 
suotą vaizdą, laikraščio straipsnį apie kazino, taip pat... 

- Aš nieko nesiaiškinsiu, - nutraukė ji. - Noriu tau padė- 
ti, nes esi mano draugas, bet manau, kad dar niekam niekada 
nepavyko ir nepavyks prikelti mirusiųjų. Keitė mirusi. Tu jos 
niekada nebepamatysi, Matai, ir patikėk, aš labai dėl to apgai- 
lestauju. Jos žūtis tave sunaikino, bet ateina metas, kai reikia 
žmones paleisti. Meldžiu, neįsikabink šios kvailos idėjos. Jau 
buvai beveik atsigavęs. Įsigijęs kompiuterį vėl atkritai; jei ir to- 


liau atkakliai eisi šiuo keliu, pridarysi sau dar daugiau žalos ir, 
svarbiausia, pakenksi savo dukrai. 

Matjus niūriai pažvelgė į bičiulę ir iki pat Belmonto dau- 
giau nepratarė nė žodžio. Kaip ir anksčiau, sustojo priešais 
medinėmis lentomis apkaltą kotedžą nedideliame gyvenama- 
jame kvartale. Laimei, Emilė ant užpakalinės sėdynės užmigo. 
Matjus ir Eiprilė išlipo pasidairyti. Buvo ketvirta valanda po 
pietų. Gatvėje - nė gyvos dvasios. Matijus priėjo prie vartų ir 
paspaudė skambutį, norėdamas įsitikinti, kad namuose nėra 
žmonių. Nieko negirdėti, išskyrus lojantį šarpėjų, kuris, kaip 
geras sarginis šuo, puolė prie tvoros, kad atgrasytų svečius nuo 
noro artintis prie namo. 

- Sveikas, Klovisai, - pasisveikino Matjus. 

- Jis ne tik ne mažytis šunelis, bet netgi pasiruošęs sukelti 
ant kojų visą kvartalą. Ką gi, tikiuosi bent planą turi? 

— Neturiu, - atsakė jis ir išsitraukė iš palto kišenės plasti- 
kinį maišelį. 

— Kas čia dabar? Kaip šlykštu, kokia smarvė! 

- Du kapotos mėsos žlėgtainiai, atšildyti mikrobangų 
krosnelėje, iš kurių padariau mėsos kukulius... 

— „„sumaišęs su migdomaisiais, - atspėjo Eiprilė. - Vel- 
niškai originalu. 

- Po Keitės mirties man jų išrašė gydytojas. Liko kelios 
tabletės. 

- Ojei nesuveiks, - paklausė Eiprilė, - koks planas B? 

- Žinoma, suveiks. 

Ji papurtė galvą. 

- Net jei šuo neišvems tavo rutuliukų ir įdėjai pakanka- 
mai vaistų, gali tekti laukti tris valandas, kol jis užmigs, o gal 
jis tik apsnūs. Iki to laiko grįš jo šeimininkas arba kaimynai 
iškvies farus... 

- Nebūk pesimistė. Pabandysiu, - nusprendė Matjus ir 
numetė du didelius mėsos kukulius už tvoros. 


Skeptiškai nusiteikęs Klovisas juos ilgai uostinėjo. Be di- 
delio entuziazmo suėdė pusę vieno gabalo, bet, nusivylęs sko- 
niu, likusios dalies atsisakė ir ėmė skalyti dar garsiau. 

— Ką aš tau sakiau? 

- Luktelėkime kelias minutes automobilyje, - pasiūlė 
Matjus. 

Tylėdami jie kantriai prasėdėjo automobilyje ilgas ketu- 
riasdešimt penkias minutes, bet jokių rezultatų nesulaukė. At- 
rodė, kad šuo, ištikimasis Cerberis, saugantis pragaro vartus, iš 
jų tik šaiposi. Pamažu vakarėjo. Jie jau patys pradėjo snausti, bet 
visus netikėtai išbudino garsi Eiprilės telefono melodija. Galeri- 
jos savininkė atmetė skambutį, bet Emilė krūptelėjusi pabudo. 

— Tėti, jau atvažiavome? Ar mes jau pas šuniuką? - pa- 
klausė ji ir pasitrynė akis. 

- Taip, mieloji, bet... nesu tikras, ar jis nori su mumis va- 
žiuoti. 

- Juk tu man pažadėjai... - pasakė mergaitė ir pravirko. 

Matjus atsiduso ir pasitrynė smilkinius. 

- Na ir prisivirei košės, - priekaištavo Eiprilė. - Tai pa- 
mokys tave... 

Staiga ji nutilo, o paskui suriko: 

- Ei, Matai, kur prapuolė tas sargis? 

Jis pažvelgė pro langą. Pakako vos minutę prarasti budru- 
mą, ir Klovisas staiga pradingo. 

- Nežinau, bet einu patikrinsiu. 

Matjus išlipo iš automobilio ir, atidaręs bagažinę, susirado 
įrankių dėžę, kurią buvo įsimetęs. Čiupo dideles žnyples tvorai 
prakirpti. 

- Palieku bagažinę atidarytą, - įspėjo. - Dėl visa ko už- 
vesk variklį. 

Jis prisiartino prie vartų, nuo kurių pakaitomis tęsėsi me- 
dinė ir tinklinė tvoros atkarpos. Žnyplėmis vieną po kito nu- 
karpęs visus metalinius tinklo virbus, ryžosi pralįsti ir užlipti 
ant pievelės. 

— Klovisai! 

Atsargiai prisėlino iki namo durų. 

— Klovisai! Kur tu, mielas šuneli?.. 

Nė gyvos dvasios. 

Apėjo aplink namą ir aptiko šuns kūną, be gyvybės ženklų 
tįsantį šalia didelės nudažytos medinės būdos. 

„Velniai rautų, tikiuosi, nepadvėsė...“ 

Atsiklaupė ir paėmė jį ant rankų. 

„Po perkūnais, sveria tris tonas!“ 

Po kelių žingsnių jis pastebėjo, kad šarpėjus pradeda apa- 
tiškai priešintis. Eiprilė buvo teisi: nuo migdomųjų šuo tik ap- 
snūdo. Nors jis smarkiai seilėjosi, laimei, neturėjo jėgų įkąsti. 

Matjus ėmė bėgti prie tvoros. Su visu nešuliu pralindo pro 
skylę. Be didelių ceremonijų paguldė šunį į bagažinę ir grįžo į 
vietą prie Eiprilės. 

- Čiupk vairą! Važiuojam! - sušuko jis nuomininkei. 

— Puiku, tėti! Puiku! - plojo Emilė. Sucypė padangos ir 
automobilis nurūko. 


21 val. 


Važiuodami atgal jie sustojo naminių gyvūnėlių parduo- 
tuvėje ir nusipirko pavadėlį, šunų ėdalo bei dubenėlį. Kai šuo, 
jau namuose, atsibudo, Matjus tikėjosi blogiausio: kaukimo, 
agresyvaus lojimo ar net puolimo. Tačiau Klovisas, priešingai, 
pramerkė vieną akį, suniurzgėjo, pasivartė ant grindų, paskui 
tingiai įsitaisė ant sofos, tarsi visada būtų gyvenęs šiuose na- 
muose. Visiškai atsigavęs apvaikščiojo kambarį. Jo akys buvo 
gyvos, atrodė nusiteikęs pozityviai. Šeima visą vakarą praleido 
žaisdama su juo, glostydama jį. Emilė jautėsi tarsi devintame 
danguje, ir Matjui sunkiai sekėsi nuvaryti mergaitę į lovą. Kad 
ji sutiktų eiti į savo kambarį, Matjus dešimt kartų turėjo paža- 
dėti, kad Klovisas lauks jos čia ir rytoj. 

Likęs svetainėje vienas, atsisėdo priešais kompiuterį ir pe- 
rėjo prie antrojo savo plano etapo. 

- Ateik, Klovisai, eikš, mielas šuneli! - bandė privilioti 
šunį su dubenėliu ėdalo. 

Gyvūnas užlipo ant kėdės, kur Matjus buvo padėjęs kelias 
pagalvėles, kad šuo būtų tinkamame aukštyje. 

- Žiūrėk į ekraną! Tuoj išvysi kai ką, ko jau seniai nema- 
tei! Gražiai nusišypsok. 

Jis įjungė kompiuteryje vaizdo konferenciją. Kaip reika- 
lavo programa, įvedė slaptažodį. Ekrane pasirodė kamera fil- 
muojamas jo ir šuns vaizdas. Įrašė Emos elektroninio pašto 
adresą, norėdamas iškviesti ją į pokalbį, paspaudė ir kelias se- 
kundes palaukė. 

Pirmas kvietimo signalas. 

Antras kvietimo signalas. 

Trečias kvietimo signalas... 


* 


2010 m. 


Ema sunkiai budinosi, dar veikiama migdomųjų. 

Žvilgtelėjo į mobiliojo telefono ekraną, tačiau skambėjo ne 
jis, o kompiuteris, kurį buvo palikusi įjungtą. 
sunkius žingsnius stalo link. 

Ekrane mirksėjo nedidelė „Face Time“ piktograma, pra- 
nešanti, kad skambina Matjus Šapiro. Ji dar niekada nebuvo 
naudojusi šios programos, bet paspaudusi priėmė skambutį. 

Nors to visai nesitikėjo, ekrane pasirodė jos šuo! Minkš- 
tas Kloviso snukis, masyvi galva, nedidelės įdubusios akys ir 
raumeningas kūnas, padengtas raukšlėmis, dėl kurių jis atrodė 
it pliušinis. 

— Klovisai! 

Bet ką jos šuo 2011-aisiais veikė Matjaus Šapiro namuose? 

Staiga kamera pasisuko į kairę pusę ir pasirodė Matjaus 
biustas. 

- Labas vakaras, Ema. Kaip laikotės? Ar jau nusiraminote? 

— Dėl Dievo meilės, ką čia išdarinėjate? 

— Kaip jau supratote, susipažinau su jūsų šuniuku. Kaip 
jūs ten anksčiau rašėte? Ak, taip: „Vienintelis „pasaulyje, kuris 
manęs neišdavė. Jūs prie jo prisirišusi, tiesa? 

- Velnio... 

- Palikime įžeidinėjimus nuošaly. O aš esu prisirišęs prie 
savo Žmonos ir, mano galva, jūs neįvertinote mano ryžto ją at- 
gauti. 

Matjus ištiesė ranką, siekdamas kažką paimti nuo stalo. Iš 
peilių laikiklio jis ištraukė įrankį su trisdešimties centimetrų 
ilgio ašmenimis. 

— Tai peilis mėsai, Ema. Matote tvirtus ir aštrius ašmenis. 
Geras daikčiukas, vokiška kokybė... Turiu ir kitą įrankį, vadi- 
namąjį kinišką kapoklį. Puikiai tinka kotletams ruošti. 

- Jei bent plaukelis nukris nuo mano šuns, aš... 

— Ką jūs padarysite, Ema? 

Ji sėdėjo be žado. Matjus tęsė ataką: 

— Matote, Ema, aš labai susierzinęs: be galo myliu gyvū- 
nus. Jūsų Klovisas - tikrai labai mielas ir be galo patinka mano 
dukrelei, bet jei jūs nepažadėsite padaryti visko, ką reikia, kad 
neįvyktų Keitės avarija, aš nedvejosiu nė vienos sekundės. Iš- 
skrosiu jūsų šunį. Nudirsiu jam odą, kad išvirstų visi viduriai. Ir 
padarysiu tai priešais ekraną, kad jūs pamatytumėte kiekvieną 
scenos detalę. Ir tai truks ilgai. Ilgai ir skausmingai. Tikrai nede- 
gu noru tai padaryti, bet jei nepaliksite man kito pasirinkimo... 

„- Velnio išpera! 

— Pagalvokite, bet galvokite greitai, Ema... 

Ji jau ketino išlieti ant jo visą savo pykti, bet Matjus išjun- 
gė skambutį ir vaizdas išnyko. 


Penktoji diena 
I2 


The otber woman 


Mirusieji priklauso tiems gyviesiems, kurie 
labiausiai laikosi į juos įsikibę. 


James ELLROY 


Rytojus 
2010 m. gruodžio 23 d. 
9 val. ryto 


Sniegas ištirpo. Oras buvo sausas ir šaltas, bet metalo 
spalvos Bostono danguje žėrėjo auksiniai saulės spinduliai. 

Ema šildėsi rankas, pūsdama į jas šiltą orą. Iš burnos iš- 
plaukė šviesus garo debesėlis, pakilo iki akių ir išsisklaidė. 

Jau dešimt minučių ji trypčiojo priešais Širdies centro 
vartus laukdama, kol baigsis Keitės budėjimas. Vos išlaikė 
nenusižiovavusi. Praleido neramią naktį, bet, nepaisant mie- 
go trūkumo, jos mintys buvo aiškios. Vakar, po patirto šoko 
perskaičius laikraščio straipsnį, skelbiantį apie jos savižudybę, 
ji buvo praradusi protą ir kliedesiai pastūmėjo griebtis bemaž 
nusikalstamų veiksmų. Šiandien dėl to jautė gėdą, bet tokia 
buvo tiesa: nežmoniškai slegianti vienatvė kartais iškeldavo į 
paviršių tai, ką ji turėjo blogiausio. Ją naikino ir niūriausias 
mintis žadino deginantis neteisybės ir pavydo jausmas. Tačiau 


* Kita moteris. (Angl.) 

ji buvo ne žudikė, o paprasčiausia kvailė, kuriai trūko meilės ir 
kuri per ilgai laikėsi įsitvėrusi iš anksto pasmerktos istorijos. 

Matjaus įsikišimas ir jo mizanscena su Klovisu ją su- 
drausmino, grąžino į realybę, ir šįryt ji buvo pasiryžusi klausy- 
tis proto balso. Ji ras sprendimą, kaip išvengti mirtinos Keitės 
avarijos gruodžio 24-ąją. Visą naktį praleido mąstydama apie 
efektyvų būdą, kaip išvengti automobilių susidūrimo. Kol kas 
galvoje nebuvo jokios geros idėjos, bet ji dar turėjo laiko. 

Nuo šalčio sustingo rankos ir kojos. Ji mindžikavo vie- 
toje bandydama sušilti. Automobilių aikštelės viduryje buvo 
įsikūręs didelis mobiliojo kraujo surinkimo punkto sunkveži- 
mis, papuoštas Raudonojo Kryžiaus simboliu. Tolėliau stovė- 
jo metalinis vagonėlis su karštais gėrimais ir riestainiais. Kai 
Ema atsistojo į eilę norėdama nusipirkti kavos, pastebėjo pro 
automatinius pastato vartus išeinančią Keitę. Jaunoji chirurgė, 
prie ausies priglaudusi mobilųjį telefoną, tebevilkėjo ligoninės 
uniformą: šviesiai mėlyni jos kraštai kyšojo iš po tamsaus ap- 
siausto. 

Keitė, sekama Emos, nulipo lauko laiptais, sparčiu žings- 
niu perkirto automobilių aikštelę ir išėjo iš ligoninės terito- 
rijos. Ema ją lydėjo iki Habvėjo stotelės Keimbridžo gatvėje, 
kurioje veikė dviračių savitarnos punktas. Keitė, be abejo, buvo 
įpratusi naudotis šios rūšies transportu. Ji išsitraukė nuolatinį 
bilietą ir apžergė dviratį. 

Kol Keitė užsimovė pirštines, užsidėjo kepuraitę ir užsiri- 
šo šaliką, Ema automatiniame bankomate sumokėjo šešis do- 
lerius ir gavo vienkartinį bilietą, su kuriuo taip pat galėjo pasi- 
skolinti dviratį. Palaukė, kol Keitė šiek tiek pamins pedalus, ir 
leidosi į kelią, išlaikydama tokį atstumą, kad nepamestų jos iš 
akių ir nepatrauktų dėmesio. 

Pirmuosius penkis šimtus metrų ji važiavo priešinga 
kryptimi, nei keliavo vakar. Viena ranka laikydama vairą, Ema 
kelnių galus susikišo į kojines, kad apsaugotų blauzdas nuo 

ledinio vėjo. Hanoverio gatvės sankryžoje chirurgė ne pasu- 
ko italų kvartalo link, o nurūko pro Rotušę ir įvažiavo į gatvę, 
vedančią į Fanel Holo ir Kvinsio prekybos centrą. Sportiškai 
važiuodama ir kelis kartus pažeisdama taisykles, ji gana grei- 
tai ištrūko iš turistų pilnos zonos. Ties Kolumbo parku numy- 
nė vienakrypčiu keliu, sumaniai išvengdama spūsčių, paskui 
žvitriai nuriedėjo šaligatviais, sprukdama į uostą ir palei jūrą 
išsidėsčiusią miesto dalį. Buvo vos dvidešimt minučių po de- 
vintos, kai ji pastatė dviratį Ilgosios prieplaukos gale, priešais 
juodą fasadą, kuris labai priminė airišką barą. 

Ema sustabdė savo dviratį likus penkiasdešimčiai metrų 
iki molo galo. Ar galėjo rizikuoti ir eiti paskui Keitę į barą? Ji 
atrėmė dviratį į žibintą, čiupo plieninį kabelį su apsaugos įtai- 
su, apsuko jį apie stulpą ir užfiksavo užraktą. Paskui pabėgėjo 
kelis metrus, kurie skyrė ją nuo krantinės. 

Savo klestėjimo metais Ilgoji prieplauka buvo pagrin- 
dinė vieno judriausių prekybos uostų pasaulyje prieplauka. 
Šiandien laivų sustojimo vieta paversta elegantiška krantine 
su akmenimis grįstomis gatvelėmis, kuriose įsikūrė restoranai 
ir kavinės. Tačiau, svarbiausia, iš čia plaukdavo keltai į dau- 
gybę Bostono įlankos salų, taip pat į Seilemo ir Provinstauno 
miestus. Pasiekusi medinės krantinės galą, Ema prisidėjo virš 
akių ranką, kad nežilpintų šviesa. Saulė, patekėjusi prieš porą 
valandų ir dabar pakilusi jau gana aukštai, virš vandenyno pa- 
skleidė tūkstančius akinančių švieselių. Vaizdas gniaužė kvapą: 
kirai, vėjas, ant bangų plūduriuojantys seni laivai, svaiginanti 
begalybė. Ir vandenyno oras, kuris atgaivino jaunąją moterį ir 
suteikė jai drąsos įžengti į barą. 


* 


Sijos ant lubų, paneliais dekoruotos sienos, vitražai, smi- 
ginis ir neryškus apšvietimas - kaimiškas „Vartų“ dekoras buvo 
originalus ir šiltas. Vakarais baras tikriausiai atgydavo nuo 

liaudies muzikos garsų ir susidaužiančių gineso bokalų skimb- 
čiojimo, tačiau rytais čia buvo maloni ir rami kavinukė, kurio- 
je pusryčiaudavo uosto darbuotojai. Ema prisimerkė ir akimis 
paieškojo Keitės - ji viena sėdėjo pusiau atitvertoje vietoje sa- 
lės gale ir gėrė kavą. 

Užrašas informavo, kad užsakymą reikia pateikti prieš at- 
sisėdant. Ema palaukė eilėje už milžino languotais marškiniais 
ir jūreiviška kepure, kol šis po kelių sekundžių pasitraukė neši- 
nas padėklu su kepta žuvimi ir skrudintomis bulvytėmis, šoni- 
ne, dešrelėmis ir kiaušiniene. Ji pasitenkino puodeliu arbatos 
su skrudinta duona ir taip pat atsisėdo ant suolelio vienoje iš 
nišų netoli Keitės stalo. Ką chirurgė, visą naktį pradirbusi, vei- 
kia tokioje vietoje? Kodėl po budėjimo negrįžo tiesiai į namus? 

Iš savo stebėjimo vietos Ema matė, kad ji yra pavargusi, 
o veide atsispindi nerimas. Keitė nuolat neramiai žvilgčiojo tai 
į telefono ekraną, tai į duris. Akivaizdu, kad ji kažko laukė ir 
šis susitikimas kėlė jai rūpestį. Emą nustebino toks pasikeitimas. 
Patraukli ir linksma šeimos motina, kokią Ema matė ją vakar, 
tapo nerimo kamuojama būtybe, iš jaudulio begrąžančia rankas. 

Ji prisivertė nusukti galvą, kad žvilgsnis nepasirodytų per- 
nelyg įžūlus, bet dėl atspindžio sieniniame veidrodyje pro jos 
akis nepraslydo nė vienas chirurgės judesys. Keitė iš rankinės 
išsitraukė servetėlę ir pudrinę. Nusivaliusi veidą nervingai pa- 
sipudravo, susitvarkė kelias plaukų sruogas, ištrūkusias iš kuo- 
do važiuojant dviračiu. Paskui atsistojo ir patraukė į tualetą. 

Ema suprato, kad laikas imtis veiksmų. Keitė išsinešė ran- 
kinę ir telefoną, tačiau ant suolo paliko apsiaustą. Pirmiausia 
Ema giliai įkvėpė. Paskui ramiai atsistojo ir žengė kelis žings- 
nius, tarsi irgi eitų į tualetą, bet paskutinę akimirką sustojo 
prie Keitės stalo. Melsdama, kad tuo metu niekas į ją nežiū- 
rėtų, patikrino paltuko kišenes. Ranka užčiuopė kažką šaltą ir 
metalinį. Raktų ryšulį. 

Per kūną nuvilnijo adrenalino banga. Įsitikinusi, kad ry- 
šulyje yra automobilio rakteliai, tyliai apsidžiaugė: 

„Pagaliau turiu idėją!“ 

Kad avarija neįvyktų, ji paprasčiausiai nukniauks garsio- 
sios mazdos kupė, kurią Keitė turėjo vairuoti dramatišką va- 
karą, raktelius. Paskui pavogs automobilį, nuvarys jį už trijų 
šimtų kilometrų ir padegs ar nustums į kokį tarpeklį. 

Nėra automobilio - nebus ir avarijos! 

Mergina čiupo raktus ir patraukė iš baro, norėdama išeiti 
anksčiau nei Keitė. Ji paspartino žingsnį ir nuleido galvą, veng- 
dama žvilgsnių, bet per skubėjimą pastūmė klientą, kuris ką 
tik prie baro buvo užsisakęs gėrimą. Jis atlaikė smūgį, bet ant 
padėklo išlaistė pusę puodelio kavos. 

Ema puolė atsiprašinėti: 

— Atsiprašau, apgailestauju, aš... 

Tai buvo aukštas ir lieknas vyras trumpai kirptais švie- 
siais plaukais, su juodais džinsais ir medžiaginiais sportiniais 
bateliais, apsivilkęs golfu ir odine striuke su avikailio apykakle. 
Itin liesą, ovalo formos veidą slėpė trijų dienų barzda ir saulės 
akiniai šviesiais raginiais rėmais. 

— Nieko tokio! - pasakė jis, nė nežvilgtelėjęs į ją. 

Ema skubinosi išeiti, todėl pajuto palengvėjimą, kad pa- 
vyko taip lengvai išsisukti. Prieš pastumdama duris nesusilaikė 
neatsisukusi ir paskutinį kartą žvilgtelėjo į barą. 

Salės gale vyras susitiko su Keite. 

Jis ją apkabino. 

Ir pabučiavo. 


„Negali būti.“ 
Ema stovėjo it įbesta, nepajėgdama net pajudėti. Keitė ne- 
galėjo turėti meilužio. Ema prisimerkė. Gal ji suklydo, klaidingai 


interpretavo kai kuriuos veiksmus. Gal šis vyras buvo tik šei- 
mos narys, jos brolis ar... 

- Ponia, ar galiu jums padėti? 

Už baro į ją įtariai žvelgė įstaigos šeimininkas. 

- Apsispręskite. Arba grįžkite, arba išeikite. Galų gale 
gausite smūgį durimis. 

- Aš... Aš ieškau popierinių servetėlių. 

— Na, reikėjo tik paklausti. Imkite. 

Ji pagriebė jai atkištą pluoštą servetėlių ir grįžusi atsisėdo 
prie stalo, stengdamasi būti kuo nepastebimesnė. Instinktyviai 
išsitraukusi telefoną įjungė vaizdo kamerą ir padėjo ant stalo, 
kad nufilmuotų sceną. 

Krūtinėje stipriai daužėsi širdis. Ji galvojo apie Matijų, 
kuris idealizavo savo žmoną. Apie sceną, kurią vakar stebėjo: 
šeimyninį sutarimą ir meilę, kuria spinduliavo jų pora. Kaip 
galima taip suvaidinti jausmus? 

Ne, kažkas čia buvo ne taip. Žinant, koks atsidavęs žmo- 
nai liko Matjus net po jos mirties, atrodė mažai tikėtina, kad ji 
būtų įsimylėjusi kitą vyrą. Šapiro buvo nekvailas, jis, be abejo, 
būtų tai pastebėjęs . Tačiau ar jis nėra dar aklesnis už neregį? 

„Dievulėliau!“ 

Ji nebežinojo, ką manyti. Stengėsi save įtikinti, kad Keitė ir 
paslaptingas nepažįstamasis nėra meilužiai, tačiau jų elgesys - 
intymus glaustymasis, susiviję pirštai, negalėjimas atplėšti akių 
vienas nuo kito - vis dėlto nepaliko jokių dvejonių. Keitė netgi 
leido sau paglostyti to vyro veidą ir plaukus. 

Ema patikrino, ar jos telefonas tebefilmuoja. Scena, ku- 
rią ji stebėjo, atrodė tokia siurrealistinė, kad privalėjo išsaugoti 
įrodymą. 

Vyriškiui buvo apie keturiasdešimt. Jis pasižymėjo šiek 
tiek rafinuotu ir trapiu grožiu. Jis Emai atrodė tarsi kažkur ma- 


tytas... 

Ji negalėjo girdėti, ką jie kalba, bet puikiai matė, kad abu 
dėl kažko susirūpinę. Dėl ko? Ar vyras irgi buvo vedęs? Ar jie 
stengėsi vienas kitą įtikinti palikti sutuoktinius? Šios spėlionės 
iškėlė į paviršių pačios Emos istoriją ir slogius prisiminimus 
apie santykius su Fransua. 

Nuvijusi šalin šias mintis, staiga suvokė, kad atsidūrė pa- 
vojuje. Baras buvo ištuštėjęs, liko tik ketvirtadalis lankytojų. 
Galiausiai jos gudrybė bus pastebėta. Ji išjungė telefoną ir, ne- 
atkreipdama į save dėmesio, paliko stebėjimo postą. 

Ledinis oras ją atgaivino. Keletą kartų įkvėpusi pajuto 
grįžtančias jėgas. Ji nusprendė nebevažiuoti dviračiu ir patrau- 
kė prie vieno iš taksi automobilių, išsirikiavusių priešais „Mar- 
riott“ viešbučio duris. 

„Nuplaukė užstatas už dviratį!“ 

Sėsdama į automobilį staiga suprato, kad Keitės raktų ry- 
šulyje, be abejonės, turėtų būti ir namų raktas. Vadinasi, ji gali 
patekti į Šapiro namus, todėl jų adresą ir nurodė vairuotojui. 
Atvykusi į Luisbergo skverą, apėjo aplink namą, svarstydama, 
ar Matjus su dukra yra namie. Pagalvojo apie galimybę pa- 
skambinti į duris ir patikrinti, bet šios minties atsisakė. 

„Nereikia, kad „Matjus iš 2010-ųjų žinotų apie mano eg- 
zistavimą...“ 

Ji taip pat pastebėjo ant lango priklijuotą nedidelį lipdu- 
ką, įspėjanti, kad pastate įrengta signalizacija. 

„Po šimts...“ 

Jokios naudos iš raktų, jei vos pravėrus duris ims plyšauti 
sirena. 

Ji įsiminė apsaugos bendrovės pavadinimą ir pasuko at- 
gal, kad nepatrauktų pašalinių dėmesio. Norėjo ramiai viską 
apgalvoti, todėl užsuko į keksų kepyklėlę Čarlso gatvėje. Retro 
stiliumi įrengta užeiga klientams teikė galimybę pasimėgauti 
pyragaičiais prie ilgo medinio stalo. Ema atsisėdo ant tabure- 
tės ir išsitraukė kompiuterį. Dėl akių užsisakė kavos ir gabalėlį 


sūrio pyrago, paskui internete atsidarė telefonų knygą ir susi- 
rado Šapiro namų numerį. Paskambinus įsijungė atsakiklis. Pa- 
sigirdo šeimyninis pranešimas, prie kurio buvo prikišusi nagus 
net mažoji Emilė. Ji padėjo ragelį ir dar kartą paskambino, kad 
įsitikintų, jog namai tikrai tušti. Paskui susisiekė su „Imperato- 
riumi“ ir paprašė prie telefono pakviesti Romualdą Leblanką. 

— Man tavęs reikia, tarakone. 

- Kaip tik ruošiausi jums skambinti, panele Lovenstain. 

— Sužinojai ką nors apie mano istoriją? 

- Kelis jūsų laiškus nusiunčiau Žaro. Tai mano draugas 
kompiuterių specialistas. Vienas talentingiausių, kuriuos pa- 
žįstu. Jis man pasakė, kad 2000-ųjų pradžioje forumuose kai 
kurie interneto vartotojai tvirtino, kad jie esą parašė žinutes 
iš ateities ir yra keliautojai laiku. Žinoma, tai tebuvo pokštai, 
bet jūsų atveju viskas kitaip: šuolis laiku, kurį rodo serverių 
datos, yra pribloškiantis ir mano draugas negali to paaiškinti. 
Apgailestauju. 

- Padarei, ką galėjai, ačiū. Bet aš tau skambinu kitu reika- 
lu. Jei pasakysiu vieno buto Bostone adresą ir nurodysiu apsau- 
gos bendrovę, kuri įrengė signalizaciją, ar sugebėsi ją išjungti? 

- Išjungti? - mechaniškai pakartojo kompiuterių entuzias- 
tas. - Ko jūs konkrečiai tikitės? 

- Šaipaisi iš manęs, ar ką? Ar galėtum neutralizuoti signa- 
lizaciją per atstumą? 

- Ne, tai neįmanoma. Kaip, jūsų galva, aš tai galiu pada- 
ryti? 

- Maniau, su tavo kompiuteriais nieko nėra neįmanomo... 

- Niekada to nesakiau, - gynėsi jis. 

Ji provokavo toliau: 

— Gerai, supratau. Moki gražiai suokti, bet kai ateina lai- 
kas imtis veiksmų, pasipustai padus... 

- Ei! - vėl gynėsi jis. - Kieno dėka patekote pas kirpėją? 

— Kalbu ne apie vietą pas kirpėją! Kalbu apie gerokai rim- 
tesnius dalykus. | 

- Bet aš ne stebukladarys, - kone atsiprašinėjo Romualdas. 

— Duosiu tau adresą. Turi kuo užsirašyti? 

- Bet aš jau jums sakiau, kad... 

- Ar turi kuo užsirašyti? - užsispyrė ji. 

- Sakykit, - atsiduso vaikinas. 

- Matjus ir Keitė Šapiro. Gyvena Bostone, prie Maunt Ver- 
nono ir Vilou gatvių sankryžos. Signalizaciją įrengusi bend- 
rovė vadinasi „The Blue Watcher“. Įmonė įsikūrusi Nidame, 
Masačusetso valstijoje. 

- Ir ką aš su šia informacija turėčiau daryti? 

— Ką tik nori, bet paskubėk. Už penkiolikos minučių eisiu 
į tą prakeiktą namą. Jei nieko nepadarysi, policininkai mane 
suims ir atsakomybė už mano areštą kris ant tavęs. 

Ji išjungė telefoną nepalikusi jam laiko atsakyti. Ji, žino- 
ma, suvokė, kad užkrovė paaugliui sunkią misiją, bet pasitikėjo 
jo protu. 

Ji išgėrė kavos ir atsikando pyrago. Manė esanti nealkana, 
tačiau godžiai valgė skanėstą. Tebesimėgaudama sūrio pyragu, 
tas, vaizdas - tamsokas ir trūkinėjantis, filmuota iš per didelio 
atstumo, tačiau reginys nekėlė jokių dvejonių dėl Keitės ir pa- 
slaptingo nepažįstamojo santykių pobūdžio. 

Kas buvo tas vyras? Kolega chirurgas? Šeimos draugas? 
Kodėl Emos vis nepaliko mintis, kad šis žmogaus jai tarsi kaž- 
kur matytas. 

Neapsispręsdama, kaip elgtis, jaunoji moteris perkėlė filmą 
iš telefono į kompiuterį ir atidarė savo elektroninį paštą. Dras- 
koma klausimų, pradėjo rašyti laišką Matjui, bet paskui sudve- 
jojo. Ar ji turi teisę judinti praeitį ta dingstimi, kad nori atskleis- 
ti tiesą? Kištis į šeimos, kurios nepažįsta, privatų gyvenimą“ 

Atgaivinti skausmą žmogui, kuris nesugebėjo susitaikyti su 
žmonos mirtimi? 

„Deja, ši moteris, be jokios abejonės, nebuvo tokia ikona, 
kokią jis garbino...“ 

Uždėjusi pirštą ant jutiklinio kilimėlio, dar kartą perskai- 
tė savo laišką, keletą sekundžių padvejojo ir galiausiai paspau- 
dė SIŲSTI. 


2011 m. 


- Kaip man patinka šitas šuniukas! - džiaugėsi Emilė, 
strimgalviais įpuolusi į virtuvę su šarpėjumi iš paskos. 

Oras maloniai kvepėjo kakava. Eiprilė savo jutikliniame 
ekrane vartė laikraštį ir viena akimi stebėjo ant indukcinės vi- 
ryklės kaistantį puodą. Prastai nusiteikęs Matjus jau kelias va- 
landas prie kompiuterio laukė Emos atsakymo į jo vakarykštį 
ultimatumą. 

Mergaitė užlipo ant taburetės ir atsisėdo šalia tėvo. 

- Kloviso dubenėlis tuščias. Ar galiu jam įpilti sauso ėdalo? 

Matjus suniurnėjo duodamas leidimą. 

- Padarysime tai abi kartu, - pasiūlė Eiprilė, pildama pie- 
no į puodelį. - Bet pirmiausia išgerk savo kakavą. 

Ji pastatė puodelį prie mergaitės. 

- Atsargiai, dar labai karšta! 

- Įdėjai zefyriukų! Niam niam! Ačiū, Eiprile! 

Matjus pažvelgė į savo nuomininkę priekaištingai pakėlęs 
antakius. 

- Mažinam saldumynų kiekį, gerai? Galiausiai tas vaikas 
supanašės su „Michelin“ žmogeliuku! 

- Tėti, juk Kalėdos! - sušuko mergaitė. 

- Puikus pasiaiš... 


Skambtelėjimas, pranešantis apie naują elektroninį laišką, 
privertė jį nutilti vidury sakinio. Žvilgsnis nukrypo į ekraną. 
Jis paskubomis perskaitė Emos laišką provokuojančiu pavadi- 
nimu. 


Siuntėjas: Ema Lovenstain 
Gavėjas: Matjus Šapiro 
Tema: Ar iš tiesų pažįstate savo žmoną? 


Mielas Matijau, 

jaučiuosi laiminga, žinodama, kad jūsų mergytė labai 
myli mano Klovisą. Jis ištikimas ir prieraišus šuo. Galbūt 
nustebsite, bet aš labai džiaugiuosi, kad jis yra pas jus. 
Nė sekundės nepatikėjau, kad galėtumėte jį nuskriausti. 
Jūs esate geras Žmogus, Matai, ir aš neįsivaizduoju jūsų 
kankinančio vargšą nekaltą gyvūną. Ilgai dvejojau prieš 
siųsdama jums neilgą įrašą, kurį prikabinau prie laiško. Vi- 
liuosi, jis jūsų labai nesukrės. Atleiskite, kad kišuosi į jūsų 
asmeninį gyvenimą, bet ar pažįstate vyrą, bendraujantį su 
jūsų Žmona? 

Ema 


„Apie kąji kalba?“ - mąstė jis, kopijuodamas dokumentą į 
kompiuterį. Paskui paspaudė mygtuką ir įjungė įrašą. 

Po kelių sekundžių ekrane pasirodė neryškus vaizdas. 

- Tėti, ką čia žiūri? - paklausė Emilė, pasilenkusi prie 
ekrano. 

- Atsargiai, zuikeli, - perspėjo Eiprilė, - tu gali... 

Per vėlu. 

Kakavos sklidinas puodelis išsiliejo ant kompiuterio, už- 
tvindydamas klaviatūrą bemaž 400 mililitrų karšto ir lipnaus 
skysčio. 

Vaizdas sustingo. Paskui ekranas pajuodavo. 


Matjus, išvertęs akis, nevilties apimtas spoksojo į dukrą. 
Jam sugniaužė širdį, tapo sunku kvėpuoti, o akyse tvenkėsi 
pykčio ašaros: jis ką tik prarado vienintelę priemonę, kuria ga- 
lėjo palaikyti ryšį su Ema. 

Vienintelį būdą išgelbėti savo žmoną. 


13 
Persikėlimas per veidrodį 


Gyvenimui reikia iliuzijų, tai yra netiesos 
tiesai palaikyti. 


Friedrich NIETZSCHE 


Bostonas, 2010 m. 


Pypt pypt pypt... 

Emai einant į namą, pasigirdo gana tylus, sonarą prime- 
nantis garsas. 

Uždariusi duris pasisuko į signalizacijos dėžutę. Ji negalė- 
jo išjungti sistemos, nes tiesiog nežinojo kodo. 

Pypt pypt pypt... 

Kiek dar praeis laiko, kol tylų jutiklio pypsėjimą pakeis 
baugesnis signalas? Ji bergždžiai bandė nuryti seiles. Burna 
buvo išdžiūvusi, kakta varvėjo prakaitas. Kelias sekundes sto- 
vėjo nejudėdama, tartum budelio laukianti nuteistoji. Galiau- 
siai pypsėjimas nutilo, ir sienas sudrebino kurtinantis signali- 
zacijos kauksmas. 

Uū-ūūū! Uū-ūūū! Uū-ūūū! 

Nors buvo nusiteikusi tokiam triukšmui, nuo stipraus 
garso ją pagavo baimė. Pajuto kylančią paniką. Krėtė drebulys. 
Smilkiniuose vis smarkiau tvinksėjo kraujas. Tą akimirką kiše- 
nėje suvibravo telefonas. Ji atsiliepė ir pasistengė kalbėti kuo 
garsiau, kad perrėktų signalizaciją. 

- Alio! 

- Ponia Keitė Šapiro? 

— Taip. 

- Skambiname iš apsaugos tarnybos „Blue Watcher“, 
mes... 

- Dėl signalizacijos, žinau, labai apgailestauju. Tikriausiai 
vyras pakeitė kodą ir manęs neįspėjo. Ar galite ją išjungti? 

- Tik kai atliksime įprastą patikrinimą. 

Uū-ūūū! Uū-ūūū! Uū-ūūū! 

Romualdas neįstengė išjungti signalizacijos nuotoliniu 
būdu, bet vis dėlto įsilaužė į įmonės serverį. Jis nepastebimai 
pakeitė Keitės ir Matjaus kontaktinius telefono numerius, ku- 
riais reikėjo skambinti įsijungus signalizacijai, į vienintelį jos 
numerį. Taip pat nukopijavo tris slaptus klausimus, skirtus pa- 
tvirtinti asmens tapatybei, prieš išjungiant signalizaciją. 

—- Kokiame mieste susipažino jūsų tėvai? 

Ema nuleidusi akis perskaitė Romualdo padiktuotus atsa- 
kymus, kuriuos buvo užsirašiusi ant riešo. 

- Sankt Peterburge. 

- Kokį filmą vaikystėje labiausiai mėgote? 

— „Gelbėtojus“ 

- Kuo vardu buvo jūsų geriausia studijų laikų draugė? 

- Džoisė Vilkinson, - atsakė nedvejodama. 

Sirena iš karto nutilo. 

- Dėkoju, ponia Šapiro. Kitą kartą paprašykite vyro, kad 
sumanęs keisti kodą jus įspėtų. 

Ema padėjo ragelį ir nusibraukė nuo kaktos prakaito la- 
šus. Prisiartino prie lango, vis dar pasislėpusi už užuolaidos. 
Luisbergo skvere buvo ramu, tačiau ta ramybė galėjo ilgai ne- 
trukti. 

Ką ji darytų, jei į duris paskambintų policininkas? Arba 
jei namo netikėtai grįžtų Matas ar Keitė? Išmetė šią mintį iš 
galvos ir nusprendė apsižvalgyti. 


Pagieža, kurią jautė Keitei, ją motyvavo ir padėjo vaduo- 
tis iš depresyvios būsenos, žadindama norą kovoti už save, už 
savo ateitį, už Matjų... 

Ema pati gerai nežinojo, ko ieško. Keitės neištikimybės 
įrodymų? Kokio nors ženklo, kuris užvestų ant kelio ir padė- 
tų identifikuoti paslaptingą nepažįstamąjį? Tik buvo aišku, 
kad privalo apžiūrėti labiausiai į akis nekrentančias vietas. 
Iššniukštinėti visas namo kerteles: spinteles, spintas, stalčius, 
kompiuterius, rūsį... 

Pirmasis aukštas buvo įrengtas kaip loftas, su didele sve- 
taine ir virtuve vienoje erdvėje. Šildytuvas skleidė malonią ši- 
lumą. Kambarys atrodė malonus, svetingas, šeimyniškas. Šalia 
sofos stovėjo daili, mirksinčiomis lemputėmis papuošta Kalėdų 
eglė, virtuvėje ant stalo buvo likę duonos trupinių ir uogienės 
stiklainis, kurį kažkas pamiršo padėti į vietą, gulėjo nebaigtas 
spalvinti vaikiškas piešinys, palikta atversta The New York Ti- 
mes kultūros rubrika. 

Ant sienų ir rėmeliuose ant lentynų buvo matyti daugy- 
bė šeimos narių fotografijų, tarp jų ir nespalvotų nuotraukų iš 
Keitės vaikystės: vienoje žavi šviesiaplaukė mergytė su motina 
stovi prie pianino, kitoje abi susikibusios rankomis eina Rusi- 
jos miesto - be abejonės, Sankt Peterburgo - gatvėmis. Toliau 
nuotraukos išblukusiomis spalvomis: trapi paauglė prie Sietlo 
„Kosmoso adatos“, vėliau - laiba studentė su džinsais ir kupri- 
ne, įsitaisiusi ant pievelės priešais Berklio universiteto varpinę. 
Laikas kuklią studentę pavertė pasitikėjimu spinduliuojančia 
moterimi. Tokia buvo dabartinė Keitė, kokią ji matė: puikios 
figūros savimi pasikliaunanti chirurgė, pozuojanti su savo 
dukra ir vyru. 

Fotografijos kėlė ne vieną klausimą, bet Ema nusprendė jas 
patyrinėti vėliau. Išsitraukusi telefoną sugaišo tris minutes, kol 
nufotografavo visas kambaryje esančias nuotraukas. Virtuvėje 


ji rado ir ant kamštinės lentos prisegtą Keitės savaitės darbo 
grafiką. 

Susivokusi, kad per ilgai užsibuvo vienoje vietoje, laikinai 
nutraukė pirmo aukšto apžiūrą ir pakilo į antrąjį. 

Viršuje buvo įrengti neįmantriai dekoruoti apartamentai 
su dviem vonios kambariais ir drabužine, vaikų kambariu bei 
pustušte patalpa, naudojama kaip darbo kabinetas. 

Poros kambarys buvo pilnas knygų, sukrautų net ant že- 
mės iš abiejų lovos pusių. Kairėje pūpsojo krūva filosofinių 
esė (Šv. Augustino gyvenimas, Skaitome Nyčę...), o dešinėje - 
moksliniai leidiniai (Širdies nepakankamumo operacijos, Koro- 
narinės širdies ligos, Dirbtinis kraujas ir kamieninės ląstelės...). 
Buvo nesunku atspėti, kuris kurioje pusėje miega... 

Žiūrėdama į šeimyninę lovą, Ema vėl pajuto augantį pa- 
stalčius. Viename jų rado poros pasus. Atvertė pirmąjį: Matjus 
Šapiro, gimęs 1968 m. birželio 3 d. Bangore (Meinas), paskui — 
antrąjį: Jekaterina Liudmila Svatkovski, gimusi 1975 m. gegu- 
žės 6 d. Sankt Peterburge (Rusija). 

„Keitė yra rusė...“ 

Dabar aišku, iš kur tie gelsvi plaukai, šviesios akys, šaltas, 
neprieinamas grožis... 

Gatvėje pasigirdo variklio gausmas. Nuogąstaudama, kad 
grįžo pora, Ema žvilgtelėjo pro langą - netikras pavojaus sig- 
nalas - ir tęsė savo tyrimą. 

Ji negaišo laiko Matjaus vonioje, bet užtruko „damos“ 
kambaryje. Atidarinėjo visų baldų duris, stalčius ir skyrius. 
Pagrindinis elementas - pakabinama spintelė - buvo pilna 
grožio produktų: kremų, losjonų, makiažo priemonių. Siauroje 
dažyto medžio spintutėje, atstojančioje vaistinėlę, rado plasti- 
kinių tūtelių, kurių pavadinimus perskaitė prabėgomis (aspiri- 
nas, paracetamolis, ibuprofenas), septyniasdešimties procentų 
spirito, fiziologinio tirpalo, vandenilio peroksido buteliukų. Už 

pleistrų ir kompresų dėžutės aptiko netikėtą radinį. Sudėtingų, 
bet pažįstamų pavadinimų piliules nuo depresijos, nerimo ir 
nemigos. Ema negalėjo patikėti savo akimis: Keitė ir ji bičiu- 
liavosi su tais pačiais kenčiančiųjų „draugais“. Kelias sekundes 
juto keistą palengvėjimą. 

Nepaisant regimybės, iš tiesų Keitė nebuvo švytinti ir rami 
moteris, kaip Ema anksčiau įsivaizdavo. Ji, be jokios abejonės, 
jautėsi taip pat, kaip Ema: prislėgta, nerami, galbūt pažeidžia- 
ma. Ar jos vyras žinojo, apie vaistinėlės turinį? Greičiausiai ne, 
antraip chirurgė nebūtų taip kruopščiai slėpusi buteliukų. Be 
to, Matjus, atrodo, buvo ne iš tų vyrų, kurie rausiasi po savo 
žmonos daiktus. 

Savo žvalgybą ji pratęsė kambaryje-drabužinėje. 

„Mano svajonė...“ 

Tai buvo tobula drabužinė: erdvi, tvarkinga, elegantiška 
ir funkcionali. Stumdomosios šviesaus medžio durys derėjo su 
stiklo plokštėmis ir veidrodžiais, kurie dar labiau išplėtė erdvę. 

Smalsumo genama, ji nuosekliai atidarė kiekvieną spin- 
tą, apieškojo visas spinteles, išžvalgė kiekvieną stalčių, pakė- 
lė drabužių krūvas, patikrino dešimtis porų batų ir apatinio 
trikotažo vienetų. Į sieną atremtos tamsios medinės kopėčios 
ir suolelis padėjo pasiekti aukščiausiai esančias erdves. Ji paly- 
nį. Netrukus ranka užkliuvo už sulankstyto odinio drabužio, 
padėto viršutinėje lentynoje. Tai buvo panešiota dviratininko 
striukė su avikailio apykakle. Tokia pat, kokią šį rytą vilkėjo 
Kišenėje su atvartu rado išblukusią fotografiją. Tai buvo Keitės 
nuogomis krūtimis nuotrauka, daryta prieš kokius penkiolika 
metų. Seksualia ir provokuojančia poza įamžinta ne vyresnė 
kaip dvidešimties metų moteris į objektyvą žvelgė su nejtikėti- 
nai skvarbiu žvilgsniu. Ema apvertė nuotrauką ieškodama ko- 
kių nors nuorodų, tačiau kitoje pusėje buvo tuščia. 

Jos susijaudinimas dar labiau padidėjo. Kaip ir anksčiau, 
nuotrauką nufotografavo telefonu, įkišo ją atgal į kišenę ir pa- 
dėjo striukę į vietą. 

„Dabar jau reikia eiti...“ 

Dėl visa ko užlipo pasižvalgyti ir po viršutinį aukštą. Ši 
namo dalis buvo nešildoma. Čia buvo nebaigtas svečių kamba- 
rys, dar vienas vonios kambarys ir dvi dar neįrengtos didelės 
patalpos. 

Nulipusi į pirmą aukštą, Ema dar kartą jį apžiūrėjo. Ant 
nedidelio puošnaus medinio stalelio stovėjo šeimos kompiute- 
ris. Jį buvo pastebėjusi iš karto, tačiau pagalvojo, kad prieigą 
turėtų saugoti slaptažodis. 

„Ką gali žinoti...“ 

Ji pajudino pelytę, ir kompiuteris „atsibudo“. Ekrane atsi- 
darė Keitės seansas. Jokio slaptažodžio, jokios apsaugos. 

„Vadinasi, jokios dėmesio vertos informacijos... - pagal- 
vojo ji. 

Bet vis tiek atidarė kelis aplankus. Keitė, akivaizdu, kom- 
piuterį naudojo tik darbo reikalais. Jis buvo prikimštas straips- 
nių, dokumentų, filmų, susijusių su chirurgija ir širdies ydo- 
mis. Tas pats ir interneto naršyklėje bei elektroniniame pašte. 
Vienintelis nukrypimas nuo medicinos pasaulio - „Bostonie- 
tės vargai“ - mėgėjiškas internetinis dienoraštis su gerų Bosto- 
no vietų (restoranų, kavinių, parduotuvių...) adresais, kuriame 
chirurgė, atrodo, lankydavosi daugiau ar mažiau reguliariai. 
Ema ant dilbio užsirašė svetainės pavadinimą ir pabandė atida- 
ryti Matjaus profilį. Šis buvo ne ką labiau apsaugotas nei žmo- 
nos. Matyti, kad bent jau šiuo klausimu sutuoktiniai pasitikė- 
jo vienas kitu. Ema atliko tokią pat apžiūrą ir nieko ypatingo 
nerado. Tačiau į vieną aplanką buvo sudėti keli šimtai padri- 
kų nuotraukų. Bandė atidaryti vieną po kitos, bet jų buvo per 
daug, kad visas peržiūrėtų. Įkišusi ranką į savo paltuko kišenę, 
ištraukė savo raktus. Prie jų kabėjo pakabukas - mažutė meta- 

linė kaliforniško „Pinot Noir“ vyno butelio kopija. Reklaminis 
daikčiukas, kurį gavo besilankydama vienoje vyno darykloje. 
Ji pastūmė viršutinę buteliuko dalį ir išlindo USB atmintinės 
galas. Ema jį prijungė prie kompiuterio, kad persikeltų nuo- 
traukas ir vėliau ramiai galėtų jas peržiūrėti. Bekopijuodama 
išgirdo atburzgiantį motociklą. Nieko nelaukdama ištraukė at- 
mintuką ir prišoko prie lango. 

„Po šimts...“ 

Šį kartą tai tikrai buvo Matijus ir Keitė. Jie sustojo tiesiai 
priešais namo duris. 

„Per vėlu sprukti!“ 

Vienintelė išeitis - slėptis. 

Ji nuskubėjo laiptais į viršų, tuo metu, kai laukujės durys 
jau vėrėsi. 

Būdama viršuje aiškiai girdėjo Matjaus ir Keitės balsus. 
Išsigandusi pasislėpė poros miegamajame. Kaip galėdama ty- 
liau pakėlė aukštyn langą. Paskutinį kartą nužvelgusi kambarį, 
toli, drabužinėje, pastebėjo šį tą keisto, į ką anksčiau neatkrei- 
pė dėmesio. Kokiam galui į sieną atremtos medinės kopėtėlės? 
Aukščiausiai lentynai pasiekti visiškai pakako suolelio, ant ku- 
rio ji buvo pasilypėjusi. Apsigalvojusi atsisakė ketinimo bėgti 
ir pirštų galais nusėlino į drabužinę. 

„Ir kodėl kopėtėlės yra iš tamsaus medžio, nors visi baldai 
šiame aukšte šviesūs?“ 

Ji pažvelgė į lubas ir, nepaisydama iš svetainės sklindančių 
poros balsų, išskleidė kopėtėles ir užlipo ant pirmosios pakopos. 
„Kopėtėlės skirtos pasiekti ne spintai, bet... luboms.“ 

Užlipusi ant aukščiausio skersinio, Ema pastūmė lubų gip- 
so kartono plokštę. Ištiesusi ranką kažką užčiuopė. Veikiausiai 
diržą ar krepšio rankeną. Ji patraukė ir ant jos nukrito didelis 
krepšys. Greita reakcija padėjo jį sugauti. 

Tai buvo plastikinis raudonas krepšys su baltu logotipu, 
vaizduojančiu „kablelį“ - garsaus sporto prekių gamintojo 

ženklą. Krepšys buvo sunkus ir tiek prikimštas, kad net siūlės 
braškėjo. Bandydama išlaikyti pusiausvyrą ant kopėtėlių, Ema 
vikriai jį atsegė ir, pažvelgusi į vidų, iš netikėtumo vos jo neiš- 
metė iš rankų. 

Širdis ėmė daužytis. Kažkas lipo laiptais. 

Ji padėjo radinį atgal į slėptuvę, uždengė plokštę, nulipo 
nuo kopėtėlių ir kaip vėjas puolė per kambarį. Langas tebebuvo 
atidarytas. Ji apžergė rėmą, nulipo priešgaisrinėmis kopėčio- 
mis ir nudūmė tolyn kiek tik kojos neša. 


* 


Bostonas, 2011 m. 
9 val. 45 min. 


Kompiuterio klaviatūra maudėsi kakavoje. 

- Atsiprašau, tėti, aš nenorėjau. Atsiprašau! Atsiprašau! — 
maldavo Emilė, suvokusi nelaimės mastą. 

Matjus pašoko nuo taburetės, atjungė aparatą nuo elek- 
tros tinklo ir pavertė jį į šoną, kad nutekėtų lipnus skystis. 

- Aš netyčia! - atsiprašė mergaitė ir puolė Eiprilei į glėbį. 

- Žinoma, mieloji, - stengėsi nuraminti ji Emilę. 

Matjus tylėdamas valė kompiuterį šluoste. 

„Ką daryti?“ 

Širdis stipriai mušė. Reikėjo veikti. Nedelsiant. 

Eiprilė iš savo rankinės ištraukė keletą vatos skritulėlių 
makiažui valyti ir padavė juos Matjui, kad pabaigtų sausinti 
klaviatūrą. 

- Manai, sistema pažeista? 

- Bijau, kad taip. 

- Tačiau dar neaišku, - ramino ji. - Praėjusiais metais 
savo mobilųjį buvau įmetusi į klozetą. Išdžiovinus ir išėmus 
SIM kortelę, pavyko jį įjungti, ir sėkmingai tebenaudoju iki 
šiandien! 


Matjus mąstė. Nėra prasmės ardyti kompiuterį. Šioje sri- 
tyje jis mažai ką nutuokia. Norėjo pabandyti įjungti aparatą, 
bet paskui apsigalvojo. 

„Taip tik sukelsiu trumpąjį jungimą ir sudeginsiu deta- 
les...“ 

- Nunešiu jį meistrui, - apsisprendė ir pažvelgė į laikro- 
dį. - Ar gali dar valandą pabūti su Emile? 

Jis išsikvietė taksi, paskubomis palindo po dušu, įšoko į 
kelnes, apsivilko megztinį, paltą ir išėjo į gatvę, nešinas kom- 
piuteriu odiniame portfelyje. 

Keliauti į „Apple Store“ likus dviem dienoms iki Kalėdų 
buvo visiška beprotybė. „MacBook“, žinoma, garantinis aptar- 
navimas nebeteikiamas. Jis paprašė vairuotojo nuvežti jį pas 
smulkų prekeivį Harvardo skvere. Šioje parduotuvėje lankyda- 
vosi kai kurie jo studentai. 

Krautuvėlė buvo ką tik atsidariusi, ir Matjus akivaizdžiai 
buvo pirmasis klientas. Pagyvenęs stambaus sudėjimo hipis už 
prekystalio buvo bebaigiąs valgyti pusryčius. Ne jaunesnis kaip 
šešiasdešimties metų vyras puikavosi žilstelėjusiais karčiais ir 
dėvėjo odinę liemenę, po kuria vilkėjo marškinėlius su Kubos 
vėliava. Iš išblukusių džinsų, papuoštų storu diržu, veržėsi di- 
delis pilvas. 

- Kuo galiu jums padėti, vade? - pasiteiravo jis, valyda- 
masis cukrinius pabarstukus, nuo spurgos prilipusius prie veš- 
lios barzdos. 

Matjus ištraukė iš portfelio kompiuterį, padėjo jį ant pre- 
kystalio ir papasakojo apie įvykusią nelaimę. 

- Kam gali šauti mintis neštis karštą gėrimą prie kompiu- 
terio! - sušuko pardavėjas. 

- Tai mano duktė. Jai ketveri su puse ir... 

Senis neleido užbaigti sakinio ir toliau rėžė pamokslą. 

- Mano galva, kakava yra pati blogiausia medžiaga, kokią 
galima išlieti ant kompiuterinės įrangos. 

Matjus atsiduso. Jis čia atėjo ne pamokymų klausytis. 

- Tai galite man padėti ar ne? 

- Reikia pažiūrėti. Jei pagrindinė plokštė nenukentėjo, 
manau, bent jau klaviatūrą keisti tikrai reikės. Bet žinant, kiek 
tai jums kainuos, kažin ar verta tai daryti. Jūsų kompiuteris ne 
iš pačių naujausių. 

Vyriškio akys pusiau slėpėsi už nedidelių apskritų akinių 
metaliniais rėmeliais. 

- Jis turi didelę sentimentalią vertę. Ar galite jį atidaryti? 

- Pamėginsiu. Kitą savaitę sudarysiu sąmatą. 

- Kitą savaitę? Neįmanoma! Man šito kompiuterio reikia 
šiandien. 

- O, tai bus sudėtinga, vade. 

— Kiek? 

= 

- Kiek norite už tai, kad tuojau pat kibtumėte į darbą? 

- Manai, vade, kad už pinigus gali viską nusipirkti? Ma- 
nai, kad jie suteikia tau visas teises? 

- Liaukitės laikęs mane Če Gevara ir nebevadinkite ma- 
nęs vadu. 

Pardavėjas akimirką pasvarstė ir galiausiai pasiūlė: 

- Jei esi pasiruošęs pakloti penkis bendžaminus"', galime 
pradėti kalbėtis. Tai tavo problema, be to... 

- Puiku. Duosiu jums tuos pinigus, tik imkitės darbo. Da- 
bar pat. 

Apsiginklavęs atsuktuvu, senis išardė aliumininį kor- 
pusą ir pradėjo valyti grandines izopropilo alkoholio tirpalu, 
kruopščiai šalindamas visus šokoladinio gėrimo pėdsakus, 
stengdamasis nepažeisti elektroninių jungčių. 

- Reikia pasistengti, kad įjungiant kompiuterį šiluma kaka- 
vos cukraus nepaverstų karamele, - murmėjo jis sau po nosimi. 


100 dolerių banknotas su Bendžamino Franklino (Benjamin Franklin) portretu. (Vert. past.) 

Kai tik baigė operaciją, įjungė seną šildančią lempą su va- 
riniu reflektoriumi. 

— Nieko nėra geriau detalėms džiovinti. 

- Ar ilgai reikės laukti? - nekantravo Matjus. 

- Kantrybė - dorybė, vade. Eik, atnešk mano pinigus ir 
grįžk po keturiasdešimt penkių minučių. Kietasis diskas grei- 
čiausiai nepažeistas. Už papildomus du šimtus dolerių galiu 
nukopijuoti dokumentus, kad bent juos atgautum. 

Tas tipas akivaizdžiai naudojosi situacija, bet Matjus net 
nebandė derėtis, tik krimtosi, kad jo žmonos gyvybė priklauso 
nuo šio sukčiaus manipuliacijų. 

— Gerai, iki pasimatymo. 

Jis išėjo į gatvę, sustojo prie pirmo pasitaikiusio banko- 
mato, išsiėmė 700 dolerių ir paėjėjo kelis žingsnius iki vienos iš 
daugelio Harvardo skvero kavinių. Prislėgtas susmuko į kėdę. 

Kas dabar bus? Net jei kompiuteris įsijungs, nebuvo jokių 
garantijų, kad Matjui pavyks vėl susisiekti su Ema. Jų dialo- 
gas visą laiką kabojo ant siūlo - trapaus, iracionalaus, bemaž 
magiško, kuris... galėjo ištirpti karštoje kakavoje! Jis galvojo 
apie paskutinį Emos laišką. Į atmintį įstrigo paskutiniai jos 
žodžiai: 


Ilgai dvejojau prieš siųsdama jums neilgą įrašą, kurį prika- 
binau prie laiško. Viliuosi, jis jūsų labai nesukrės. Atleiski- 
te, kad kišuosi į jūsų asmeninį gyvenimą, bet ar pažįstate 
vyrą, bendraujantį su jūsų žmonai? 


Jos tonas jam nepatiko. Ką ji turėjo galvoje? Kad Keitė 
buvo jam neištikima? Kad tas įrašas ją kompromituoja? Ne, to 
negali būti. Jis niekada neabejojo savo žmonos meile ir niekas 
nei prieš jos mirtį, nei po jos mirties to pasitikėjimo nesugriovė. 

Matjus gurkštelėjo kavos ir pabandė įlįsti į velnio advo- 
kato kailį. 

Galbūt jų intymus gyvenimas buvo ramesnis nei pirmo- 
siomis draugystės dienomis. Jis buvo aistringas, bet labai grei- 
tai gimė Emilė. Laikui bėgant viskas ėmė tekėti įprasta vaga. 
Galbūt ne taip intensyviai, kaip pradžioje, bet ar taip neatsitik- 
davo daugeliui porų? 

Jis toliau save kankino. O jei Keitė turėjo meilužį? Papur- 
tė galvą. Net jei ir būtų norėjusi, nebūtų turėjusi tam laiko! 
Keitė visą laiką dirbo, naktį ir dieną. Nepaisant nežmoniškų 
ligoninės grafikų, ji dar skaitydavo ir rašydavo straipsnius bei 
medicininius veikalus. Likusias trumpas laisvalaikio valandė- 
les praleisdavo su juo ir Emile. 

Susimąstęs pasitrynė smakrą. Po žmonos mirties jis atsi- 
kratė visų jos drabužių. Gelbėjimo armijos furgonas išsivežė 
visus jos daiktus, kad neliktų nieko, kas keltų papildomą skaus- 
mą. Būtinybės verčiamas po Keitės mirties sutvarkė jos doku- 
mentus. Kalbant apie finansus, jie turėjo bendrą sąskaitą ir ne- 
buvo pastebėta jokių ypatingų išlaidų. Nieko įtartino nerasta 
ir jos kompiuterio įrašuose. Vienintelis jį nustebinęs dalykas 
buvo jos vonioje aptikti antidepresantai. Kodėl Keitė niekada 
apie juos nepasakojo? Matjus pamanė, kad jai jų prireikė dėl 
didelio darbo krūvio. Galbūt jis turėjo labiau tuo pasidomėti... 


* 


- Atnešei mano žalius, vade? 

Matjus padavė senajam hipiui septynis banknotus po šim- 
tą dolerių, ir tas tuojau pat susikišo juos į džinsų kišenę. 

- Na ir kaip? - paklausė jis, rodydamas į detales, kurios 
tebedžiūvo po lempa. 

- Taip, galėsime viską surinkti, - pasakė hipis, žodžius ly- 
dėdamas atitinkamais gestais. 

Operacija truko dar mažiausiai ketvirtį valandos, o tada 
pardavėjas patetiškai pareiškė: 

— Atėjo laikas sukryžiuoti pirštus, vade. 

Jis paspaudė įjungimo mygtuką ir įvyko stebuklas. Kom- 
piuteris įsijungė, suburzgė, paskui paprašė nurodyti slaptažodį. 

„Aleliuja!“ 

Jutiklinė klaviatūra veikė puikiai. Matjus su palengvėjimu 
įvedė kodą, ir sistema jį patvirtino. 

— Galima sakyti, kad jums labai pasisekė! - sušuko hipis. 

Matjus pastabą nuleido negirdomis. Jis atidarė vieną ap- 
lanką, paskui vieną programą. Buvo beprisijungiąs prie inter- 
neto, tik staiga ekranas sustingo ir tapo juodas. 

Daugiau nieko. 

Jis pabandė įjungti iš naujo. 

Nesėkmingai. 

— Sudegė, - konstatavo pardavėjas. - Atrodė per daug gra- 
žu, kad būtų tikra. 

- Bet turbūt galima dar ką nors padaryti. Pakeiskite de- 
tales arba... 

- Aš jau niekuo nebepadėsiu, vade. Tavo mašina nusibai- 
gė. Toks gyvenimas. 

Jis padavė jam išorinį kietąjį diską. 

- Išsaugojau iš tavo kompiuterio viską, kas tik įmanoma. 
Juk tai svarbiausia, ar ne? 

„Nė: 

Svarbiausia ne tai... 

I4 
Jekaterina Svatkovski 


Negeisi savo artimo žmonos. 
Išėjimo knyga 20, 17 


Bostonas, 2010 m. 
11 val. ryto 


Dangų neįtikėtinai greit aptraukė debesys. Ryškią rytme- 
čio saulę paslėpė storas perlamutro spalvos šydas, iš kurio ne- 
truko pasirodyti pirmosios snaigės. Dabar Saut Endo gatvėse 
sukosi smulkaus ir tankaus sniego gūsiai. 

Ema nusipurtė apsnigtus plaukus ir užsidėjo gobtuvą. Ji 
klajojo jau dvidešimt minučių. Išėjusi iš Šapiro namų užsuko į 
viešbutį, bet jos kambarys dar buvo neparuoštas. Tuomet nu- 
sprendė šiek tiek pasivaikščioti ir viską apmąstyti gryname ore. 
Deja, spaudė toks šaltis, kad smegenys atrodė tarsi apmirusios. 

Ji pasiekė Koplio skvero ir Boilstono gatvės kampą, kur 
iškilmingai rymojo viešosios miesto bibliotekos pastatas. Ne- 
dvejodama pakilo laiptais ir įėjo į prabangų, freskomis ir statu- 
lomis išpuoštą holą. 

Tai buvo tarsi italų renesanso rūmai. Ant nuomonės žengė 
kelis žingsnius, praėjo pro registratūrą ir bilietų kasą, kurioje 
buvo parduodami bilietai į laikiną parodą, ir pateko į nedide- 
lį, vienuolyno aplinką primenantį vidinį kiemelį. Laikydama- 

lipti didingais marmuriniais laiptais, vedančiais į skaityklą. 


Beitso salė buvo monumentali, beveik septyniasdešimt 
metrų besitęsianti patalpa su didžiulėmis skliautinėmis lubomis. 
Abiejose salės pusėse rymojo dešimtys tamsaus medžio stalų, ant 
kurių stovėjo žalvariniai šviestuvai su opalo spalvos gaubtais. 

Ema įsitaisė salės gale, kur buvo daugiau natūralios švie- 
sos. Išsitraukė telefoną, nešiojamąjį kompiuterį ir kibo į darbą: 
reikėjo peržiūrėti visus „įkalčius“, kuriuos pavyko surinkti per 
savo ekspediciją. 

Pirmas dalykas, sužadinęs jos smalsumą, buvo Keitės, 
arba veikiau tos, kuri suamerikonino savo vardą, o iš tikrųjų 
vadinosi Jekaterina Liudmila Svatkovski, kilmė. 

Gimusi 1975 m. gegužės 6 d. Sankt Peterburge (Rusija). 
tynerių metų mergaitė pozuoja greta pianistės - be abejo, savo 
motinos - koncertų ar repeticijų salėse. Paskui jiedvi - lauke 
darytose fotografijose, kai kuriose jų matyti stačiatikių archi- 
tektūrai būdingi svogūnų formos kupolai. Vėliau, sulaukus vie- 
nuolikos ar dvylikos, aplinka keitėsi. Pilkus Šiaurės Venecijos 
tonus pakeitė smaragdo miestas. Ema mintyse atkūrė maršru- 
tą: tremtį iš Sankt Peterburgo į Sietlą. 

Įdūrusi akis į tuštumą, Ema pasiglostė smakrą, paskui 
„Google“ paieškos laukelyje įrašė: „Slatkovski + pianistė“. Vi- 
kipedijoje rado įrašą apie Keitės motiną. Su dideliu smalsumu 
jį perskaitė. 


Ana Irina Slatkovski (gimė 1954 m. vasario 12 d. Sankt 
Peterburge, mirė 1990 m. kovo 23 d. Sietle) - rusų kilmės 
pianistė. Mirė nuo išsėtinės sklerozės komplikacijų. 
Vaikystėje pasireiškus nepaprastiems pianistės ga- 
bumams, mokosi Sankt Peterburgo Rimskio-Korsako- 
vo konservatorijoje, čia gauna didžiausių meistrų pa- 
mokas. 

Solinę karjerą pradeda sulaukusi šešiolikos, pirmajame 
savo koncerte su Sankt Peterburgo orkestru atlieka Rach- 
mManinovo kūrinius. Vėliau kviečiama į daugybę festivalių 
no filharmonija ir Niujorko Karnegio salė. Su „Deutsche 
Grammophon“ įrašų bendrove ji įrašo debiutinį albumą: 
Ferenco Listo sonatą h-moll. Šis albumas liks tarsi absoliu- 
čia jos visų darbų gaire. 

Nors karjera sekasi puikiai, 1976 m. likimas pasisuka ne- 
tikėta linkme: vos pagimdžiusi dukterį, patiria išsėtinės 
sklerozės priepuolį. Dėl ligos komplikacijų ji priversta 
atidėti savo karjerą. Devintojo dešimtmečio pradžioje 
išvyksta gydytis į JAV, tačiau 1990 m. miršta, paskutinius 
gyvenimo metus praleidusi skurde. 


Ema įsivaizdavo Keitės vaikystę ir paauglystės pradžią. 
Sunkus gyvenimas svečioje šalyje, kaltės jausmas dėl motiną 
ištikusios ligos, paskui - trauma dėl jos mirties, kuri tikriau- 
siai lėmė jaunosios Keitės pasirinkimą tapti medike. Pirštais 
paskaičiavo. Jei motina mirė 1990-aisiais, Keitei tebuvo ketu- 
riolika ar penkiolika metų. Kas nuo to laiko ją augino? Tėvas? 
Galbūt, bet straipsnyje apie jo egzistavimą neužsimenama, jo 
nematyti ir nuotraukose. 

Kitos nuotraukos buvo linksmesnės. Jose Keitė jau presti- 
žiniame Berklio universitete, dažniausiai su ta pačia mergina, 
indėnų kilmės studente. „Ar tai garsioji Džoisė Vilkinson?“ - 
mąstė Ema, prisiminusi apsaugos tarnybos užduotą paskutinį 
„Slaptą klausimą. Bet jai nedavė ramybės kitas dalykas: šiose 
nuotraukose Keitei akivaizdžiai buvo tarp aštuoniolikos ir dvi- 
dešimties metų, tačiau jos veido bruožai - ne visai tokie, kaip 
šiandien. Ema perkėlė fotografijas į kompiuterį, kad didelia- 
me ekrane jas galėtų palyginti su naujausiomis nuotraukomis. 
Pasikeitimas buvo pastebimas, bet neryškus: labiau atsikišę 

skruostikauliai, simetriškesnis veidas. Jauna moteris neabejo- 
tinai pabuvo plastikos chirurgo rankose. Tačiau kas ją tam pa- 
stūmėjo? Kam gali kilti mintis tapti „daugiau nei tobula“, kai ir 
taip esi nepaprastai graži? 

„Galbūt rekonstrukcinės chirurgijos prireikė po kokio ne- 
laimingo įvykio?“ 

Negalėdama sužinoti atsakymo, Ema atidėjo šį klausimą į 
šalį, paskui susidomėjo intymia nuotrauka, kurią taip pat per- 
kėlė į kompiuterį. Vos vyresnė nei ankstesnėse nuotraukose, 
Keitė į objektyvą žvelgė iššaukiamai. Ant krūtinės sukryžiuo- 
tos rankos leido įsivaizduoti jos krūtų formą ir neslėpė nei jos 
pilvo, nei gimstančio moteriškumo. Nuotrauka skleidė trik- 
dantį geidulingumą. 

„Ką reiškia, kai gali turėti bet kurį vaikiną, vos spragte- 
lėjusi pirštais? - klausė Ema, tarsi kreiptųsi į Keitę. - Ar tokių 
moterų gyvenimas būna lengvesnis? Ar jos taip pat sielvartauja 
dėl meilės, patiria tokių pat kančių, kaip paprasti mirtingieji?“ 

Žinoma, jei spręsime pagal medikamentų, kuriuos aptiko 
vaistinėlėje... 

Ji suraukė antakius ir palinko arčiau ekrano, vis didinda- 
ma nuotrauką. Tuo metu Keitė kairės rankos viršuje turėjo ta- 
tuiruotę. Ženklą, kurio nebuvo kitose nuotraukose. Tatuiruo- 
tė buvo laikina ar ji ją pašalino? Jokių galimybių išsiaiškinti. 
Užtat Ema galėjo įžiūrėti, kas joje pavaizduota. Jutikliniu ki- 
limėliu atskyrė piešinio zoną ir ją dar labiau padidino. Ekrane 
pasirodė arklio su susuktu ragu figūra. 

„Vienaragis...“ 

Ji pasidarė simbolio kopiją nenumanydama, ar jis tėra 
puošmena, ar turi kokią nors reikšmę. Paskui pakėlė žvilgs- 
nį nuo ekrano ir pasitrynė akis. Už bibliotekos lango pamatė, 
kad iš dangaus leidžiasi vis didesnės snaigės. Nuo tokio vaizdo 
ją net nupurtė. Vis dėlto viduje buvo geriau. Tyliai burzgė šil- 
dytuvas. Apmąstymams tinkanti vieta buvo saugi, beveik šilta 

ir jauki, kad ir kokia milžiniška: atrodė, tartum senas anglų 
klubas būtų įsirengęs būstinę katedroje. Ema kabinosi į daly- 
kus, kurie ją ramino: tūkstančius lentynose sustatytų puošniai 
įrištų knygų, verčiamų lapų čežėjimą, rašiklių skrebenimą po- 
pieriuje, kompiuterio klavišų klapsėjimą. 

Staiga panoro jaustis apsaugota. Nes radusi virš Šapiro 
namų lubų raudoną sportinį krepšį suvokė aptikusi kai ką, ko 
niekada neturėjo matyti. Kai ką, kas galėjo kelti didelį pavojų. 

Ji užmerkė akis ir mintyse atkūrė visą sceną. Atsegusi 
užtrauktuką pamatė dešimtis pluoštų šimto dolerių kupiūrų. 
Greitai paskaičiavo. Krepšys svėrė mažiausiai penkis kilogra- 
mus. Kiek sveria vienas šimto dolerių banknotas? Vos gramą? 
Vadinasi, krepšyje galėjo būti apie 500 000 dolerių... 

„Pusė milijono...“ 

„Koks žmogus gali slėpti pusę milijono dolerių drabuži- 
nės lubose?“ - bandė suvokti ji, žvelgdama nuotraukoje į Keitę, 
kurios akys, rodės, veria kiaurai. 

„Kas tu iš tiesų esi, Keite Šapiro?“ 

„Kas tu iš tiesų esi, Jekaterina Liudmila Svatkovski?“ 


* 


Ema susirinko daiktus. Jau ketino dėti kompiuterį į krep- 
rias persikėlė iš šeimos kompiuterio. Vėl prijungė USB atmin- 
tinę. Kopijavimo procesą sutrukdė pasirodęs Matjus su žmona, 
bet kai kurias nuotraukas vis dėlto spėjo perkelti. Greitai per- 
žvelgė jas chronologine tvarka: kasdienio gyvenimo akimirkos, 
piešiančios laimingo šeimyninio gyvenimo, kuris sukosi apie 
mažąją Emilę, paveikslą. Ema paspartino peržiūrą, kad grei- 
čiau pereitų prie senesnių laikų: iki gimstant mergaitei, iki 
susituokiant Matjui su Keite. Ir atradimas ją pribloškė: prieš 
sutikdamas Keitę, Matjus buvo vedęs! Keliose dešimtyse nuo- 
traukų matyti neaukšta, liekna moteris ilgais rudais plaukais, 

kurie dažniausiai būdavo supinti į kasą. Ji net nuotraukose re- 
tai šypsojosi. Veidas buvo smulkus, dažnai sukaustytas ir griež- 
tas, peršantis Emai mintį, kad ji yra inteligentė, senamadiškos 
mokyklos mokytoja ar bibliotekininkė. 

Ji žiūrėjo vieną po kitos slenkančias nuotraukas, kol pa- 
sirodė jų vestuvių akimirkos. Fotografuota labai seniai. Foto- 
grafijos buvo net ne skaitmeninės, bet nuskenuotos. Vienoje jų 
įamžintas didžiulis šventinis desertas: kelių aukštų rožinės ir 
baltos spalvos tortas su gausybe kremo. Užrašas marcipaninėje 
lentelėje skelbė: 

Sara + Matas 

1996 m. kovo 20 d. 

Internetas leido Emai atsekti kažkokios „Saros Šapiro“ 
pėdsakus ataskaitoje apie Roksberio pradinės mokyklos CM1 
klasės ekskursiją. Dokumentas buvo šešerių metų senumo, ta- 
čiau Ema dėl visa ko pabandė paskambinti į įstaigą. Nors buvo 
mokinių atostogų metas, atsiliepė sekretorė. Sara Šapiro tikrai 
dirbo šioje mokykloje. Po skyrybų ji susigrąžino mergautinę 
pavardę - Higins - ir pasiprašė perkeliama į kitą vietą. Emai 
buvo nurodytas pradinės mokyklos Votapane pavadinimas. 
Dar vienas skambutis. Dar viena sekretorė. Sara Higins ne tik 
čia dirbo - pradinė mokykla per Kalėdų atostogas priėmė vai- 
kus iš socialiai remtinų šeimų. Būtent šiuo metu Sara vedė mo- 
kinius į Votapano miesto čiuožyklą... 


* 


Bostonas, 2011 m. 
11 val. 15 min. 


Matjus sunerimęs ir prislėgtas grįžo namo. Atidaręs duris, 
ant kamštinės lentos rado prismeigtą raštelį: 

Išėjome pasižvalgyti po kalėdinę mugę Marlboro 
gatvėje. Jei būsi geras, parnešime tau butelį sidro! 

Bučiuojam. 

Emilė ir Eiprilė 


Į jo koją pasitrynė prisigretinęs šarpėjus Klovisas. Susi- 
mąstęs Matjus pakasė jam galvą. Šuo buvo išliejęs savo vandens 
dubenį; vyras jį pripylė, visą laiką sukdamas galvą. Nešiojama- 
sis kompiuteris nebeįsijungs, bet jis galėjo pasinaudoti senuoju 
stacionariu kompiuteriu ir peržiūrėti kietąjį diską. Todėl atsi- 
sėdo prie nedidelio inkrustuoto stalo, kur stovėjo šeimos kom- 
piuteris. Prijungė prietaisą, kurį buvo davęs senasis hipis, ir 
pradėjo žvalgytis. Kompiuterinė laikmena buvo pustuštė, tad 
nesunkiai rado vaizdo įrašą (IMG 5662.MOV), kurio ir ieš- 
kojo. 

Jis įjungė filmą, akivaizdžiai filmuotą mobiliuoju tele- 
fonu, ir visas tris minutes, kol truko įrašas, nė nekrustelėjo. 
Negalėjo patikėti savo akimis! Keitė glaudėsi prie vyro, kurio 
jis nepažinojo. Jie bučiavosi, glostė vienas kitą, svaidėsi meilės 
kupinais žvilgsniais lyg paaugliai. 

— NE! 

Čiupo pirmą po ranka pasitaikiusį daiktą - porcelianinį 
indą su pieštukais - ir sviedė jį į sieną. Dūžtantis puodelis iš- 
gąsdino Klovisą, ir šuo pasislėpė po žurnaliniu staliuku. Mat- 
jus užsimerkė, užsidengė veidą rankomis ir taip išsėdėjo ilgą 
laiką prislėgtas. Visiškai sugniuždytas. 

„Tai neįmanoma...“ 

Jis pakėlė galvą. Turėjo būti kažkoks paaiškinimas. Net 
patys aiškiausiai vaizdai kartais gali turėti paslėptą prasmę. 
Visų pirma, kada scena įrašyta? Laiške Ema rašė, kad ką tik 
nufilmavo. Vadinasi, 2010 metų gruodžio 23-iosios rytą, likus 
vos vienai dienai iki nelaimingo įvykio, pasiglemžusio Keitės 
gyvybę. Kur veiksmas vyksta? Medžio apdaila jam priminė 

„Grilį 23“ arba „McKinty's“, kur jiedu kartais nueidavo, bet ati- 
džiau pažvelgęs į sieninį veidrodį ir laikrodį suprato, kad tai ne 
tos užeigos. Vyras aukštas, šviesiais trumpai kirptais plaukais, 
su juodu odiniu paltu. Ar jis jį pažįsta? Gali būti, tačiau Žiūrė- 
damas į veidą negalėjo pasakyti jo vardo. Jų elgesys jam buvo 
nepakeliamas. Nekilo jokių abejonių, kad Keitė šį vyrą mylėjo. 
Jų sutarimas buvo akivaizdus, jų atodūsiai susiliedavo, abie- 
jų širdys plakė vienodu ritmu. Kiek laiko truko šie santykiai? 
Kaip jis galėjo būti toks aklas? 

Matjus tvirtai suspaudė kumštį, apimtas pykčio ir didžiu- 
lio nusivylimo. Keitė, jo gyvenimo meilė, išdavė jį ir tai jis suži- 
nojo tik dabar, praėjus metams po jos žūties! Išdavystės jausmą 
išstūmė pasibjaurėjimas. Vis dar ištiktas šoko, jis nuslinko iki 
verandos ir atidarė stiklines duris. Tarsi naras, per ilgai išbuvęs 
po vandeniu, troško gryno oro. Duso, kojos linko, todėl krito 
ant vienos iš sodo kėdžių. Kūną tampė rauda, veidu tekėjo aša- 
ros, kurių jis nepajėgė sustabdyti. Burnoje juto rūgštų skonis. 

Staiga iš svetainės atskriejo riksmas. 

- Tėti, tėti, mes tau nupirkome sidro ir meduolinių žmo- 
geliukų! - pranešė Emilė, įbėgusi į terasą. 

Ji puolė į glėbį, ir Matjus priglaudė mielą dukrelės veidelį 
prie savo kaklo, valydamasis rankove ašaras. 

Eiprilė pastebėjo jo liūdesį ir klausiamai pažvelgė į jį. 

- Pa-pa-sa-ko-siu vė-liau, - be garso ištarė, kad ji galėtų 
perskaityti iš lūpų. 

- Tėti, ar pavyko pataisyti kompiuterį? 

Jis papurtė galvą. 

- Ne, mieloji, bet nesvarbu. 

- Man labai gaila, - pasakė ji ir susikrimtusi nudelbė akis. 

- Kartais taip atsitinka, širdele. Visi klysta. Tai bus tau 
gera pamoka ateičiai. 

- Tai jau tikrai! - sutiko ji ir atsuko savo gražų veidelį į 
saulę. 

Kaip dažnai būna, ryški šviesa ją privertė nusičiaudėti. 

- Į sveikatą, mažyte. 

— Aš jau nebe mažytė! 

„Tas čiaudulys...“ 

Matjus prisimerkė ir suakmenėjo, prikaustytas užslopinto 
prisiminimo, kuris sprogo jame tarsi granata. 


* 


Prieš šešis mėnesius, 2011 metų liepos 4-ąją, nacionalinės 
šventės dieną, jis priėmė Reičelės Smit, vienos kolegės iš Har- 
vardo universiteto, kvietimą į kepsnių vakarėlį jos antruosiuo- 
se namuose Menkių kyšulyje, ant uolų stūksančiame sename 
švyturyje, nuo kurio atsiveria neaprėpiamos vandenyno platy- 
bės. Kol vyrai rūpinosi kepsniais, moterys plepėjo pakrantėje, 
o vaikai žaidė švyturyje, prižiūrimi šeimos auklės. 

— Kam vištienos? Kam dešrainio? - siūlė visiems Deividas 
Smitas, malonus, visada ramus vyras, dirbantis šeimos gydyto- 
ju Čarlstaune. 

Tuojau pat iš namo išbėgo keturios mergaitės ir nuskubė- 
jo prie valgio. Buvo graži vasaros diena. Saulė smarkiai kaitino. 
Patekusi į šviesą, Emilė rankomis užsidengė burną ir du kartus 
nusičiaudėjo. 

- Taip būna kaskart, kai ji išlenda į šviesą, - atkreipė dė- 
mesį Matjus. - Keista, tiesa? 

- Nesijaudink, - pasakė jam Deividas. - Šis reiškinys ge- 
rai žinomas: šviesoje čiaudėja maždaug vienas žmogus iš ketu- 
rių. Tai nepavojinga genetinė ypatybė. Medicinoje ji vadinama 
fotiniu čiaudulio refleksu. 

— Kaip jis aiškinamas? 

Gydytojas pavedžiojo ore ilgą kepsnių šakutę, tarsi rašytų 
ant nematomos lentos. 

— Ką gi, ar matai regos nervus? Jie yra netoli didelio gal- 
vinio nervo - trišakio nervo, kuris kontroliuoja viso veido 

jautrumą. Jis, pavyzdžiui, atsakingas už ašarų ir seilių gamybą, 
taip pat už veido išraiškas. Tas pats nervas sukelia ir čiaudulį. 

- Aišku, - linktelėjo Matjus. 

Deividas, rodydamas į saulę, aiškino toliau: 

- Staiga patekus į šviesą, kai kuriems žmonėms tarp šių 
dviejų nervų įvyksta sąveika: ryški šviesa stimuliuoja regos 
nervą, įvyksta „trumpas jungimas“ su trišakiu nervu ir taip su- 
keliamas čiaudulys. 

- Kaip tarp dviejų elektros laidų? 

- Puikiai supratai, bičiuli. 

— Ir tu įsitikinęs, kad tai nepavojinga? 

— Nė kiek! Tai tik nedidelė įgimta galvinio nervo anoma- 
lija. Beje, tu taip pat turi šią problemą, ar ne? 

— Ne, aš to niekada nepajutau. 

— Tuomet, be jokios abejonės, ją turėjo Keitė. 

— Kodėl? 

- Tai vadinama autosominiu dominantiniu paveldimumu. 

— Ką tai reiškia? 

— Kad šią anomaliją turi turėti bent vienas iš tėvų. Taigi 
jei tu jos neturi, vadinasi, ją tikrai turėjo Keitė. Štai, imk savo 
kepsnį, kol dar nesudegė. 

Matjus palinkčiojo galvą ir kelioms akimirkoms pasitrau- 
kė į šalį. Susimąstė. Per ketverius metus jis nė karto nepastebė- 
jo, kad Keitė čiaudėtų nuo ryškios šviesos... 

- Tėti, žiūrėk, koks didelis mano dešrainis! - sušuko Emi- 
lė, puldama į jo glėbį, ir beskubėdama ant tėčio marškinių pa- 
liko gražų pomidorų padažo pėdsaką. - Oi... 

- Nieko baisaus, bet būk atsargesnė, mieloji, nedaryk to- 
kių staigių judesių. 

Jis valėsi pomidorų padažo dėmę nuo drabužių, vis galvo- 
damas apie tai, ką jam pasakojo gydytojas. Paskui nusprendė 
nebesikankinti ir nukišo šį epizodą į atminties užkaborius. 


* 


196 


Dabar ši scena staiga išniro į paviršių. 

Jis grįžo į dabartį. Buvo apimtas pykčio. Jautėsi apstulbęs. 
Išgyveno didelę širdgėlą. Jį apniko baisios dvejonės. O jei Emi- 
lė ne jo duktė? Atsuko juostelę atgal. Jis sutiko Keitę 2006-ųjų 
spalį. Remiantis jos žodžiais, Emilė buvo pradėta spalio 29-ąją. 
Ir gimė vasarą po aštuonių mėnesių, birželio 21-ąją. Nieko neį- 
prasto, kad kūdikis gimė anksčiau laiko. Išskyrus tai, kad Emilė 
neturėjo nieko, kas būdinga per anksti gimusiems vaikams: ji 
svėrė 3 kilogramus 400 gramų, buvo 52 centimetrų ūgio, ilgai 
ligoninėje neužsibuvo. Tačiau iš džiaugsmo, kad tapo tėvu, jis 
šių „detalių“ nesureikšmino. 

— Tėti, kas yra? Nori paragauti savo meduolio? 

Emilės klausimas neatitraukė jo nuo minčių. 

— Vėliau, mieloji, - sumurmėjo jis. 

Pasisuko į Eiprilę ir, nieko nepaaiškinęs, pranešė: 

— Man reikia pabėgioti. 


Bostonas, 2010 m. 
10 val. 30 min. 


Taksi išleido Emą Somerseto gatvėje, pačiame Votapano 
centre. Piečiausioje Bostono dalyje išsidėstęs kvartalas buvo ne 
iš tų vietų, kurioms turistiniuose vadovuose skiriami keli pus- 
lapiai. Dėl sniego gatvės buvo beveik ištuštėjusios. Ema nejautė 
pavojaus, nors aplinka ir nekėlė pasitikėjimo: nedideli mūriniai, 
renovacijos reikalingi pastatai, sandėliai, namai skardiniais 
stogais, grafičiais išmargintos sienos ir dykvietes juosiančios 
tvoros. Eidama aveniu ir ieškodama čiuožyklos, ji sutiko būre- 
lį valkatų, nelegaliai užgrobusių šaligatvį, besišildančių aplink 
metalinį indą su žarijomis ir popieriniuose krepšiuose sle- 
piančių alaus skardines. Žengdama pro juos sulaukė alkoholio 

tvaiko lydimų įžeidinėjimų, bet reikėjo daug daugiau, kad ji 
išsigąstų ar nuleistų rankas. 

Pagaliau ji pasiekė miesto čiuožyklos pastatą. Didžiulis 
metalinis angaras buvo „išpuoštas“ kvartalo chuliganų žymė- 
mis. Ema nuskubėjo į vidų. Nusipirko bilietą, kad galėtų pa- 
tekti į salę, bet nusileido tiesiai prie žiūrovams skirtų suolų, net 
neužsukusi į persirengimo kambarį. 

Už užtvaro aidėjo vaikų balsai. Pusė čiuožyklos buvo pa- 
likta šešerių septynerių metų moksleivių grupei, kurią jaunas 
instruktorius pažindino su ledo ritulio pagrindais. Jis turėjo 
dvi pagalbininkes, kurios pakeldavo pargriuvusius vaikus, su- 
tvirtindavo pačiūžas, pataisydavo šalmus ar blauzdų apsaugas. 

Ema priėjo prie ledo krašto. Iš dviejų mokytojų greitai pa- 
žino Sarą Higins. Ji buvo trumpai nusikirpusi plaukus ir nume- 
tusi kelis kilogramus svorio. Džinsai ir storų siūlų megztinis ją 
akivaizdžiai sendino, palyginti su atvaizdu nuotraukose. 

- Ponia Šapiro? 

Ji staiga atsisuko, tarsi nukrėsta elektros, ir priblokšta įsi- 
stebeilijo į Emą. Kiek jau laiko į ją niekas taip nesikreipė? 

- Kas jūs? - paklausė mokytoja ir pričiuožė prie krašto. 

- Matjaus draugė. Manau, jis pateko į bėdą, ir aš norėčiau 
jam padėti. 

— Aš su tuo neturiu nieko bendro. 

- Ar galite man skirti penkias minutes? 

— Tik ne dabar. Juk matote, kad dirbu. 

- Tai labai svarbu, - neatlyžo Ema. 

Sara atsiduso ir pasidavė. 

- Šiek tiek aukščiau yra nedidelis bufetas. Palaukite ma- 
nęs ten. Ateisiu po penkiolikos minučių. 


* 

Po dvidešimties minučių 


- Su Matjumi buvau susituokusi beveik dešimt metų, bet 
pažinojau jį kur kas seniau, - pradėjo Sara ir gurkštelėjo arbatos. 

Priešais atsisėdusi Ema atidžiai klausėsi, stiklinėje šiaude- 
liu nervingai maišydama kokakolą. 

— Mudu susitikome 1992-aisiais besimokydami Masaču- 
setso universitete. Matas studijavo filosofiją, o aš - socialinius 
mokslus. 

— Meilė iš pirmo žvilgsnio? 

- Tarkime, tai buvo veikiau intelektinis potraukis. Skaitė- 
me tas pačias knygas, sutapo mūsų nuomonės, politinės pažiū- 
ros. Beje, pirmą kartą pasibučiavome Bilo Klintono pirmųjų rin- 
kimų vakarą. Abu buvome savanoriai jo palaikymo komitete... 

Sara pasuko galvą ir trumpam užsimerkė. Šiandien tai at- 
rodė taip toli. 

Ema ją paragino: 

- Jūs išsiskyrėte prieš ketverius metus, ar ne? 

— Šiek tiek anksčiau. Iš tikrųjų viskas įvyko staiga. Labai 
netikėtai. 

— Judu išgyvenote sudėtingą laikotarpį? 

- Na ne. Mes gyvenome ramiai, buvome laimingi. Bent 
jau aš... 

— Matijus tiesiog vieną dieną ėmė ir išėjo? 

Sara nervingai nusijuokė. 

- Iš tiesų, galima taip pasakyti. Vieną vakarą jis grįžo 
namo ir prisipažino sutikęs moterį, ją pamilęs ir norintis gy- 
venti su ja. Buvo nusiteikęs ryžtingai, atrodė pasitikintis savi- 
mi. Jis nepaliko man pasirinkimo. 

— Ar tos moters vardas Keitė? 

- Žinoma! Jis buvo su ja susidūręs prieš kelias dienas ligo- 
ninėje. Ji suteikė pagalbą, kai jis susižeidė genėjimo žirklėmis. 
Ir tai aš tą dieną primygtinai raginau jį vykti į ligoninę! Matas 

tvirtino, kad jam nieko rimto neatsitiko ir niekur nenori va- 
Žiuoti... 

Ema neištvėrusi ją paskubino: 

- Ar nekovojote, kad jį sulaikytumėte? 

Sara gūžtelėjo pečiais. 

- Ar matėte tą moterį? Neturėjau ginklų su ja kovoti. Ji 
buvo už mane jaunesnė, gražesnė ir žavesnė. Be to, ilgus metus 
mums nepavyko susilaukti vaikų, todėl... 

Nors ir užsikirsdama, ji kalbėjo toliau: 

- Matjus yra romantikas ir idealistas. Sutikęs Keitę, jis 
buvo įsitikinęs, kad rado giminingą sielą. Buvo matyti, kad ir 
jinai jį myli. Gal net karščiau nei aš. Kaip bebūtų, ji geriau mo- 
kėjo jam tai parodyti. 

Dabar jos akyse suspindo ašaros. 

- Kurį laiką tikėjausi, kad tai tik laikinas susižavėjimas, 
bet kai sužinojau, kad Keitė laukiasi, supratau, jog tarp Mato ir 
manęs viskas galutinai baigta. 

Staiga į bufetą klegėdami įsiveržė vaikai. Sara pažvelgė į 
laikrodį ir atsistojo. 

- Ką gi, man laikas. Kodėl tvirtinate, kad Matas pateko į 
bėdą? 

- Aš... Aš kol kas negaliu jums pasakyti. Ar palaikote su 
juo ryšį? 

Sara papurtė galvą. 

- Juokaujate? Pastarieji metai buvo siaubingi, ir aš tik da- 
bar pradedu atsigauti po skyrybų. Su Matu nekalbėjau jau ket- 
verius metus ir nenorėčiau to daryti ateityje. 


200 


I5 
Zeidžianti tiesa 


Tiesa, kurią mažiausiai norime išgirsti, yra 
tiesa, kurią labiausiai norime žinoti. 


Kinų patarlė 


Bostonas, 2010 m. 
17 val. 


Buvo tamsu. Bostono gatves tyliai užklojo stora sniego 
paklodė. Ant priekinio taksi stiklo krito didelės pūkuotos snai- 
gės, kurias tuojau pat nustumdavo galingi valytuvai. Automo- 
bilis atvažiavo į Boilstono gatvę ir išleido Emą prie „Keturių 
metų laikų. Durininkas padėjo jai išlipti iš sedano ir, laikyda- 
mas skėtį, palydėjo iki viešbučio durų. 

Jaunoji moteris, paskendusi savo mintyse, nė nestabte- 
lėjusi perėjo vestibiulį. Žengdama liftų link išgirdo šaukiant 
viešbučio administratorių: 

- Ponia Lovenstain, prieš valandą atvyko jūsų jaunesnysis 
brolis. Pasirūpinau, kad jis būtų apgyvendintas greta jūsų kam- 
bario. 

- Jaunesnysis brolis? Kaip suprasti - jaunesnysis brolis? 

Ji pakilo į septintą aukštą ir įėjusi į kambarį jame rado... 
Romualdą Leblanką. Šis gulėjo išsitiesęs ant sofos ir kramsnojo 
traškučius iš bariuko, užsigerdamas sodos vandeniu iš skardi- 
nės. Jis buvo įjungęs garso kolonėles, ant kurių gulėjo ausinu- 
kas ir plyšavo Džimio Hendrikso dainą. 

- Tarakone? 

Ema apsižvalgė. Vaikis atsitempė visą savo mantą: lagami- 
ną, kuprinę, krepšį... Ant žurnalinio staliuko svetainėje gulėjo 
net nuotoliniu būdu valdomas lėktuvėlis. 

- Ką čia veiki? - paklausė ji, pritildžiusi muziką. 

- Atėjau jums padėti, - atsakė paauglys pilna burna. 

— Dėl ko padėti? 

- Manau, jūs patekote į bėdą: nebeinate į darbą, gaunate 
keistus laiškus, slapta braunatės į žmonių namus... Akivaizdu, 
kad atliekate kažkokį tyrimą. 

- Bet kuo čia dėtas tu? 

- Tuo, kad jūs galų gale visada kreipiatės į mane pagalbos. 

Ema pažvelgė primerkusi akis. Jo žodžiuose buvo tiesos, 
bet ji nenorėjo paisyti jo logikos. 

- Klausyk, berniuk, tu labai mielas, bet man bus daug ma- 
loniau, jei susirinksi savo daiktus ir kuo greičiau iš Čia išsineš- 
dinsi! 

- Kodėl? 

- Visų pirma todėl, kad esi nepilnametis. Taip pat dėl to, 
kad Amerikoje esi nelegaliai ir Prancūzijoje likę tėvai tikriau- 
siai dėl tavęs nerimauja. Be to, aš jau turiu pakankamai proble- 
mų ir man tikrai nereikia papildomos naštos - tavęs! 

Jis pašoko nuo sofos, tvirtai apsisprendęs nepasiduoti. 

- Bet aš galiu jums padėti tirti! Dviese viskas vyksta grei- 
čiau ir priimami geresni sprendimai! Beje, dauguma garsiau- 
sių tyrėjų dirbo po du: Šerlokas Holmsas ir daktaras Vatsonas, 
Betmenas ir Robinas, Starskis ir Hečas, Bretas Sinkleris ir De- 
nis Vaildas... 

- Gerai, gerai, nebūtina čia jų visų vardinti... - susierzino 
Ema. 

- Loisa ir Klarkas, Žudikė ir Tėtušis, Ričardas Kaslas ir 
Keitė Beket... - varė savo Romualdas, plačiai gestikuliuodamas. 

- DABAR JAU UŽTEKS! - suriko ji. - Pasakiau ne. O jei 
ne, vadinasi, ne! 

Ji išsitraukė iš krepšio kompiuterį, padėjo jį ant stalo ir 
pakėlė ekraną. 

- Tu man padėjai, tai tiesa, ir aš esu tau labai dėkinga. Už 
pastangas nupirksiu tau bilietą į Paryžių. Taip pat noriu sumo- 
kėti už tavo nakvynę viešbutyje, bet ne čia, o „Hiltone“ prie 
oro uosto. 

Programišius piktai suurzgė. Ema nuo žodžių perėjo prie 
veiksmų ir pajudino žymeklį, ketindama prisijungti prie oro 
linijų „Delta“ svetainės. 

- Palaukite! - pareikalavo Romualdas. 

Ema stabtelėjo. 

— Kas dar? 

— Nuotrauka! - sušuko jis, rodydamas į ekraną. 

Tai buvo ekrano darbalaukio nuotrauka - scena iš bare 
nufilmuoto įrašo, kuriame matyti Keitė ir jos „meilužis“. 

— Ką? Pažįsti tą moterį“ 

— Jos - ne, bet vyrą - žinoma! 

Ema pilve pajuto virpulį, tarsi staiga būtų gavusi adrena- 
lino injekciją. 

— Pasakok. 

- Tai Nikas Fičas. Tikra legenda, vienas paslaptingiausių 
ir turtingiausių pasaulyje verslininkų. 


* 


Bostonas, 2011 m. 


Atsigulusi ant minkšto pufo kartu su šuneliu, Emilė žiūrė- 
jo savo mėgstamą filmą: garsiuosius „Vaiduoklių medžiotojus“. 

- Baisu, ar ne, Klovisai? - pajuokavo ji, glausdamasi prie 
šarpėjaus. 

Atsisėdęs ant vienos iš taburečių, išdėstytų aplink virtuvės 
zoną, Matjus buvo pasinėręs į rinkinio, kurį įsigijo vienoje iš 
vaistinių Čarlso gatvėje, instrukciją. Eiprilė, nepritardama jo 
veiksmams, su nerimu jį stebėjo. 

Nieko nėra paprasčiau, kaip Jungtinėse Amerikos Valsti- 
jose pasidaryti tėvystės testą. Už trisdešimt dolerių galima nu- 
sipirkti rinkinį be recepto dvidešimtyje tūkstančių šalies vais- 
tinių. Jais prekiavo net kai kurie prekybos centrai. Atlikti testą 
galėjo bet kas: tereikėjo dviejų ląstelių mėginių, paimtų nuo 
vidinės skruosto pusės tamponais, panašiais į didelius ausų 
krapštukus. Pirmasis mėginys turėjo būti tėvo, antrasis - vaiko. 

Matjus pradėjo nuo savęs. Jis įsikišo medvilninį tamponą į 
burną, trisdešimt sekundžių patrynė vidinę žando pusę ir įdė- 
jo mėginį į specialų voką, kuriame gulėjo iš anksto užpildytas 
klausimynas. Paskui iš švarko kišenės išsitraukė bakalėjos par- 
duotuvėje pirktą saldainių maišelį. 

- Brangioji, ar nori zefyrinių meškiukų? 

- Nejaugi tu man jų nupirkai? - sušuko mergaitė, išpūtusi 
akis. 

Ji atsikėlė nuo pufo ir nuskubėjo prie jo. 

— Ačiu, tėti! 

— Bet prieš tai reikia atlikti nedidelę užduotėlę. 

- Tikrai? 

- Ji labai paprasta, pamatysi, išsižiok. 

Mergaitė pakluso, ir jis atsargiai pakartojo operaciją, kad 
paimtų jos odos ląstelių. 

— Suskaičiuosiu iki trisdešimties ir gausi savo meškučius, 
susitarėm? Vienas, du, trys... 

Eiprilė pažvelgė į jį pykčio ir paniekos kupinu žvilgsniu. 

- Tu apgailėtinas, - sumurmėjo ji. 

Jis nesivargino atsakyti. 

- „dvidešimt aštuoni, dvidešimt devyni, trisdešimt. Šau- 
nuolė, mano saulele, tu tikrai nusipelnei saldainių. 

— Ar galiu duoti ir Klovisui? 

— Truputėlį, tik paragauti, - sutiko jis, ir Emilės mėginys 
atsidūrė antrajame voke. 

Paskui viską sukišo į trečiąjį - paminkštintą - voką ir įdė- 
jo reikalingą sumą (159 dolerius už tyrimą laboratorijoje ir pa- 
pildomus 99 dolerius, kad analizė būtų atlikta tą pačią dieną). 
Viską padaręs, užrašė laboratorijos pavadinimą: 


InfinitGene 
Orchidėjų g. 425 
Vakarų Keimbridžas, MA 02138 


Pirkdamas testą jis specialiai pasirinko Masačusetso la- 
boratoriją, kad analizė būtų kuo greičiau atlikta ir kad dar šį 
vakarą, iki vidurnakčio, rastų rezultatus savo elektroninio paš- 
to dėžutėje. Tačiau turėjo pristatyti mėginius į laboratoriją iki 
14 valandos. 

Pažvelgė į sieninį laikrodį. 

13 val. 10 min. 

Žinoma, per vėlu siųsti per UPS ar „FedEx“ siuntinių ben- 
droves, bet jis galėjo pats automobiliu nuvežti voką į labora- 
toriją. Net jei eismas intensyvus, jis ten bus greičiau nei per 
pusvalandį. 

— Eiprile, gali paskolinti ševrolė? 

— Eik velniop, Matjau! 

Kitame kambario gale sėdinti Emilė kaipmat sureagavo. 

— Eiprile, negalima negražiai kalbėti! - subarė ją mergaitė, 
užkimšusi šarpėjui ausis. 

Matjus užsimetė paltą ir pasiėmė savo portfelį. 

- Na ir gerai, Bikono gatvėje pasigausiu taksi, - pasakė ir 
pasikišo didelį voką po pažastimi. 


* 

Likusi viena, Eiprilė nebegalėjo ištverti tokio sukrėtimo. 
Privalėjo sutrukdyti bičiuliui padaryti kvailystę. 

Ji prislinko prie apmuštos pagalvėlės, kur ilsėjosi Emilė 
su Klovisu. 

- Esu priversta tave trumpam palikti vieną, širdele, todėl 
turi man pažadėti, kad nekrėsi išdaigų, gerai? 

Šiek tiek sunerimusi, mergaitė sučiaupė lūpas. 

- Nežaisti su degtukais, taip? 

— Ramiai žiūrėk „Vaiduoklių medžiotojus“ ir lauk, kol pa- 
sirodys Zefyrinis Žmogeliukas. Juk ši dalis tau labiausiai pa- 
tinka, ar ne? 

Ji tyliai linktelėjo. 

Tuomet Eiprilė iškėlė smilių ir prigrasė šarpėjų. 

- O tu, begemote, gerai ją saugok! 

Ji užsivilko lietpaltį, čiupo automobilio raktelius ir išėjo į 
Luisbergo skverą. Kemaro stovėjo kitame parko gale. Užvedusi 
variklį nuvažiavo tiesiai iki Čarlso gatvės ir žvitriai, nė nestab- 
telėjusi prie šviesoforo, sankryžoje pasuko į Bikono gatvę. 

Jei Matjus aveniu pasigavo taksi, jis turėtų būti netoli. 
Eiprilė laviravo tarp automobilių ir kaskart lenkdama taksi nu- 
žvelgdavo juose sėdinčius keleivius. 

Greitai, nuvažiavusi vos pusę kilometro, pastebėjo Matjų 
„CleanAir Cab“ - viename iš hibridinių taksi, kurių per pasta- 
ruosius dvejus trejus metus itin padaugėjo. Padidinusi greitį, 
ji susilygino su automobiliu ir pamojo draugui, kad šis išliptų. 
Tačiau Matjus buvo nenusiteikęs paklusti. Priešingai, jis palin- 
ko prie vairuotojo ir paprašė padidinti greitį. 

Eiprilė atsiduso ir grįžo atgal už tojotos. Ji leido taksi už- 
važiuoti ant metalinės Harvardo tilto konstrukcijos ir nuspau- 
dė greičio pedalą. Keletą metrų abu automobiliai pavojingai 
važiavo prie pat vienas kito. Paskui taksi vairuotojas išsigando 
ir nusprendė sustoti dešinėje eismo juostoje. 

- Lipkite iš mano automobilio! - liepė jis Matjui. - Prida- 
rysite man bėdų. 

Už ekologiškojo automobilio sustojo ir Eiprilė. 

Matjus bandė įtinkinti vairuotoją tęsti kelionę, tačiau šis 
nenorėjo nieko girdėti ir, pasukęs ketvirtį apsisukimo, nuva- 
žiavo miesto centro kryptimi. 

Eiprilė įjungė avarinius žibintus ir smarkiai užtrenkė šev- 
rolė duris, aplinkui aidint automobilių signalams. Buvo pavo- 
jinga ir griežtai draudžiama sustoti ant tilto visose keturiose 
eismo juostose. 

- Nagi, Matai, grįžtame namo! - sušuko ji, pribėgusi prie 
jo ant pėstiesiems ir bėgikams skirto tako. 

— Nė kalbos negali būti! Ko tu kišiesi, velniai griebtų? 

— Ką pakeis atliktas tėvystės testas? - paklausė Eiprilė, 
bandydama perrėkti automobilių srauto triukšmą. - Ar mažiau 
mylėsi Emilę, jei ji nėra tavo biologinė duktė? 

- Žinoma, ne, bet nenoriu gyventi melu. 

— Gerai pagalvok, Matai, - patarė ji ir uždėjo delną ant jo 
rankos. 

- Jau pagalvojau. Turiu teisę žinoti tiesą. Noriu suprasti, 
kas atsitiko su Keite. Noriu žinoti, kodėl ji mane išdavė su juo. 

— Matai, Keitė mirusi. Atėjo laikas su tuo susitaikyti. Judu 
nugyvenote kartu keletą laimingų metų, ir nesvarbu, kas atsiti- 
ko prieš tai, nes tave ji pasirinko savo vaiko tėvu. 

Matjus išklausė argumentą, bet jautė pernelyg didelį ap- 
maudą. 

— Tu nesupranti. Keitė buvo man neištikima. Aš ja aklai 
pasitikėjau. Dėl jos palikau savo žmoną, aš... 

- Saros seniai nebemylėjai, - paprieštaravo ji. 

- Nesvarbu. Ketverius metus gyvenau įsileidęs svetimša- 
lę, kurią maniau pažįstąs. Privalau žinoti, kas ji iš tiesų buvo. 
Turiu išsiaiškinti. 

Eiprilė čiupo Matjų už apykaklės ir šiurkščiai papurtė. 

- Tačiau ji mirė, velniai ratų! Atsibusk! Kam gaišti laiką 
knaisiojantis po Žmonių praeitį? 

- Tam, kad pažintum jų tikrąjį veidą, - atsakė jis ir išsi- 
laisvino iš jos rankų. 

- O mane ar gerai pažįsti? - paklausė ji, pasukusi pokalbį 
netikėta linkme. 

Jis susiraukė. 

- Manau, taip. Kaip bebūtų, esi geriausia mano draugė ir... 

- Ką tu iš tikryjų apie mane žinai, Matai? 

- Na, tu gimei netoli San Diego. Tavo tėvai turėjo anti- 
kvariatą. Studijavai menus Kalifornijos universitete Los An- 
džele, tu... 

— Aš tau taip pasakojau, bet tai nėra tiesa. Mano motina 
miegojo su puse Nevados vyrų ir negalėjo pasakyti, kas mano 
tėvas. Ji buvo ne antikvarė, o paprasčiausia girtuoklė, kuri nie- 
ko kito nedarė savo gyvenime, tik apgaudinėjo žmones ir lakė 
iki žemės graibymo. Menas? Aš mokiausi ne universitete, o 
Čaučiloje - didžiausiame Kalifornijos moterų kalėjime. Taip, 
Matai, aš sėdėjau kalėjime. 

Suglumęs Matjus pažvelgė savo nuomininkei į akis. Ke- 
lias akimirkas jis net pamanė, kad ši juokauja, tačiau ji kalbėjo 
rimtai. 

- Nenupasakosiu visko taip vaizdžiai kaip Dikensas, - 
dėstė toliau Eiprilė, - bet mano paauglystė ir jaunystė buvo 
sudėtinga: susidėjau su netinkamomis kompanijomis, anksti 
pradėjau bėgti iš namų ir vartojau narkotikus. Daug narkotikų. 
Vienu metu buvau pasiryžusi padaryti bet ką, kad tik jų gau- 
čiau. Tikrai bet ką. 

Staiga jaunos moters žandu nuriedėjo ašara. Iš atminties 
išplaukė skausmingi ir žeminantys prisiminimai, bet ji juos nu- 
vijo šalin. 

- Žinoma, pragaras, į kurį buvau nusileidusi, atvedė mane 
į kalėjimą. Kai buvau dvidešimt dvejų, farai mane sulaikė po 
vieno užpuolimo ir apiplėšimo. Gavau trejus metus Čaučiloje. 
Štai kas aš iš tikrųjų esu... 

Ji stabtelėjo lyg norėdama atsikvėpti, nusibraukė plaukų 
sruogą, kurią vėjas užmetė ant akių. 

— Bet aš nesu vien tai, - pagaliau vėl prabilo. - Aš taip pat 
esu moteris, kuri kovojo už antrą galimybę, kuri susikūrė naują 
gyvenimą kitame šalies pakraštyje, kuri jau dešimt metų nelie- 
tė kvaišalų ir sėkmingai atidarė savo meno galeriją. 

- Galėjai manimi pasitikėti, - pareiškė Matjus. - Kodėl 
nepasakei man iš pat pradžių? 

— Todėl, kad reikia judėti į priekį. Praeitis yra praeitis. Pa- 
likime mirusiems laidoti savo numirėlius... 

Matjus nuleido galvą. Eiprilei pavyko jį įtikinti. 

— Nedaryk to. Nerizikuok viskuo abejoti ir sukelti sau dar 
daugiau skausmo. Regimybė dažnai yra apgaulinga, o Keitė 
niekada neturės galimybės papasakoti savo versiją. Tegu abejo- 
nės lieka jos naudai. Jei atliksi tėvystės nustatymo testą, pradė- 
si raustis Keitės gyvenime, bus tik dvi aukos: tu ir tavo mažylė. 
Užversk šį puslapį, Matai, meldžiu tavęs. 

Priblokštas, ašarų pilnomis akimis Matjus atidavė Eiprilei 
savo portfelį. Ji ištraukė nešiojamąjį kompiuterį ir tyrimams 
skirtą voką. Iš visų jėgų švystelėjo juos per tilto turėklą į upę. 
Paskui visai sugniuždytam Matjui padėjo atsisėsti į automobilį 
ir parvežė jį namo. 


* 


Paminkštintą voką pagavo stipri Čarlso upės srovė, ir jis 
greitai atsidūrė Atlanto vandenyno dugne. O kompiuteris pa- 
nėrė į šaltus vandenis, kur jo niekas niekada neberas, visiems 
laikams užkirsdamas kelią Matjui ir Emai dar kartą susisiekti. 


* 


Tačiau viskas buvo ne taip paprasta... 

Ketvirta dalis 


Moteris iš niekur 


I6 
Tamsos princas 


Įgyk išminties, ir ji tave saugos. 
Patarlių knyga 4,5-6 


Bostonas, 2010 m. 
18 val. 30 min. 


Dzenbudizmu alsuojantis šviesus japonų restoranas užėmė 
didelę viešbučio pirmo aukšto dalį. Ema ir Romualdas prasisky- 
nė kelią iki sušių baro ir atsisėdo ant gretimų taburečių. 

Romualdas iš kuprinės išsitraukė savo planšetinį kompiu- 
terį ir padavė jį Emai, kad ši susipažintų su dokumentais, ku- 
riuos jis parsisiuntė. 

— Nikas Fičas yra kažkas tarp Stivo Džobso ir Marko Zu- 
kerbergo, - pradėjo aiškinti paauglys. - Nors didžiajai visuo- 
menės daliai nelabai žinomas, kompiuterių specialistų pasau- 
lyje jis - tikra legenda. 

Tebeklausydama jaunojo prancūzo, Ema pradėjo skaityti 
biografiją. 


Nikolas Patrikas, žinomas kaip Nikas Fičas, gi- 
męs 1968 m. kovo 9 d. San Fransiske, yra informatikas 
ir amerikiečių įmonės vadovas, „Fitch Inc.“ įmonės 
įkūrėjas ir generalinis direktorius. 

Piratas 

Būdamas septyniolikos, susilažinęs su draugu 
pasinaudoja universiteto kompiuteriu ir įsilaužia į 

NASA serverius, garsėjančius geriausia apsauga pa- 
saulyje. Ilgas minutes klaidžioja vyriausybinės agen- 
tūros tinkle, bet nepavagia nė vieno failo. Po kelių 
dienų policija jį apklausia Berklio studentų miestelyje. 
Praėjus keliems mėnesiams jis nuteisiamas už nelega- 
lų įsibrovimą į kompiuterinę sistemą. Dėl savo am- 
žiaus ir dėl to, kad niekas nebuvo pavogta, tribunolas 
jo pasigaili ir skiria du mėnesius arešto pataisos centre 
ir vienus metus lygtinai. 


- Šito vyruko jaunystė šiek tiek primena tavąją, - pažy- 
mėjo Ema. 

— Man tai pats nuostabiausias komplimentas! - sušuko 
Romualdas ir plačiai nusišypsojo. 

Patenkintas sugriebė temaki sušį su unguriu ir susikišo į 
burną. 

Restoranas veikė kaiten principu: patiekalai buvo išdėlioti 
ant konvejerio, kuris vingiavo per visą salę, kviesdamas klien- 
tus apsitarnauti patiems. Specialūs patiekalai po permatomais 
gaubtais buvo išdėlioti pagal kainą į nedideles įvairių spalvų 
lėkštutes. 

Ema užsisakė arbatos ir toliau gilinosi į Keitės meilužio 
biografiją. 


Vaizdo žaidimų kūrėjas 

Dešimtojo dešimtmečio pradžioje Nikas Fičas iš- 
garsėja sukūręs „Pažadėtąją žemę“ - herojiškame fan- 
tazijų pasaulyje vykstantį strateginį žaidimą realiuoju 
laiku. Jame žaidėjas įkūnija riterį, Tamsos Princą, trijų 
žemių gynėją, kuris stengiasi atremti karingų būtybių 
atakas ir Karalystės priešų sąmokslus. Žaidimo licen- 
cija už rekordinę sumą parduodama leidėjui „Digital- 

Soft“. Iki 2001-ųjų bus atsisakyta visų kitų pasiūlytų 
versijų. 


Operacinių sistemų kūrimas 

Dar būdamas studentas, Nikas Fičas sukuria ori- 
ginalią operacinę sistemą „Unicorn“, kurios kodą nu- 
sprendžia paskelbti internete, padarydamas ją laisvai 
prieinamą, atvirą ir nemokamą. 

Programų kūrėjų bendruomenės pradeda ją 
naudoti, dauginti ir tobulinti. Ilgainiui produktas 
įgyja stabilumo ir patikimumo reputaciją, tačiau jos 
populiarumas neperžengia nedidelio kompiuterių 
entuziastų pasaulio ribų. 


„Fitch Inc.“ įsteigimas 

Norėdamas išplėtoti „Unicorn“ sistemą, Nikas 
Fičas įsteigia savo struktūrą „Fitch Inc.“ - įmonę, at- 
sakingą, kad operacinės sistemos naudojimas taptų 
lengvesnis ir patrauklesnis pradedantiesiems. „Fitch 
Inc.“ tampa išskirtiniu „Unicorn“ platintoju, parduo- 
dančiu daugybę su programine įranga susijusių pas- 
laugų, pvz., techninę pagalbą, konsultacijas ir darbuo- 
tojų mokymus. Kai kurie iš pirmųjų „unikorniečių“ 
apkaltina Fičą norėjus savo operacinę sistemą paversti 
paprastu ir standartizuotu produktu. Vis dėlto ši vers- 
lo logika duoda vaisių, nes „Unicorn“ programinė 
įranga pamažu tampa konkurencinga „Windows“ — 
pagrindiniam „Microsoft“ produktui. Nors ji tebėra 
retai naudojama personaliniuose kompiuteriuose, 
„Unicorn“ užima svarbias pozicijas įmonių serveriuo- 
se, GPS navigacijos sistemose ir ypač išmaniuosiuose 
telefonuose. 

— Ta moteris - tikra bomba! - sušuko Romualdas. 

Pakėlusi galvą, Ema pamatė, kad paauglys paėmė jos ne- 
šiojamąjį kompiuterį. 

- Nesivaržyk! Knaisiokis po mano asmeninius daiktus! 

— Vadinasi, tai ji, Keitė Šapiro? - paklausė jis ir pasuko į ją 
ekraną. - To tipo, siunčiančio jums laiškus iš ateities, žmona? 

- Taip, tai ji. 

- Atrodo tarsi... angelas, - leptelėjo jis, neatplėšdamas 
akių nuo Keitės nuotraukos. 

Tai buvo erotiškiausia nuotrauka. Ta, kurioje ji sukryžia- 
vusi rankas ant nuogų krūtų. 

Ema piktai dėbtelėjo į jį. 

- Vyrai... Jūs beviltiški: nepriklausomai nuo amžiaus, visi 
esate vienodi. 

Romualdas liko išsižiojęs, apžavėtas nepaprasto Keitės 
grožio. Ema įtūžo: 

- Gal pagaliau baigsi varvinti seilę į tą merginą? Atrodai 
juokingai. Be to, ji patobulinta! Pažvelk! - parodė ji kitas nuo- 
traukas. 

- Iš tiesų, - pripažino jis, - bet ir anksčiau ji buvo tokia 
pat graži. Ji susitikinėja su Niku Fiču? Tiesa? 

Ema išpūtė akis. 

— Kas tave verčia taip manyti? 

- Vienaragio tatuiruotė ant kairės rankos. Šis mistinis gy- 
vūnas visada buvo Fičo simbolis. Pirmiausia jį panaudojo vaiz- 
do žaidime, kurį sukūrė būdamas aštuoniolikos, paskui šiuo 
vardu pavadino operacinę sistemą. Be to, šiandien jis pavaiz- 
duotas jo įmonės logotipe. 

- „Unicorn“, - sumurmėjo Ema. 

„Vadinasi, tai - vienaragis... Tas mažasis nenaudėlis tei- 
sus... - pagalvojo ji ir ėmė skaityti toliau. 

„Unicorn“ triumfas valstybinėse įmonėse, biu- 
ruose ir agentūrose 

„Unicorn“ sistemą, masiškai įdiegtą į įmonių 
serverius, naudoja ir JAV karinės pajėgos. Per labai 
trumpą laiką „Fitch Inc.“ tapo privilegijuotu ir ne- 
pakeičiamu Gynybos departamento partneriu. Nuo 
2008 m. šimtuose JAV kariams skirtų išmaniųjų tele- 
fonų ir planšetinių kompiuterių naudojama pakeista 
„Unicorn“ versija. Pentagonas nusprendė, kad ši ope- 
racinė sistema yra pati saugiausia, ir jo darbuotojai iš 
prijungto prietaiso siunčia ypatingo atsargumo prie- 
monių reikalingus ir konfidencialius dokumentus. 

Operacinė sistema taip pat įdiegta Jungtinių 
Valstijų karinių oro pajėgų bepiločiuose kariniuose 
orlaiviuose bei naikintuvų valdymo ir raketų paleidi- 
mo iš laivų sistemose. 


Asmeninis gyvenimas 

Nikas Fičas, vadinamas Tamsos Princu dėl savo 
vaizdo žaidimo ir nesikeičiančios aprangos (juodi 
džinsai, tamsus golfas ir odinis švarkas), yra mįslinga 
ir ikonoklastinė asmenybė. Įmonės vadovas - slaptas 
žmogus, kuris nuo 1999 m. spaudai nebedavė nė vie- 
no interviu ir visada saugojo savo asmeninį gyvenimą. 
„Turėti žinomą vardą, bet nežinomą veidą - tai man 
puikiai tinka“, - paaiškino jis žurnalui Wired per savo 
paskutinį interviu. Jis yra aistringas džiazo ir šiuolai- 
kinės muzikos gerbėjas, taip pat turi didelę siurrea- 
lizmo darbų kolekciją, kuri eksponuojama nuolatinėje 
parodoje Berklio meno muziejuje. 

Pasak žurnalo Forbes, jo turtas šiandien vertina- 
mas daugiau nei 17,5 milijardo dolerių. 


Ema pakėlė galvą nuo kompiuterio ir pasitrynė akis. Kur 
ji įsipainiojo? Kompiuterių genijus, tapęs milijardieriumi, im- 
perija, pastatyta ant naujų technologijų pamato, JAV karinės 
pajėgos... Jos pradėtas „tyrimas“ dėl Keitės nuvedė ją į tokius 
labirintus, apie kokius ji nė nenutuokė. 

„Ar visa tai turi prasmę? - mąstė ji, staiga praradusi visą 
drąsą. - Kokią teisę turiu raustis po šios moters gyvenimą? Ką 
čia veikiu Kūčių išvakarėse, užsidariusi viešbutyje su apkūniu 
paaugliu, tokiu pat apgailėtinu kaip ir aš? Kaip graudu...“ 

Ji kelias akimirkas stebėjo už prekystalio kruopščiai dir- 
bantį sušių gamintoją, kuris uždėjo ryžių ant dumblių lapo, o 
paskui surimio garnyrą, avokadų bei agurkų ir viską susuko į 
ritinėlį. Paskui jos akys nukrypo į Romualdą. Užsispoksojęs į 
ekraną jaunasis programišius galvą pakeldavo tik norėdamas 
pačiupti priešais jį pravažiuojančias lėkštutes: didžiųjų šukučių 
karpačo, karštą sušį, temakį su jūrų ežiu eš, karališkojo krabo 
kojelę... 

- Žinai, nebūtina išragauti visų restorano valgių... 

Jis buvo taip įsitraukęs į savo tyrimus, kad prabėgo kelios 
sekundės, kol atsiliepė. 

— Pažvelkite, - tarė ir pasuko kompiuterį į Emą. - Labai 
intriguojantis dalykas... 

Ekrane buvo atidaryta daugybė langų: Keitės veido nuo- 
traukos prieš estetinę operaciją ir po jos. Romualdas pažymėjo 
jas, išdėstydamas skirtingo dydžio nuotraukas po visą ekraną. 

- Ir kas čia intriguojančio? 

- Kai kas nors, būdamas toks gražus ir jaunas, darosi plas- 
tinę operaciją, atrodo įtartina, tiesa? 

- Aš irgi taip pagalvojau. Juolab kad pakeitimai - mini- 
malūs. 

- Ir taip, ir ne. Iš tiesų perdarytas Keitės veidas atitinka 
visus grožio kanonus. 

- Turi galvoje proporcijas? 

— Taip. Buvo atlikti matematiniai „tobulo grožio“ tyrimai. 
Mokslininkai bandė suprasti, kodėl kai kurie veidai iš karto pa- 
traukia akį. Ir jiems pavyko įrodyti, kad tobulas grožis atitinka 
matematinį algoritmą. 

- Algoritmą? 

- Taisykles, kurios remiasi veido simetrija ir tam tikrų 
proporcijų laikymųsi. 

— Iš kur tai žinai? 

- Esu baigiamojoje mokslinės pakraipos klasėje. Mokyto- 
jas mums liepė išnagrinėti straipsnį šia tema iš Mokslo ir gyve- 
nimo, ir jis mane užkabino. Bet šios teorijos nėra naujos: jos tik 
tęsia Da Vinčio laikus siekiančias idėjas. 

— Be veido simetrijos, kokios yra kitos taisyklės? 

- Jei gerai pamenu, tobulame veide atstumas tarp vyzdžių 
turi būti šiek tiek mažesnis už pusę viso veido pločio. O tarpas 
tarp akių ir burnos turėtų būti nežymiai didesnis už trečdalį 
atstumo, skiriančio plaukų šaknų liniją ir smakrą. 

— Ar šiuo atveju taip ir yra? 

— Taip. Keitės veidas atitinka „optimalų tobulumo santy- 
kį. Tai paaiškina jo patrauklumą. Keitė buvo beveik tobula ir 
tapo „tobulai tobula“. 

Ema bandė suvokti informaciją. 

„Vis dar galybė klausimų ir labai mažai atsakymų...“ 

— Kodėl, jūsų nuomone, ji tai padarė? - paklausė paaug- 
lys, čiupdamas nuo padėklo lėkštelę mangų. 

— Neįsivaizduoju: kad patiktų vyrui, kad įgautų daugiau 
pasitikėjimo savimi... 

Jis taip greitai prarijo vaisių gabalėlius, kad vos nepa- 
springo. Ema pasipiktino: 

— Bet ko tu bijai, po velnių? Kad iš tavęs atims maistą“ 
Valdykis, juk tau nebe šešeri! 

Jis užsigavęs gūžtelėjo pečiais. 

— Einu į tualetą, - pasakė ir nulipo nuo taburetės. 

- Reikėjo dar garsiau paskelbti, kad visas restoranas iš- 
girstų. Viliuosi, neparašysi žinutės į „Facebook“, kad ir draugai 
žinotų“ 

— Aš neturiu draugų, - atsakė jis ir nuėjo nunarinęs galvą. 

- Tuoj apsiverksiu, Kalimerai'. Mane rasi viešbučio bare. 
Turiu išgerti bent du ar tris kokteilius, kad pakaktų jėgų tave 
pakęsti. 

Ji pasirašė sąskaitą, paskui irgi atsistojo, įsidėjo kompiute- 
rį į krepšį ir pačiupo jaunuolio sportinę striukę. 


* 


„Keturių metų laikų“ baras priminė seną anglų klubą: di- 
delis židinys, raudonmedžio plokštės, aksomu aptrauktos so- 
fos, biblioteka, biliardo stalas ir blausus apšvietimas. Pagal Ka- 
lėdų tradicijas šalia baro stovėjo didelis dubuo egnogo“. Ema 
klestelėjo į Česterfildo fotelį ir užsisakė kaipiroskos. 

Nors iš pažiūros atrodė kitaip, ji nesijautė nepatenkinta 
netikėtu Romualdo pasirodymu. Programišius buvo tarsi atei- 
vis iš kitos planetos, guvus, kupinas idėjų. Jis galėjo jai labai 
padėti, jei tik pavyktų jo protą nukreipti tinkama linkme. 

Matydama jo ryžtą prisidėti prie tyrimo, ji įveikė savi- 
meilę ir nusprendė viską jam papasakoti: pradedant tuo, kaip 
susižavėjo Matjum apsikeisdama su juo elektroniniais laiškais, 
ir baigiant jos įsibrovimu šį rytą į Šapiro namus, nepamirštant 
paminėti kazino epizodo ir atskleistos Keitės neištikimybės. 
Ji nieko nenuslėpė, net savo „savižudybės“ ir lubose rasto pa- 
slėpto sportinio krepšio su ne mažiau kaip puse milijono do- 
lerių. 

Pasinaudojusi tuo, kad paauglio nėra, patikrino jo striu- 
kės kišenes. Tarp šokolado batonėlių aptiko ir keletą įdomes- 


* Kalimeras (Calimero) - italų ir japonų sukurtas animacinis personažas, viščiukas, vienintelis 
juodas tarp geltonų šeimos narių. (Vert. past.) 
** Gėrimo, pagaminto iš pieno, cukraus, kiaušinių, grietinėlės ir romo. (Aut. past.) 


nių dalykų. Visų pirma traukinio bilietą iš Niujorko į Skarsdei- 
lą ir atgal. Skarsdeilas buvo turtingas Manhatano priemiestis. 
Bilietas buvo pažymėtas vakardienos data. Į priekį 10 val. 
04 min., o atgal 13 val. 14 min., visai netrukus. Ant lipniojo 
lapelio rado Mišelės Berkovič, „Imperatoriaus“ generalinės di- 
rektorės, pavardę ir adresą. Ji gyveno Skarsdeile su savo vyru, 
Volstrito finansininku, ir dviem vaikais. Berkovič buvo išdidi 
ir dideliu širdingumu nepasižyminti vadovė, kuri buvo paskir- 
ta į „Imperatorių“ pasitraukus Žonatanui Lampererui. Tad ką 
gi Romualdas sekmadienį veikė pas Berkovič? Kitas stebinantis 
dalykas buvo lėktuvo bilietas į Paryžiaus Šarlio de Golio oro 
uostą. Nurodyta... šiandienos data. Ema užsimerkė ir ėmė mąs- 
tyti. Tai paaiškina, kaip paauglys taip greit atsidangino į Bosto- 
ną su visais savo daiktais. Lagaminai jau buvo sukrauti, nes jis 
rengėsi grįžti į Prancūziją, bet turėjo atšaukti kelionę, kai ji pa- 
skambino ir paprašė išjungti Šapiro signalizaciją. Ji nežinojo, 
kaip interpretuoti jo veiksmus ir paskubėjo visus dokumentus 
sudėti atgal į striukės kišenes. 

Sulaukusi kokteilio, vienu mauku išgėrė. Degtinės ir citri- 
nos mišinys maloniai nudegino stemplę. Ji ruošėsi užsisakyti dar 
vieną stiklą, kai pastebėjo pro baro duris įžengiantį Romualdą. 

Ji pamojo, bet jis nepastebėjo. Ėjo paskendęs savame pa- 
saulyje ir įbedęs akis į mobilųjį telefoną, baksnodamas pirštais 
jo mygtukus. 

„Kas per karta... Nuolat prilipę prie ekrano, su telefonais 
ir planšetėmis suaugę taip, tarsi šie būtų jų kūno dalis... Bet ar 
aš labai nuo jų skiriuosi?“ 

Romualdas užkliudė padavėją, kažką sumurmėjo atsipra- 
šydamas ir pagaliau pamatė Emą. 

- Galiu paragauti jūsų kokteilio? - paklausė jis, sėsdama- 
sis priešais ją. 

- Ne, tu esi vaikas, o vaikai alkoholio negeria. Užsisakyk 
limonado ar šilto pieno... 


- Vaikas? Pfff. Esu tikras, kad visi mus laiko pora. 

— Pasvajok... 

Jis vėl surimtėjo. 

- Gerai, aš pagalvojau. Mums trūksta patikimo šaltinio 
apie Keitės jaunystę. Būtent čia slypi paslapties raktas: negali 
suprasti žmonių nežinodamas, kokia buvo jų praeitis. Ši taisyk- 
lė neturi jokių išimčių, - iškilmingai pareiškė jis. 

- Kalbi kaip mano psichologė, - atsiduso Ema. - Bet va- 
ryk toliau, noriu išgirsti tavo samprotavimus. 

- Lažinuosi, kad jos romanas su Niku Fiču prasidėjo ne 
šiandien. Netgi esu įsitikinęs, kad būtent jis ją čia nufotografa- 
vo, - dėstė, rodydamas žavią nespalvotą nuotrauką, kurią buvo 
perkėlęs į savo išmanųjį telefoną. 

Tą, kurioje Keitė su vienaragio tatuiruote. 

- Gali būti, - sutiko Ema. 

- Turėtume pabandyti surasti buvusią Keitės draugę ir jos 
paklausinėti. 

- Kokią draugę? 

- Pagalvokite: kai gavote tris klausimus prieš išjungiant 
signalizaciją, reikėjo pasakyti ir geriausios draugės iš studen- 
tavimo laikų vardą. 

- Iš tiesų, - pasakė ji ir, atsiraitojusi rankovę, perskaitė 
atsakymus, kuriuos anksčiau buvo susirašiusi ant dilbio. 

- Graži jūsų užrašų knygelė, ir aš tokią turėjau, kai buvau 
aštuonerių... 

- Užsičiaupk, lapine, - sudraudė Ema. - Merginos var- 
das - Džoisė Vilkinson. Bet galime užtrukti valandų valandas, 
kol ją surasime. Be to, tikriausiai ši moteris jau ištekėjusi ir... 

— Sugaišime tik tris minutes, - pertraukė ją Romualdas. 

Jis prisijungė prie Berklio tinklalapio, bet prieiga prie ab- 
solventų duomenų buvo saugoma. 

— Negali jos nulaužti? 

— Neužtenka vien spragtelti pirštais, bet aš pasinaudosiu 
klasikiniu būdu. 

Paauglys paprasčiausiai į paieškos laukelį įvedė „Džoisė 
Vilkinson + MD“ ir beveik akimirksniu gavo reikiamą infor- 
maciją. 

- Yra viena Džoisė Vilkinson, neurologijos profesorė, tu- 
rinti daktaro laipsnį, kurį įgijo Stanfordo universitete. Mokėsi 
Berklio medicinos mokykloje 1993-1998 metais. 

— Tai ji, be jokios abejonės! 

— Ji yra Alcheimerio ligos specialistė, - pridūrė jis, per- 
mesdamas akimis informaciją lape. - O dabar - vyšnaitė ant 
torto: ji dirba Smegenų ir atminties institute, Masačusetso 
technologijų universitetui priklausančioje įstaigoje, kurios 
specializacija - smegenų ligos. 

Ema iš jaudulio prikando lūpą. Atrodė per daug gražu, 
kad būtų tikra: Masačusetso technologijų universitetas turėjo 
savo filialą Keimbridže, vos už kelių dešimčių kilometrų nuo 
Bostono... 

- Džoisė mokėsi tame pačiame fakultete su Keite, buvo 
geriausia jos draugė, galbūt net gyveno tame pačiame kamba- 
ryje. Turite vykti jos paklausinėti. 

— Mielai tai padaryčiau, bet kodėl ji turėtų atsakinėti į 
mano klausimus? Neturiu jokių priemonių, kurios priverstų ją 
tai daryti. 

- Reikia ją pagąsdinti. Žmonės viską iškloja policinin- 
kams. 

- Jei kartais nepastebėjai, aš esu vyno ekspertė, o ne farė. 

— Tai tik smulkmena. Galiu jums padaryti patį tikriausią 
policininko pažymėjimą. 

Ema papurtė galvą. 

- Šiandien gruodžio 23-ioji. Džoisė tikriausiai atostogauja. 


* Medicinos daktaras. (Aut. past.) 

— Yra tik vienas būdas sužinoti, - nusprendė paauglys. 

Jis prisijungė prie Smegenų instituto svetainės ir surinko 
savo mobiliajame fiksuoto telefono ryšio numerį. 

- Dabar jūsų eilė, - pasakė jis ir padavė aparatą Emai. 

- Smegenų ir atminties institutas, kuo galėčiau padėti? - 
pasiteiravo operatorė. 

Ema nutaisė rimtą balsą. 

- Laba diena, gal galėtumėte sujungti su daktare Vilkinson? 

- Kieno vardu? 

- Hm... jos motinos, - atsakė ji netikėtai užklupta. 

- Palaukite, tuoj sujungsiu. 

Ema tuojau pat padėjo ragelį. 

- Bent jau žinome, kad ji yra darbe, - pasakė ji ir pakėlė 
ranką, ketindama apmokėti sąskaitą. 

Paskui Romualdo paprašė: 

— Ar tu rimtai kalbėjai apie policininko pažymėjimą? 

Jis linktelėjo. 

- Verslo centre yra itin geros kokybės spalvotų spausdin- 
tuvų. Lauksiu ten jūsų po penkių minučių. 

Jam dingus, ji patikrino pranešimus. Vis dar jokio atsa- 
kymo iš Matjaus į jos šįryt išsiųstą laišką. Keista. Laukdama 
sąskaitos, ji galvojo apie visus tuos įvykius, kurie pastarosiomis 
dienomis sujaukė įprastą jos gyvenimą. 

„Kaip aš galėjau leistis įtraukiama į šį verpetą?“ 

Ji pasirašė padavėjo atneštą sąskaitą ir patraukė pas Ro- 
mualdą. 


* 


Erdvioje Verslo centro, įsikūrusio šalia registratūros, zo- 
noje stovėjo foteliai ir buvo įrengtos atskiros kabinos su kom- 
piuteriais, spausdintuvais ir fakso aparatais. Vienoje kabinų 
Ema rado bedirbantį Romualdą. 

— Nusišypsokit! - paprašė jis ir nukreipė į ją telefono foto- 
aparato objektyvą. - Man reikia jūsų portreto. Pageidautumėte 
FTB ar BPD pažymėjimo? 

— BPD, įtikimiau atrodys. 

- Taip pat reikia pasukti galvą, kaip pakeisti jūsų aprangą. 
Dabar jūs nelabai panaši į farę. 

- Ir į ką gi aš panaši su šiais drabužiais? 

Ji prisėdo greta jo ir, stebėdama, kaip jis dirba, pasidalino 
savo dvejonėmis: 

- Gali būti, kadmes einame visiškai klaidingu keliu. Gal- 
būt Keitė visiškai neturi ko slėpti. 

- Juokaujate? Žmogus, lubose laikantis pusę milijono do- 
lerių, tikrai kažką slepia. Reikėtų sužinoti, kur ji gavo tuos pi- 
nigus ir, svarbiausia, ką ji su jais ketina daryti. 

— Ką siūlai? 

— Turiu šiokią tokią idėją, bet man reikėtų įrangos... 

Ji nusprendė pasitikėti programišiumi ir padavė jam savo 
kreditinę kortelę. 

— Gerai, nusipirk, ką nori. Gali išsiimti grynųjų. 

Paskui dar kartą atitraukė savo palaidinės rankovę ir per- 
skaitė, kas parašyta ant dilbio. 

— Ak, tiesa, norėčiau, kad kai kuo pasidomėtum. Keitė 
turėjo tinklaraštį, pavadinimu „Bostonietės vargai . Svetainėje 
pateikiamas gerų restoranų ir parduotuvių adresų sąrašas. Už- 
mesk į jį akį. Jo stilius ir pristatymas man pasirodė keistokas... 

— Gerai, pažiūrėsiu, - pažadėjo vaikinas ir pasižymėjo 
adresą. 

Paskui ant storo kartono išspausdino padirbtą policinin- 
ko pažymėjimą ir jį atsargiai iškirpo. 

- Imkite, leitenante, - pasakė išdidžiai ir padavė Emai 
brangųjį „visraktį“. 


* Bostono policijos departamento. (Aut. past.) 


Ji linktelėjo, įvertinusi paauglio darbo kokybę, ir įsidėjo 
kortelę į piniginę. 

- Palaikom ryšį, gerai? Nemėgink krėsti kvailysčių ir pas- 
kambink, jei kils problemų. 

- Capito', - atsakė jis, pamerkdamas akį ir pamodamas 
telefonu. 


* 


Boilstono gatvėje vis dar vienodai krentantis sniegas sulė- 
tino eismą. Tačiau Bostono gyventojai nė negalvojo pasiduoti 
gamtos šėlsmui. Sargai, apsiginklavę kastuvais, valė takelius į 
pastatus, o savivaldybės darbuotojai ant kelių barstė druską ir 
reguliavo eismą. 

Netoli „Keturių metų laikų“ buvo prekybos centras. Ema 
skubiai jame apsipirko: džinsai, auliniai batai, kašmyro golfas, 
odinis švarkas. 

Matavimosi kabinoje žvelgė į savo pasikeitusį atvaizdą, 
svarstydama, ar dabar atrodo įtikimiau. 

- Leitenantė Ema Lovenstain, Bostono policija! - pasakė 
ji ir parodė kortelę veidrodžiui. 


* Supratau. (It.) 

I7 
Vaikinas už ekranų 


Mūsų laisvė kovoja, kad kiti nežinotų apie 
mūsų egzistavimą. 


Aleksandras SoLŽENICYNAS 


Bostonas, 2010 m. 
19 val. 15 min. 


Romualdo akinius aplipdė snaigės. 

Paauglys nusiėmė rėmelius ir nuvalė stiklus megztinio 
rankove. Vėl pabalnojęs nosį suprato, kad vaizdas nė kiek ne 
ryškesnis. Su akiniais ar be jų, pasaulis jam atrodė vienodai 
neryškus, miglotas ir painus. 

„Mano gyvenimo istorija...“ 

Šįsyk jis nusprendė elgtis pagal taisykles. Važiuodamas iš 
oro uosto buvo pastebėjęs garsios kompiuterių įmonės pasta- 
tą - didelį skaidrų kubą Boilstono gatvėje. Ten dabar ir tikėjosi 
atsidurti. Šaligatvis buvo virtęs čiuožykla. Jis kelis kartus pa- 
slydo ir krisdamas pirmiausia nusitvėrė už gatvės žibinto, pas- 
kui - už kelio ženklo. Galiausiai pavyko nusigauti iki didžiulio 
stiklinio trijų aukštų pastato durų. Buvo likusios vos dvi dienos 
iki Kalėdų, todėl parduotuvė dirbo iki vidurnakčio. Ji atrodė 
it skruzdėlynas. Skubanti ir susigrūdusi minia vos nepriver- 
tė programišiaus atsisakyti savo sumanymo. Kaip ir kiekvieną 
kartą, vos atsidūręs tokioje grūstyje pajusdavo ūmią nerimo 
bangą. Širdis krūtinėje daužėsi, o žliaugiantis prakaitas atėmė 


visas jėgas. Pajutęs, kad ima svaigti galva, pasistengė kuo grei- 
čiau ištrūkti iš žmonių jūros ir užlipo organinio stiklo laiptais, 
kurie jungė visus tris aukštus. 

Pasiekęs viršų šiek tiek lengviau atsikvėpė ir pagaliau 
suvaldė užplūdusį nerimą. Kelias minutes palaukė eilėje, kol 
pardavėjas jį aptarnaus. Kai šis į jį kreipėsi, paaugliui pavyko 
savo prašymą išdėstyti įtikinamai: jis ne tik žinojo, ko nori, bet 
taip pat turėjo beveik neribotą kreditą. Todėl išsirinko galin- 
giausią kompiuterį, įsigijo kelis ekranus, daugybę papildomų 
išorinių priedų, laidų ir ilgiklių. Viską, apie ką seniai svajojo. 
Patikrinę mokėjimo kortelės galiojimą, parduotuvės darbuoto- 
jai sutiko - atsižvelgdami į užsakymo sumą ir tai, kad viešbutis 
netoli, - pristatyti visus pirkinius po valandos. 

Didžiuodamasis, kad sėkmingai įvykdė pirmąją misijos 
dalį, Romualdas pėsčiomis parėjo į „Keturis metų laikus“. Grį- 
žęs nusprendė save pamaloninti, todėl paskambino kambarių 
aptarnavimo tarnybai ir užsisakė mėsainį „Rossini“ su trumais, 
torto „Juodasis miškas“ ir dietinės kokakolos. 

Kai tik gavo aparatūrą, prijungė savo ausinuką, sudarė 
dainų sąrašą („Led Zep, „Blue Oyster Cult“, „Weezer“) ir visą 
vakarą praleido konfigūruodamas įrangą. 

Čia, šiltame kambaryje, kur nebuvo girdėti mašinų gaus- 
mo, jis jautėsi savame pasaulyje. Jam patiko kompiuteriai, įtai- 
sai, jis mėgo gerai pavalgyti ar ilgam pabėgti nuo pasaulio į 
mokslinės fantastikos ar fantasy knygas. Žinoma, jis dažnai 
jautėsi vienišas. Nepaprastai vienišas. Liūdesys staiga užlie- 
davo tartum iš toli atsiritusi banga, čiupdavo jį už gerklės ir 
smaugdavo, kol prasiverždavo ašaros. 

Jis visur jautėsi blogai, tarsi visada būtų ne savo vietoje, 
nesugebėdavo atsipalaiduoti. Tėvai ir jį stebėjusi psichologė 
dažnai ragindavo „daugiau bendrauti su žmonėmis“, „užsiim- 
to sportu“, „susirasti draugų ar draugių“. Kartais, norėdamas 
suteikti jiems džiaugsmo, įdėdavo šiek tiek pastangų, bet jos 

visuomet būdavo bevaisės. Jis visiškai nepasitikėjo žmonėmis, 
jų žvilgsniais, sprendimais, veiksmais, kuriais galėjo jį paveikti. 
Nuolat laukdavo smūgių ir saugodavosi jų sulindęs į kiautą, 
kurį buvo susikūręs dar vaikystėje. 

Pagaliau jis baigė diegti įrangą kartu išgerdamas ir pasku- 
tinius kokakolos gurkšnius. Dabartinė situacija jį ir jaudino, 
ir trikdė. Ką jis veikia čia, Bostone, šeši tūkstančiai kilometrų 
nuo namų, prabangiame viešbutyje su mažai pažįstama mote- 
rimi, kuri tvirtina gaunanti laiškus iš ateities? 

Jis paprasčiausiai vadovavosi nuojauta. Ema jam atrodė 
lyg vyresnioji sesuo, galbūt taip pat atitrūkusi nuo realybės ir 
tokia pat vieniša, kaip ir jis. Spėjo, kad, nepaisant įžeidinėjimų, 
ji turi gerą širdį. Numanė, kad ji yra ant lūžio ribos, ir pirmą 
kartą savo gyvenime suvokė, kad gali būti kam nors naudin- 
gas. Nors jis vienintelis tai žinojo, jautė savyje glūdančią jėgą ir 
protą, kuriam tereikėjo progos pasireikšti. 

Dabar jo pirštai bėgiojo klaviatūra lyg priešo tvirtovę 
puolantys pėstininkai. 

Niujorke jis matė, kaip jo draugas Džerodas slapta pateko 
į „Domain Awareness System“, viso miesto stebėjimo sistemos, 
realiu laiku eksploatuojančios Manhatano kameras, pirmąjį 
lygį. Jis įsiminė kelias manipuliacijas. Jų pakako tikslui pasiek- 
ti: patekti į Masačusetso bendrąją ligoninės kompiuterinę sis- 
temą. 

Kova truko ilgai, bet užsispyrimas padėjo perimti intrane- 
to ir visų ligoninės centro stebėjimo kamerų kontrolę. Jis laužė- 
si toliau, kol jam pavyko prieiti prie pacientų medicininių duo- 
menų ir visų personalo narių profesinių įrašų bei darbo grafikų. 

Jis mašinaliai patikrino informaciją apie Keitę. Chirurgė 
baigė savo pamainą ir į darbą grįš tik rytoj aštuntą valandą: 
rytą praleis pagrindiniame Širdies centro pastate, po pietų ir 
vakare dirbs vaikų ligoninėje Jamaika Pleine - pietvakariniame 
Bostono priemiestyje. 

Romualdas stengėsi prisiminti, ką jam pasakojo Ema: 
miltus pristatantis furgonas į Keitę tikriausiai atsitrenkė, kai ši 
važiavo iš vaikų ligoninės stovėjimo aikštelės. Laikantis to pa- 
ties „operacinio režimo, jam tereikėjo vos ketvirčio valandos 
per anteną įsilaužti į pastato kompiuterių sistemą. Jis beveik 
valandą praleido klaidžiodamas nuo vienos kameros prie kitos, 
kol „užvaldė“ visas vietas, paskui prisiminė, kad Ema prašė pa- 
tikrinti Keitės tinklaraštį. 

Todėl prisijungė prie „Bostonietės vargų“. Tai buvo mė- 
gėjiškas dienoraštis, tarsi koks chirurgės rekomenduojamų 
gerų adresų katalogas. Dažniausiai minimi restoranai, kavinės 
ar parduotuvės, kiekvieną straipsnį iliustruoja viena ar kelios 
nuotraukos. Romualdas visą pusvalandį peržiūrinėjo aprašus 
pagal jų paskelbimo eiliškumą. Skaitant užkliuvo tekstų stiliaus 
skirtumai. Kai kurie buvo parašyti labai gražiai, kiti sukurpti 
gerokai laisvesniu stiliumi, su daugybe rašybos klaidų. Buvo 
sunku patikėti, kad juos parašė tas pats žmogus. Kita vertus, 
kaip Keitė, visa atsidavusi darbui, rasdavo laiko aplankyti šitiek 
vietų? 

Labiau pasigilinęs jaunuolis pastebėjo, kad tekstai svetai- 
nėje iš tiesų nukopijuoti iš kitų tinklaraščių. Keitė, akivaizdu, 
tenkinosi naudodama kitų autorių straipsnius. 

„Bet kokiu tikslu?“ 

Šį kartą atsakymo jis neturėjo. Paskyrė dar kelias minutes 
dienoraščio komentarams perskaityti. Jų nebuvo daug, nors 
po kiekvienu straipsniu trumpą komentarą palikdavo kažkoks 
„Jonas21“, dažnas svetainės lankytojas: „įdomu, norėtume 
daugiau apie tai sužinoti“, „mes jau žinome šią vietą“, „resto- 
ranas nevertas dėmesio, „mes jame apsilankėme, dėkui už pa- 
tarimus!“ 

Romualdas nusižiovavo. Viskas jam atrodė labai miglota. 
Dėl visa ko nusiuntė nuorodą į tinklaraštį Džerodui, savo drau- 
gui, gerai išmanančiam kompiuterius, ir parašė kelis žodžius, 

prašydamas patikrinti, ar svetainėje nemato nieko keisto. Pri- 
dūrė, kad tai skubu, ir pažadėjo už darbą tūkstantį dolerių. 


Buvo po pirmos valandos ryto, kai jis užmigo priešais 
ekranus. 


18 
Leitenantė Lovenstain 


A woman is like a teabag, you never know 
how strong she is until she gets into hot 
water. 


Eleanor RoosEvELT 
Bostonas, 2010 m. 


Stiklinis tamsoje šviečiančios dvigubos spiralės formos 
Smegenų ir atminties instituto pastatas priminė milžinišką 
DNR molekulę. 

Stiklinės pastato durys atsivėrė su stipriu gūsiu. Ema 
užtikrintai priėjo prie registratūros. 

- Leitenantė Lovenstain, Bostono policija, - prisistatė, ro- 
dydama kortelę. 

— Kuo galėčiau padėti, leitenante? 

Ema pasakė norinti pasikalbėti su Džoise Vilkinson. 

— Pranešiu profesorei, - atsakė registratorė ir pakėlė tele- 
fono ragelį. - Prašom truputį palaukti. 

Šiek tiek įsitempusi, Ema atsisegė striukės užtrauktuką ir 
paėjėjo vestibiuliu, kurio opalo ir pieno spalvos sienos vertė 
jaustis tarytum erdvėlaivyje. Apšviestuose skyduose ant kiek- 
vienos sienos buvo pristatoma nesena instituto, skirto paslap- 
tingiausiam ir žaviausiam organui, istorija. 


* Moteris yra tarsi arbatos pakelis: tik palaikęs karštame vandenyje, sužinosi, kokia ji stipri. 
(Angl.) 

„Žmogaus smegenys...“ 

Neurologijos mokslo įstaigos tikslas buvo aiškus: suburti 
geriausius pasaulio mokslininkus ir padaryti pažangą tiriant 
nervų sistemos ligas (Alcheimerio liga, šizofrenija, Parkinsono 
liga...). 

- Leitenante, malonėkite eiti su manimi. 

Ema nusekė paskui registratorę. 

Tyliai dirbantis įstiklintas kapsulės formos liftas pakėlė 
jas į viršutinį dangoraižio aukštą. Stiklinio koridoriaus gale 
buvo visiškai permatoma erdvė: Džoisės Vilkinson darbo vieta. 

Emai įžengus pro kabineto duris, mokslininkė pakėlė akis 
nuo nešiojamojo kompiuterio. 

- Užeikite, leitenante. Prašom sėstis, - pasakė ji, rodyda- 
ma ranka į kėdę priešais save. 

Kaip buvo galima spėti iš nuotraukų, Džoisė Vilkinson 
buvo kilusi iš indėnų. Jos tamsi oda ir trumpai kirpti juodi 
plaukai sudarė ryškų kontrastą šviesioms ir besišypsančioms 
akims, kurios spindėjo už dailių akinių skaidriu rėmeliu. 

Ema nė nemirktelėjusi parodė jai savo pažymėjimą. 

- Dėkoju, kad skyrėte man kelias minutes savo laiko, pro- 
fesore. 

Džoisė linktelėjo. Po neužsegtu chalatu ji vilkėjo papras- 
čiausias chaki spalvos kelnes bei storą megztinį ir buvo šiek 
tiek panaši į nutrūktgalvį berniūkštį. Dėmesį traukė simpatiš- 
kas stačiakampis jaunatviškas veidas. 

Prieš atsisėsdama Ema pasidairė po kabinetą. Sienos buvo 
nukabinėtos plokščiais ekranais, vaizduojančiais dešimtis 
žmogaus smegenų skersinių pjūvių. 

- Primena Andžio Vorholo paveikslus, - pažymėjo ji, tu- 
rėdama galvoje smegenų aktyvumą žyminčias ryškias spalvas, 
dėl kurių tie vaizdai atrodė „gyvi“, bemaž linksmi. 

Džoisė paaiškino: 

- Tai Pietų Amerikoje atliktas medicininis tyrimas, ku- 
riame dalyvavo keli tūkstančiai žmonių, turinčių šeimos narių, 
paveldėjusių polinkį susirgti Alcheimerio liga. 

- Ir kokios išvados? 

- Tyrimas atskleidė, kad ankstyvieji ligos požymiai pasi- 
reiškia anksčiau nei prieš dvidešimt metų iki pasirodant pir- 
miesiems simptomams. 

Ema priėjo prie pat vieno kadro. Ji galvojo apie savo tėvą, 
gulintį vienoje Naujojo Hampšyro ligoninių - jam buvo pas- 
kutinė ligos stadija. Tarsi girdėdama jos mintis, Džoisė atvėrė 
širdį: 

— Mano įtėviui ši liga pasireiškė itin anksti. Tai sugadino 
mano vaikystę, bet taip pat nulėmė pašaukimą. 

„Farė“ tęsė pokalbį: 

- Smegenys... Viskas vyksta ten, ar ne? - pasakė ji, rody- 
dama į savo galvą. - Elektriniai signalai, neuronų jungtys... 

— Taip, - atsakė Džoisė ir nusišypsojo. - Smegenys valdo 
mūsų sprendimus, daro įtaką mūsų elgesiui bei suvokimui. Jos 
lemia, kaip suprantame mus supančią aplinką, save pačius, ir 
netgi tai, kaip mes įsimylime! 

Jos balsas buvo šiltas, šiek tiek prikimęs. Tiesiog užbu- 
riantis. Gydytoja palingavo galvą supdamasi savo krėsle. 

— Tai labai įdomi tema, bet pas mane atėjote ne to aptarti, 
tiesa, leitenante? 

- Iš tiesų. Esu čia, nes Bostono policijos departamentas 
šiuo metu atlieka tyrimą, kuriame minima ir Keitės Šapiro pa- 
vardė. 

Džoisė, atrodo, labai nustebo. 

- Keitė? Kuo ją kaltinate? 

- Tikriausiai nieko rimto, - patikino Ema. - Mūsų tyrime 
Keitė - ne pagrindinis asmuo. Kol kas negaliu nieko atskleisti, 
tačiau būčiau dėkinga už bendradarbiavimą. 

— Kuo galėčiau padėti? 

- Atsakyti į kelis klausimus. Kada pirmą kartą sutikote 
Keitę? 

- Na, tai buvo... 1993-iaisiais, - patvirtino ji, paskaičiavu- 
si pirštais. - Abi buvome BMP naujokės. 

—- BMP? 

- Bendroji medicinos programa Berklio universitete. Tai 
penkerių metų medicinos kursas su viena griežčiausių atrankų 
šalyje. Treji metai magistro studijų universitete ir dveji metai 
praktinių mokymų įvairiose Kalifornijos ligoninėse. 

— Universitete buvote jos geriausia draugė, tiesa? 

Džoisė tylėdama primerkė akis, leisdama prisiminimams 
pamažu išnirti iš praeities. 

— Taip, tikrai. Trejus metus Berklyje gyvenome viename 
kambaryje, paskui dvejiems metams išsinuomojome nedidelį 
butą San Fransiske. Vėliau persikėlėme į Baltimorę, kur pradė- 
jome rezidentūrą. 

— Kokia tuo metu buvo Keitė? 

Neurologė gūžtelėjo pečiais. 

- Manau, kaip ir šiandien: graži, ambicinga, protinga, pa- 
sižyminti geležine valia... Tikrai labai gabi. Niekada nemačiau, 
kad kas nors taip greitai ir taip ilgai dirbtų. Pamenu, ji labai 
mažai miegodavo ir turėjo neįtikėtiną gebėjimą susikoncen- 
truoti. Be abejo, ji buvo geriausia mūsų laidos studentė. 

- Iš kur ji atvyko? 

- Iš nedidelio katalikiško Meino valstijos licėjaus, nepa- 
menu jo pavadinimo. Iki Keitės nė vienas žmogus iš šios įstai- 
gos nebuvo patekęs į BMP, Atsimenu, kad jos stojamojo egza- 
mino balai buvo patys aukščiausi iš visų kada nors jį laikiusių. 
Ir dedu galvą, kad iki šiandien niekas jos neaplenkė. 

- Kaip judvi susidraugavote? 

Džoisė skėstelėjo rankomis. 

- Manau, mus suartino mūsų tėvų ligos. Keitė prarado 
savo motiną dėl išsėtinės sklerozės padarinių. Abi buvome ap- 
sisprendusios skirti savo gyvenimą kovai su degeneracinėmis 
nervų ligomis. 

Ema susiraukė. 

- Jūs taip ir padarėte, bet Keitė - ne. Ji tapo širdies chi- 
rurge. 

- Taip, ji staiga pakeitė savo pasirinkimą 1999-aisiais, 
įpusėjus mūsų antriesiems metams Baltimorėje. 

- Norite pasakyti, ji nutraukė rezidentūrą neurologijos 
srityje ir persiorientavo į chirurgiją? 

— Tikrai taip: kadangi buvo labai gera studentė, Džono 
Hopkinso ligoninė sutiko ją perkelti mokslams jau įsibėgėjus 
ir įtraukti į chirurgijos rezidentūrą. 

— Kas lėmė tokį jos sprendimą? 

— Dar ir šiandien negalėčiau pasakyti. Nuo tos dienos 
mūsų keliai išsiskyrė, mudvi jau beveik nebendravome. 

Ema buvo atkakli. 

- Jei gerai pagalvotumėte, ar tikrai nenutuokiate, kas ga- 
lėjo lemti tokį jos sprendimą? 

— Nuo to laiko praėjo daugiau nei dešimt metų. Tuo metu 
mums tebuvo dvidešimt ketveri. Be to, medicinos studentai ne 
taip jau retai besimokydami keičia pakraipą. 

- Vis dėlto kalbama apie įsipareigojimą visam gyvenimui. 
Sakėte, kad Keitė buvo pasiryžusi siekti neurologės karjeros. 

- Taip, - pripažino Džoisė. - Tais metais jos gyvenime 
tikrai įvyko kažkas svarbaus, bet negalėčiau jums pasakyti kas. 

Ema, pačiupusi nuo stalo rašiklį, ant dilbio užsirašė datą 
„1999“ ir klausimą: „Kas įvyko Keitės gyvenime?“ 

— Gal reikia popieriaus, leitenante? 

Ema atsisakė pasiūlymo ir tęsė „tardymą : 


* Merilando universitetinė ligoninė. (Aut. past.) 

- Ar tuo metu Keitė susitikinėjo su vaikinais? 

- Jos grožis traukė tarsi magnetas, todėl apie ją sukiojosi 
daug vyrų. Banalu, bet visi vaikinai į ją varvino seilę ir svajojo 
įsiversti į lovą. 

- Jūs neatsakėte į mano klausimą, - nepasidavė Ema. - Su 
kuo ji susitikinėjo? 

Sutrikusi Džoisė, akivaizdu, bandė apsaugoti privatų se- 
nos draugės gyvenimą. 

- Tai susiję su jos asmeniniu gyvenimu, taip“ 

Siekdama ją paskatinti, Ema sukonkretino klausimą: 

- Arji susitikinėjo su Niku Fiču? 

Džoisė su palengvėjimu atsiduso. Laiminga, kad neišdavė 
Keitės paslapties, ji leido sau atskleisti daugiau: 

- Tai tiesa, Nikas buvo didžioji Keitės meilė. 

— Kadajie susidraugavo? - paklausė Ema, pasinaudodama 
atvirumo akimirka. 

- Kai jai buvo devyniolika. Mums besimokant antrus me- 
tus Berklyje, Fičas atvyko į universitetą skaityti paskaitos. Kei- 
tė jau buvo anksčiau jį sutikusi. Todėl po seminaro priėjo prie 
jo pasikalbėti ir nuo tada jie ėmė dažniau matytis. Jų meilės is- 
torija prasidėjo 1994 metais. Tada Fičas jau buvo tapęs legenda. 
Tada jam buvo dvidešimt penkeri ar dvidešimt šešeri ir vaizdo 
žaidimų industrijoje jis daug uždirbo. Tuo metu laisvosios pro- 
graminės įrangos pasaulyje apie „Unicorn“ jau kalbėjo visi. 

- Kas žinojo apie jų santykius? 

- Labai mažai kas. Tikriausiai niekas, išskyrus Niko moti- 
ną ir mane. Fičas visada rūpestingai slėpė savo asmeninį gyve- 
nimą. Buvo tikras paranoikas. Nerasite nė vienos nuotraukos 
ar įrašo, kur jie matyti drauge. Nikas tuo labai rūpinosi. 

- Iš kur ta paranoja? 

- Neįsivaizduoju. Šiaip ar taip, tai buvo giliai įsišakniję. 

Ema padarė trumpą pauzę. Tokia paranoja visiškai nesi- 
derina su vaizdo įrašu, kurį ji dar šį rytą nufilmavo mobiliuoju 

telefonu. Kodėl Keitė ir Nikas susitiko bare, kur juos bet kas 
galėjo pamatyti? 

- Kiek laiko truko jų draugystė? 

- Kelerius metus, bet santykiai buvo su pertrūkiais. „Sek 
paskui mane, aš nuo tavęs bėgsiu; bėk nuo manęs, aš paskui 
tave seksiu.“ Suprantate, ką noriu pasakyti? 

— Puikiai, deja, - sušnabždėjo Ema. 

Džoisė nusišypsojo prieš tęsdama pasakojimą: 

- Iš to, ką Keitė man atskleidė, manau, kad ji smarkiai pri- 
sikentėjo dėl Niko nepastovumo. Ji kaltino jį dėl nenoro įsipa- 
reigoti. Vieną dieną jis galėjo būti be galo įsimylėjęs, o kitą - vėl 
atitoldavo. Jie kelis kartus buvo išsiskyrę, bet galiausiai visada 
vėl grįždavo vienas pas kitą. Ji buvo nuo jo priklausoma ir dėl 
jo būtų padariusi bet ką, įskaitant ir tą kvailą plastinę operaciją. 

Ema pajuto dilgčiojimą pilve. Ji buvo teisi... 

— Kelintais metais tai įvyko? 

Džoisė vėl paskaičiavo pirštais. 

- 1998-ųjų vasarą, baigiantis pirmiesiems mūsų reziden- 
tūros metams, vadinasi, likus keliems mėnesiams iki to laiko, 
kai Keitė pakeitė specialybę. 

— Ar, jūsų manymu, ji pasidarė operaciją norėdama pa- 
tikti Fičui? 

- Taip, man atrodo, kad tai akivaizdu. Tuo metu Keitė ne- 
suprato, kodėl Nikas ją atstumia. Ji prarado pasitikėjimą savi- 
mi. Ta operacija buvo nevilties gestas. 

Ema pakeitė temą. 

- Kiek laiko Keitė ir Nikas susitikinėjo? 

Keitė papurtė galvą. 

— Aš ničnieko apie tai nežinau. Kaip jau minėjau, Keitei 
pakeitus specializaciją mūsų ryšys nutrūko. Retkarčiais pasi- 
keisdavome elektroniniais laiškais, bet nebebuvome atviros. Iš 
Baltimorės ji grįžo į San Fransiską ir baigė rezidentūrą, paskui 
dirbo širdies chirurge Niujorke. Prieš penkerius metus perėjo į 

Bostono širdies transplantacijos kliniką ir, be viso šito, dar su- 
gebėjo gauti Masačusetso bendrosios ligoninės vadovės postą. 

Ema pasinaudojo proga. 

— Vadinasi, abi atsidūrėte viename mieste tuo pačiu metu? 

- Maždaug. Aš atvykau į Smegenų institutą prieš pusket- 
virtų metų. 

- Įsivaizduoju, kad atvykusi čia bandėte susitikti su drauge... 

Džoisė, pasijutusi šiek tiek nepatogiai, prieš atsakydama 
kelias sekundes patylėjo. 

- Taip, aš su ja susisiekiau, ir mudvi išgėrėme po taurę 
vienoje Bak Bėjaus kavinių. Tai buvo praėjus keliems mėne- 
siams po jos gimdymo. Ji sakė esanti nepaprastai laiminga, la- 
bai patenkinta šeimos gyvenimu ir be galo mylinti savo vyrą, 
Harvardo filosofijos profesorių. 

— Jūs ja patikėjote? 

- Neturėjau jokių priežasčių netikėti. 

— Kalbėjote apie Niką? 

— Ne, tam buvo netinkamas laikas. Ji buvo ką tik susituo- 
kusi ir susilaukusi vaikelio. Nenorėjau klibinti praeities. 

- Ar paskui dar buvote susitikusios? 

— Aš jai siūliau, bet ji nebeatsakė į mano elektroninius 
laiškus ir telefono skambučius. Po kurio laiko nuleidau rankas. 

Džoisė atsiduso, ir kabinete įsiviešpatavo tyla. Ema pa- 
suko galvą į langą. Prisimerkusi įžiūrėjo upę, juodą ir niūrią, 
tekančią į tolį. 

- Puiku. Dėkoju už bendradarbiavimą, - pasakė ji ir pa- 
kilo. 

Džoisė taip pat atsistojo. 

- Palydėsiu jus, leitenante. 

Ema nusekė paskui mokslininkę į koridorių, paskui - prie 
lifto. 

- Ar tikrai negalite pasakyti, kuo Keitė kaltinama? - paklau- 
sė Džoisė, spausdama mygtuką, kad nusileistų į pirmą aukštą. 

- Labai apgailestauju, bet dar per anksti. Taip pat prašau 
jūsų niekam nepasakoti apie mūsų pokalbį. 

— Kaip norite. Nuoširdžiai viliuosi, kad nieko rimto, bet 
kad ir ką Keitė būtų padariusi, turite suprasti vieną dalyką: jei 
ji ko nors imasi, daro tai gerai viską apmąsčiusi ir ryžtingai. Ir 
eina iki galo. Ji turi tik vieną trūkumą, vieną silpnąją vietą. 

— Meilę? 

— Be jokios abejonės. Keitė pati sakydavo, kad įsimylėjusi 
ji pajunta, kaip prabunda jos rusiška siela ir kaip ji gali per- 
žengti bet kokias ribas. Patikėkite, ji kalbėdavo rimtai. 

Kai jos nusileido į instituto vestibiulį, Džoisė padavė savo 
vizitinę kortelę. 

- Jei prireiks dar kokios informacijos, nedvejokite, leite- 
nante. 

- Dėkoju. Paskutinis klausimas: ar Keitė būtų galėjusi ką 
nors padaryti, kad atkeršytų Nikui? 

Džoisė bejėgiškai skėstelėjo rankomis. Abi moterys dar 
gerą pusvalandį kalbėjosi balzganoje Smegenų instituto šviesoje. 

Galiausiai Ema išėjo į tamsą. Buvo vėlus metas. Nebesni- 
go, tačiau universiteto miestelį stingdė poliarinis šaltis. 

Akiratyje nesimatė nė vieno taksi. Ji paėjėjo iki Kendalo / 
MTU stotelės ir metro grįžo į Bostoną. 

Pravėrusi viešbučio kambario duris, rado Romualdą, be- 
miegantį priešais galybę ekranų, galvą pasidėjusį ant sukry- 
žiuotų rankų. 

Suintriguota nužvelgė į kompiuterinę įrangą išpūtusi akis. 
Paauglys kambarį buvo pavertęs įspūdinga stebėjimo būstine. 

Ji tyliai išsliūkino ir grįžo į viešbučio barą. 

Tokį vėlyvą metą jame buvo vos keli klientai. Ji užsisakė 
kaipiroskos kokteilį ir gurkšnojo jį, apmąstydama tai, ką išgir- 
do iš Džoisės prieš joms išsiskiriant. 


Apie pirmąjį Keitės ir Niko susitikimą. 

I9 
„Peru nemirtingoji“ 


Meilės žodžiai yra tartum medžiotojo 
paleistos strėlės. Elnias, į kurį jos pataikė, 
toliau bėga, ir niekas iš pradžių nežino, kad 
sužalojimas yra mirtinas. 


Maurice MAGRE 


Prieš devyniolika metų 
1991 m. vasaris 
Keitei šešiolika metų, Nikui - dvidešimt treji 


Degalinės restoranas netoli Sent Helenso Oregono vals- 
tijoje. 

Sninga. Salė beveik tuščia. Vienintelis klientas baigia 
valgyti „Benedikto kiaušinius“, žaisdamas partiją elektroninė- 
je lentoje. Už baro jaunutė padavėja klausosi grotuve besisu- 
kančio albumo „Nevermind“. Prieš akis pasidėjusi biologijos 
knygą, ji atrodo visiškai į ją įsitraukusi, tačiau kūnas nežymiai 
siūbuoja dainų ritmu. 

- Panele! Gal galėtumėte atnešti kavos? 

Keitė pakelia galvą nuo vadovėlio, paima ant laikiklio kais- 
tantį kavinuką ir prieina prie kliento. Aptarnauja, stengdamasi 
išvengti jo žvilgsnio. Jos dėmesį patraukia šachmatų partija, 
kurią jis tuo metu žaidžia. Ji prikanda liežuvį, kad nepasakytų 
pastabos, nusižengdama savo pačios nusistatytam principui: 
laikytis kaip galima atokiau nuo vyrų. Galiausiai, pamačiusi, 


243 


kad jis paima vieną figūrą nuo šachmatų lentos, ryžtasi ir įsak- 
miai liepia: 

- Padėkite bokštą ir išmeskite iš galvos rokiruotę. 

- Atsiprašau? - sako Nikas. 

Jo balsas - melodingas ir gyvas. Pirmą kartą ji pažvelgia 
į jį atidžiau. Jis nuo galvos iki kojų apsirengęs juodai, bet jo 
veidas malonus, o plaukai blizga tartum medus. 

- Šiuo atveju rokiruotė - ne pati geriausia mintis, - paaiš- 
kina ji užtikrintai. - Geriau perkelkite žirgą į e7. 

- Ir kodėl gi? 

- Tai jau dešimtas ėjimas, tiesa? 

Nikas pasižiūri į šachmatų lentą ir sutinka: 

— Tikrai. 

- Tuomet ši žaidimo pozicija atitinka garsios partijos 
„Peru nemirtingoji modelį. 

- Niekada apie ją negirdėjau. 

— Tačiau tai gerai žinoma partija, - pareiškia ji atlaidžiai. 

Jį pralinksmina merginos įžūlumas. 

— Apšvieskite mane. 

- Ją 1934 metais Budapešte sužaidė garsusis Peru šach- 
matų meistras Estebanas Kanalis. Matas po keturiolikos ėjimų, 
paaukojant karalienę ir du bokštus. 

Rankos gestu jis kviečia ją prisėsti. 

— Parodykite man. 

Ji dvejoja, bet galų gale atsisėda priešais jį ir perkelia vie- 
ną figūrą, paskui - kitą, neįtikėtinai greit komentuodama savo 
ėjimus: 

- Taigi, jei atliekate rokiruotę, priešininko pėstininkas nu- 
kirs jūsiškį b4, paskui jūsų karalienė nukirs bokštą al, sutinkate? 
Vėliau jo karalius keliaus į d2 ir čia jūs nebeturite pasirinkimo: 
jūsų karalienė privalo nukirsti jo bokštą hl. Varžovo karalienė 
nukerta vieną iš jūsų pėstininkų c6, priversdama jus paimti jo 
karalienę, ir partija baigiasi matu, karalių perkeliant į a6. 

Nikas priblokštas. Keitė atsistoja ir užbaigia savo pasiro- 
dymą, pridurdama: 

- Tai Bodeno matas. 

Šiek tiek įsižeidęs, jis žiūri į šachmatų lentą, mintyse ban- 
dydamas atkurti žaidimą. 

— Ne, palaukite! Kodėl mano karalienė turi nukirsti jo 
bokštą? 

Ji gūžteli pečiais. 

- Jei žaidimas jums pasirodė per greitas, pakartokite par- 
tiją ramiai. Pamatysite, kad tai vienintelis logiškas sprendimas. 

Įveikęs pažeminimą, kurį ką tik patyrė, jis pasiūlo jai su- 
žaisti partiją, bet ji Žvilgteli į savo laikrodį ir pasiūlymo atsi- 
sako. 

Jis stebi, kaip ji grįžta prie baro. Kaip tik tuo metu pasiro- 
do restorano savininkas. 

— Gerai, Keite, gali eiti, - sako vyras ir paduoda jai keturis 
banknotus po dešimt dolerių. 

Mergina įsikiša pinigus į kišenę, nusiriša prijuosę, įsideda 
knygą į rankinę ir žengia per salę durų link. 

Nikas ją pakviečia. 

— Nagi, sužaidžiam vieną partiją už dešimt dolerių! - pri- 
mygtinai prašo, dėdamas banknotą ant stalo. - Baltieji - jūsų! 

Keitė dirsteli į pinigus, sekundėlę dvejoja, paskui prisėda 
ir perkelia pėstininką. 

Nikas šypsosi. Pirmieji ėjimai vyksta greitai. Keitė netrun- 
ka suprasti, kad ji laimės partiją ir net gali tai padaryti labai 
greitai, bet kažkas joje tam priešinasi. Ji beveik nesąmoningai 
atsisako kai kurių ėjimų, kad pratęstų laiką. Kelias akimirkas 
pasižada nežiūrėti pro langą į danguje besisukančias snaiges. Ji 
žino, kad lauke viešpatauja ledinis vėjas, stingdantis šaltis, bai- 
mė, netikrumas. Žino, kad anksčiau ar vėliau turės rasti drąsos 
visa tai atremti, bet kol kas sutelkia dėmesį į juodą žirgą aukso 

spalvos karčiais, į raminančią muziką šiek tiek apgailėtinoje 
restorano šilumoje. 

- Tuoj grįšiu, - sako Nikas ir atsistoja. 

Ji stebi jį nueinantį tualeto link. Jis grįžta po poros mi- 
nučių, įsipila į puodelį kavos, tartum būtų namie, ir atsisėda 
į savo vietą. Abiejų ėjimai pamažu lėtėja. Ji vilkina malonumą 
dar geras penkias minutes, paskui pagreitina įvykius. Trimis 
ėjimais Nikas užspeičiamas į kampą. 

„Šachas ir matas.“ 

— Baigta, - ištaria ji griežtu balsu ir įsikiša į kišenę ant 
stalo gulėjusį banknotą. 

Paskui atsistoja ir griebia savo rankinę. 

- Palaukite! - reikalauja jis. - Leiskite man atsilošti. 

- Ne, viskas baigta. 

Ji išeina, uždarydama duris. Jis seka ją žvilgsniu pro langą. 
Galvoje tarsi aidas skamba paskutiniai jos ištarti žodžiai. 

„Viskas baigta...“ 

- Po šimts, kas ši mergina? - klausia jis, eidamas prie baro. 

- Nežinau, - atsako šeimininkas. - Manau, rusaitė. Pa- 
samdžiau ją šį rytą. 

- Koks jos vardas? 

- Neprisimenu. Labai sudėtingas. Kažkoks rusiškas. Ji 
prašėsi vadinama „Keite“. 

- Keitė, - pakartojo Nikas, murmėdamas tarsi pats sau. 

Jis pakelia antakius, ištraukia iš džinsų kišenės piniginę ir 
paduoda banknotą sąskaitai apmokėti. Paskui apsivelka storą 
striukę, užsiriša šaliką ir ieško automobilių raktelių, iš pradžių 
kelnių kišenėse, vėliau - striukės. 

- Velniai griebtų! 

— Kas yra? - klausia šeimininkas. 

— Ji nukniaukė mano automobilio raktelius! 


* 

Tą pačią dieną 
Po penkių valandų 


Iš miego Niką pažadina beldimas į duris. Jis atsimerkia, 
apsidairo. Prireikia kelių sekundžių, kol susivokia, kur esąs 
(nedideliame bjauroko motelio kambarėlyje Oregone) ir kodėl 
(nes buvo tiek kvailas, kad leido vienai mergiščiai nušvilpti au- 
tomobilį, o jau po kelių valandų jis turi dalyvauti labai svarbia- 
me susitikime San Fransiske...). 

- Kas čia? - klausia atidarydamas duris. 

— Ponas Fičas? Mano vardas Gabrielis Alvaresas, Kolum- 
bijos apygardos šerifo pavaduotojas. Radome jūsų automobilį 
ir vagilę. 

- Tikrai? Ar galiu jį kuo greičiau susigrąžinti? Aš labai 
skubu ir... 

- Eime, aš jus nuvešiu. 


* 


Šerifo pavaduotojo visureigis sunkiai iriasi tamsoje. Ne- 
besninga, bet kelias tebėra labai slidus. 

- Kokį velnią veikiate mūsų užkampyje? - nepatenkintas 
suniurna Gabrielis Alvaresas. 

- Dalyvavau vaizdo žaidimų suvažiavime Sietle. Grįžtant 
į San Fransiską ėmė snigti ir... 

- Vaizdo žaidimų, tikrai? Mano vaikis prie jų praleidžia 
ištisas valandas. Auga graži besmegenių karta. 

- Dėl to galima ginčytis, - atsargiai sako Nikas. - Kaip 
mano automobilis? Kur jį radote? 

- Pamiškėje, dvidešimt kilometrų nuo čia. Viduje miegojo 
mergina. 

— Kuo ji vardu? 

- Jekaterina Svatkovski. Šešiolikmetė. Iš to, ką ji mums 
papasakojo, sužinojome, kad su motina gyveno priekabiniame 

namelyje Belvju. Prieš du mėnesius mama mirė. Mergina atsi- 
sakė prisiglausti pas ją globoti sutinkančią šeimyną ir pabėgo 
iš globos įstaigos, į kurią buvo paskirta. Nuo to laiko šlaistosi 
iš vienos vietos į kitą. 

— Kas su ja bus? 

- Bijau, kad nieko gero. Kreipėmės į socialinę tarnybą, bet 
tai problemos neišspęs. 

— Gal turėčiau atsiimti savo ieškinį? 

— Kaip norite. 

- Galėsiu su ja pasikalbėti? 

- Jei norite, bet įspėju: uždarėme ją į kamerą, kad privers- 
tume bent truputį susimąstyti... 


* 


Nikas praveria kameros duris. 

— Sveika, Keitlina. Brrr! Čia galima ir į ragą sušalti! 

- Eikit, iš kur atėjęs! 

— Ramiau! Kokių turi problemų? 

— Mano motina mirė, tėvas nusišovė, kišenėse švilpia vė- 
jai, neturiu kur miegoti: ar jums toks paveikslas patinka? 

Jis prisėda šalia ant medinio suolo, pritvirtinto prie ka- 
meros sienos. 

- Kodėl atsisakai gyventi šeimynoje ar globos įstaigoje? 

- Palikite mane ramybėje! - sušunka ji ir smogia jam į 
petį. 

Gindamasis jis sutramdo jos kumščius. 

- Nusiramink, velniai rautų! 

Ji provokuojamai į jį pažvelgia ir nustumia prie suolo 
krašto. 

- Bet ką tu ketini daryti per tokį šaltį? - įniršta jis. - Visą 
laiką bastytis šiame supuvusiame krašte? 

— Atstok nuo manęs, niekše! 

— Faras man parodė tavo krepšį. Mačiau biologijos vado- 
vėlius. Nori tapti gydytoja, tiesa? 

— Taip, ir tapsiu! 

- Ne. Ne, jei praleidinėsi pamokas. 

Ji nusisuka, kad jis nepamatytų akyse besikaupiančių aša- 
rų. Ji žino, kad jis teisus. Jai gėda. 

— Leisk man tau padėti, - paprašo jis. 

— Man padėti? Kodėl jūs turėtumėte man padėti? Mudu 
net nepažįstami! 

- Tai tiesa, - sutinka jis. - Bet ką tai keičia? Žmonės, ku- 
riuos geriausiai pažįstu, yra tie, kurių labiausiai nekenčiu. 

Ji vis dar nepalenkiama. 

- Jau sakiau - ne. Žmonės niekada nepadeda už dyką. Ne- 
noriu jums jaustis skolinga. 

- Tu ir nebūsi skolinga. 

- Iš pradžių visi taip sako... 

Jis išsitraukia iš rankinės šachmatų lentą ir pakeičia temą. 

- Leisi man atsilošti? 

- Jūs niekada nepasiduodate, - atsidūsta ji. 

— Manau, tu taip pat pasižymi šia savybe, Keitlina. 

- Liaukitės mane šitaip vadinti! Iš ko lošime šį kartą? 

- Jei laimi tu, palieku tave ramybėje, - pasiūlė jis. 

- Ojei laimite jūs? 

— Leidi man tau padėti. 

Ji sušnirpščia. Jis paduoda popierinę nosinaitę. 

- Gerai, - nusprendžia ji. - Galų gale, jei norite antrą kar- 
tą gauti į kailį... Jūsų baltieji. 

Jis šypsosi, išdėlioja figūras ant šachmatų lentos ir atlieka 
pirmąjį ėjimą. Ji daro tą patį. 

- Tikra tiesa, čia šalta, - sako ji drebėdama. 

— Imk striukę, - siūlo jis. 

Ji gūžteli pečiais. 

— Nereikia. 

Jis atsistoja ir apgaubia savo odine striuke jos pečius. 

Ji susigūžia po striuke ir nusileidžia: 

- Tas daiktas sveria visą toną, bet yra velniškai šiltas. 

Jie tęsia partiją. Žaidžiant tyloje ji suvokia, kad būgštavi- 
mai ir nepasitikėjimas pamažu atslūgsta. Vis dėlto baimės kva- 
pas įsigėręs į ją dar nuo tada, kai ji buvo maža mergaitė: baimė, 
kad nemirtų motina, baimė, kad jos neprarastų namų, baimė 
likti vienai pasaulyje... 

Ji užsimerkia ir priima sprendimą, nuo kurio jai tuojau 
pat palengvėja: ji pralaimės partiją. Sutiks priimti šio nežinia 
iš kur atsiradusio riterio pagalbą. 

Ji dar nežino, bet šiuo metu priima sprendimą, nulem- 
siantį jos gyvenimą. 

Per ateinančius metus ji tūkstančius kartų galvoje suks 
pirmojo susitikimo su Niku Fiču juostelę. Niku Fičiu, pirmąja 
jos meile. Vienintele. Kaskart pritrūkusi drąsos ar pajutusi, kad 
apleido ryžtas, ji pasisems jėgų vien pagalvojusi apie šią magiš- 
ką ir netikėtą akimirką, kai jos gyvenime atsirado Nikas. Apie 
tą dieną, kai apsisprendė, kad ji jam priklauso amžinai, „laimė- 
je ir nelaimėje, turte ir varge, sveikatoje ir ligoje, džiaugsme ir 
bėdoje. Kol mirtis mus išskirs“. 

- Šachas ir matas, - sako jis ir perkelia savo karalienę. 

- Sutinku, antrąją partiją laimėjote jūs. 

Patenkintas jis uždeda ranką jai ant peties. 

- Ką gi, dabar gerai paklausyk, Keitlina: aš atsiimsiu ieški- 
nį ir paskambinsiu savo advokatui. Tik prašau tavęs, kad nieko 
čia neiškrėstum, sutarėm? 

- Advokatui? 

- Jis ištrauks tave iš čia ir padės išvengti vaikų namų ir 
šeimynų globos. Jis pasirūpins, kad tu galėtum mokytis Šv. Juo- 
zapo koledže. 

- Kas tai? 

— Nedidelė privati katalikiška mokykla, kuriai vadovauja 
vienuolės. Aš ten mokiausi. Tai ideali vieta, jei iš tiesų nori 
dirbti. 

- Bet kaip aš už viską... 

- Galėsi mokytis trejus metus, visos išlaidos bus padeng- 
tos, - pertraukė jis. - Turėsi kur gyventi, nusiprausti ir paval- 
gyti. Tavo vienintelis rūpestis bus mokslai. Jei esi rimtai nusi- 
teikusi, pateksi į medicinos mokyklą. Tada gausi stipendiją ir 
galėsi pati savimi pasirūpinti. Sutinki? 

Ji tyliai linkteli ir paklausia: 

- Ir aš jums nieko neliksiu skolinga? 

Jis papurto galvą. 

- Tu ne tik man neliksi skolinga, bet ir niekuomet daugiau 
apie mane neišgirsi. 

— Kodėl jūs tai darote? 

- Tam, kad nesakytum, jog tau nebuvo suteikta proga, - 
atsako jis, tarsi tai būtų akivaizdu. 

Jis įsideda šachmatų lentą į krepšį, atsistoja ketindamas 
eiti ir žvilgteli į laikrodį. 

- Vėluoju, Keitlina, manęs laukia San Fransiske. Džiau- 
giuosi, kad sutikau tave savo kelyje. Žiūrėk savęs. 

Jis išeina, palikdamas jai savo striukę. Nežinia, ar sąmo- 
ningai, ar tiesiog pamiršo, bet ji ją saugos visą gyvenimą. 

Penkta dalis 


Blogio pasirinkimas 


Šeštoji diena 
20 
Operatyvioji atmintis 


Vyrams patinka blondinės, nes blondinės 
žino, kas patinka vyrams. 


Marilyn MoNROE 


Bostonas 
2010 m. gruodžio 24 d. 
7 val. 46 min. 


Saulė jau buvo pakilusi virš Bostono, savo spinduliais ap- 
šviesdama viešbutį ir mirguliuodama ant metalinių lentynų 
paviršiaus. Apakintas atspindžių, Romualdas prisidengė akis 
ranka ir staiga nusuko galvą nuo akinančios šviesos. 

Prireikė nemažai laiko išsibudinti. Gerklė buvo išdžiūvu- 
si, nosis užsikimšusi, o rankos - nutirpusios. Atsistojęs pajuto, 
kad visos galūnės sustingusios. Žengė kelis žingsnius norėda- 
mas pasiimti ant žurnalinio stalelio stovintį mineralinio van- 
dens buteliuką, bet nerangiai užkliuvo už kelioninio krepšio ir 
visu ūgiu išsitiesė ant grindų. Sudirgęs atsistojo ir apgraibomis 
susirado akinius. 

Užsidėjęs juos pamatė, kad Emos kambaryje nėra. Pažvel- 
gė į laikrodį ir sunerimo. Nenorėjo pražiopsoti tos akimirkos, 
kai Keitė atvyks į ligoninę. 

Spustelėjęs vieną klaviatūros mygtuką suaktyvino ekra- 
nus, ir, įvedus kelių eilučių ilgio kodą, pasirodė automobilių 
aikštelės stebėjimo kamerų vaizdas. 

Paskui paskambino Emai. 

- Gerai išsimiegojai, tarakone? - paklausė ji uždususi. 

- Kur jūs? 

- Viršutiniame aukšte, sporto salėje. Tau taip pat būtų ne 
pro šalį pajudėti ir sudeginti truputį riebalų. 

— Dabar tam nelabai tinkamas laikas, - išsisuko jis. - Jei 
tyrimas jus tebedomina, turėtumėte tučtuojau ateiti. 

- Gerai, ateinu. 

Paauglys, atidžiai stebėdamas vaizdus, kasėsi galvą. 

Atlikęs keletą veiksmų perėmė kamerų kontrolę. Dabar jis 
galėjo ne tik matyti jų siunčiamą vaizdą, bet ir pritraukti ar pa- 
po atviru dangumi: Keitės automobilio dar nematyti. 

Į kambarį įžengė Ema su vandens buteliuku rankoje ir 
rankšluosčiu ant kaklo. 

— Turi naujienų? - paklausė stumdama duris. 

— Dar ne, bet tuoj turėsiu. O jūs? 

Ema nusišluostė nuo veido prakaitą ir papasakojo vai- 
kinui vakarykščio tyrimo detales. Romualdas atidžiai klausė- 
si jaunos moters, vis žvilgčiodamas į monitorius. Staiga jis ją 
pertraukė. 

— Tai Keitės vyras, ar ne? - parodė jis į vyriškį, statantį 
savo motociklą. 

Ema palinko prie ekrano. Programišius buvo teisus. Mat- 
jus bandė užkabinti spyną aplink senutėlį triumfą. 

— Kąjis čia veikia vienas? 

- Žmona netrukus pasirodys, - spėjo Ema. 

Iš tiesų, nepraėjus nė minutei aikštelėje pasirodė senas 
kabrioletas mazda ir sustojo prie motociklo. 

— Gali priartinti? 

Romualdas įvykdė prašymą ir per visą ekraną pasirodė 
raudono rodsterio vaizdas. Dėl apvalainų kėbulo formų, spor- 
tinio tipo sėdynių, ištraukiamų žibintų ir chromuotų rankenų 
kabrioletas ryškiai skyrėsi nuo kitų automobilių. Šiandien jų 
dažnai neišvysi, bet Ema prisiminė, kad paskutiniame dvide- 
šimto amžiaus dešimtmetyje pasaulio gatvėmis riedėjo tūks- 
tančiai šių modelių. 

Keitė atidarė dureles, išlipo ir nuėjo prie vyro. 

- Po šimts! - sušuko Ema, rodydama į ekraną. - Pažvelk! 

Romualdas nusiėmė trumparegio akinius ir pasilenkė 
taip, kad veidą nuo monitoriaus skyrė vos keli centimetrai. 

Chirurgė, apsivilkusi elegantišku įliemenuotu lietpalčiu 
su diržu, priėjo prie Matjaus. 

Kairėje rankoje ji laikė sunkų raudonos ir baltos spalvos 
sportinį krepšį. 


* 


Nors siautėjo vėjas, aikštelė maudėsi saulės šviesoje. Di- 
delis kraujo surinkimo furgonas su Raudonojo Kryžiaus ženk- 
lu stovėjo viduryje kelio po aukštai iškeltu užrašu: „Duodami 
galite išgelbėti gyvybę.“ 

Matjus šildėsi rankas, pūsdamas į jas kvapą. 

— Ar tikrai nori, kad duočiau kraujo tokį ankstyvą rytą? - 
atsiduso jis, kreipdamasis į žmoną. 

- Žinoma! Aš tai dariau vakar, - patikino Keitė. - Šian- 
dien tavo eilė. 

- Juk žinai, kad vis dar bijau adatų! 

- Nedramatizuok, brangusis! Juk nesunku tai padaryti 
vieną kartą per šešis mėnesius! Puikiai žinai, kad projektą su 
Raudonuoju Kryžiumi koordinuoja mano skyrius. Mes galime 
bent jau parodyti pavyzdį, skatindami kitus ligoninės persona- 
lo narius. 

- Bet aš juk čia nedirbu! 

- Nagi, Matai, pasistengsiu kuo greičiau viską atlikti ir 
pavaišinsiu tave kavinėje gerais pusryčiais. Paragausi naujųjų 
blynelių su klevų sirupu. 

- Tokiu atveju, - nusišypsojo jis, - sunku atsisakyti. 

Susikibę rankomis, jie pakilo laipteliais į mobiliąją stotį. 

Furgono vidus buvo įrengtas patogiai, šildymas įjung- 
tas visu smarkumu. Vietinė radijo stotis transliavo kalėdines 
giesmes. 

- Sveika, Mere, - pasisveikino Keitė su sekretore, sėdinčia 
prie staliuko priimamajame. 

— Laba diena, daktare Šapiro. 

Jau kelerius metus Matjus ir Keitė duoda kraujo Raudo- 
najam Kryžiui. Darbuotojai pakanka į savo kompiuterį įvesti 
jų pavardę, ir ekrane pasirodo byla. Todėl pora netrukus galėjo 
pereiti į kraujo ėmimo zoną, kurioje donorams įrengtos ketu- 
rios vietos. 

- Kaip sekasi, Vonai? - paklausė Keitė, pasisveikindama 
su kolega. - Pažįsti mano vyrą, ar ne? 

Už stotį atsakingas gydytojas linktelėjo ir pasisveikino su 
pora. 

- Matijų gąsdina tavo jėga, - pajuokavo Keitė. - Tiesą sa- 
kant, jis labiau norėtų, kad aš pati besčiau adatą į jo odą. Juk 
taip mudu ir susipažinome! 

- Na, tai aš jus palieku, balandėliai, - pasiūlė Vonas, nela- 
bai žinodamas, ką atsakyti. - Einu išsivirti kavos. Šūktelėkite, 
kai baigsite. 

Kai gydytojas pasišalino, Matjus nusivilko paltą ir išsitiesė 
ant vieno iš gultų. 

- Nežinojau, kad mes tuo užsiėmėme, - pajuokavo jis ir 
atsiraitojo maršinių rankovę. 

- Tik nesakyk, kad tai tavęs nė kiek nejaudina, - pasakė ji 
ir užsimovė sterilias pirštines. 

Keitė dezinfekavo vyro ranką spiritu suvilgyta vata. Pas- 
kui ant jo žasto užrišo raištį, kad ties alkūnės linkiu išryškėtų 
vena. 

- Sugniaužk kumštį. 

Matijus įvykdė prašymą ir nusisuko, kad nematytų smin- 
gančios adatos. 

- Kas čia per krepšys? - paklausė jis, rodydamas smakru į 
raudoną krepšį. - Nematytas. 

- Mano sportinė apranga ir sportbačiai, - atsakė Keitė, 
pataisydama plastikinį maišelį, į kurį jau ėmė tekėti kraujas. 

— Vėl pradėjai sportuoti? 

- Taip, galbūt nueisiu į ligoninės salę nuo vidurdienio iki 
pirmos valandos. Man tikrai reikia grįžti prie mankštos. Ar 
matei mano užpakalį? 

- Man patinka tavo užpakaliukas! 


* 


Ema kramtė nagus. 

— Velnias, kodėl ji rizikuoja vaikščiodama su krepšiu, ku- 
riame guli pusė milijono dolerių? 

— Manote, vyras apie tai žino? 

Ema papurtė galvą. 

— Nemanau. 

Romualdas nudelbęs akis nervingai sukiojosi po kambarį. 

- Ji nešiojasi grynuosius tikrai ne tam, kad paliktų bankui 
užstatą. 

Grįžęs atsisėdo prie Emos, ir abu tylėdami spoksojo į 
ekraną, kol pora išlipo iš furgono. 

Vaizdo stebėjimo sistema jiems leido sekti Šapiro porą, 
einančią ligoninės vestibiuliu ir koridoriais iki kavinės. 

- Gaila, kad negalime girdėti, ką jie kalba, - pasakė Ema. 

- Jūs visada nepatenkinta! - burbtelėjo Romualdas, pasta- 
bą supratęs kaip priekaištą. 

- Šiaip ar taip, Keitė tebeturi pinigus, - pažymėjo Ema, 
rodydama į sportinį krepšį, kurį chirurgė buvo pasidėjusi ant 
kėdės šalia savęs. 
kuo neišsiskiriančią pusryčiaujančią porą. 

- Žiūrėdamas į jų blynelius, ir aš išalkau, - atsiduso paaug- 
lys, tarsi tris dienas būtų nevalgęs. 

Ema suirzo. 

- Ar žinai, kad, be maisto ir kompiuterių, gyvenime yra ir 
daugiau įdomių dalykų? 

Romualdas prikando liežuvį, paskui pakreipė pokalbį kita 
linkme. 

- Jie tikrai atrodo kaip įsimylėjėliai. Sunku patikėti, kad ji 
turi meilužį, ar ne? 

- Tas tiesa, - pripažino Ema, - ji puikiai apsimetinėja... 

Po penkiolikos minučių pora pakilo eiti. Keitė su vyru 
meiliai pasibučiavo ir išėjo iš kavinės kiekvienas sava kryptimi. 

Matjus grįžo prie motociklo į stovėjimo aikštelę, o Keitė 
patraukė į chirurgų persirengimo kambarį, ten savo spintelėje 
paliko sportinį krepšį, paskui nuėjo į operacinę. 

Romualdas patikrino chirurgės darbo grafiką, kurį parsi- 
siuntė iš serverio. 

- Ji dieną pradeda keisdama širdies vožtuvą, o paskui per- 
eis prie krūtinės aortos aneurizmos. Norite ir tai pasižiūrėti? 

- Ne, ačiū. Iki vidurdienio nieko nevyks, be to, aš jau ma- 
čiau visas „Ligoninės priimamojo“ ir „Greisės anatomijos“ se- 
rijas. 

- Bežiūrint į tuos blynelius tikrai ėmė seilė bėgti, - nuo- 
širdžiai pakartojo Romualdas. 

— Ar tai užuomina, kad turėčiau pavaišinti tave pusry- 
čiais? - nusišypsojo Ema. 

- Galbūt, - gūžtelėjo pečiais programišius, patenkintas, 
kad buvo demaskuotas. 


— Na, gerai, tavo viršus, nes aš taip pat esu alkana ir turiu 
tau šį tą pasakyti. 

Padavėjas languotu švarku ir hipsterio barzda atnešė ant 
stalo du puodelius kapučino su kavos paviršiuje besisukančia 
šviesia putų širdimi. 

Ema ir Romualdas įsitaisė nedidukėje Boilstono gatvės 
kavinėje, vos už poros žingsnių nuo viešbučio. 

Žaliuojantys augalai, senoviniai stalai, natūralaus medžio 
suolai ir retro stiliaus žibintai kūrė šioje vietoje beveik kaimiš- 
ką atmosferą. | 

Ema maišė „Bircher“ dribsnius su jogurtu ir beveik švel- 
niai žvelgė į Romualdą, rūpestingai ant blynelių užsipilantį 
pusę indelio klevų sirupo. 

— Turi man šį tą paaiškinti, Romualdai. 

— Ką tik norite, - pažadėjo jis pilna burna. 

— Ko tu atvykai į Jungtines Valstijas? 

Jis nurijo kąsnį blynelių ir užgėrė dideliu gurkšniu kapu- 
čino. 

- Jau sakiau jums: atsekiau paskui savo merginą, kuri at- 
keliavo į Niujorką dirbti aukle... 

— ...ir kuri atvykusi tave metė, taip, tai jau man pasakojai. 
Bet abu žinome, kad tai netiesa, ar ne? 

— Žinoma, tiesa! - pasipiktino jis. 

- Tarkime, bet kodėl tada nieko nepranešei savo tėvams? 

— Pranešiau, - atsakė jaunuolis, įbedęs akis į lėkštę. 

— Ne, netiesa. Šiąnakt su jais kalbėjau telefonu. Jie siau- 
bingai sunerimę. Tu tris savaites jiems neskambinai. 

— Bet... kur jūs gavote jų numerį? 

- Tik nesipūsk, gerai? Manai esąs vienintelis, kuris moka 
naudotis kompiuteriu? 


261 


- Jūs neturėjote teisės, - papriekaištavo jis. 

- Bent jau nuraminau juos. Jei jau esame čia, pasakyk 
man vieną dalyką: kodėl likai Niujorke, jei ta mergina tikrai 
tave paliko? Kodėl negrįžai į Prancūziją tęsti mokslų licėjuje? 

— Mane užkniso Bonas, užkniso tėvai, ar jūs to negalite 
suprasti? 

— Taip, labai gerai suprantu, bet jeigu jau pasilikai Jungti- 
nėse Valstijose, būtum galėjęs keliauti, apžiūrėti šalį, susirasti 
įdomesnį ir naudingesnį darbą. Viskas tau buvo pasiekiama, 
nes ant pečių turi gerą galvą. Bet, užuot tai daręs, dvi savaites 
vegetavai kaip stažuotojas „Imperatoriuje“ užsiimdamas tuo, 
kas tau nepatinka. Kodėl? 

— Atstokite su tais savo klausimais. Jūs ne farė. 

- Farė, nuo tada, kai gavau tą gražų pažymėjimą, kurį pats 
padarei. Ir kaip kiekvienas geras faras, noriu užduoti dar vieną 
klausimą: ką veikei praėjusį sekmadienį Skarsdeile pas Mišelę 
Berkovič, „Imperatoriaus“ generalinę direktorę? 

Jis papurtė galvą. 

— Niekada nebuvau ten kojos įkėlęs. 

- Liaukis mane laikęs idiote, - pagrasė ji ir padėjo ant 
stalo traukinio bilietą, kurį rado jo kišenėje. 

— Rausėtės? Neturėjote teisės! 

- Šit kaip, o ką pats darai, tūnodamas už visų tų savo ekra- 
nų ir kamerų? Ištisas dienas knaisiojiesi po kitų žmonių gyve- 
nimus. Juos stebėdamas, pažeisdamas jų privatumą. 

- Bet aš tai darau norėdamas jums padėti, - gynėsi jis. 

- Aš irgi noriu tau padėti. Ko važiavai pas Mišelę Berko- 
vič? 

- Ji yra mano motina. 

Ji užvertė akis į dangų ir įtūžo. 

- Kokius niekus čia paistai? Šiąnakt kalbėjau su tavo mo- 
tina! Ji vardu Mari Noelė Leblank. Ji dirba... Bono pirminio 

sveikatos draudimo fonde, - pasakė, skaitydama ant dilbio už- 
sirašytą pastabą. 

Romualdas nusuko tuščią žvilgsnį į langą ir pasinėrė į 
keistą tylą. 

Ema papurtė jį už peties. 

- Ei, užsispyrėli! Gal paaiškinsi? 

Jis giliai atsiduso ir pasitrynė akis. Mieliau būtų buvęs kur 
nors kitur, net jei kažkuri jo dalis norėjo atsikratyti slegiančios 
paslapties. 

— Prieš trejus metus, - prašneko jis, - besirausdamas tarp 
motinos daiktų sužinojau, kad vos gimęs buvau įvaikintas. 

Ema atrodė nustebusi. 

— Tėvai niekada tau to nesakė? 

— Ne, bet aš nujaučiau. 

— Kaip? 

— Iš visokių smulkmenų, pastabų, nutylėjimų, kurie man 
kėlė įtarimų... 

Ema numanė, kaip viskas rutuliojosi toliau. 

- Bandei susirasti savo biologinius tėvus? 

- Prireikė dvejų metų. Pirmiausia pavyko pavogti do- 
kumentą iš Osero gimdymo namų, bet, kaip ir bijojau, jame 
nenurodoma mano motinos tapatybė. Paskui įsilaužiau į Kot 
d'Oro generalinės tarybos Socialinės vaikų pagalbos tarnybą. 
Ten taip pat nieko neradau. Reikalai pasistūmėjo į priekį, kai 
pavyko įsiskverbti į Nacionalinės tarybos sistemą ir šį tą suži- 
noti apie savo kilmę. Aptikau laiškus, iš kurių paaiškėjo, kad 
mano biologinė motina slapta pagimdė 1993 metais. Tuo metu 
jos vardas buvo Mišelė Rusel. Tikrinant informaciją pavyko at- 
sekti pėdsakus. Ji pradėjo naują gyvenimą JAV. Ištekėjo už ban- 
kininko ir pasirinkusi jo pavardę tapo Berkovič. Su juo susilau- 
kė dviejų vaikų. Kai pamačiau, kad ji vadovauja „Imperatoriui“, 
nusprendžiau vykti į Niujorką, vildamasis su ja susisiekti. Man 

reikėjo ją pamatyti, pasikalbėti su ja. Tas noras buvo stipresnis 
už viską. Jis mane apsėdo. Privalėjau žinoti, iš kur aš kilęs... 

— Na, ir kas nutiko paskui? 

- Tiesą sakant, nieko. Man pavyko gauti darbą. Sutikda- 
vau ją biure kiekvieną rytą, tačiau ji niekada į mane nė nežvilg- 
telėjo. 

- Nieko keisto. Nejau tu norėjai, kad ji... 

- Po penkiolikos dienų nusprendžiau atskleisti jai tiesą. 
Patekęs į restorano darbuotojų atlyginimų failą, susiradau jos 
adresą. Sulaukiau savaitgalio ir nusipirkau traukinio bilietą į 
Skarsdeilą. Atvykau šiek tiek po vienuoliktos valandos. Tu- 
rėjau pusvalandį eiti nuo stoties iki jos kvartalo. Buvo šalta, 
lijo, kiaurai permirkau. Kojos drebėjo, širdis daužėsi iš baimės. 
Galų gale paskambinau į duris. Atidarė ji pati. Ir atsitraukė at- 
gal, kone pasibjaurėjusi. Manau, dėl šlapių drabužių ir apgailė- 
tinos išvaizdos palaikė mane benamiu. 

— O paskui? 

— Paskui aš jai pasakiau... 


* 


- Laba diena, ponia Berkovič. 

- La... Laba diena. Kas jūs? 

— Mano vardas Romualdas Leblankas. Dirbu „Imperato- 
riaus“ spaudos ir ryšių tarnyboje. Tai jūs mane pasamdėte. 

- Ak, taip, prisimenu, stažuotojas iš Prancūzijos. Ko jūs 
norite? 

Ji paliko pravertas duris. Pro tarpą pamačiau ištaigingą 
svetainę, Kalėdų eglutę. Girdėjau muziką, laimingų vaikų kle- 
gesį. Užuodžiau ruošiamo šventinio patiekalo kvapą. 
kos buvau įsitikinęs, kad ji mane pažino. Kad įžvelgė panašumą 
mano bruožuose ar balse. 

Deja, ne. Ji stovėjo priešais nepažįstamą žmogų. Nepagei- 
daujamą. 

— Na, man jau gana, - užsirūstino Mišelė Berkovič. - Negi 
stovėsite čia kaip įbestas su kvaila mina. Keliaukite iš kur atėjęs 
arba paprašysiu vyro iškviesti policiją. 

Linktelėjau. Dvejojau, bet paskui pasakiau: 

- Aš esu jūsų sūnus. 

Pirmiausia jos veidas sustingo, paskui visas persikreipė. 

— Kokias nesąmones čia paistai? - sunerimo ji. 

Uždariusi duris sau už nugaros, žengė į priekį, ragindama 
mane sekti paskui ją į sodą. 

— Paklausyk, nežinau, kas tau pripasakojo tokių kvailys- 
čių, tačiau tai netiesa. 

Ištraukiau iš kišenės ir padaviau taip sunkiai gautus doku- 
mentus. Socialinės vaikų pagalbos tarnybos įvaikinimo byloje 
buvo įrašytas jos vardas. 

Ji perskaitė popierių, ir aš mačiau, kaip jos akyse atsirado 
panika. Ji nuolat žvilgčiojo atgal, būgštaudama, kad nepasiro- 
dytų vyras ar vaikai. Aš atėjau ieškoti meilės, o ji man dovanojo 
tik baimę. 

Ji grąžino man dokumentą ir palydėjo mane iki gatvės. 
Paaiškino, kad tai buvo tik „jaunystės klaida“. Jai tebuvo aštuo- 
niolika, ir ji ne iš karto pastebėjo, kad laukiasi. Akivaizdu, ji 
ėmėsi visų atsargumo priemonių, tačiau... 


* 


— Spėju, paklausei, kas tavo tėvas. 

— Ji net pati nežino. „Vienos nakties nuotykis, - pareiš- 
kė, - viename Bezansono barų sutiktas kariškis.“ Tuo metu ji 
buvo viena, bet turėjo ambicijų: siekė bet kokia kaina palikti 
Prancūzijos pietus ir vykti studijuoti į JAV. Ji negalėjo užsi- 
krauti sau vaiko... 

- Ar ji uždavė bent vieną klausimą apie tave? 

— Nė vieno. Supratau, kad nori kuo mažiau žinoti. Ji man 
paaiškino, jog nei jos vyras, nei vaikai nieko nežino apie šį jos 
gyvenimo periodą ir labai svarbu, kad nesužinotų, nes tokia 
žinia gali sugriauti šeimą. Paskui trumpam dingo. Grįžo ran- 
koje laikydama čekių knygelę. Paprašė kitą dieną nebeiti dirbti 
į restoraną ir išrašė penkių tūkstančių dolerių čekį. Padavė jį 
man taip, tarsi paprasčiausiai atleistų iš darbo, ir liepė daugiau 
niekada nebandyti su ja susitikti. Ji grįžo į namą ir uždarė du- 
ris. O aš stovėjau priblokštas, visiškai vienas, merkiamas lie- 
taus. Paskui nuėjau iki stoties, išmečiau čekį į šiukšliadėžę ir 
nusprendžiau grįžti į Prancūziją. Jūs paskambinote kaip tik tuo 
metu, kai bandžiau užsegti lagaminą. 

— Man labai gaila, kad viskas taip susiklostė, Romualdai. 
Bet privalai matyti ir teigiamą pusę. Tikrieji tavo tėvai yra tie, 
kurie tave užaugino, tu tai puikiai žinai. Be to, dabar bent jau 
aišku, kas yra tavo biologiniai tėvai. Gali judėti į priekį ir... 

Emos kalbą nutraukė paauglio mobiliojo telefono melo- 
dija. 

Romualdas pažvelgė į ekraną ir nusprendė atsiliepti. 
Skambino Džerodas. 

Jis persimetė keliais žodžiais su informacinių technologi- 
jų ekspertu ir išpūtė akis. 

- Turime kuo greičiau grįžti į viešbutį, - pasakė jis, vilk- 
damasis striukę. 

— Kas atsitiko? 

- Žinau, iš kur Keitė gavo pusę milijono dolerių. 

2I 


A girl on tbe run 


Savo ranką pakeičiame, įdėdami ją į kito 
delną. 


Paul ELUARD 


Bostonas 
2010 m. gruodžio 24 d. 
9 val. 43 min. 


— Tik nelieskite šito kompiuterio! 

Jiems grįžus į viešbučio kambarį, kambarinė kaip tik įsi- 
jautusi kalbėjo su atsakinga darbuotoja, kuriai pranešė apie įta- 
rimą sukėlusią Romualdo įrangą. 

— Ponia, aš labai atsiprašau, bet viešbučio elektros tinklas 
nepritaikytos tokiai galingai įrangai, - pasakė šio aukšto val- 
dytoja ir parodė į laidų ir ilgiklių raizgalynę. - Esu priversta 
paprašyti jūsų malonėti... 

— Mes viską atjungsime, - pažadėjo Ema, išprašydama abi 
moteris už durų. 

Ji uždarė duris ir, paspaudusi jungiklį, įjungė ženklą „Ne- 
trukdyti. 

— Na, gal jau gali paaiškinti? - paklausė ji ir priėjo prie 
vaikino už ekranų sienos. - Iš kur Keitė galėjo gauti tokią sumą 
pinigų? 


* Bėganti mergina. (Angl.) 

Romualdas prisijungė prie interneto ir per visą ekraną pa- 
sirodė jo elektroninio pašto dėžutė. 

— Prisimenate Keitės tinklaraštį „Bostonietės vargai? 

- Žinoma. 

- Kaip jūs ir prašėte, aš ištyrinėjau svetainę, bet nieko įti- 
kinamo neradau. Dėl visa ko nuorodą nusiunčiau Džerodui ir 
paprašiau padėti išspręsti šią problemą. 

- Savo bičiuliui, gerai išmanančiam kompiuterius? 

- Taip. Pažadėjau, kad duosite jam tūkstantį dolerių, jei 
jis ką nors aptiks... 

- Dosniai dalini svetimų žmonių pinigus, - pasakė ji šel- 
miškai. - Bet gerai padarei. 

- Visų pirma jis pastebėjo, kad nuotraukos kaip tokio po- 
būdžio tinklaraščiui yra šiek tiek per didelės. 

— O paskui? 


-vvo 


— Tai jį paskatino perkelti failus į iššifravimo programinę 
įrangą. 

— Kąjis norėjo iššifruoti? - susidomėjo Ema, įsitaisydama 
ant palangės. 

Romualdas su kėde pasisuko į ją. 

- Ar ką nors girdėjote apie steganografiją? 

— Stenografiją? 

- Steganografiją. Tai technika, padedanti vieną vaizdą pa- 
slėpti kitame skaitmeniniame vaizde. 

Ema primerkė akis. 

- Palauk, kažką atsimenu... Ar kartais apie tai neseniai ne- 
kalbėjo per žinias? 

— Taip, tai buvo viena iš technologijų, kurią naudojo de- 
šimt rusų šnipų, praėjusią vasarą sulaikytų JAV. Internetas pa- 
dėjo jiems į Maskvą išsiųsti konfidencialius dokumentus, pa- 
slėptus po atostogų nuotraukomis. Steganografas taip pat buvo 
prisimintas po rugsėjo 11-osios išpuolių. FTB visada teigė, kad 
Bin Ladeno žmonės derindavo savo atakas keisdamiesi užko- 

duotomis nuotraukomis iš pažiūros nepavojinguose diskusijų 
forumuose. 

— Ar tai tikrai nematoma plika akimi? 

— Tikrai ne. 

- Bet kaip tai įmanoma? Kaip galima vieną atvaizdą įterp- 
ti į kitą? 

— Tai nėra labai sudėtinga. Daugybė programinės įrangos 
leidžia atlikti tokią operaciją. Trumpai tariant, taikant šį me- 
todą nežymiai pakoreguojama kiekvieno nuotraukos pikselio 
vertė. 

Ema čiupo kėdę ir prisėdo greta paauglio. 

— Nieko nesuprantu. Pabandyk papasakoti aiškiau. 

— Ar žinote, kas yra pikseliai? 

— Nedideli kvadratėliai, iš kurių susideda vaizdas? 

Jis, linktelėjęs galvą, dėstė toliau. 

— Kiekvieną pikselį sudaro trys baitai: vienas baitas atitin- 
ka raudoną spalvą, kitas - žalią ir dar vienas - mėlyną. Kiek- 
viena šių spalvų turi 256 atspalvius. Taigi iš viso turime 256 x 
256 x 256, arba daugiau nei šešiolika milijonų spalvų, ar dar 
susigaudote? 

Ji buvo šiek tiek pametusi mintį, bet stengėsi to neparody- 
ti. Romualdas aiškino toliau: 

- Vieną baitą sudaro aštuoni bitai. Visa gudrybė yra ta, 
kad panaudojamas kiekvieno baito, iš kurio susideda kiekvie- 
nas pikselis, vienas bitas. Taigi pašalinus vieną bitą paveikslėlis 
iškraipomas taip nežymiai, kad plika akimi neįžiūrėsi... 

Ema vėl pagavo minčių giją. 

- Ir laisva vieta panaudojama kitiems duomenims saugoti. 

Paauglys švilptelėjo iš susižavėjimo. 

— Neblogai, ypač tam, kuriam užrašų knygelę atstoja ran- 
ka! - pasakė jis, ir jo mielą veidą nušvietė pasitenkinimo šyp- 
sena. 

Ji kumštelėjo jam į petį ir paklausė: 

- Tačiau kaip tai susiję su Keite? 

- Keitė savo tinklaraštį naudojo kaip negyvą laiškų dėžu- 
tę“. Visos svetainėje pateikiamos nuotraukos buvo užšifruotos. 

- Tačiau ką norėta paslėpti? 

- Pamatysite, tai tiesiog pribloškia. 

Romualdas atidarė pirmą paveikslėlį. 

— Matote šią nuotrauką? Keitė ją įdėjo kaip iliustraciją 
prie straipsnio apie vieną cukrainę Nort Ende. 

Ema prisiminė šią nuotrauką, kurioje buvo matyti spal- 
vingų pyragų pilna vitrina. 

Romualdas paspaudė vieną klaviatūros mygtuką, ir moni- 
toriuje atsidarė kitas langas. 

- Štai ką gauname ištraukę paslėptą paveikslėlį. 

Ekrane pasirodė ne paprasta nuotrauka, o greičiau kaž- 
koks planas su matematinėmis formulėmis ir kompiuterinių 
kodų eilutėmis. Ema išsiviepė. 

- Kas čia dabar? 

- Mano galva, tai yra prototipas. Kitaip tariant, kažkokio 
išradimo schema prieš jį realizuojant. Galbūt judesio jutiklio. 
Tačiau įdomiausia yra štai kas. 

Jis pritraukė nuotrauką, padidino kontrastą, ir tuomet iš- 
ryškėjo logotipas su stilizuotu vienaragiu. 

- Šitas dokumentas priklauso „Fitch Inc.“! - sušuko 
Ema. - Ar manai, kad Keitė buvo įsitraukusi į pramoninį šni- 
pinėjimą? 

Su Džerodo pagalba jie likusią ryto dalį praleido šifruo- 
dami tinklaraščio nuotraukas. Seniausiose aptiko „Fitch Inc.“ 
inžinierių eskizus, pagal kuriuos turėjo būti kuriamas revoliu- 
cinis judesių jutiklis, gebantis sąveikauti su kompiuterio ekra- 
nu paprastu pirštų judesiu. 


* Šnipinėjimo kalboje negyva laiškų dėžute vadinama vieta, naudojama slapta apsikeisti doku- 
mentais be susitikimo akis į akį. (Aut. past.) 


270 


— Kaip Tomas Kruzas „Įspėjančiame pranešime“, - pajuo- 
kavo Romualdas. 

Kiti failai buvo susiję su programinės įrangos, galinčios 
akimirksniu išversti bet kokio tipo garsinį dokumentą, beta 
versija. Tačiau ypatingiausia įranga slėpėsi po naujausiomis 
nuotraukomis. Tai buvo tiesiog paskiri duomenys, susiję su 
moderniausių JAV armijos bepiločių lėktuvų „MO1 Predator“ 
ir „MO9 Reaper“ valdymo sistema. Tų, kurie šiuo metu buvo 
naudojami antpuoliams Afganistane. 

„Technologinės ir karinės paslaptys...“ 

Ema pajuto, kaip ėmė sukti skrandį. 

Tikriausiai Keitė pasinaudojo artimais santykiais su Niku 
Fiču, kad pavogtas iš jo pramonines paslaptis parduotų už auk- 
so kainą konkuruojančiai įmonei arba valstybei, norinčiai ži- 
noti kai kurias Jungtinių Valstijų karines paslaptis. 

— Dabar aišku, ką reiškia tinklaraštyje palikti komenta- 
rai! - spėjo Romualdas, tarsi garsiai mąstytų. - „Nedomina, 
„įdomu, norėtume daugiau apie tai sužinoti... Tai buvo būdas 
pakreipti chirurgės paieškas reikiama linkme. Pasakyti jai, kuri 
informacija naudinga, o kuri - ne. Paskatinti ją toliau eiti kai 
kuriais pėdsakais ir atsiųsti kitų dokumentų. 

Ema su paaugliu neramiai susižvalgė. Abu jautė kartu su 
pavojumi kylantį adrenaliną. Jų „tyrimas“ išsiplėtė į netikėtas 
sritis, tarytum jie būtų trilerio herojai. Įsivėlė ten, kur jokiu 
būdu neturėjo kišti pirštų. 

„Prakeikimas...“ 

Pagauta baimės, ji užsimerkė ir sunertomis rankomis pa- 
sirėmė smakrą. 

Kaip ji iki viso šito prisikapstė? Prieš penkias dienas tie- 
siog atsakė į ją sužavėjusio filosofijos profesoriaus laišką. Ji 
tenorėjo susirasti vaikiną! O visa tai įpainiojo ją į pražūtingą 
kebeknę, kurios jos galva neišnešė. Už tvarkingai atrodančio 
Matjaus ir Keitės gyvenimo šydo ji rado realybę, persmelktą 


melo ir pavojingų paslapčių. Iki šiol jai sekėsi, bet kuo labiau 
tyrimas stūmėsi į priekį, tuo didesnį pavojų ji juto. 

— Visa tai mums nelabai padeda, - pažymėjo Romual- 
das. - Keitė turėjo nežmoniškai rizikuoti, kad gautų šiuos do- 
kumentus. Tačiau viskas, ką apie ją žinome, rodo, kad ji nėra 
paperkama moteris. Pinigai nėra jos varomoji jėga, tai tik prie- 
monė gauti kažką kitą. 

— Kažką, vertą pusės milijono dolerių... - sumurmėjo 
Ema. - Turime išsiaiškinti, ką Keitė ketina daryti su tais pinigais. 

Vos tik Ema užbaigė sakinį, Romualdas griebė savo akinius. 

— Manau, netrukus sužinosime, - sušuko jis, rodydamas 
pirštu į ekraną. 

Buvo beveik pirma valanda dienos. Keitė baigė dvi ope- 
racijas. 

Jų akys bėgiojo nuo vieno ekrano prie kito, sekdamos chi- 
rurgę, einančią iš operacinės ligoninės koridoriais. Jie matė, 
kaip ji sustojo prie savo spintelės ir išsiėmė sportinį krepšį. 

— Keliauju ten! - sušuko Ema, vilkdamasi striukę. 

- Bet... 

Ji pagriebė savo kuprinę, telefoną ir puolė iš kambario. 

— Nenuleisk nuo jos akių! - įsakė Romualdui prieš už- 
trenkdama duris. 


„Greičiau!“ 

Ema lėkė dideliais žingsniais, norėdama pėsčiomis pasiek- 
ti ligoninę. Išėjusi iš viešbučio pasuko į dešinę ir pateko į Čarlso 
gatvę - vieną pagrindinių miesto arterijų, kuri skyrė Bostono 
Centrinį ir Viešąjį parkus, dvi žaliąsias miesto erdves. Jau nuo 
pirmosios sekundės ją į savo gniaužtus čiupo šaltis. Iš priekio 
pučiantis vėjas kandžiojo veidą. Kiekvieną kartą įkvėpus oro at- 
rodydavo, kad šnervės, trachėja ir plaučiai prisipildo ledo. 

Nukeliavusi daugiau nei du šimtus metrų, Ema dar pa- 
spartino žingsnį. Vildamasi sutaupyti laiko, pasuko į dešinę ir 
nėrė į parką, ketindama jį kirsti įstrižai rytų link. Jautėsi pras- 
tai. Maudė visus raumenis. Plaučiai reikalavo deguonies, kurio 
ji nebegalėjo duoti. Negana to, kelionę apsunkino slidūs batų 
padai bei siauri džinsai. Kuprinė buvo ypač sunki, ir su kiek- 
vienu judesiu į juosmenį daužėsi kompiuterio korpusas. 

„Greičiau!“ 

Išėjus į Džiaugsmo gatvę, prireikė kelių sekundžių susi- 
orientuoti. Norėjo bėgti toliau, bet buvo visiškai uždususi. 
Galva sukosi, šaltis gėlė akis, o krūtinė degė. Susvirduliavusi 
užkliuvo už šaligatvio bortelio. 

„Nesustok! Tik ne dabar...“ 

Vos nepargriuvusi, nepaisydama krūtinės ląstą veriančio 
aštraus skausmo tęsė kelionę. Žinojo, kad jei dabar sustos, pra- 
žiopsos Keitę. 

Trys šimtai metrų, skiriantys ją nuo ligoninės durų, buvo 
patys sunkiausi. Pasiekusi Keimbridžo gatvę išsitraukė telefo- 
ną. Ją pykino. Nuo svaigulio triko regėjimas. 

— Romualdai, kur ji? - šaukė prispaudusi mobilųjį prie 
ausies. 

Ji kosėjo. Būtų norėjusi atsigulti ant šaligatvio. 

- Aš ją pamečiau! - apgailestavo paauglys. - Keitė paliko 
ligoninės teritoriją. Kamerų regos lauke jos nebėra. 

— Velnias! Į kurią pusę ji patraukė? 

- Į Žiedų gatvę, ties „Holiday Inn“, prieš porą minučių. 

Ema apsidairė. Ji matė tos gatvės pradžią vos už šimto 
metrų. Keitė buvo visai netoli. Ji ją jautė. 

- Kaip ji apsirengusi? 

- Ant chalato užsimetusi lietpaltį. 

Uždususi, rankomis pasirėmusi į kelius, Ema pamažu at- 
gavo kvapą. Iš jos burnos veržėsi garas. 

„Chalatas, pilkšvas lietpaltis...“ 


Mėgino įžiūrėti jos drabužius ant šaligatvio besistumdan- 
čioje minioje, bet kaip tik šiuo metu daugybei gydytojų, slau- 
gytojų ir sanitarų buvo pietų pertrauka ir jie plūdo į netoliese 
esančius restoranus bei greitojo maisto užkandines. 

„Balti chalatai, žalsvos „pižamos“, rausvos uniformos...“ 

Ji nusivalė aplink akis susitelkusius prakaito lašus. Stai- 
ga priekyje už penkiasdešimties metrų, triukšmingame būry- 
je, judančiame „Whole Foods“ prekybos centro link, pastebėjo 
raudoną tašką. 

„Sportinis krepšys...“ 

— Nepadėk ragelio, tarakone! Radau Keitę! 


* 


Ema įsiveržė į parduotuvę ir dideliais žingsniais nusku- 
bėjo paskui chirurgę. Ši buvo viena ir ant peties tebesinešė 
krepšį. Nepaleisdama Keitės iš akių, Ema be vargo įsiliejo į 
minią. „Whole Foods“, siūlanti platų ekologiškų produktų pa- 
sirinkimą, buvo skirta gana pasiturintiems ir sveikus produk- 
tus besirenkantiems klientams. Likus kelioms valandoms iki 
Kūčių, sausakimšoje parduotuvėje be perstojo sukosi kalėdinių 
giesmių įrašas. Didelis plotas prie parduotuvės durų buvo pa- 
skirtas kavinei, kad būtų galima atsigerti ar papietauti tiesiog 
vietoje, pasiėmus karštų patiekalų, sušių ir riestainių bufetuose 
ar prie prekystalių. 

Atsilikusi kelis metrus nuo chirurgės, Ema koja į koją 
žengė paskui Keitę. Ji atsistojo į eilę prie salotų baro, pasiėmė 
padėklą, įsidėjo žalių daržovių ir daigintų grūdų rinkinį, išsi- 
rinko buteliuką arbatos grybo gėrimo ir susimokėjo vienoje iš 
kasų. 

Paskui nusekė paskui Keitę į ilgą greitojo maisto restora- 
no salę, kur klientai galėjo mėgautis savo pietumis, pro didelį 
langą stebėdami judrią gatvę. 

Patalpa buvo pilnutėlė. Norint rasti sėdimą vietą ant me- 
dinių suolų prie vieno iš bendrų stalų, reikėjo stumdytis ir 
spraustis alkūnėmis. 

Čia vyravo aukštos klasės valgyklos atmosfera. Žmonės 
stodavosi ir patys nešdavosi pašildyti patiekalus mikrobangų 
krosnelėse, aplink tvyrojo šiek tiek išpūsta šventinė nuotaika. 
Vis dėlto laikas čia buvo brangus. Visi valgė greitai: lengvai už- 
kąsdavo maloniame šurmulyje prieš grįždami dirbti į ligoninę 
ar Vest Endo biurus. Puiki vieta norint likti nepastebėtam. 

Ema, žiūrėdama, kaip Keitė braunasi tarp stalų, suprato, 
kad ji atėjo į pasimatymą. Chirurgė atsisėdo stalo gale ant kė- 
dės, kur kažkoks vyriškis buvo uždėjęs savo paltą ir užėmęs jai 
vietą. Ema norėjo įsitaisyti arčiau, bet vienintelė laisva vieta 
buvo už šešių metrų. Juos skyrė du ilgi stalai, o šurmulys salėje 
atėmė bet kokią viltį išgirsti jų pokalbį. 

„Na ir nepasisekė! 

Ji atsisėdo ir prisimerkusi įdėmiai nužvelgė nepažįstamąjį. 
Maždaug penkiasdešimties metų vyras žilstelėjusiais, trumpai 
kirptais plaukais, apsivilkęs tamsiu dryžuotu kostiumu. Šaltos, 
mėlynai pilkos skaidrios akys puikiai derėjo prie sustingusio, 
tarsi marmurinio veido. 

— Girdi, tarakone? 

Keliais sakiniais Ema nupasakojo padėtį. 

— Velniai griebtų! Ji atiduos tą krepšį jam! Turiu girdėti, 
apie ką jie kalba! 

- Jums tereikia prisiartinti, - atsakė Romualdas kitame 
linijos gale. 

Ji įniršo. 

- Ar tu suvoki, ką tau sakau? Juk paaiškinau, kad aš NE- 
GALIU! Be to, su Keite jau prasilenkiau sekmadienį ir vakar 
ryte. Galų gale ji atkreips į mane dėmesį. 

— Viskas gerai, tik jūs taip nesinervinkit... - užsigavo vai- 
kinas. 

— Romualdai, dabar ne laikas vaidinti pasikėlusį paauglį, 
privalai man padėti! Jie daug kalba. Jei turi kokią idėją, pats 
laikas! 

Po trijų sekundžių pauzės paauglys sušuko: 

- Jūsų telefonas! Padėkite jį ant grindų ir pastumkite jų 
link. Aš įrašysiu pokalbį. 

Ji papurtė galvą. 

- Tau trūksta kelių varžtelių! - prakošė pro dantis. - Kaip, 
tavo manymu, aš tai turėčiau padaryti? 

Ji susirūpinusi kramtė nagus. Tačiau padėtis buvo be- 
viltiška, todėl paklausė programišiaus patarimo. Padėjo savo 
telefoną ant šviesaus medžio parketo, dėdamasi, kad užsiriša 
raištelius, ir koja paspyrė jį tartum ledo ritulį. 

Aparatas nuslydo lygiomis grindimis, pračiuožė po suo- 
lais ir nuleistomis kojomis, paskui sustojo po didžiuoju stalu, 
prie kurio pietavo Keitė su nepažįstamuoju. 

„Pradedančiųjų sėkmė...“ 

Įsitempusi ir nervindamasi, Ema dviem gurkšniais išmau- 
kė savo buteliuką fermentuotos arbatos, tyliai maldaudama, 
kad niekas nepastebėtų telefono. Jos kančios baigėsi greitai, 
nepraėjus nė trims minutėms, kai Keitė ir nepažįstamasis vie- 
nu kartu atsistojo. 

Ji taip pat pakilo, ramiai pakėlė savo telefoną, nustebusio- 
mis akimis nužvelgta kitų prie to paties stalo sėdėjusių klientų, 
ir nusekė jiems iš paskos. 


* 


Ema kaip viesulas išlėkė iš prekybos centro. 

—- Romualdai, ar supratai, ką jie kalbėjo? 

— Ne, nelabai, - atsiprašė paauglys. - Pokalbį užgožė mi- 
nios šurmulys. Turiu išvalyti įrašą. 

— Tuomet prie darbo! - liepė ji ir išjungė telefoną, jam 
nespėjus nė žodžio ištarti. 

Tuo tarpu chirurgė pasuko atgal į ligoninę, o nepažįsta- 
masis patraukė priešinga kryptimi. Ema nusprendė sekti pas- 
kui vyrą, kuris gavo raudoną krepšį su puse milijono dolerių. 

Ji akylai stebėjo visą jųdviejų susitikimą ir buvo tikra, kad 
jokio apsikeitimo nebuvo: vyras paėmė pinigus, tačiau mainais 
nieko nedavė. 

„Kas tas tipas? Ką jis pažadėjo Keitei už tokią sumą?“ 

Vyras kelis šimtus metrų ėjo Keimbridžo gatve. Ema nė 
per žingsnį nuo jo neatsiliko, išlaikydama saugų atstumą. Mi- 
nia buvo tiršta. Bostonas pulsavo Kalėdų ritmu. Pagrindinę 
alėją puošė šimtai lempučių. Be girliandų neliko nei vienas 
medis, nei vienas žibintas, ant kiekvieno namo fasado kabo- 
jo bugienių vainikas arba amalo burbulas. Daugybė dideliais 
nešuliais apsikrovusių praeivių atrodė laimingi, atsidavę šven- 
tiniam jauduliui. Net ledinis vėjas, nešantis eglių, cinamono ir 
skrudintų kaštainių kvapus, savotiškai prisidėjo prie šios džiu- 
gios nuotaikos. 

Ema manė, kad pasiekęs Boudino stotį vyras sės į metro, 
bet jis perėjo gatvę ir įlipo į aštuonioliktu numeriu pažymėtą 
autobusą. Emai taip pat pavyko įšokti į jį paskutinę akimirką, 
pasinaudojus „LinkPass“ viešojo transporto kortele, kurią nu- 
sipirko vakar, grįždama iš pasimatymo su Džoise Vilkinson. 

Autobusui pajudėjus, ji susirado nuošalesnę vietelę per 
tris sėdynes nuo sekamo vyriškio. Per visą kelionę jis sėdėjo nė 
nekrustelėdamas, įsmeigęs žvilgsnį į už lango bėgančius miesto 
vaizdus. 

Autobusas dideliu lanku pasuko į Parko gatvę. Jis važiavo 
palei Centrinio ir Viešojo parkų šiaurinę dalį, paskui nuriedė- 
jo į vakarus Sandraugos aveniu. Nuvažiavus daugiau nei kilo- 
metrą plačia, guobomis ir kaštainiais apsodinta gatve, vyriškis 
atsistojo ir nuėjo prie užpakalinių autobuso durų. Ema pama- 
tė jį išlipantį Glosterio gatvės stotelėje, todėl, pasinaudojusi 


277 


žmonių srautu, taip pat išlipo iš autobuso nepastebėta. Ji nu- 
sekė paskui jį kelis šimtus metrų į pietus, paskui - į Boilstono 
gatvę. 

„Bak Bėjaus gatvė, kurioje įsikūrę prabangūs viešbučiai...“ 

Vyras įėjo į viešbučio „Saint Francis“, kurio stiklo ir ply- 
tų fasade madinga bostonietiškų pastatų prabanga derėjo su 
Viktorijos laikų žavesiu, vestibiulį. Emai šis prestižinis pastatas 
buvo žinomas. Ypač jame įsikūręs restoranas, praėjusiais me- 
tais gavęs trečiąją „Michelin“ žvaigždutę. Nusekusi paskui ne- 
pažįstamąjį iki liftų, paskutinę akimirką įpuolė į kabiną kartu 
su juo. Ji leido jam panaudoti savo kortelę - stiklinio lifto sau- 
gumo sistemai atblokuoti - ir paspausti trečio aukšto mygtuką. 

— Ir man į tą patį, - pasakė ji pasiteisindama. 

Jis dirstelėjo į ją nieko nesakydamas ir nužvelgė nuo gal- 
vos iki kojų. 

„Šį kartą įkliuvau...“ 

Stiklo kapsulė atsivėrė jaukiame koridoriuje. Vyras net 
nesiteikė jos galantiškai praleisti. Nieko nelaukęs pasuko į de- 
šinę. Ema žengė kelis žingsnius į priešingą pusę, bet grįžtelėjo, 
kol kambario durys dar buvo neužsidariusios. Ji įsiminė nume- 
rį ir nusileido liftu į vestibiulį. 

Užsiveriant durims jai šovė į galvą gudrybė, kaip nustatyti 
„paslaptingojo vyro“ tapatybę. 


* 


„Saint Francis“ restorano salė, įrengta drąsiu moderniu 
stiliumi, priminė brangenybių dėžutę. Visi dekoro elementai 
spindėjo kreminiais ir sidabriniais atspalviais, pradedant kiek- 
viename salės kampe įtaisytomis satino širmomis, baigiant me- 
taliniais ornamentais, kabančiais ant užuolaidoms skirto stry- 
po. Net didžiulis kristalais puoštas šviestuvas mėtė dramblio 
kaulo spalvos atšvaitus. 


- Laba diena, ponia, ar jūs esate rezervavusi staliuką? 

— Aš čia ne pietauti atėjau. Turiu perduoti skubų praneši- 
mą jūsų someljė, Mikaeliui Bušarui. 

— Malonėkite palaukti. 

Nepraėjus nė minutei prie jos priėjo jaunas vyno žinovas. 

- Lovenstain? Ką čia veiki? - paklausė jos kolega iš Kve- 
beko. 

Jiedu nebuvo draugai, tačiau dažnai susitikdavo per semi- 
narus, degustacijas ar konkursus. 

— Sveikas, Mikaeli. Man reikia tavo pagalbos. 

— Dabar man - pats darbo įkarštis. Pati Žinai, ką tai reiš- 
kia. Gal išgersime po taurę vėliau? - pasiūlė jis. 

Ji prisigretino prie jo ir primygtinai paprašė: 

— Labai atsiprašau, kad tave trukdau, bet tai tikrai labai 
skubu. 

— Gerai, greit sakyk. 

- Ar galėtum sužinoti, kas gyvena 321-ame kambaryje? 

— Juokauji? Kodėl nori pažeisti mūsų klientų konfidencia- 
lumą? Ar jūs taip elgiatės su savaisiais „Imperatoriuje ? 

— Maldauju, Mikaeli, tai tikrai labai svarbu. Paskambink į 
registratūrą ar durininkui. 

- Bet aš rizikuoju savo darbu! 

— Neperdėk, prašau tik jo pavardės! 

- O ką aš už tai gausiu? 

- Nežinau. Ko tu nori? Kad pačiulpčiau dabar pat, už vir- 
tuvės durų? 

Ji tyčia pakėlė balsą, ir kai kurie klientai atsisuko. 

Kanadietis perbalo ir nusivedė Emą į vestibiulį. 

— Man jau gana, Lovenstain! Tu tikra ligonė! 

- Keliauk į registratūrą ir rask man 321-ame kambaryje 
apsistojusio tipo pavardę. Prašyčiau! 

Jis nenoromis įvykdė prašymą. Pokalbis buvo trumpas. 
Vos po dviejų minučių jis grįžo prie Emos ir pasakė: 


— Vyras įsikūrė Olego Tarasovo vardu. Tinka? 

Ji iš kuprinės kišenės išsitraukė tušinuką. 

- Dėkoju už bendradarbiavimą, mielas kolega, - ištarė ir 
užsirašė pavardę ant dilbio. 

— Eik velniop, Lovenstain, - atsakė Mikaelis ir pasišalino. 

Romualdas intensyviai žvelgė į ekranus. Jis ką tik užkoda- 
vo garso įrašą kompiuteryje ir ruošėsi išvalyti trukdžius. Įjungė 
atitinkamą programą, kad atidarytų langą, atkuriantį montažo 
konfigūraciją. Perklausė įrašą, norėdamas atskirti ištrauką, kur 
girdėti nuolatinis ir nenutrūkstamas foninis triukšmas. Jis pa- 
sinaudojo šiuo gabalėliu ir išsiaiškino triukšmo „profilį, tiks- 
liai nustatydamas dažnį ir decibelus. Antruoju etapu pasirinko 
visą rinkmeną ir pritaikė jai triukšmo slopinimo funkciją. 

Paauglys išklausė garsinio failo pradžią, tačiau rezultatas 
jo netenkino. 

„Serialuose viskas atrodo paprasčiau...“ 

Ryžtingai nusiteikęs, ketvirtį valandos tvarkė vokalinius 
dažnius, žaisdamas jų amplitude, kol pasiekė tenkinantį rezul- 
tatą. 

Paskui dar kartą paleido įrašą. 

Ir nuo to, ką išgirdo, kūnas pagaugais nuėjo... 


* 


Ema įsitaisė „Saint Francis“ bare ant suolo prie durų, iš 
kur galėjo matyti vestibiulį, kad nepražiopsotų Tarasovo, jei jis 
nuspręstų išeiti. Užsisakė kaipiroskos, paskui išsitraukė kom- 
piuterį ir prisijungė prie viešbučio belaidžio interneto. 

Jos protas buvo pasiruošęs veikti. Dabar ji buvo visa galva 
pasinėrusi į tyrimą. Dar niekada neteko išgyventi tokių pojū- 
čių. Adrenalinas ir jaudulys ją stūmė į priekį ir suteikė drąsos. 

Paieškos laukelyje ji užrašė „olegas tarasovas“. Nuorodų 
buvo daug: profiliai „Facebook“, „LinkedIn“, VK... Ji paspau- 
dė „Google“ funkciją „Vaizdai“ ir, savo nuostabai, beveik aki- 
mirksniu surado ieškomo Olego Tarasovo nuotrauką. Fotogra- 
fijoje jis atrodė maždaug dešimtmečiu jaunesnis, bet jau tada 
jo veidas buvo toks pat šaltas, tarytum iškaltas iš marmuro. 
Nuotraukos nuoroda vedė į kino biblijos internete kartoteką - 
„Internet Movie Database“ svetainę. Pasak jos, Olegas Taraso- 
vas buvo „kaskadininkas“ ir „kaskadininkų koordinatorius“ 
galybėje veiksmo filmų paskutiniame dvidešimto amžiaus de- 
šimtmetyje. Dauguma jų toli gražu nebuvo šedevrai: televizi- 
jos filmai, B kategorijos filmai, mažo biudžeto trileriai, kurie 
net tuo metu buvo išleidžiami tiesiai VHS ar DVD formatu. Jis 
beveik visada dirbo su broliu Vasilijumi ir, rodės, brolių spe- 
cializacija buvo triukai su motociklais. „Artistinė“ jų karjera 
pasibaigė prieš dešimtmetį, tačiau keliais spustelėjimais Ema 
aptiko jų pėdsakus Los Andžele, kur jie persikvalifikavo į pri- 
vačius apsaugininkus. Pagal jų agentūros svetainės duomenis 
Tarasovai dabar stebėjo ir saugojo svarbius asmenis. 

Ji išsitraukė telefoną, ketindama pasidalinti savo atradimu 
su Romualdu, tačiau programišius užbėgo jai už akių. Atsiliepė 
net nelaukusi pirmojo skambučio pabaigos. 

— Ką nors aptikai, tarakone? 

— Taip, - atsakė jis bejausmiu balsu. 

— Pamatei vaiduoklį, ar ką? 

- Išvaliau įrašą, - prakalbo jis. 

- Na ir kaip? 

- Leidžiu jums paklausyti. Tai... kelia šiurpą. 

Ema suraukė antakius. Prispaudė telefoną prie dešinio- 
sios ausies, o kairiąją užsikimšo, kad nepraleistų nė vieno po- 
kalbio žodžio. 


* „Vkontakte“ - populiariausia socialinė svetainė Rusijoje. (Aut. past.) 

Keitė: Pinigai krepšyje. Laikiausi laiške nurody- 
tų įsipareigojimų: dar viena penkių šimtų tūkstančių 
įmoka. Penki šimtai pluoštų po šimtą dolerių. 

Olegas: O likusieji? 

Keitė: Gausite juos, kai tik būsiu tikra, kad dar- 
bas atliktas tiksliai laikantis visų mano nurodymų. 

Olegas: Vadinasi, šį vakarą? 

Keitė: Taip, bet prieš pradėdami veikti būtinai 
turite sulaukti mano skambučio. Ir tai bus ne anks- 
čiau kaip 21 valandą. Jei aš su jumis nesusisieksiu, 
viską pamirškite, supratote? 

Olegas: Kur viskas vyks? 

Keitė: Aš jums surašiau nurodymus į USB at- 
mintinę. Vieta vadinasi „skardis“. Tai siaura betoninė 
rampa, vienos krypties, už Džeksono Skvero stoties Ja- 
maika Pleine. Ji leidžia išvengti automobilių grūsčių 
ir šviesoforų, bet žmonės jos vengia dėl ten besisukio- 
jančių benamių ir narkomanų, taip pat dėl savivaldy- 
bės draudimų. 

Olegas: Jūs įsitikinusi, kad ten daugiau nieko ne- 
bus? 

Keitė: Mes niekada negalime niekuo būti tikri, 
bet kai taip šalta, platintojai ir narkomanai nekiša 
nosies į lauką. Gal nebereikia kartoti veiksmų plano? 

Olegas: Ne, supratau. 

Keitė: Užsirašėte adresą? 

Olegas: Taip, aš jį turiu. 

Keitė: Viskas turi vykti pagal planą: jei tiksliai 
nevykdysite nurodymų, mūsų susitarimas nueis vėjais. 

Olegas: Viską supratau, jau sakiau. Paskutinis 
klausimas: kas tas žmogus, kurį turiu nužudyti? 

Keitė: Tai vyras iš nuotraukos. Jo vardas Matjus 
Šapiro. Mano vyras. 


22 
Helsinkio grupė 


Mes su gyvybe savo atsiskaitom tik vienąkart. 
William SHAKESPEARE 


Emos širdis šokinėjo krūtinėje. Jau ilgiau nei minutę ji 
sėdėjo netekusi amo, apstulbusi, sunkiai pakeldama naujieną, 
negalėdama ištarti nė sakinio. 

„Keitė pasamdė žmogžudį Matui pašalinti...“ 

Dėl kokios priežasties? Todėl, kad jo nebemylėjo ir norėjo 
gyventi su Niku? Neįmanoma, dėl to žmonės nežudomi. Galė- 
jo paprasčiausiai išsiskirti. Galbūt norėjo viena auginti dukrą? 
Tai irgi neatrodė įtikinama. Dėl pinigų? Iš to, ką Ema suprato, 
Matjus neturėjo didelių turtų, o Nikas buvo vienas turtingiau- 
sių žmonių visoje šalyje. Tuomet kas? Kerštas? 

Ema pabandė sudėlioti savo mintis. Kuo ji neabejojo? Kei- 
tė niekada nesiliovė mylėjusi savo didžiosios jaunystės meilės, 
Niko Fičo. Po ilgo išsiskyrimo ji, akivaizdu, grįžo pas jį, tačiau 
kartu pasinaudojo artimais santykiais ir pavogė iš jo konfiden- 
cialią informaciją, o paskui, greičiausiai, pardavė ją už aukso 
kainą, kad galėtų pasisamdyti žudiką ir pašalinti savo vyrą. 

„Protu nesuvokiama istorija...“ 

Kažkas tikrai siejo šiuos du įvykius, bet kol kas ji nežino- 
jo kas. Ema rankomis susiėmė galvą. Sprandas buvo sustingęs, 
diegė kojas ir krūtinės ląstą. 

Ramybės jai nedavė dar vienas klausimas. Kodėl 201 1-aisiais 
Matjus tebebuvo gyvas? Kodėl kaskadininkas galiausiai jo ne- 
pašalino? 

- Romualdai, ar tu dar klausaisi? Paleisk man įrašą dar 
kartą. 

Paauglys padarė, ko prašomas. Ema atkreipė dėmesį į šį 
sakinį: 

„(...) būtinai turite sulaukti mano skambučio. Ir tai bus ne 
anksčiau kaip 21 valandą. Jei aš su jumis nesusisieksiu, viską 
pamirškite, supratote?“ 

Ji prisiminė, ką jai pasakojo Matjus. Miltus gabenančio 
furgono vairuotojas, kuris atsitrenkė į jo žmonos automobilį 
garsųjį jos žūties vakarą, atkakliai tvirtino, kad ji rankoje lai- 
kė mobilųjį telefoną. Ir Matjus įsivaizdavo, kad Keitė ketino 
skambinti jam, norėdama įspėti, kad mazdą jai galiausiai pavy- 
ko užvesti. Bet iš tikrųjų Keitė mėgino susisiekti su žudiku ir 
uždegti jam žalią šviesą. Laimei, šis skambutis dėl avarijos taip 
ir nepasiekė adresato. 

Matjus išsaugojo savo gyvybę tik todėl, kad jo žmona mirė 
nespėjusi surinkti lemtingo numerio. 

„Gyvenimas už mirtį...“ 

Vis žvilgčiodama į viešbučio vestibiulį, ji pasidalino savo 
samprotavimais su Romualdu, kuris jos įdėmiai klausėsi. Da- 
bar jie turėjo daug faktų, ženklų, įrodymų, tačiau nežinojo pa- 
grindinio dalyko: Keitės motyvų. Tai buvo trūkstama grandis, 
kuri paaiškintų visą šio klaikaus sandėrio prasmę. 

— O Keitė? Ką ji daro? - galiausiai paklausė Ema. 

- Kaip buvo galima numanyti, ji sėdo į savo automobilį ir 
ką tik atvyko į Jamaika Pleino vaikų ligoninę. 

- Daugiau nieko? 

- Viena detalė, galbūt visai nereikšminga... - prakalbo pa- 
auglys. 

- Vis tiek sakyk. 

- Grįžusi iš „Whole Food“, Keitė nuskubėjo patikrinti 
savo darbinio elektroninio pašto, atsidarė vienintelį laišką - tą, 
kuriame buvo jos vyro kraujo tyrimas, - ir jį išsispausdino. 

- Tyrimo, kurį Matjus atliko šįryt Raudonojo Kryžiaus 
furgone? 

- Taip. Jums neatrodo keista, kad rezultatai buvo persiųsti 
jai? 

- Nežinau. Neišmanau visų tų procedūrų. Gali prieiti prie 
to laiško? 

— Galiu atdaryti visus bet kurio personalo nario elektroni- 
nius laiškus, - priminė jis su pasididžiavimu. 

—- Tuomet permesk jį į mano pašto dėžutę. 


* 


Matjaus kraujo tyrimo rezultatai užėmė du puslapius. 
Nors menkai išmanė šią sritį, Ema ėmė juos analizuoti pasi- 
telkdama į pagalbą savo menkas žinias ir stengdamasi susigau- 
dyti tarp įmantrių pavadinimų ir sudėtingų skaičių. Pirmaja- 
me sąraše - hematologiniai tyrimai: raudonieji kraujo kūneliai, 
hemoglobinas, RBC, baltieji kraujo kūneliai, limfocitai, trom- 
bocitai, nusėdimo greitis, geležis, feritino kiekis... 
ma Matjaus rezultatus su normos ribomis, pateikiamomis prie 
kiekvieno tyrimo, tikėdamasi apčiuopti siūlo galą, už kurio ga- 
lėtų užsikabinti. 

Toliau ėjo biocheminiai tyrimai: gliukozė, kreatininas, 
šlapimo rūgštis, fermentai, gama gliutamiltransferazė, transa- 
minazė, TTH, gerasis cholesterolis, blogasis... 

„Kepenys, skydliaukė, inkstai... Viskas atrodo normalu...“ 

Ji viską perskaitė nepastebėdama nieko ypatinga... išsky- 
rus nedidelį kvadratą dešiniajame dokumento kampe: 


Retas eritrocitų fenotipas 
- Helsinkio grupė - 

Ema atsitiesė ant suolo. 

„Helsinkio grupė? Ką tai reiškia?“ 

Ji spoksojo į ekraną, laukdama skambtelėjimo galvoje, bet 
taip ir neišgirdo. Pastarosios dienos buvo sudėtingos, tačiau ji 
išsilaisvino iš savo baimių, prisivertė išlįsti iš kiauto ir įrodyti 
savo drąsą. Tačiau dabar ji atsidūrė aklavietėje. Jai reikėjo bio- 
logo ar gydytojo pagalbos, bet ji nė vieno nepažinojo. 

Pasukusi veidą į langą atsiduso. Gatvėje žaidė ankstyvos 
popietės saulės spinduliai, atsispindėdami ant gausybės sniego 
kalnelių palei šaligatvius. 

Nors ją pradėjo varginti migrena, protas išliko guvus. 
Mintyse peržvelgdama visą savo adresų knygelę, prisiminė, 
kad jos psichologės vyras vadovauja medicinos tyrimų labora- 
torijai Aukštutiniame Vest Saide. Jo laboratorija buvo įsikūrusi 
tame pačiame pastate, kaip žmonos kabinetas, tačiau Ema vyrą 
matė tik kartą, kai pora buvo atėjusi vakarieniauti į „Imperato- 
rių . Tik bėda, kad šiuo metu Margareta Vud išvykusi į Aspeną. 
Ema turėjo jos mobiliojo numerį, bet psichoterapeutė nieka- 
da tiesiogiai neatsakydavo į pacientų skambučius, juolab per 
atostogas. Vis dėlto ji pabandė paskambinti, nė kiek nenustebo 
įsijungus atsakikliui ir paliko pranešimą, melsdama Margaretą 
Vud kuo greičiau atskambinti: „Tai gyvenimo ir mirties klausi- 
mas“, - patikslino. Psichologė tikriausiai pamanė, kad ji keti- 
na nušokti nuo Bruklino tilto, nes atskambino jau po minutės. 
Ema atsiprašė ir paaiškino, jog jai nedelsiant reikia skubios in- 
formacijos, kurią gali suteikti tik jos vyras. 

- Aš esu ant Aspeno kalno su slidėmis, bet jei norite susi- 
siekti su Džordžu, jis liko slidinėjimo trasų papėdėje ir gurkš- 
noja burboną „Ajax“ užeigoje. Atsiųsiu jo mobiliojo numerį. 


* 

— Ponas Vudas? 

- Taip. 

- Labai atsiprašau, kad trukdau jus atostogų metu, bet 
skambinu gavusi jūsų žmonos rekomendaciją. 

- Hm, hm... - ne itin maloniu tonu sumykė vyras. 

— Gal jūs mane prisimenate: Ema Lovenstain. Buvau jūsų 
someljė, kai pernai vakarieniavote „Imperatoriaus“ restorane. 

Po šio prisipažinimo Džordžo Vudo balsas pralinksmėjo. 

- Labai gerai pamenu. Puikus vakaras. Iš dalies, beje, jūsų 
dėka. Prie rokforo sūrio jūs man pasiūlėte pasakiško portveino. 

— Tai tiesa. 

— „Ouinta do Noval, jei neklystu. 

- Taip, 1987-ųjų „Ouinta do Noval Nacional Vintage“. 

— Rodos, 1964-ųjų derliaus buvo dar geresnis. 

- Tiksliau, 1963-iųjų, - pataisė Ema. - Tai legendinis vy- 
nas, bet jo likę vos keli buteliai. Jei norite, pasistengsiu vieną 
jums gauti. Pone Vudai, jei neprieštaraujate, norėčiau užduoti 
jums keletą klausimų. 

- Žinoma, mieloji, klauskite, ko tik norite. 

Ema pasilenkė prie ekrano, kad taisyklingai ištartų. 

— Kas vadinama „retu eritrocitų fenotipu“'? 

— A, kraujas... Iš karto jis neatrodo toks žavus, kaip vynas, 
tiesa? Nors mūsų profesijos ne tokios jau ir tolimos, kaip sakė 
mūsų draugas, „gerkite iš jos visi, nes tai yra mano kraujas...“ 

Patenkintas savo iškalba, jis garsiai nusijuokė. 

- Na, tai kas yra „retas eritrocitų fenotipas? - pakartojo 
Ema, bandydama nuslėpti nekantrumą. 

- Tai paprasčiausias žargonas, kurį vartoja biologai, kal- 
bėdami apie retą kraujo grupę. 

— Kokia prasme retą? 

Džordžas Vudas atsikrenkštė. 

— Hm, ar žinote pagrindines kraujo grupes, Ema? 

- Taip, kaip ir visi kiti. Žinau keturias pagrindines grupes: 
A, B, AB ir O. Taip pat rezus teigiamą ir neigiamą. 

— Tai pradžia, bet iš tikrųjų viskas yra daug sudėtingiau. 
Tik nedaugelis žino, kad kai kurie žmonės nepriklauso nei A, 
nei B, nei AB, nei O grupei. 

- Iš tiesų? 

- Taip, tai Bombėjaus tipo kraujas, pavadintas pagal In- 
dijos miestą, kur šią ypatybę mokslininkai identifikavo pirmą 
kartą. Taip pat yra žmonių, kuriems negalima nustatyti nei 
teigiamo, nei neigiamo rezus faktoriaus. Tai vadinamasis „ne- 
nustatytas Rh“. Ir tai tik du pavyzdžiai iš daugelio. Paprasčiau 
tariant, reta kraujo grupė yra tokia, kurioje nėra vieno ar kelių 
antigenų, paprastai randamų kitų grupių sistemose. 

Profesoriaus Vudo balsas atgavo gyvybingumą. 

Jis, akivaizdu, pajuto malonumą dalintis savo žiniomis. 

— Dėl šių fenotipų specifiškumo gaminami tam tikro tipo 
antikūnai, kurie, pavyzdžiui, gali sukelti atmetimo reakciją 
perpilant kraują ar atliekant organų persodinimo operaciją. 
Svarbiausia, Bombėjaus tipo žmonėms gali būti perpilamas tik 
tokiomis pat savybėmis, kaip jų, pasižymintis kraujas. 

Pagaliau moteris uždavė klausimą, kuris jai sukosi ant lie- 
žuvio galo: 

- O Helsinkio grupė jums ką nors sako? 

Biologas iš pasitenkinimo sukikeno. 

- Ak, Helsinkio grupė, žinoma! Ji dar retesnė nei jūsų 
1963-iųjų portveino buteliai! Šiuo terminu vadinami žmonės, tu- 
rintys keletą labai retų eritrocitų fenotipų. Mano žiniomis, Ame- 
rikos teritorijoje ši grupė buvo nustatyta tik dvylikai žmonių. 

„Ir Matijjus - vienas iš jų...“ 

Ema pajuto, kaip ją apima jaudulys. Galvos skausmas pra- 
nyko. Ji dar gerai nežinojo kaip, bet buvo įsitikinusi, kad pa- 
slapties raktas susijęs su šia itin reta kraujo grupe, kurią turi 
Matijus. 

- Paskutinis klausimas, profesoriau, ir leisiu jums toliau 
mėgautis atostogomis: kokiomis aplinkybėmis nustatoma, kad 
žmogus turi retą fenotipą? 

— Na, tai paaiškėja įvairiomis aplinkybėmis: kai atliekami 
tyrimai nėštumo metu, kai perpilant kraują įvyksta atmetimo 
reakcija, kai atrandamas šiek tiek pakitęs kraujo donoro feno- 
tipas. Laboratorija, aptikusi retą grupę, turi apie tai pranešti 
nacionalinei duomenų bazei. 

— Nuoširdžiai jums dėkoju, profesoriau, labai man padė- 
jote. 

- Tikiuosi iš jūsų savo portveino butelio, - priminė jis 
pusiau rimtai, pusiau juokais. 

- Savo žodžio laikysiuos! 


* 


Ema vėl pajuto pagreitėjusi širdies plakimą. Jai pavyko 
surasti informaciją, kurios nuo pat pradžių ieškojo! Nors dar 
nesuvokė viso to svarbos, neabejojo, kad Matjaus priklausymas 
Helsinkio grupei buvo Keitės paslapties epicentras. 

„Ramybės!..“ 

Norėdama surikiuoti savo mintis, Ema sutelkė dėmesį į 
perlamutro ir absento spalvos atšvaitus, nuo saulės mirguliuo- 
jančius taurės dugne. Ji nusprendė apibendrinti viską, ką žino 
apie Keitę ir Matjų. Pirmiausia atkūrė jų susitikimo trajekto- 
riją. Pasirausė atmintyje, prisiminė Saros, pirmosios Šapiro 
žmonos, žodžius. 

2006-ųjų ruduo: Matas susižeidžia sodo žirklėmis ir atsi- 
duria ligoninėje. Priimamajame susikerta jo ir Keitės, kuri tą 
dieną budi, keliai. Jie pajunta vienas kitam simpatiją, jinai jį 
apžiūri, susiuva žaizdą. 

„Ir, be abejo, paima kraujo...“ 

Ema samprotavo toliau: jei Keitė atliko kraujo tyrimus, va- 
dinasi, peržiūrėdama rezultatus sužinojo, kad Matjus priklauso 


289 


itin retai - Helsinkio - kraujo grupei. Po kelių dienų ji su juo 
susitinka ir, praėjus vos keliems mėnesiams po pirmojo susiti- 
kimo, išteka už jo. 

„Bet kodėl?“ 

Ema pakėlė akis, ir jos mintis nutraukė pasirodęs „kaska- 
dininkas“. Olegas Tarasovas registratūroje atidavė savo kortelę 
ir patraukė durų link. 

Ji susigūžė ant suolo, vildamasi, kad jis jos nepastebėjo, ir 
nulydėjo jį žvilgsniu, kol jis dingo iš akių. 

Tada, prisidėjusi prie ausies telefoną, paliko barą ir greitu 
žingsniu išėjo iš „Saint Francis“ viešbučio. 

- Romualdai, Tarasovas jau išeina. Pabandysiu jį pasekti, 
neišjunk telefono. Atradau kai ką neįtikėtino. 

- Aš irgi turiu jums ką papasakoti. 

- Vėliau, aš... Po šimts! 

- Kas atsitiko? 

— Manau, kad jis važiuos automobiliu! 

Ji prisidėjo virš akių ranką, kad apsisaugotų nuo akinan- 
čių atspindžių. Priešingai, nei tikėjosi, viešbučio vairuotojas 
atvarė masyvų vyšninį pikapą su didžiulėmis kryžminėmis 
grotelėmis, papuoštomis sidabriniu avinu. Jis padavė didžiulio 
furgono raktelius Tarasovui, ir tas tuojau pat sėdo prie vairo. 

Netikėtai patekusi į aklavietę, Ema desperatiškai dairėsi 
taksi. Ji paprašė viešbučio vairuotojo pagalbos, bet pikapas jau 
buvo įsiliejęs į automobilių srautą, pamažu išnykdamas jai iš 
akiračio. 

„Po velnių!“ 

- Romualdai, aš jį pamečiau! Jis nuvažiavo parko link. 

- Boilstono gatve? 

- Taip. 

- Kokiu automobiliu? 

- Dideliu vyšniniu pikapu, bet... 

— Aš galiu jį pasekti! 
— Ne! Ką čia paistai! Tik nebandyk... 


* 


Paauglys apsivilko savo storą striukę su kailine apykakle 
ir į kišenę įsikišo mobilųjį. Išskuodė iš kambario ir tekinas nu- 
bildėjo laiptais, tarsi nuo to priklausytų jo gyvybė. Strimgal- 
viais lėkdamas per prabangaus viešbučio vestibiulį, vos nepar- 
griovė pagyvenusios moteriškės, kuri sunkiai judėjo įsitvėrusi į 
savo vaikštynę, užkliuvo už jos maltietiškos bolonės ir parvertė 
aukšto aptarnautoją, ant padėklo nešusį šampano taures. 

- Atsiprašau, apgailestauju, dovanokite, aš... 

Jis puolė į aikštelę priešais „Keturis metų laikus“. Čia su- 
tiko durininką, įsispraudusį į auksinėmis sagomis papuoštą 
tamsią uniformą, padedantį vienai šeimai iškrauti lagaminus. 

„Bent kartą nieko neklausinėk...“ 

Automobilio variklis tebesisuko. Romualdas akimirksniu 
atsidūrė ant vairuotojo sėdynės ir stipriai paspaudė greičio pe- 
dalą. Durelės užsitrenkė, ir visureigis cypdamas nurūko, palik- 
damas ant kelio padangų žymes. 

23 
Širdies linija 


Kas galėtų nesudrebėti pagalvojęs apie tas 
nelaimes, kurias gali atnešti kad ir vienintelis 
toks pavojingas ryšys! 


Choderlos de LacLos 


Pasiekęs aveniu, Romualdas pamatė vyšninės spalvos pi- 
kapą. Iš savo kišenės girdėjo sklindančius Emos, dar neišjun- 
gusios telefono, riksmus. Prisidėjo mobilųjį prie ausies. 

- Sustabdyk automobilį ir tučtuojau grįžk į viešbutį! - 
šaukė Ema. 

Ji, besigrumdama su Boilstono gatve plūstančia minia, 
skubėjo į viešbutį. 

- Supranti, ką tau sakau? 

- Tai vienintelis apčiuopiamas mūsų pėdsakas! 

— Važiuoji vogtu automobiliu ir dar nemoki vairuoti! 

- Vairuoti aš moku! 

- Sukelsi avariją ir būsi patupdytas už grotų! 

— Dabar ne laikas viską mesti. 

Šį kartą Romualdas išjungė telefoną. 

Pirmą kartą nuo jų pažinties Ema iš tiesų suvokė, į kokį 
pavojų įvėlė jaunuolį. Nė nesusimąstydama įtraukė jį į savo ty- 
rimą, galvodama tik apie save. Dabar ji buvo išsigandusi dėl jo 
neapgalvotų veiksmų, bet šaukštai po pietų: ji nebegalėjo sulai- 
kyti jaunojo prancūzo. 

Įėjusi į „Keturių metų laikų“ vestibiulį, tiesiu taikymu pa- 
traukė prie liftų. Jai reikėjo nusiraminti. Susitvardyti. Vėl susi- 
siekti su paaugliu. Iš naujo surinko jo numerį. Jis atsiliepė. 

— Girdi mane, tarakone? Gerai, paklausyk, aš sutinku. Sek 
paskui tą tipą. Bet įsakau tau vairuoti atsargiai ir nepatraukti 
nei jo, nei farų dėmesio. Nebandai rizikuoti ir nelipi iš automo- 
bilio dėl jokių priežasčių, supratai? 

- Taip, mamyte. 

- Ir neišjunginėk telefono nebaigęs pokalbio! 

Romualdo mobilusis šaižiai sucypė. Berniukas pažiūrėjo į 
ekraną: simbolis pranešė, kad baterijos įkrovos beliko vos sep- 
tyni procentai. 

Norėjo nusirauti plaukus. Kaip jis, savo gyvenimą lei- 
džiantis tarp telefonų ir kompiuterių, galėjo būti toks neap- 
dairus? 

— Mano baterija baigia išsikrauti, - tarė jis apgailestauda- 
mas. - Paskambinsiu, kai tik sužinosiu ką nors nauja. 


* 


Ema niršo ant savęs, graužiama kaltės ir bejėgiškumo 
jausmo. Išskyrus maldą, ji daugiau niekuo negalėjo padėti Ro- 
mualdui. 

Iš visų jėgų stengėsi nepasiduoti emocijoms. Programišius 
galvotrūkčiais išlėkė iš kambario, palikęs šviečiančius ekranus 
ir įjungtas programas. Ji atsisėdo į jo krėslą ir pažvelgė priešais 
save. Prieš išeidamas Romualdas naršė po Wall Street Journal 
archyvą. Jis buvo atidaręs vieną iš daugybės straipsnių, kuriuo- 
se verslo dienraštis rašė apie Niką Fičą. Tai buvo nenaujas ra- 
šinys: neilgas 2001-ųjų straipsnis, parašytas tarsi paskubomis, 
bet turinys pasirodė įdomus. 

Niko Fičo verslas 

Pagrindinis „Fitch Inc.“ produktas „Unicorn“ 
tampa vis populiaresnis, bet ar prie įmonės vairo vis 
dar stovi kapitonas? 

„Kas atsitiko Nikui Fičui?“ Šis klausimas neduo- 
da ramybės visiems Silicio slėnyje. Ilgą laiką nebesi- 
rodantis įmonės steigėjas ir pagrindinis akcininkas 
kursto didelį smalsumą. 

Negana to, per pastaruosius du mėnesius Fičas, 
tarsi tingus mokinys, praleido visuotinį akcininkų 
susirinkimą ir naujų gaminių pristatymą kūrėjams. 
Neįprastas tokio atsakingo darboholiko dingimas ke- 
lia investuotojų susirūpinimą ir mažina akcijų kainą 
biržoje. 

Pasiteiravus apie tai įmonės atstovo spaudai, šis 
keliais žodžiais patikino, kad Niko Fičo gyvenime 
„viskas yra gerai, jis paprasčiausiai susirgo bronchitu 
ir artimiausiu metu grįš į savo postą. 


Ema atidarė kitą svetainės nuorodą. Regis, Fičas praėjus 
kelioms dienoms grįžo į darbą. Bendrovės akcijų kaina vėl en- 
tuziastingai šovė į viršų, ir šis faktas pamažu nugrimzdo už- 
marštyje ir interneto platybėse. 

Ema dar kartą perskaitė straipsnio pabaigą. 

„Susirgo bronchitu? Nesąmonė...“ 

Ji papurtė galvą ir užsimerkė, norėdama susikaupti. 

„O jei Nikas iš tiesų sirgo?“ 

Pamažu vaizdas ėmė ryškėti. 

„Liga, kraujas, medicina, sveikata...“ 

Visa tai tarsi karoliukai susivėrė į Ariadnės siūlą, žingsnis 
po žingsnio vedantį iš klaidaus jų tyrimo labirinto. 

Ema atsimerkė ir pažvelgė į kitus ekranus. 

„Ligoninės vidinis tinklas...“ 

Ji pasilenkė prie klaviatūros ir paėmė pelę. Prireikė pen- 
kių minučių ir kelių veiksmų išsiaiškinti, kaip patekti į pacien- 
tų ligų istorijas ir atlikti paiešką pagal raktažodį. 

Pirmiausia ji įrašė „Nikas Fičas“. 

Jokio atsakymo. 

„Prisisvajojai, mergaite...“ 

Paskui dar kartą pabandė: įvedė „Helsinkio + grupė“. 

Ekrane pasirodė vieno paciento dosjė. 

Širdies ritmas vėl padažnėjo. Dar niekada ji nesijautė 
esanti taip arti tiesos. 

Tai buvo kažkoks P. Dreikas, tuo metu paguldytas į kardi- 
ologijos skyrių Jamaika Pleino padalinyje. 

Ji spragtelėjo pele ir atidarė dokumentą. Kai tik perskaitė 
paciento vardą, visos dėlionės detalės susidėliojo į savo vietas. 

Vyras vadinosi Princas Dreikas. 

„Princas Darkas - Tamsos princas...“ 

Tai buvo Nikas Fičas. Tuo metu verslininkas buvo pagul- 
dytas į Bostono ligoninės kardiologijos skyrių, kuriame dirbo 
Keitė! 

Priblokšta tokio atradimo, karštligiškai susijaudinusi, 
Ema ėmė atidžiai skaityti medicininius įrašus. Sugaišo nema- 
žai laiko, bet suprato esminį dalyką. Ir padarytos išvados ją 
pribloškė. 

Fičas gimė turėdamas tik vieną skilvelį: tai sunkus įgim- 
tas širdies defektas, neleidžiantis tinkamai aprūpinti kraujo 
deguonimi ir pavertęs jį „mėlynu kūdikiu“ - pamėlusiu vaiku, 
nežinia ar išgyvensiančiu iki suaugusiojo amžiaus. 

Kai jis sulaukė aštuonerių, jam buvo atlikta paliatyvioji 
intervencija, kad kraujas būtų geriau aprūpinamas deguonimi, 
paskui ėjo dvi atviros širdies operacijos po septynerių ir po 
dešimties metų. 

Nors intervencijos palaikė gyvybę, jos tik nukėlė viską to- 
lesniam laikui: anksčiau ar vėliau, kad galėtų toliau gyventi, 

jam reikėjo persodinti naują širdį. Tokia transplantacija buvo 
beveik neįmanoma dėl jo kraujo grupės - itin retos garsiosios 
Helsinkio grupės. Todėl tai, kad Nikas Fičas sulaukė keturias- 
dešimt dvejų, prilygo stebuklui. Ilgus metus, išlaikydami griež- 
gyvenimą jam, be abejo, padėjo geležinė valia ir didelė sėkmė. 
Tačiau šiandien jo širdis jau vos plakė. 

Ema paspaudė jutiklinį kilimėlį ir perėjo prie kitų doku- 
mento lapų. Iš paskutinių įrašų matyti, kad Fičas prieš dvide- 
šimt keturias valandas buvo paguldytas į ligoninę ir laukė šir- 
dies persodinimo operacijos. 

Šį kartą verslininkas ant kortos statė viską: transplantacija 
arba mirtis. 


* 


Romualdas vairavo sutelkęs dėmesį. Jį apėmė šiokia to- 
kia panika, kai prie raudono šviesoforo signalo Bikono gatvėje 
staiga užgeso „jo“ visureigio variklis. Užtruko, kol vėl jį užve- 
dė, ir kurį laiką manė, kad jau pametė kaskadininko pėdsakus. 
Tačiau netrukus pamatė raudoną pikapą, riedantį autostrada, 
kuri lenkė miesto centrą iš šiaurės vakarų pusės. 

Eismą trumpam sulėtino grūstis greitkelio sankryžoje, 
kurioje galima išvažiuoti į 93-iąjį kelią. Šį kartą, automobi- 
liams važiuojant taip arti vienas kito, jis buvo atsargus, kad 
nesuklystų perjungdamas pavaras. Prancūzijoje su tėvu buvo 
pradėjęs mokytis vairuoti, bet jam nė nedingtelėjo, kad taip 
greitai atsidurs prie automobilio vairo vienui vienas. 

Greitai eismas tapo intensyvesnis. Jis važiavo taip, kad 
matytų sekamą vyšninį automobilį, o pats nebūtų pastebėtas. 
Dabar pikapas skriejo šiaurės kryptimi. Po ketvirčio valandos 
jie pravažiavo Midlseks Felso rezervatą, apsuptą ąžuolų, bal- 
tųjų pušų ir riešutmedžių, paskui furgonas pasuko į rytus ir 
už dešimties kilometrų vėl patraukė į šiaurę šalutiniais keliais. 

Artėjant prie Louelio - kadaise klestėjusio pramoninio mies- 
to, - paauglys stengėsi važiuoti tinkamu atstumu nuo savo „tai- 
kinio“. Peizažo grožis gniaužė kvapą. Ties horizontu besiritanti 
saulė išraižė dangų geltonais ir oranžiniais dryžiais, susilieju- 
siais į šviesų ruožą su ryškia aureole. Kiek akys užmato driekėsi 
erdvūs šviesūs ir balkšvi paviršiai, kuriuos pagyvindavo mir- 
guliuojantis ežeras ar sidabrinė upės tėkmė. 

Tuo metu, kai Romualdas mažiausiai tikėjosi, pikapas pa- 
suko į dešinę ir nėrė į siaurą keliuką, vedantį per pušyną. 

„Kurgi jis važiuoja?“ 

Paauglys sustojo šalikelėje ir paskambino Emai pranešti 
apie savo padėtį. 


* 


Bostone saulę paslėpė debesys. Ema ilgą laiką tyliai sėdėjo 
prieblandoje skęstančiame kambaryje. Aplink ją laikas atrodė 
sustojęs. Nepaisant akivaizdžių įrodymų, buvo sunku pripažin- 
ti kraupią tiesą, kurią ji atskleidė: Keitė planavo nužudyti savo 
vyrą, kad jo širdį atiduotų meilužiui. 

Jos galvoje mintys virte virė, bet pamažu viskas tapo labai 
aišku. Per savaitę surinkta informacija susisiejo ir susiraizgė į 
pavojingas pinkles. Mintyse ryškėjo moters portretas. Iki be- 
protybės įsimylėjusios moters, kuri savo protą panaudojo siau- 
bingam planui įgyvendinti. 

Emos galvoje sukosi juostelė. Vaizdai, scenos, kurias ji 
galėjo atkurti, nors jose nedalyvavo, - atkurti ne smulkias de- 
tales, o tiesą. 

Paskutinio dvidešimto amžiaus dešimtmečio vidurys. 
Keitė ir Nikas išgyvena stiprią aistringą meilę. Jiedu sukurti 
būti kartu ir vienas kitą mylėti. Lyg magnetas traukiantis gro- 
žis, jaunystė, skvarbus protas. Abu apakę vienas nuo kito. Jų 
istorija - įspūdinga ir nepakartojama. Meilė užgimsta per pir- 
mąjį susitikimą, apie kurį papasakojo Džoisė Vilkinson, vieną 

snieguotą dieną šalia greitkelio įsikūrusios degalinės restora- 
ne. Ši istorija Keitei turėtų būti svarbiau už visa kita: tą dieną 
jos gyvenimas apsivertė aukštyn kojom, tą dieną jie susitiko, tą 
dieną Nikas ją išgelbėjo... 

Tačiau Nikas turi paslaptį: jis serga širdies liga ir nuo ma- 
žumės slepia, kad ji yra mirtina. Galbūt viena iš tokio elgesio 
priežasčių - nenoras, kad kiti jo gailėtųsi, tačiau pagrindinis 
motyvas - nenoras išleisti įmonę iš savo rankų. Jis žino, kad 
bet kurią akimirką gali mirti, ir nenori Keitei užkrauti tokios 
naštos, suteikti jai skausmo. Todėl jis atsitolina ir pasmerkia ją 
kančioms, neprisileisdamas jos artyn. Keitė puola į neviltį. Ji 
praranda pasitikėjimą savimi, nesupranta, kodėl Nikas ją atstu- 
mia, net pasidaro plastinę operaciją, vildamasi jį susigrąžinti. 

Kas atsitinka paskui? Žinoma, Nikas supranta, kad padarė 
klaidą ir turi atskleisti tiesą tai, kurią myli. Po jo prisipažinimo 
moteris pajunta palengvėjimą. Ne tik dėl to, kad Nikas vis dar 
ją įsimylėjęs, bet ir todėl, kad dabar ji turi galimybę jį išgelbėti. 
Jo prisipažinimas paskatina ją staiga nutraukti neurologijos re- 
zidentūrą ir tapti širdies chirurge. Prasideda naujas gyvenimas, 
skirtas vien darbui, medicininiams tyrimams ir Niko sveikatos 
priežiūrai. Jos darbai puikūs ir aprėpiantys kelias sritis - gy- 
dymas imunosupresantais, genetinė kraujo grupių modifikaci- 
ja... - bet ji neranda nieko, kad galėtų efektyviai padėti Nikui. 
Ir visada susiduria su ta pačia problema: jos mylimą vyrą galė- 
tų išgelbėti tik transplantacija, tačiau ji žino, kad dėl išskirtinės 
kraujo grupės Fičo organizmas atmes bet kokį organą, jei do- 
noras nepriklausys Helsinkio grupei. 


* 


„Kaip toli galima nueiti dėl meilės?“ 

Toli. 

Labai toli. 

Tačiau yra riba, kurią nedaugelis pasiryžta peržengti. 

Keitė pasiryžo. 

Kaip jai tai pavyko? Kas jai šovė į galvą? Dėl keisto gebė- 
jimo įsijausti Ema ir šią sceną beveik galėjo „matyti“ tarsi kino 
ekrane. 

2006-ųjų ruduo. Per vieną iš ilgų budėjimų į ligoninės 
priimamąjį prisistato pacientas, šiek tiek žavesnis už visus ki- 
tus. Vyras susižeidė genėjimo žirklėmis. Jis jaunas filosofijos 
profesorius. Simpatiškas, protingas ir linksmas vyrukas. Keitė 
juo pasirūpina - keliais dygsniais susiuva žaizdą. Ji jaučia, kad 
jam patinka, bet vaikinas, rodos, įsipareigojęs. Vis dėlto jis ne- 
gali susilaikyti ir pradeda flirtuoti. Su ja visi vyrai taip elgiasi. 
Nors ji tuo visai nesididžiuoja, žino, kad turi kažką, ko neturi 
kitos. Tai nepaglosto jos savimeilės, nenuramina. Ji jau seniai 
dalyvauja kitoje kovoje. Kitame kare. 

Vis dėlto tą popietę ji pajunta, kad iš dalies atsipalaidavo. 
Kas iš tiesų atsitiko? Galbūt diena buvo sunki, o Matjus ją pra- 
linksmino, galbūt jos dėmesį patraukė jo išsilavinimas, o gal 
paprasčiausiai ją paveikė tai, kad jis nesistengia jos suvilioti 
ir ji nejunta pavojaus. Todėl sutinka nueiti su juo išgerti po 
stiklinę kokakolos. 

Spalio pradžia. Bobų vasara visame savo gražume. Ligo- 
ninės automobilių aikštelėje, kurioje stovi Raudonojo Kryžiaus 
donorystės furgonas, žaidžia auksiniai saulės spinduliai. Jiedu 
geria po skardinę sodos vandens. Keitė pabando įtikinti savo 
pacientą, kaip yra pratusi įtikinėti visus, duoti kraujo. Pagiria 
programą, paaiškina, kad pati ją koordinuoja, kad būtų labai 
malonu, jei ir jis dalyvautų. Jis klausosi, bet nieko negirdi. Ste- 
bi, kaip ji užsikiša šviesių plaukų sruogą už ausies. Prisimena 
Greisę Keli senuose Hičkoko filmuose. Svarsto, ar yra vyras, 
kuriam nusišypsojo laimė kiekvieną rytą pabusti greta šios 
moters. Ir iš karto pajunta pavydą. Jis jau ieško galimybės vėl 
su ja pasimatyti. Jį žavi, kaip primygtinai ji kviečia duoti krau- 
jo. Jis atsako, kad yra pavalgęs. Ji tikina, kad tai nėra svarbu. 

Jis tvirtina, kad bijo adatų. Ji siūlo jį palydėti. Jis su malonumu 
nusileidžia. 

Paskui kiekvieno gyvenimas pasuka sava linkme. Galbūt 
jie pasikeitė telefono numeriais, bet apie tai galima tik spėlioti. 
Keitės galvoje prisiminimas ilgai neužsiguli. Jam pradėjus dilti, 
po dviejų dienų ji gauna kraujo tyrimų rezultatus. 

Iš karto negali patikėti savo akimis ir paprašo laboratori- 
joje atlikti kito mėginio analizę. Rezultatas patvirtintas: Mat- 
jus tikrai priklauso Helsinkio grupei! Jis ir gimęs tais pačiais 
metais, kaip Nikas. Jų net sudėjimas panašus. Jis yra „puikus 
donoras. 

Argi tai ne ženklas iš dangaus? Neįtikėtina galimybė, kuri 
niekada nebepasikartos. 

Kokios mintys tą akimirką sukasi Keitės galvoje? Ką ji 
jaučia supratusi, kad vienintelis būdas išgelbėti mylimą vyrą — 
tapti žudike? 

Kaip peržengti liniją tarp meilės ir beprotybės? 


* 


Telefonas tuščiai skambėjo kelias sekundes, kol Ema išni- 
ro iš savo minčių. 

- Klausau, Romualdai. Kur tu? 

- Už dešimties kilometrų į pietus nuo Louelio. Kaskadi- 
ninko pikapas ką tik nuvažiavo miško keliuku. 

- Supratau. Tas tipas tikriausiai turi kokią nors pašiūrę ar 
slėptuvę atokioje vietoje. Dabar, kai jau žinome, kur jis slepiasi, 
skubėk į viešbutį. 

Paauglys dvejojo. Ema girdėjo visureigio burzgimą. 

— Grįžk, Romualdai. Turiu tau daug ką papasakoti. Priva- 
lome priimti sprendimą. 

Bet paauglys jos neklausė. 

— Romualdai, prašau tavęs! 

Berniukas nusivalė akinių stiklus. Jis negalėjo sustoti pu- 
siaukelėje. Jei nesužinos, kas laukia kelio gale, graušis dėl savo 
bailumo, patirs asmeninį pralaimėjimą. 

Jis užsidėjo akinius ir pajudėjo į priekį. 

- Patikrinsiu, - pasakė jis Emai. - Neišjungiu telefono. 

Užmetė akį į bateriją - „3 90“ - ir nuvažiavo ta pačia kryp- 
timi į mišką. Keliuką dengė storas sniego sluoksnis, tačiau 
didžiulės pikapo padangos padarė puikias vėžes. Kuo toliau 
važiavo, tuo labiau temo. Saulė dingo, pasislėpusi už tankiai 
suaugusių spygliuočių. Tokioje prietemoje jis vingiavo pusę ki- 
lometro. 

Kitame linijos gale Emai iš nerimo gyslose stingo kraujas. 

- Tarakone, ar tu vis dar ten? 

- Taip, bet baigiu privažiuoti akligatvį. 

Berniukas rankomis suspaudė vairą. Kelio pabaigoje pika- 
pas buvo apgręžtas ir dabar stovėjo priešais jį. 

- Pikapas čia, bet... 

Jis prismerkė. 

- Bet kas? 

— Manau, prie vairo nieko nėra. 

— Romualdai, velniai griebtų, suk atgal! 

- Taip, tai būtų protingiausia, - pripažino jis. 

Dabar jam tikrai pasidarė baugu. Per kelias sekundes miš- 
kas virto nepermatoma siena, rodės, užsiveriančia priešais jį. 
Pabandė važiuoti atbulomis, bet kelias buvo siauras ir automo- 
bilis įstrigo sniege. 

„Velniava...“ 

Kaktą nubėrė prakaito lašai. Jis užtraukė rankinį stabdį ir 
išlipo į šaltį. Mišką gaubė tylos skraistė. Ant šakų neišsilaikiu- 
sio sniego dribsniai besileisdami lėtai suposi ore. 

— Ar čia yra kas nors? - paklausė jis drebančiu balsu. 

Niekas neatsiliepė. 

Jis žengė kelis žingsnius prie pikapo ir pažvelgė pro langą. 

Tuščia. 

Pastebėjo, kad durelės neužrakintos. Jau ruošėsi jas atida- 
ryti, kai išgirdo sniego girgždėjimą. Jis greitai atsisuko ir aki- 
mirksniu pamatė tamsų šešėlį, puolantį tiesiai ant jo. 

Jis prasižiojo norėdamas šaukti, bet pistoleto buožė tren- 
kė jam į galvą. 

Ir jis prarado sąmonę. 

Ema išgirdo kelis duslius smūgius ir puolė į paniką. 

- Tarakone! Ar girdi? - paklausė ji nerimo kupinu bal- 
su. - Paaiškink man, kas vyksta, Romualdai! Prašau tavęs! 

Ji veltui maldavo su ašaromis akyse. Pasigirdo pratisas 
signalas. 

Ryšys buvo nutrauktas. 


Sešta dalis 


Anapus sienos 


24 
Heroes and villains 


Gaila tų, kurie bijo, nes jie patys susikuria 
sau košmarus. 


Stephen KING 


Jau buvo tamsu, kai vyšninis pikapas prisiartino prie Niu 
Hartlando pramoninio rajono tarp Našua ir Seilemo, Naujojo 
Hampšyro ir Masačusetso pasienyje. 

Iš pirmo žvilgsnio atrodė, kad teritoriją saugo tvora, vie- 
nur vielinė, kitur - medinė, tačiau tai buvo menka kliūtis tam, 
kas tikrai norėjo patekti į aptvarą. Pikapas pasiekė pagrindi- 
nius vartus, apvažiavo palei kelią einančią tvoros dalį ir ne- 
skubėdamas nuriedėjo atokesne žvirgždėta alėja, kuri vedė iki 
grandine užrakintų masyvių metalinių vartų. Kaskadininkas 
staiga sustabdė automobilį ir išlipo, apsiginklavęs laužtuvu bei 
didelėmis žirklėmis. Šviečiant automobilio žibintams, prireikė 
vos kelių sekundžių dvivėriams vartams atidaryti. Jis grįžo į 
automobilio kabiną ir toliau judėjo į priekį. 

Tarp upės ir senosios geležinkelio linijos įsispraudusi vie- 
ta nuo 2000-ųjų pamažu tapo nebenaudojama. Furgonas va- 
žiavo pro kelis hektarus besidriekiantį niūrų peizažą: apleisti 
angarai ir sandėliai, gamyklos užmūrytais langais, dykvietės. 

Prie pikapo vairo sėdintis Olegas Tarasovas įvarė visą maši- 
ną į angarą, kuriame kadaise veikė Hilsboro grafystės skerdyklos. 


Didvyriai ir piktadariai. (Angl.) 

Šis pastatas buvo paskutinis, užrakintas šioje zonoje prieš tre- 
jus metus, bet daliai patalpų, kurias įsigijo vienas pirkėjas, vis 
dar buvo tiekiama elektra. 

Vietinė valdžia bandė atgaivinti šią vietą, kartu su priva- 
čiais investuotojais kurdama pastatų ir kitų erdvių pritaikymo 
kultūrinei veiklai ir pramogoms projektus, bet prasidėjus kri- 
zei šie taip ir nebuvo įgyvendinti. Žemės liko apleistos, patal- 
pos - nebenaudojamos, o pastatai pamažu virto griuvėsiais ir 
tapo valkatų, gaujų ir narkomanų mėgstama vieta. 

Tarasovas iššoko iš automobilio ir paspaudė jungiklius. 
Sandėlį apšvietė blausi mirkčiojanti šviesa. 

Jis be ceremonijų ištempė Romualdo kūną ant žemės ir 
skėlė jam kelis antausius, kad jis atgautų sąmonę. 

Nesėkmingai. 
kio kelnių kišenių rastą pasą: berniūkštis buvo nepilnametis 
ir užsienietis. Kodėl jis sekė iš paskos nuo pat „Saint Francis“ 
viešbučio? Ar tai kaip nors susiję su užduotimi, kurią jis šią- 
nakt privalėjo atlikti? Mintyse persuko visos dienos juostelę. 
Susiraukė prisiminęs jauną moterį, kuri su juo šiandien kėlėsi 
viešbučio liftu. Dabar apie tai galvodamas buvo įsitikinęs, kad 
ji elgėsi keistokai. Ar jinai taip pat jį sekė? Bet kodėl? Jis juk 
laikėsi visų atsargumo taisyklių. Dažniausiai silpnoji sutarties 
grandis būna užsakovas. Jis nesiryžo skambinti Keitei Šapiro, 
nes susitarimas buvo kategoriškas: jokio skambučio, jokio kon- 
takto, jokių pėdsakų. Švariai ir paprastai įvykdyti tai, kas buvo 
sutarta. Jis paklausė savęs, ar dėl pažadėtos sumos verta tęsti 
užduotį. Ir atsakė teigiamai. Moteris laikėsi savo žodžio. Jau 
du kartus sumokėjo po pusę milijono dolerių. Jis nežinojo, iš 
kur ji tų pinigų gauna, ir tai buvo ne jo reikalas, bet ji kažkokiu 
būdų gaudavo grynųjų. Daug grynųjų. Ir nepažymėtų bankno- 
tų. Jis turėjo gauti dar milijoną dolerių. Todėl nusprendė eiti 
iki galo ir įvykdyti užduotį. 

Laukdamas, kol galės apklausti vis dar be sąmonės ant 
žemės tįsantį berniūkštį, kaskadininkas čiupo metalinę kėdę, 
nubraukė nuo jos voratinklius ir atsisėdo prie metalinio stalo. 
Įsidėjo tarp lūpų cigaretę, prisidegė ir padėjo degtukų dėžu- 
tę ant stalo. Išpūtęs pirmąjį dūmų kamuolį, iš savo portfelio 
išsitraukė užrašų knygelę, atsivertė ir peržiūrėjo kantriai su- 
rinktą išsamią informaciją, susijusią su žmogumi, kurį turėjo 
nužudyti. 


* 


Romualdui akyse ėmė ryškėti mirkčiojanti oranžinė švie- 
sa. Galva plyšo nuo kurtinančio zvimbimo, sumišusio su kau- 
kolę veriančiu aštriu skausmu. Jis gulėjo ant kietų ledinių grin- 
dų. Pabandė atsikelti, bet suprato, kad jo riešai surišti. 

„Bet kurgi aš?“ 

Kai visiškai atgavo sąmonę, suvokė, kad atsidūrė angare 
plikomis cementinėmis sienomis, kurias apšvietė nyki šviesa. 
Stipriai truktelėdamas pabandė išsivaduoti iš pančių, bet nai- 
lono virvė įsirėžė į odą. Jis susiraukė iš skausmo ir suprato, kad 
išsilaisvinti nepavyks. 

Akyse pradėjus tvenktis ašaroms, pastebėjo užtikrintu 
žingsniu artėjantį vyrą. Pabandė atsisėsti, net atsistoti, bet Ta- 
rasovo batas trenkė jam į krūtinę. 

- Nesijudink! 

Iš baimės paklaikęs paauglys net nedrįso pakelti akių. 

— Kodėl mane sekei? - paklausė jis, savo auliniu spausda- 
mas berniukui krūtinę. 

Romualdas užsimerkė ir susigūžė. 

— KODĖL? - užrėkė Tarasovas taip garsiai, kad paauglys 
apsiverkė. 

Tuomet rusas spyrė jam į šonkaulius. Romualdas aikte- 
lėjo, paskui, gavęs dar vieną smūgį, ilgai negalėjo liautis ko- 
sėjęs. 

Tarasovas su nežmoniška jėga čiupo jį už striukės ir nu- 
vilko į belangę, kurios sienos ir lubos buvo padengtos metalu. 
Kaskadininkas numetė Romualdą ant grindų ir uždarė duris. 
Berniukas ilgai netruko suprasti, kur papuolė. Į veidą pūtė 
ledinis vėjas. Jis pažvelgė aukštyn. Pro rangytus didžiulio ga- 
rintuvo vamzdžius veržėsi šaltis. Jis buvo uždarytas į šaldymo 
patalpą. 


Bostonas 
Maisto produktų parduotuvė „Zellig Food“ 


Matjus stūmė prekių vežimėlį, bandydamas prasiskinti 
kelią prie vaisių ir daržovių lentynų. 

— Greičiau, tėti, greičiau! - krykštavo Emilė, įsitvėrusi į 
vežimėlio sėdynę. 

Matjus paglostė dukters skruostą ir paėmė puokštelę pet- 
ražolių, ryšulėlį peletrūnų, askalotinių česnakų ir nedidelių 
svogūnų. 

Laviruodamas tarp lentynų pagaliau pamatė jas - Nuar- 
mutjė' bulves, kurias be galo mėgo jo žmona. Jis jau buvo ap- 
ėjęs pusę miesto daržovių prekeivių ir daržininkų, bet niekur 
negalėjo rasti šio stebuklo. Norėjo, kad šį vakarą viskas būtų 
tobula. Jis stengėsi, kad šventinė vakarienė susidėtų iš patieka- 
lų, kuriuos labiausiai mėgo Keitė. Prisikrovė nemažai bulvių, 
ar nieko netrūksta, ir nuskubėjo prie kasų. 

- Tėti, pamiršome gėrimą Kalėdų Seneliui! - sušuko Emilė. 

- Taip, tu teisi, - sutiko jis ir apsisuko. 

Iš šaldytuvų jie kartu išsirinko pakelį kiaušininio kokteilio. 


* Nuarmutjė saloje (vakarų Prancūzija) auginamos pačios brangiausios pasaulyje bulvės. 

— Dar pripilsime pilną stiklinę burbono. Kalėdų Senelis jį 
mėgsta, ir tai jam nepakenks, kai lauke toks šaltis, - pridūrė jis, 
merkdamas dukrai akį. 

- Puiki mintis! - nusijuokė ji. 

Matjus jai nusišypsojo, mintyse primindamas sau, kad ne- 
pamirštų išgerti gėrimą dar prieš Emilei ryte pasirodant sve- 
tainėje. 


* 


Nuo šalčio Romualdo kūnas sustiro. Jis buvo susirietęs į 
kamuolį, kelius pritraukęs prie krūtinės, o veidą slėpė kaili- 
niame striukės gobtuve. Pažvelgė į laikrodį. Šaldymo kamba- 
ryje jis prabuvo jau daugiau nei dvidešimt minučių. Patalpos 
kampe gulėjo sukrauti sulaužyti mediniai padėklai. Jis greitai 
apsižvalgė. Sienas dengė pelėsiai ir rūdys. Iš vidaus išjungti šal- 
dytuvo neįmanoma. Neįmanoma atrakinti durų. 

Bandydamas sušilti, beviltiškai pūtė į rankas orą. Jis dre- 
bėjo, lūpos virpėjo, dantys kaleno. Širdis plakė greičiau, tartum 
po ilgos fizinės veiklos. 

Iš pradžių jis mindžikavo nuo vienos kojos ant kitos, kad 
nesušaltų, tačiau šaltis buvo stipresnis, jis viską stingdė, prasi- 
skverbė pro drabužius, šiurpino galūnių odą. 

Staiga, kai jau nieko nebesitikėjo, šaldytuvo burzgimą už- 
gožė staigus slėgio sumažėjimo garsas. Durys atsivėrė ir kaska- 
dininkas lėtai atėjo prie jo, vienoje rankoje laikydamas revol- 
verį, kitoje - peilį. 

- Baisus šaltis, tiesa? - ištarė jis, lenkdamasis prie paaug- 
lio. - Kol patys savo kailiu nepatiriame, negalime net įsivaiZ- 
duoti, kokias kančias jis gali sukelti. 

Staigiu peilio judesiu jis nupjovė į Romualdo riešus įsirė- 
žusią virvę. Paauglys paliko šaldytuvą kone šliauždamas. 

Tarasovas jį nusekė žvilgsniu. Jis žinojo, kokios kančios 
laukia staiga pasikeitus temperatūrai. Romualdui užėmė kvapą. 

Jis garsiai kosėjo, trynėsi pečius, rankas, veidą, tačiau vis tiek 
tebebuvo taip pat šalta. Šiek tiek jėgų suteikė tik kelis kartus 
giliai įkvėptas šiltesnis oras. 

Tarasovas davė jam vos kelias akimirkas atsikvėpti. 

— Nekartosiu to paties klausimo dešimt kartų, - įspėjo. - 
Pasirinkimas labai paprastas: arba tuojau pat atsakai, arba grįŽ- 
ti į šaldytuvą ir iš ten nebeišeini. 

Romualdas užsimerkęs vis dar sunkiai kvėpavo. Tarasovas 
nesiliovė grasinęs: 

- Manai, kad ką tik išgyvenai pragarą, bet labai apsirinki. 
Tai buvo tik įžanga. Gerai pagalvok: esi atokiame užkampyje. 
Galėsi klykti kiek nori - niekas tavęs neišgirs. Jei neprakalbėsi, 
numirsi visiškai vienas, lėtai ir skausmingai. 

Romualdas atsimerkė, greitai apsižvalgė. Jokių prošvais- 
čių pabėgti. Jokios vietos, kur galėtų pasislėpti. 

Rusas atsistojo priešais jį. 

— Klausiu paskutinį kartą: kodėl mane sekei? 

Paauglys vėl užsikosėjo. Tarasovas neteko kantrybės ir su- 
griebė jį už plaukų. 

- Ar atsakysi man? 

Sukaupęs visas jėgas, Romualdas staiga nuleido galvą ir 
viršugalviu stipriai smogė užpuolikui į krūtinę. 

Priblokštas rusas paleido jį. Paauglys tuo pasinaudojo ir 
puolė bėgti, bet kaskadininkas vienu kojos spyriu jį sustabdė. 

- Ir kurgi tu susiruošei? 

Romualdas užvirto ant metalinio stalo, kur Tarasovas 
buvo susidėjęs savo daiktus. 

Tą pačią sekundę žudikas puolė ant jo ir ėmė talžyti. Tie- 
siai į duobutę, „kabliu“, alkūne į šonkaulius - pasipylė nesi- 
baigianti smūgių lavina. Kai Romualdas nugriuvo ant žemės, 
daužymą pakeitė spyriai. 


Audrai atslūgus, primuštas paauglys nebeturėjo jėgų atsi- 
kelti. Tarasovas sugriebė jį už striukės ir vėl nuvilko į šaldymo 
patalpą. 

- Mou x uepmy'! - užriaumojo ir uždarė metalines duris. 

Įsitikinęs, kad šios gerai užrakintos, grįžo į pagrindinį 
sandėlį. Pastatė ant kojų stalą, kurį paauglys parvertė, pakėlė 
nuo žemės kompiuterį, cigarečių pakelį ir raktelius. Patikrino, 
ar nesugadinta užrašinė, įkišo ją į krepšį, o krepšį padėjo į ke- 
leivio vietą pikape. Išsitraukė cigaretę ir žvilgtelėjo į laikrodį. 

„Vėliau“, - pagalvojo ir įkišo cigaretę atgal į pakelį. 

Nuėjo į angarą, kur buvo keli metalinių vartų saugomi 
boksai. Jis atidarė pirmąjį - viduje stovėjo motociklas, prime- 
nantis aštuntojo dešimtmečio „čioperį : oranžinis, chromu pa- 
dengtas „Harley Davidson“ modelis „Fat Boy“. 

Jis ištempė motociklą iš „garažo“ ir nuvarė į apšviestą vie- 
tą: tai buvo transporto priemonė su didžiuliu degalų baku, pla- 
čiomis padangomis, agresyviomis rato šakėmis ir perforuotais 
ratlankiais. 

Patikrino, ar „Glock“ pistoletas savo makštyje, prie krūti- 
nės dešinėje pusėje, paskui dar vieną, mažesnį ginklą įsikišo į 
dėklą ant kulkšnies. Užsidėjo šalmą, apsivilko storą striukę ir 
apžergė savo plieninį žirgą. 

Užvedė variklį, įjungė GPS imtuvą prietaisų skydelyje ir 
įvedė tikslias Matjaus Šapiro namų koordinates. Beveik aki- 
mirksniu navigacijos sistema apskaičiavo keletą galimų marš- 
rutų, vedančių į Bikon Hilą. Tarasovas pasirinko patį greičiau- 
sią kelią. Užsimovė pirštines, dar kartą pažvelgė į laikrodį ir 
pajudėjo sandėlio durų link. Čia išjungė šviesą ir išvažiavo iš 
buvusios skerdyklos patalpų. 


* Eik velniop! (Rus.) 

Motociklas šiaip ne taip įveikė vingiuotus Vindamo apy- 
linkių kelius, pasiekė 93-iąjį greitkelį ir patraukė Bostono kryp- 
timi. Nors į veidą pūtė vėjas, Olegas Tarasovas vairavo pakėlęs 
šalmo antveidį ir leidosi raminamas dvicilindrio burzgimo. 
Eismas buvo neįtikėtinai tolygus. Jei taip ir toliau, jis pasieks 
miestą nepraėjus nė keturiasdešimčiai minučių. 

Nors ir sutelkęs dėmesį į kelią, galvojo apie neįprastas 
užduoties sąlygas. Būtų buvę paprasčiau paleisti kulką Matjui 
Šapiro į galvą arba peiliu perrėžti gerklę. Bet Keitė Šapiro labai 
aiškiai nurodė: ji nenori jokio ginklo. Nes pistoletas arba peilis 
beveik visada reiškė, kad policija pradės tyrimą. O ji žūtbūt 
norėjo, kad policija nuo šio „reikalo“ laikytųsi kuo atokiau. 

Šią popietę ji vėl pakartojo, kad likusią sumą jis gaus tik 
tuo atveju, jei planas bus vykdomas tiksliai taip, kaip ji numatė: 
jos vyras privalo mirti patekęs į žiaurią avariją. Per nelaimingą 
atsitikimą jis turi patirti galvos traumą, kurią lydėtų smegenų 
kraujavimas. 

Olegas nurijo seiles. Keitė jį pasirinko todėl, kad jaunys- 
tėje, Rusijoje, jis buvo pradėjęs medicinos studijas ir dirbo 
slaugytoju. Tad jam buvo nesunku tiksliai suprasti chirurgės 
instrukcijas: visiškai ir negrįžtamai pažeisti centrinę nervų 
sistemą Matjaus Šapiro kaukolėje, tačiau nesužaloti viso kūno. 
Kitaip tariant, imituoti avariją, kad būtų pažeistos jo smegenys, 
bet išsaugoti kiti organai. Smegenims mirus, širdis ir toliau ga- 
lėtų plakti daugiau nei dvidešimt keturias valandas, reanimaci- 
jos įrangai kraują aprūpinant deguonimi. 

Tarasovas laikėsi principo niekada nebandyti suprasti 
savo klientų motyvacijos. Jis jų neteisė. Kiekvienas visada turi 
savų priežasčių. Tačiau moters sugalvotas klastingas planas 
kėlė šiurpą. Ji kruopščiai derino detales, pati parinko avarijos 
vietą. Ir tai buvo velniškai gera mintis... 

„Skardis - siaura betoninė rampa, esanti ne ant uolos 
krašto, bet aukštesnėje vietoje, ir leidžianti apvažiuoti trans- 

porto mazgą. Jei apie ją žinai, gali sutaupyti brangaus laiko, nes 
ji jungia Konolio aveniu su Roupo gatve - nedideliu keliuku už 
Jamaika Pleino stoties. 

Nors dėl kelio vingių greitis ribojamas, per pastaruosius 
dvejus metus šioje vietoje žuvo trys motociklininkai. Dėl to 
kalti apsauginiai metaliniai kelio atitvarai, bet motociklininkų 
asociacijoms nepavyko įrodyti, kad jie kelia pavojų. Nelaimių 
priežastimi tampa netinkamas atstumas tarp barjero ir žemės 
paviršiaus: penkiasdešimties centimetrų tarpas gali lengvai 
virsti giljotina, jei paslydęs motociklininkas netyčia nučiuo- 
žia po atitvaru. Per keletą mėnesių du vyrai patyrė siaubą, jų 
šalmams įstrigus atitvaro plyšyje, o trečiasis visa jėga rėžėsi į 
vieną šių apsauginių atitvarų stulpą. Šios trys žūtys toje pačioje 
vietoje sujudino savivaldybės atstovus. Buvo daug diskutuoja- 
ma, kaip pagerinti šio kelio ruožo saugumą. O kol kas savi- 
valdybė nusikratė atsakomybės, visai uždrausdama šiuo keliu 
važiuoti motociklininkams. 

Tačiau kas iš tiesų šio draudimo paisė? 

Pasak Keitės, tik ne jos vyras... 

Olegas nuleido šalmo antveidį. Pažvelgė į užpakalinio 
vaizdo veidrodėlį ir išvažiavo iš automobilių kolonos, norė- 
damas aplenkti sunkvežimių virtinę. Kelio ženklai skelbė, kad 
miestas jau nebetoli. Jis sutelkė visą dėmesį, siekdamas nepra- 
žiopsoti 26-ojo išvažiavimo, kuris vedė į Storou Draivą. Lai- 
kydamasis GPS nurodymų, jis važiavo autostrada palei Čarlso 
upę iki Bikono gatvės išsišakojimo. Pasuko į Koplio skverą, 
paskui - į Maunt Vernono gatvę ir pasiekė Luisbergo skverą. 
Pasistatė motociklą po aikštės medžiais, nusiėmė šalmą ir įsi- 
kišo tarp lūpų cigaretę. Iškratė kišenes, bet niekaip negalėjo 
rasti degtukų. Nusivylęs, kad negalės užtraukti dūmo, piktai 
pažvelgė į langą, kurį buvo nurodžiusi Keitė Šapiro. 

Už lango kartkartėmis pasirodydavo vyro ir mažos mer- 
gaitės siluetai. 

Kaip bebūtų gaila, nepraėjus nė dvidešimčiai minučių šis 
vyras bus miręs. 


* 


- Ar gražiai nupiešiau? - paklausė Emilė, duodama tėvui 
tris kartono lapus. 
simfonijoje aiškiai matyti elniai, traukiantys Kalėdų Senio ro- 
ges, princesė ir besmegenis. Kaip trejų su puse metų mergai- 
tei - visai neblogai. 

- Nuostabu, mieloji! - entuziastingai pasakė jis ir paglos- 
tė jai plaukus. - Mama labai nudžiugs, pamačiusi, kaip tu pa- 
gražinai mūsų valgiaraščius. Gal nuneštum juos ant stalo? 

Emilė linktelėjo, nuskubėjo į valgomąjį ir, užsiropštusi ant 
kėdės, ant visų trijų lėkščių padėjo po specialų vakaro valgia- 
raštį, kurį sudarė mėgstamiausi jos motinos patiekalai: 


Gaivus šukučių karpačas su ikrais 
Artišokųy sriuba ir sviestinė bandelė su trumais 
Rokfelerio austrės 


Meino omariukai ir Nuarmutjė bulvės 


Pyragas su karijų riešutais ir šokoladu 


- Atsargiai, nenukrisk! - sušuko Matjus, stebėdamas ją iš 
toli. 

Jis nusišluostė ranką į prijuostę ir mintyse pakartojo visus 
ingredientus, kurių prireiks Rokfelerio austrių įdarui paruošti: 
česnakai, sviestas, petražolės, peletrūnai, askaloniniai česna- 
kai, šoninė, džiūvėsėliai, alyvuogių aliejus, Kajeno pipirai... 

Matjus pažvelgė į sieninį laikrodį. Keitė jau netrukus pa- 
sirodys. Jis patikrino atvėsti padėtą šampano butelį, kurį laikė 

ypatingai progai, pasvarstė, ar jau reikėtų įjungti orkaitę, patik- 
rino puode verdančias bulves... 

— Tėti, aš išalkau! - pasiskundė Emilė. 

Jis pakėlė akis. Mergaitė buvo grįžusi žaisti prie Kalėdų 
eglutės. 

— Pakentėk dar kelias minutes, - paprašė jis. 

Rožine, sidabrine ir mėlyna spalvomis mirksinčios gir- 
liandos sukūrė magišką aureolę aplink jo dukrą, ir ji atrodė 
tarytum princesė. 

— Nufotografuosiu tave prie eglutės ir nusiųsiu mamai, 
kad ji paskubėtų, - nusprendė jis. 

Vos tik paėmė į rankas telefoną, pasigirdo melodija. 

Skambino jo žmona. 


25 
Šešėlių slėnyje 


Nelaimė - kaip stiprus vėjas, neleidžia 

mums sugrįžti ten, kur norime, - ji nuplėšia 
nuo mūsų viską, ką įmanoma nuplėšti, kad 
pamatytume, kokie mes iš tikrųjų esame, o ne 
kokie norėtume būti. 


Arthur GOLDEN 


2010 m. gruodžio 24 d. 
Jamaika Pleinas (Bostono priemiestis) 
20 val. 59 min. 


Ligoninės palata skendėjo baltoje šviesoje. Laukiantis 
transplantacijos Nikas Fičas buvo panardintas į komą. Dabar 
verslininko gyvybę palaikė tik šalia lovos stovintis kvėpavimo 
aparatas. Keitė prisimerkė, patikrino lašelinės sistemą, duome- 
nis ekranuose ir elektrokardiogramą. Paskui pasilenkė ir sku- 
bomis pabučiavo mylimąjį į lūpas. 

„Jau greitai. Nesijaudink. Aš viskuo pasirūpinsiu.“ 

Ji užsimerkė, kad pasisemtų energijos iš vidinių atsargų, 
paskui giliai įkvėpė, nusivilko baltą chalatą ir išėjo iš palatos. 

„Svarbiausia nepasiduoti. Laikytis plano.“ 

Ji nusileido liftu į pirmą aukštą ir pasisveikino su vienu 
kitu kolega, sutiktu į priėmimo skyrių vedančiame koridoriuje. 

„Negaišti laiko.“ 

Kaip ji ir tikėjosi, ligoninėje buvo ramu. Neskaitant aust- 
rių peilio žaizdų, Kūčių vakaras visuomet būdavo ramesnis nei 

naujametinė naktis. Net poilsio kambarys, nepaisant visų de- 
koracijų, stebino savotiška apatija. 

Keitė išsitraukė iš spintelės paltą, rankinę ir mobilųjį tele- 
foną. Pirmiausia ji paskambino savo vyrui. Kalbėjo su juo nesu- 
stojusi, eidama ilgu permatomu koridoriumi, vedančiu į auto- 
mobilių aikštelę, be priekaištų vaidindama pavyzdingos žmonos 
vaidmenį, puikiai numatydama kiekvieną Matjaus reakciją. 

- Labas, brangusis. Jau išeinu iš ligoninės, bet mano auto- 
mobilis tebestovi sugedęs aikštelėje! - pamelavo. - Kaip visada 
buvai teisus: seniai laikas atsikratyti šito kledaro. 

— Sakiau tau tūkstantį kartų... - atsakė Matjus. 

- Bet aš taip prisirišusi prie savo senutės mazdos! Juk ži- 
nai, kad tai pirmasis automobilis, kurį galėjau įpirkti dar bū- 
dama studentė. 

- Tai buvo beveik prieš porą dešimtmečių, širdele, ir tuo 
laiku ji jau buvo nenauja... 

- Pabandysiu įšokti į metro. 

- Juokauji? Tokiu metu nuošalesnėse vietose pernelyg pa- 
vojinga. Šoku ant motociklo ir atvažiuoju tavęs parsivežti. 

— Ne, lauke labai šalta. Krinta šlapdriba, būtų labai rizi- 
kinga, Matai! 

Ji puikiai žinojo, koks jis bus atkaklus. Prieš „nusileisda- 
ma“ leido jam suvaidinti vyro gynėjo vaidmenį. 

- Gerai, tik būk atsargus, brangusis! Laukiu tavęs, - pasa- 
kė ji, žengdama pro automatines duris. 

Išjungė telefoną ir išėjo į stovėjimo aikštelę. 

Šaltis kandžiojo veidą, bet ji nieko nejautė. 


* 


20 val. 03 min. 


Sameris Naraheimas pasuko autocisternos užvedimo rak- 
telį ir iš „AllWheat“ malūno patraukė į pramoninio rajono, 

Jamaika Pleino, vakarus. Pristatęs paskutinį užsakymą ketino 
grįžti pas žmoną Sažani. Diena buvo ilga ir sunki. Šį Kūčių va- 
karą Sameris turėjo nedirbti, bet ankstų rytą netikėtai paskam- 
binęs šeimininkas paprašė nedelsiant pakeisti vieną nepasiro- 
džiusį vairuotoją. Nors jiedu su žmona buvo numatę praleisti 
dieną su šeima, Sameris nedrįso atsisakyti viršininko „pasiūly- 
mo“. Dėl ekonominės krizės ir Sažani nėštumo buvo ne laikas 
rizikuoti prarasti darbą. 

„Vis dėlto tai tikra galera...“ 

Pažvelgė į laikrodį prietaisų skydelyje. 

„Reikia paskubėti!“ 

Jis turėjo pristatyti miltų krovinį į Kvinsio gamyklą Bosto- 
no pietuose iki 22 valandos. 

Sameris šiek tiek padidino greitį, neviršydamas leistinos 
ribos. 

Jis neįsivaizdavo, kad po kelių minučių jo sunkvežimis 
mirtinai partrenks žmogų... 


21 val. 05 min. 


Keitė ėjo tarp lauko aikštelės eilių iki savojo automobilio. 
Priartėjusi prie 66-osios vietos apstulbo pamačiusi, kad ši tuš- 
čia. Kažkas pavogė jos kupė! 

„Negali būti!“ 

Buvo įsitikinusi, kad atvykusi ankstyvą popietę automobi- 
lį pastatė įprastoje vietoje! 

Jautė, kaip apima pyktis, ir svarstė, ką jai dabar daryti. 
Reikėjo paskambinti samdomam žudikui ir uždegti jam žalią 
šviesą prieš Matjui išvažiuojant iš namų. Tačiau planas pavyk- 
tų tik tuomet, jei ji pirmoji atsidurtų „nelaimingo atsitikimo“ 
vietoje. 


Ji bet kokia kaina norėjo aplenkti greitąją pagalbą ir meist- 
riškai pasinaudoti darbuotojų trūkumu per Kalėdas. Tikėjosi, 
kad padės dvigubas - gydytojos ir aukos sutuoktinės - statusas. 
Ji pareikalautų teisės „stebėti“ Matjaus kūną, kol jis bus nuvež- 
tas į ligoninę, skubiai atliktų angiografiją, kuri turėtų patvirtin- 
ti smegenų mirtį, pati pasirūpintų, kad jo širdies darbas būtų 
dirbtinai palaikomas, ir greitai išspręstų klausimą dėl organų 
donorystės. Šįryt ji nepamiršo patikrinti, ar vyro piniginėje yra 
organų donoro kortelė, kurią įtikino įsigyti prieš trejus metus. 
Ji žinojo, kad medikai atsiklaus jos ir paprašys priimti sprendi- 
mą: jos vyras nepalaikė artimų ryšių su Floridoje gyvenančiais 
tėvais ir Bostone neturėjo kitų giminaičių. 

Jos planas pavyks, jei viskas vyks labai greitai. Kai tik 
organų paėmimas bus oficialiai įregistruotas, laboratorija at- 
liks serologinius tyrimus ir magnetinio rezonanso tomografi- 
ja įvertins organų būklę. Po tyrimų bus ieškoma potencialių 
gavėjų, atsižvelgiant į suderinamumą. Nikas įtrauktas į priori- 
tetinį „raudonąjį“ sąrašą ir bus nedelsiant pasirinktas. Jau du 
mėnesius ji stebėjo pamainų grafikus ir, kadangi pati negalėjo 
operuoti Niko, užsitikrino, kad tą naktį budėtų vienas geriau- 
sių ligoninės širdies chirurgų. 

Per ištisas dienas, mėnesius, metus ji suplanavo viską. 

Išskyrus savo automobilio vagystę iš tos nelemtos aikš- 
telės... 

„Svarbiausia neprarasti savitvardos.“ 

Keitė nenumatė tokių kliūčių, bet privalėjo išlikti šalta- 
kraujiška. Tarsi Žaistų šachmatais. Ji prisiminė Tartakoverio, 
disciplinos meistro, pasakytą frazę: „Taktika - tai žinojimas, 
ką daryti, kai yra ką daryti. Strategija - tai žinojimas, ką daryti, 
kai nėra ko daryti.“ 

Ji tekina pasileido prie būdelės, kurioje budėjo už aikšte- 
lę atsakingas apsaugininkas, ir pranešė apie savo automobilio 
vagystę. 


- Negali būti, ponia. Aš esu tarnyboje nuo vidurdienio. 
Puikiai pažįstų jūsų kabrioletą ir galiu užtikinti, kad iš ligoni- 
nės teritorijos jis neišvažiavo. 

- Pats matote, kad jo nebėra! 

- Vadinasi, pastatėte jį kitur! Tokių dalykų pasitaiko kiek- 
vieną dieną. Štai praėjusią savaitę daktaras Sternas irgi pama- 
nė, kad kažkas nuvarė jo „Porsche“, bet, pasirodo, į darbą jis 
buvo atvažiavęs taksi! 

- Bet juk aš ne pamišėlė! 

- Aš taip ir nesakiau, daktare! Užmesiu akį į požemines 
aikšteles, - pasakė jis, rodydamas į stebėjimo kamerų monitorius. 

„Kurgi ne...“ 

Keitė jau buvo apsisukusi, kai apsaugininkas šūktelėjo: 

— Štai kur jūsų kupė, ponia. Trimis aukštais žemiau, 
125 vietoje! - pranešė jis ir parodė į ekraną, veide šviečiant 
nugalėtojo šypsenai, tarsi sakytų: „Tie gydytojai visai trenkti...“ 

Keitė spjovė į liftus ir tekina pasileido laiptais, vedančiais 
į požeminę aikštelę. Tas kvailys apsaugininkas buvo teisus. 

Kaip tai įmanoma? Viršuje ji turėjo asmeninę vietą. Čia 
niekada nebuvo net kojos įkėlusi. Kažkas perstatė jos automo- 
bilį, ji tuo neabejojo. Bet kodėl? Ar tai kaip nors susiję su savai- 
tės pradžioje dingusiu raktų ryšuliu? Galvoje sukosi daugybė 
klausimų, bet ji nusprendė jų nepaisyti. 

Pažvelgė į savo telefoną: „tinklas nepasiekiamas“. Nieko 
keisto, juk ji požemyje. 

Atrakino automobilį, užvedė variklį ir išvažiavo iš pože- 
minės aikštelės. Prieš įsukdama į kelią, surinko Olego Tarasovo 
telefono numerį, kad trumpu skambučiu pagaliau uždegtų jam 
žalią šviesą. 

Kai įsiliejo į automobilių eismą, užpakalinio vaizdo veid- 
rodėlyje pastebėjo didelę autocisterną, ties aveniu kampu be- 
sukančią priešinga kryptimi, nei važiavo ji. 


* 

Buvusi Vindamo pramoninė zona 
21 val. 08 min. 


Šaldymo patalpa skendėjo tamsoje. 

Romualdas brūkštelėjo dar vieną degtuką iš dėžutės, ku- 
rią pavyko nugvelbti iš žudiko, kai šis jį puolė mušti. Jis naiviai 
tikėjo, kad degtukai jam pravers, bet šaldymo sandėlyje nera- 
do nieko, ką būtų galima užkurti. Sukrauti mediniai padėklai 
buvo per drėgni, kad užsidegtų. 

Mažas medinis pagaliukas užsiliepsnojęs skleidė silpną 
šviesą vos kelias sekundes. 

Paskui kambarys paniro į gūdžią tamsą. 

Paauglį apgaubė mirtinas šaltis, stvėrė jį už gerklės, susting- 
dė veidą, sukaustė nosį ir ausis. Rankas degino ledinis dvelks- 
mas. Tarytum nematomas priešas, su kuriuo jis neįstengė kovoti. 

Iš pradžių pagreitėjęs, dabar jo širdies ritmas gerokai su- 
lėtėjo. Drebulys ir baimė susiliejo į baisų nuovargį. Jį pamažu 
apleido jėgos. Jis išseko. Nenorėdamas nugrimzti į letargo mie- 
gą, išsikėlė sau tikslą maždaug kas dešimt minučių uždegti po 
degtuką ir įsikabinęs laikėsi šio ritualo. 

Jo pėdos ir kojos buvo sustingusios, tarsi paralyžiuotos. 
Iš biologijos pamokų žinojo, kad kovodamas su hipotermija 
kraujas nebeteka į galūnes, kad išsaugotų dvi „šventoves“: širdį 
ir smegenis. 

Protas ėmė drumstis, rodės, jis tuoj neteks sąmonės. Ne- 
begalėjo praverti burnos nei kalbėti, mintys sulėtėjo. Bronchai 
buvo perpildyti, tačiau jis net nepajėgė kosėti. Vos pakako jėgų 
kvėpuoti. 

Jis net baisiausiame košmare nesapnavo, kad šaltis gali 
būti toks baisingas. Ir kaskadininkas buvo teisus: labiausiai 
baugino suvokimas, kad niekas nepadės. Žinoti, kad su gyve- 
nimu atsisveikinsi vienas, tamsoje, buvo žiauri kančia. 


* 

Bostonas, Bikon Hilas 
21 val. 09 min. 


Po skambučio nepraėjus nė minutei, Olegas Tarasovas pa- 
stebėjo Matjų Šapiro, skubiai besileidžiantį namo laiptais. Ru- 
sas užsidėjo šalmą ir užsimovė pirštines, nenuleisdamas akių 
nuo jaunojo profesoriaus. Stebėjo, kaip jis apžergia motociklą, 
ir eksperto akis iš karto atkreipė dėmesį į modelį: puikiai res- 
tauruotas šeštojo dešimtmečio pabaigos „Triumph Tiger Cub“ 
su apvaliu žibintu, žema sėdyne ir tviskančiu chromu. 

Jis leido Šapiro šiek tiek pavažiuoti į priekį, užvedė savo 
harlėjaus variklį ir nusekė iš paskos. 


* 


21 val. 11 min. 


Skubėdamas parsivežti žmoną, Matjus skriejo per mies- 
tą visu greičiu. Kvartalą jis pažinojo kaip savo penkis pirštus, 
šiuo maršrutu buvo važiavęs šimtus kartų. Čarlso gatvė, Biko- 
no gatvė, Arlingtono gatvė... Iš dangaus krito šlapdriba, bet 
senas motociklas, tvirtai sukibdamas su asfaltu, stabiliai lai- 
kėsi kelyje. Jis dar labiau padidino greitį Kolambuse, plačiame 
ir tiesiame kelyje, kuris centrą jungė su Saut Endu, Roksberiu 
ir Jamaika Pleinu. Nors dar gana anksti, miestas buvo ištuštė- 
jęs. Šventinių puošmenų mirgesys liejosi su biurų ir parduo- 
tuvių šviesomis. Ant gatvės žibintų kabojo sidabriniai angelai, 
žvaigždžių girliandos žibėjo tūkstančiais švieselių, o medžius 
gaubė keisti fosforescuojantys diskai, kuriantys tikrą futuristi- 
nę atmosferą. 

Artėjant prie miesto pakraščio girliandų sumažėjo. Mat- 
jus jautė, kaip siūbuoja jo motociklas dėl per didelio greičio 
žiedinėje sankryžoje priešais Džeksono Skvero stotį. Nesunkiai 
jį stabilizavo, paskui apsuko stotį ir užvažiavo ant „skardžio - 


betoninės rampos, jungiančios Roupo gatvę su Konolio aveniu, 
kuriame buvo Keitės ligoninė. Teoriškai šiuo ruožu motocik- 
lams važiuoti buvo draudžiama, bet jis niekada nebuvo ma- 
tęs, kad policininkai čia ką nors baustų. Vis dėlto kelias buvo 
šlapias, todėl važiavo atsargiai. Prieš atlikdamas staigų posūkį, 
užpakalinio vaizdo veidrodėlyje pastebėjo kitą motociklinin- 
ką, kuris, apžergęs didžiulį perdarytą harlėjų, prisišliejo per- 
nelyg arti prie jo. 

Jo žibintai Matjų apakino. 

„Neturiu jokio noro lenktyniauti , - pagalvojo jis ir sulėti- 
nęs greitį pasitraukė į dešinę, leisdamas jį aplenkti. Motociklas 
pavažiavo į šoną ketindamas lenkti, bet paskutinę akimirką 
staigiai pasuko vairą. Priekinis harlėjaus ratas kliudė užpaka- 
linį triumfo ratą ir šis neteko pusiausvyros. Netikėtai pajutęs 
stiprų smūgį, Matjus nebesuvaldė motociklo. 

Jis, stumiamas reflekso, pasuko savo transporto priemo- 
nę ir užblokavo užpakalinį ratą, kad paguldytų šlapiu asfaltu 
slystantį motociklą, artėjantį prie metalinio atitvaro. Išmestas 
iš triumfo, Matjus nuriedėjo ant žemės. Šalmas kelis kartus 
trenkėsi į kelią, viena koja atsimušė į užkardas laikantį stul- 
pą, kol vyras galiausiai sustojo. Prireikė dešimties sekundžių, 
kol susigaudė, kas darosi. Tebegulėdamas ant žemės pabandė 
atsistoti, bet suklykė iš skausmo. Dešinė koja buvo lūžusi. Jis 
atsirėmė į atitvarą, nusiėmė šalmą. Atsidengęs veidą, Matjus 
pamatė prie jo skubantį „čioperio“ vairuotoją, apsiginklavusį 
beisbolo lazda. Vyras užsimojo, ketindamas sulaužyti jam kak- 
lo slankstelius... 


* 


Du ginklo „Taser“ zondai įsmigo rusui į kaklą, ir jį nukrėtė 
elektros smūgis. Vyras susmuko žemėn tartum žaibo trenktas. 
Ema, apsivilkusi juodomis odinėmis kelnėmis ir odiniu švarku, 
pasinaudojo žudiko paralyžiumi ir jį nuginklavo. 


326 


— Kaip jūs? - paklausė ji, skubiai priėjusi prie Matjaus. 

Jis pažvelgė į nežinia iš kur išdygusią ir jam gyvybę išge- 
bėjusią moterį, kurios veidą dengė tamsus pošalmis. 

— Bet... kas čia darosi? 

- Tai jūsų žmona! - sušuko Ema. - Ji nori jus nužudyti! 

— Ką? Jūs kliedite! Kas jūs? 

Ema neturėjo laiko atsakyti. 

Iš tamsos išniro du apvalūs šviečiantys žibintai. Keitės 
kupė sustojo šalia harlėjaus. Chirurgė išlipo iš automobilio ir 
šaltu žvilgsniu įvertino situaciją. 

Viskas vyko ne taip, kaip numatyta. 

- Brangioji! - pašaukė Matijus. 

Keitė į jį nė nežvilgtelėjo. Ji tik stebėjosi, kas ta Moteris- 
katė, sujaukusi jos planą. 

„Viena bėda veja kitą.“ 

Ji pasilenkė prie Tarasovo ir pamatė į jo kaklo įsmigusius 
„Taser“ zondus. Žudikas su paralyžiuota nervų sistema tįsojo 
ant asfalto stengdamasis atsipeikėti. Apieškojusi vidinę Olego 
striukės kišenę, ji surado tai, ko ieškojo: polimerinį „Glock 17“ 
su apkaba. Keitė užtaisė ginklą ir šovė Emos kryptimi, siekda- 
ma pašalinti ją iš mūšio lauko. Priglaudusi prie kūno nuleistą 
ranką, pirštus uždėjusi ant gaiduko, Keitė artėjo prie savo vyro. 

„Dar galiu išgelbėti Niką. Kulka į galvą jį nužudys, bet 
išsaugos širdį.“ 

- Keite, mieloji, ką tu darai? Ką tu... 

- Užsičiaupk! - šaukė ji. - Nevadink manęs mieląja! Tu 
manęs nepažįsti. Nieko apie mane nežinai. NIEKO! 

„Baigsiu savo dienas kalėjime, bet Nikas liks gyvas...“ 

Gražusis chirurgės veidas persimainė. Jis prarado savo ža- 
vesį ir grožį, tapdamas porcelianine, balta ir šalta kauke. Tik 
akys degė, liepsnojo tarsi įsisiautėjusi ugnis. Ji lyg robotas ar- 
tėjo prie savo vyro. 

— Norėčiau tau paaiškinti, Matai, bet tu nesuprasi. 

Ema susirietusi gulėjo priešingoje kelio pusėje. Prisimer- 
kusi pamatė desperatiškai bebandantį atsistoti kaskadininką. 
Tada pastebėjo prie Tarasovo čiurnos prisegtą dėklą. Staiga jai 
šovė į galvą viena mintis. Ji nušliaužė iki jo ir ištraukė iš dėklo 
„Smith « Wesson 36“. Abiem delnais suėmė revolverio ranke- 
ną ir ištiesė rankas, kad Keitė būtų šūvio linijoje. 

„Dabar ne laikas svarstyti.“ 

Keitės ginklo vamzdis buvo įremtas į jos vyro galvą, o 
Emos - nukreiptas chirurgės pusėn. Abi moterys buvo pasi- 
ruošusios paleisti ugnį. 

Ema meldėsi, kad jos ranka nesudrebėtų. 

Ji pirmoji nuspaudė gaiduką. 


* 


Pašauta į krūtinę, Keitė nugriuvo atbulomis. Jos kūnas 
persivertė per apsauginį atitvarą ir stačiu šlaitu nusirito į daubą. 


* 


Po šūvio stojo ilga, beveik nereali tyla. 

Stiprios atatrankos nublokšta ant žemės, Ema kelias se- 
kundes drebėjo, po patirto šoko praradusi žadą. 

Olegas Tarasovas vargais negalais atsistojo ir suprato, kad 
pats metas sprukti. Be šalmo sėdo ant motociklo, užvedė varik- 
lį ir nurūko priešinga kryptimi, nei atvažiavo. 

Už penkiasdešimties metrų miltus gabenantis Samerio 
Naraheimo sunkvežimis kirto sankryžą nė nestabtelėjęs. 


* 


Ema pamažu atgavo amą. Ji pamatė už kelių metrų gulintį 
Matijų, visai netekusį jėgų, ištiktą šoko. Bet gyvą. 
„Romualdas!“ 

Ji nubėgo prie motociklo nuolaužų ir nuplėšė dviem va- 
kuuminiais laikikliais pritvirtintą GPS navigaciją. Paskui grįžo 
atgal ir įlipo į Keitės automobilį. 


* 


Salone ji nusėmė pošalmį ir patikrino vietos nustatymo 
sistemą. Kaip ir tikėjosi, prietaiso atmintyje išliko paskutinių 
žudiko kelionių maršrutai. Ji užvedė automobilį ir cypiant pa- 
dangoms nurūko nuo „skardžio“. 

Bostonas buvo tarsi išmiręs. Ji įvažiavo į I-93 kelią šiau- 
rės kryptimi ir nulėkė autostrada, nepaisydama jokių saugu- 
mo reikalavimų ar atsargumo taisyklių. Jai buvo nusispjauti į 
greičio ribojimus, patruliuojančius policininkus, pavojų. Visų 
svarbiausia - Romualdas. 

„Kad tik jam nieko nebūtų atsitikę...“ 

Gerą pusvalandį skriejo iki galo nuspaudusi greičio peda- 
lą, paskui ties Vindamu, prie Masačusetso ir Naujojo Hampšy- 
ro sienos, išsuko iš greitkelio. Vadovavosi GPS navigacija, kuri 
toliau vedė šalutiniais keliais, kol Ema privažiavo aptvertą bu- 
vusią pramoninę zoną. 

„O kur toliau?“ 

Ema nukreipė akis į navigacijos ekraną: žymė, rodanti 
paskirties vietą, buvo netoli, tačiau automobiliu nepasiekia- 
ma. Ji paliko įjungtus žibintus ir išlipo lauk. Ši kelio dalis buvo 
visiškai panirusi į tamsą. Ji nieko nematė, išskyrus priešais ją 
iškilusią aukštą tvorą. Nusprendė užsiropšti ant jos plikomis 
rankomis. Lipant per tinklinę tvorą, vienas vielos galas, aštrus 
it peilis, įsmigo jai virš alkūnės ir perplėšė odą per penkis cen- 
timetrus. 

Ji susverdėjo iš skausmo. Jautė po megztiniu ir striuke te- 
kantį kraują, bet nepuolė savęs gailėtis. Nukrito ir nuriedėjo 
ant žemės. Paskui atsikėlė ir bėgte užbėgo ant šlaito viršaus, 

iš kur pavyko įžiūrėti miestą vaiduoklį. Kiek akys užmatė čia 
driekėsi senos gamyklos ir nebenaudojami sandėliai. Vaizdas 
atrodė siurrealistinis. Puiki vieta siaubo filmams kurti. Ant 
senų geležinkelio bėgių rūdijo keli vagonai. Judinami vėjo 
girgždėjo metaliniai įrenginiai. Už kiekvieno pastato slėpėsi 
iškreipti siluetai. Tikras šešėlių slėnis, plytintis penkių ar šešių 
hektarų plote. 

„Kaip surasti Romualdą šiame metalo laužo ir stogų labi- 
rinte?“ 

—- Romualdai! Romualdai! - pašaukė kelis kartus, bet vėjas 
ir sniegas nunešė jos riksmą tolyn. 

Ji ieškojo akimis bent menkiausios nuorodos ar detalės, 
kuri nukreiptų ją tinkama linkme, tačiau jau už trijų metrų 
buvo sunku ką nors įžiūrėti. 

Braukdama nuo veido sniego dribsnius, vietoj žibintuvė- 
lio pasišviesdama mobiliuoju telefonu, ji uždususi bėgo prieš 
vėją į pramoninės zonos šiaurės rytus. Tikriausiai Tarasovas 
automobilį laikė labiausiai nuo kelio nutolusioje vietoje. Staiga 
ją privertė sustoti girgždesys. Ji ką tik užlipo ant žvyrkelio. Su- 
laikiusi kvėpavimą apšvietė žemę. 

Kelias vedė į milžinišką sandėlį. Žengusi dar kelis žings- 
nius, Ema apšvietė aprūdijusį skydą: 


REGIONINĖ HILSBORO GRAFYSTĖS SKERDYKLA 


Ji nubėgo prie pagrindinio pastato. Čia pastebėjo jau šiek 
tiek apsnigtas padangų vėžes. Širdis krūtinėje daužėsi it pašė- 
lusi. Kažkas čia neseniai buvo. 

Ji iš visų jėgų pastūmė aukštas duris, įėjo į vidų ir vėl už- 
darė, kad į vidų nesiveržtų vėjas. 

— Romualdai! 

Patalpoje buvo tamsu, bet kažkur ūžė šildytuvas arba kon- 
dicionierius. 

Ema paspaudė jungiklį, ir nušvito blausios lempos, išplėš- 
damos iš tamsos beveik tuščią sandėlį plikomis betoninėmis 
sienomis. 

Pastato viduryje ji atpažino vyšninį kaskadininko pikapą. 

Priėjusi prie furgono pažvelgė į vidų. 

„Tuščia.“ 

Graužėsi, kad nepasiėmė kompaktiško kaskadininko re- 
volverio. 

— Romualdai, kur tu? 

Pagrindinės patalpos gilumoje alkūnės formos koridorius 
vedė prie eilės metalinių durų. Pirmosios paliktos atidarytos, o 
viduje tuščia. Visos kitos - užrakintos. Ji bejėgiškai užsimerkė, 
bet po sekundės ryžtas grįžo. 

Išvykdamas žudikas rūpestingai viską išjungė. Išskyrus... 

„Generatoriaus ūžesys!“ 

Ema paėjo atgal, bandydama nustatyti triukšmo šaltinį. 
Burzgimas sklido iš šaldymo patalpos. Ji padaužė į metalines 
duris. 

- Romualdai! 

„Ne, negali būti. Tik jau ne čia...“ 

- Romualdai! Tai aš, Ema, girdi mane? 

Ji nesėkmingai pabandė atidaryti duris. Pasilenkusi paste- 
bėjo laivo vairo formos plieninį ratą. Pasuko jį iki galo, ir šal- 
dytuvo durys atsivėrė. Plūstelėjus poliariniam šalčiui, ji įpuolė 
į vidų. 

- Romualdai! 

Pasišviesdama telefonu tamsoje pastebėjo kailinį paauglio 
striukės gobtuvą. 

Prišoko prie jo. Jis gulėjo be jokių gyvybės ženklų. Su- 
kaupusi visas jėgas, ištempė jį iš to pragaro į šiltesnę patalpą. 
Įjungusi savo telefono garsiakalbį, paskambino 911 ir paprašė 
atsiųsti greitąją pagalbą hipotermiją patyrusiam pacientui. 

Kol laukė pagalbos, pabandė patikrinti, ar jis dar kvėpuo- 
ja, apčiuopti pulsą, bet buvo pernelyg įsitempusi, kad pajustų 
gyvybės požymius. Romualdo oda atrodė išblyškusi, melsva 
lyg lavono. 

„Velniai griebtų!“ 

Ji neturėjo jokios antklodės jam sušildyti. Tuomet prisi- 
minė gyvybės gelbėjimo gestus, išmoktus prieš keletą mėne- 
sių per paskaitas, kurias turėjo išklausyti visi „Imperatoriaus“ 
darbuotojai. Tuo metu tai jai pasirodė kvaila ir neįdomu - nė 
neįsivaizdavo, kad įgytos žinios vieną dieną gali praversti. 
Laimei, veiksmai, kuriuos ji atliko su manekenu, dabar labai 
aiškiai sugrįžo į atmintį. Ji paauglį paguldė tiesiai, atsiklaupė 
prie jo krūtinės, pakėlė megztinį ir uždėjo savo dešinės rankos 
delną ant apatinės jo krūtinkaulio dalies. Kitą ranką uždėjo ant 
pirmosios. Ištiesusi rankas, paspaudė visu svoriu Romualdo 
krūtinę, paskui atsitiesė ir pakartojo paspaudimo ir atleidimo 
ciklą, kad priverstų kraują cirkuliuoti paauglio kūnu. 

„Viens, du, trys! Viens, du, trys!“ 

Suskaičiavo trisdešimt paspaudimų, paskui į paauglio 
burną du kartus įpūtė oro. 

„Tik nemirk!“ 

Smarkiai niršdama, vėl ėmėsi širdies masažo, bandydama 
išlaikyti pastovų tempą. 

„Viens, du, trys...“ 

Su kiekvienu krūtinės paspaudimu rizikavo sulaužyti jam 
šonkaulius. 

„Viens, du, trys...“ 

Laikas sustojo. Ema buvo kitur. Ji stojo į karą. Karą, kuria- 
me gyvybė kovoja su mirtimi. 

„Nemirk, Romualdai! Nemirk!“ 

Po metų... 


Replay 


Jei iš tikryjų gyvename tik dalelę to, kas yra 
mumyse, tai kas nutinka likusiai daliai? 


Pascal MERCIER 


Harvardo universitetas 
Keimbridžas 
2011 m. gruodžio 19 d. 


Nors auditorija buvo pilnutėlė, joje viešpatavo tyla. 

Seno sieninio laikrodžio bronziniu ciferblatu rodyklės 
rodė 14 val. 55 min. Matjaus Šapiro skaitoma filosofijos pas- 
kaita artėjo į pabaigą. 

Sulaukę skambučio studentai išėjo. Matjus atsidusęs ap- 
sivilko paltą, užsirišo šaliką ir taip pat patraukė į universiteto 
miestelį. Vos išėjęs į lauką susisuko cigaretę ir kirto Jardą. 

Parką buvo užliejusi graži rudens šviesa. Jau dešimt dienų 
itin švelni šiam metų laikui temperatūra ir spindulių nešykš- 
tinti saulė Naujosios Anglijos gyventojams dovanojo nors ir 
vėlyvą, bet malonią bobų vasarą. 

- Pone Šapiro! Gaudykit! 

Matjus pasuko galvą į balso pusę ir intuityviai pakėlė akis. 
Jo link skriejo amerikietiškojo futbolo kamuolys. 

Jam pavyko tiksliai jį pagauti ir grąžinti gynėjui. Paskui jis 
išėjo iš universiteto pro didelius vartus, atsiveriančius į Har- 
vardo skverą. 


Pergrojimas, pakartojimas. (Angl.) 


Ketino pereiti pėsčiųjų perėją ir keliauti į T stotį - „rau- 
donąją liniją , kuria kelionė į Bostono centrą netrunka nė pen- 
kiolikos minučių, bet Masačusetso aveniu ir Pibodžio gatvės 
sankryžoje pasirodė traškantis senutėlis „Chevrolet Camaro“. 
Jaunasis profesorius pašoko ir pasitraukė atatupstas, kad ne- 
būtų parblokštas ryškiai raudonos kupė, cypiant padangoms 
sustojusios tiesiai prie jo. 

Atsidarė priekinis langas, ir pro jį išlindo raudonplaukė 
Eiprilės Ferguson, kuri po jo žmonos žmogžudystės nuomojosi 
iš jo kambarį, galva. 

- Sveikas, žavusis rudaplauki, gal pavėžėti? 

Ševrolė riaumojimas visiškai nesiderino su šia ekologiška 
salele, kurioje važinėjo tik dviračiai ir hibridiniai automobiliai. 

- Verčiau grįšiu viešuoju transportu, - atsisakė jis pasiū- 
lymo. - Tu vairuoji taip, tarsi žaistum vaizdo Žaidimą! 

- Nagi, nebūk skystablauzdis. Aš puikiai vairuoju, ir tu 
tai Žinai! 

- Nepristok. Mano duktė jau neteko motinos. Nenoriu, 
kad ji liktų našlaite sulaukusi vos ketverių su puse. 

- Gerai, gerai! Tik nereikia perdėti! Nagi, baikštuoli, pa- 
skubėk! Aš stabdau eismą! 

Spaudžiamas signalų lavinos, Matjus atsiduso ir paklus- 
niai įsmuko į ševrolė. 

Vos tik jis spėjo užsisegti saugos diržą, kemaro, nepaisy- 
damas jokių saugaus eismo taisyklių, pavojingai pasuko ir su 
trenksmu nurūko į šiaurę. 

- Bet Bostonas kitoje pusėje! - nepatenkintas suriko jis ir 
įsikibo į dureles. 

- Padarysiu nedidelį lankstą pro Belmoną. Tik dešimt 
minučių kelio. Ir nesijaudink dėl Emilės. Paprašiau, kad auklė 
pabūtų valandėlę ilgiau. 

- Nieko man nepasakiusi? Įspėju tave, aš... 


336 


Mergina sparčiai perjungė dvi pavaras, staigiai nuspaudė 
greičio pedalą ir nutraukė Matjų pusiau žodžio. Pasiekusi nori- 
mą greitį, ji atsisuko į jį ir padavė piešinių segtuvą. 

- Įsivaizduok, tikriausiai turiu klientą Utamaro graviū- 
rai, - pasakė ji. 

Ševrolė išvažiavo iš universiteto miestelio. Jis skriejo 
greitkeliu, kuris driekėsi palei Freš Pondą - didžiausią Keim- 
bridžo ežerą - ir už kelių kilometrų pasiekė Belmontą, nedi- 
delį gyvenamąjį miestelį į vakarus nuo Bostono. Eiprilė įvedė 
adresą į GPS navigaciją ir leidosi vedama iki prabangaus ir šei- 
myninio kvartalo: medžiais apsuptos mokyklos kaimynystėje 
buvo įrengtos vaikų žaidimų aikštelės, parkas ir sporto aikš- 
tynai. Čia stovėjo net keliaujantis ledų vagonėlis, tarytum at- 
keliavęs tiesiai iš šeštojo dešimtmečio. Nors oficialiai tai buvo 
draudžiama, kemaro aplenkė mokyklinį autobusą ir sustojo ra- 
mioje gyvenamųjų namų gatvėje. 

- Eisi su manimi? - paklausė ji, imdama segtuvą. 

Matjus papurtė galvą. 

— Verčiau palauksiu tavęs automobilyje. 

- Pasistengsiu kuo greičiau apsisukti, - pažadėjo ir pasi- 
šukavo plaukus priešais užpakalinio vaizdo veidrodėlį. 

— „Aš nesu bloga, aš tiesiog taip nupiešta, - pasimaivė ji, 
pasiskolinusi Džesikos Rabit repliką ir mėgdžiodama jos balsą. 

Paskui ištiesė neįtikėtinai ilgas, į tampres įspraustas kojas 
ir išlipo iš automobilio. 

Likęs vienas, jis užmetė akį į kitą gatvės pusę. Mama su 
dviem nedideliais vaikais puošė sodą šventinėmis dekoraci- 
jomis. Jis suvokė, kad iki Kalėdų liko mažiau nei savaitė ir ši 
mintis pažadino sielvartą ir paniką. Jam kėlė siaubą, kad jau 
praėjo metai po Keitės mirties: tą lemtingą 2010-ųjų gruodžio 
dvidešimt ketvirtąją jo egzistencija buvo pasmerkta skausmui 
ir širdgėlai. 

Nuo žmonos žmogžudystės jo gyvenimas tapo tikru koš- 
maru. Kaip reaguoti, kai sužinai, kad ta, su kuria ketverius me- 
tus dalinaisi gyvenimu, tavo dukters motina, ištekėjo už tavęs 
vien tam, kad tave nužudytų? Nužudytų turėdama vieną tiks- 
lą - persodinti tavo širdį meilužiui, kad jį išgelbėtų. Kaip toliau 
gyventi? Kaip vis dar pasitikėti žmonėmis? Kaip įsivaizduoti 
naują bendrą gyvenimą su kokia nors moterimi? 

Matijus atsiduso. Tik dukra jį gelbėjo nuo beprotybės ir 
pražūties. Kai įvykis tuoj po Niko Fičo mirties buvo paviešin- 
tas, jam teko kovoti, kad apsaugotų Emilę nuo smalsių žurna- 
listų. Jis išgyveno itin sunkų metą, kai žiniasklaidos atstovai 
nedavė jiems ramybės. Leidėjai jam siūlė milžiniškas pinigų 
sumas, kad galėtų papasakoti jo istoriją, o Holivudas norėjo 
jo tragediją ekranizuoti. Siekdamas pabėgti nuo įsibrovėlių, jis 
rimtai svarstė, ar nevertėtų išvykti iš Masačusetso, bet buvo 
pernelyg prisirišęs prie Bostono, prie savo namų ir studentų. 
Pastarosiomis savaitėmis žurnalistų dėmesys atslūgo. Tai nė 
kiek nesumažino jo širdgėlos, bet bent jau pasijuto nusimetęs 
sunkią populiarumo naštą. 

Per, rodos, nereikšmingus dalykus: pasivaikščiojimus 
šviečiant saulei su Emile, futbolo žaidimą su studentais, sma- 
gius Eiprilės juokelius, jis vėl pajuto gyvenimo skonį. 

Tačiau šis palengvėjimas buvo trapus. Skausmas visada 
tykojo netoliese, pasirengęs bet kada čiupti už gerklės, o gal- 
voje be paliovos sukosi tie patys klausimai, į kuriuos jis nera- 
do atsakymo. Kaip susitaikyti su mintimi, kad gražiausi tavo 
gyvenimo metai tebuvo maskaradas? Kaip atgauti pasitikėjimą 
savimi šitaip apsikvailinus? Kokiais žodžiais šią situaciją paaiš- 
kinti Emilei? 

Matijų pylė prakaitas. Krūtinėje smarkiai daužėsi širdis. Jis 
nuleido automobilio langą, džinsų kišenėje susirado ramina- 
mųjų tabletę ir pasidėjo ją po liežuviu. Vaistas lėtai tirpo ir jau 
po kelių minučių cheminė pagalba apmalšino susijaudinimą. 

Jis užsimerkė, pasitrynė akis ir kelis kartus giliai įkvėpė. Kad 
visiškai nusiramintų, reikėjo parūkyti. Išlipęs iš automobilio 
užrakino dureles, paėjėjo keletą žingsnių ant šaligatvio, prisi- 
degė cigaretę ir giliai įtraukė dūmo. 


* 


Jis mėgavosi cigarete užmerkęs akis, jausdamas veidą 
glostantį rudeninį vėją. Tebebuvo šilta. Švietė pro šakas prasi- 
skverbę saulės spinduliai. Oras atrodė netgi įtartinai švelnus. 
Jis kurį laiką stovėjo nejudėdamas, paskui atmerkė akis. Gatvės 
gale priešais vieną iš namų spietėsi būrelis žmonių. Smalsumas 
jį nuginė prie Naujajai Anglijai būdingo stiliaus kotedžo: ne- 
natūraliai medinėmis lentomis apkalto didelio namo, papuoš- 
to įmantriu gotikinio stiliaus stogu su daugybe langų. Priešais 
rezidenciją ant pievelės buvo prekiaujama naudotais daiktais. 

Matjus įsimaišė į būrį smalsuolių, apžiūrinėjančių penkių 
arų dydžio aikštėje išdėliotus daiktus. Prekyba rūpinosi žavi 
rudaplaukė moteris maloniu besišypsančiu veidu. Šalia jos 
sukiojosi smėlio spalvos šarpėjus, dantimis įsitvėręs lateksinį 
kaulą. 

Tarp kitų įvairiausių daiktų Matjus pastebėjo nešiojamąjį 
kompiuterį: penkiolikos colių įstrižainės „MacBook Pro“. Ne 
pati naujausia versija, bet viena iš paskutinių. Matjus priėjo ar- 
čiau ir atidžiai, iš visų pusių apžiūrėjo. Užpakalinėje ekrano 
pusėje ant aliumininio korpuso puikavosi vinilinis lipdukas. 
Etiketėje buvo pavaizduotas vienas iš Timo Bertono persona- 
žų: stilizuota ir seksuali Ieva, laikanti rankose garsaus kompiu- 
terių gamintojo obuolio formos logotipą. Po iliustracija matėsi 
parašas „Ema L. ', tik buvo nelabai aišku, ar tai figūrėlę nupie- 
šusio menininko, ar buvusios kompiuterio savininkės vardas. 

„Kodėl gi ne?“ - mąstė jis žiūrėdamas į lipduką. Senasis jo 
„Powerbook“ nusibaigė dar vasaros gale. Nors namuose turėjo 
stacionarų, jam reikėjo naujo nešiojamojo kompiuterio. Tačiau 


pastaruosius tris mėnesius šias išlaidas nuolat atidėliojo vėles- 
niam laikui. 

Už prekę pardavėja prašė keturių šimtų dolerių. Kaina pa- 
sirodė jam priimtina. 

Jis priėjo prie jaunosios pardavėjos ir parodė jai kompiu- 
terį. 

- Jis veikia, tiesa? 

- Žinoma. Čia buvo mano kompiuteris. Kietasis diskas 
formatuotas ir įdiegta naujausia operacinė sistema. Dabar jis 
kaip naujas! 

— Aš nežinau... - dvejojo jis. 

— Manote, bandau jus apmulkinti? - paerzino ji. 

Matjus nusišypsojo. Ji padavė jam savo vizitinę kortelę. 

— Klausykit, štai ką aš jums siūlau: jei per šešis mėnesius 
iškils bent menkiausia problema, įsipareigoju kompiuterį su- 
taisyti. Mano geriausias draugas puikiai šią sritį išmano. 

Matjus perskaitė kortelę: 


Ema Lovenstain 

Vyriausioji someljė 

„Imperatorius“ 

Rokfelerio aikštė 30, Niujorkas, NY 10020 


- Jūs dirbate „Imperatoriaus“ restorane? 

- Taip, ar jau teko ten lankytis? 

- Kitame gyvenime, - išsisuko jis, vengdamas temų, ku- 
rios jam pernelyg priminė santuoką su Keite. 

Šarpėjus pasiglaustė į jo koją ir džiaugsmingai sulojo. 

- Jo vardas Klovisas, ir matyti, kad jūs jam patinkate! 

Matas paglostė gyvūną. Pro šakas spindėjo saulė. 

— Mano duktė svajoja turėti tokį šuniuką, - nusišypsojo jis. 

- Kiek jai metų? 

— Ketveri su puse. 


340 


Ema palinkčiojo galvą. 

— Ojjūs ar turite vaikų? - paklausė jis. 

- Dar ne. 

Jis pajuto, kad įkėlė koją į privačią teritoriją, ir tuojau pat 
atsitraukė. 

- Vadinasi, gyvenate Niujorke... 

- Ir, beje, grįžtu ten po kelių valandų, - pasakė ji, žvelg- 
dama į laikrodį. - Atėjau padėti broliui, bet nenoriu pavėluoti 
į lėktuvą. 

Matjusas, dar kelias sekundes padvejojęs, galiausiai apsi- 
sprendė. 

— Gerai, aš jį imu, - patvirtino jis ir parodė į kompiuterį. 
nedrįso derėtis, bet jaunoji moteris jį išgelbėjo: 

- Viskas gerai, parduosiu už tiek, kiek turite! 

- Jūs labai maloni, - atsakė Matjus ir padavė jai banknotus. 

Jis iš tolo pamojo per pievelę einančiai Eiprilei. Ema pa- 
davė jam kompiuterį, įdėjusi jį į originalią dėžę. 

— Būtinai paskambinsiu, jei kompiuteris neveiks, - tarė 
Matjus, pamojuodamas vizitine kortele. 

- Jei kartais panorėsite man paskambinti anksčiau, ne- 
manykite, kad turite laukti, kol suges aparatas, - išdrįso pasa- 
kyti ji. 

Jis nusišypsojo, kad nuslėptų nuostabą, ir nuėjo prie Eip- 
rilės. 

Jie grįžo į automobilį. Matjus užsispyrė pats vairuoti. Pa- 
siekę Bostoną, jie pateko į automobilių grūstį. Jis nė vieną aki- 
mirką nesiliovė galvojęs apie tą Emą Lovenstain. 


* 

Bostonas 
Bikon Hilo kvartalas 
20 val. 


Matjus apkamšė Emilę ir išjungė šviesą, palikdamas tik 
virš lovos žibančią naktinę lemputę. Prieš praverdamas duris, 
paskutinį kartą pabučiavo dukrą, pažadėdamas, kad ir Eiprilė 
užeis palinkėti jai labos nakties. 

Paskui laiptais nusileido į svetainę. Pirmas aukštas sken- 
sinčias elektrines girliandas, pakabintas ant parko vartų. Pas- 
kui nuėjo į virtuvę ir išsitraukė iš šaldytuvo pakuotę šviesaus 
alaus. Vieną butelį atsidarė ir jau ruošėsi išgerti su raminamųjų 
tablete. 

- Ei, gražuoliuk, atsargiai su tokiu mišiniu, gali prisižais- 
ti! - perspėjo Eiprilė. 

Nors buvo apsiavusi batelius su itin aukštais kulniukais, ji 
stebėtinai natūraliai demonstravo ekscentrišką, bet elegantišką 
stilių su fetišistiniu prieskoniu. Plaukus buvo susukusi į kuo- 
delį, veidą padengusi perlamutriniu makiažo pagrindu, kuris 
išryškino kraujo raudonumo lūpas. 

- Gal nori mane palydėti? Einu į „Gun Shot“, naują barą 
netoli prieplaukos. Jų kepta kiaulės galva verta nuodėmės. O ką 
jau kalbėti apie mochitą. Dabar ten renkasi gražiausios miesto 
merginos. 

- Tu man siūlai palikti ketverių metų mergaitę vieną, kad 
išgerčiau mochitos lesbiečių satanisčių bare? 

Susierzinusi Eiprilė pasitaisė savo ilgą apyrankę, išraižytą 
purpuriniais arabiško stiliaus ornamentais. 

- Visų pirma, „Gun Shot“ - ne lesbiečių baras, - siuto ji. - 
Be to, aš kalbu rimtai, Matai, tau būtų į naudą prasiblaškyti, 
pamatyti pasaulio, vėl pabandyti vilioti moteris, pasimylėti... 

- Bet kaip, tavo manymu, aš galiu vėl įsimylėti? Mano 
žmona... 

- Nenoriu neigti traumos, kurią patyrei su Keite, Matai, 
bet jei nori išlaikyti šį išbandymą, privalai judėti į priekį, pa- 
busti, suteikti sau galimybę vėl pajusti gyvenimo skonį. 

— Aš tam dar nepasiruošęs, - pareiškė jis. 

- Gerai, gerai, atstoju, - pasidavė ji, užsisagstė megztuko 
sagas ir išėjo trenkdama durimis. 

Likęs vienas, Matjus pasirausė šaldiklyje ir išsitraukė ap- 
šarmojusią kartoninę dėžę. Įdėjo picą į orkaitę, nustatė laikma- 
tį ir atsisėdo ant sofos. Jis norėjo būti vienas. Jam visai nereikė- 
jo, kad kas nors padėtų, kad paguostų. Jis tenorėjo gyventi savo 
skausmu, su vieninteliais ištikimais palydovais - raminamai- 
siais ir brangiąja „Corona“. 

Tačiau kai tik užmerkė akis, pasirodė stebėtinai ryškus 
daiktus pardavinėjusios jaunos moters atvaizdas. Jos banguo- 
ti plaukai, besijuokiančios akys, žavios strazdanėlės, šelmiška 
šypsena, žaismingas balsas, kai ji jam ištarė: „Jei kartais pano- 
rėsite man paskambinti anksčiau, nemanykite, kad turite lauk- 
ti, kol suges aparatas.“ 

Matjus staiga suprato: jis trokšta dar kartą išvysti šią mo- 
terį. Atsistojo ir nuėjo prie medinio stalo virtuvėje, kur buvo 
padėjęs piniginę su vizitine kortele. 

„Ema Lovenstain... Gal paskambinti jai dabar pat ir pa- 
kviesti į restoraną?“ 

Kurį laiką dvejojo. Ji turėtų būti lėktuve pakeliui į Niujor- 
ką, bet jis galėjo palikti jai balso pranešimą. 

Surinkęs pirmuosius jos telefono numerio skaičius staiga 
sustojo. Jo rankos drebėjo. 

„Kuriam galui viską tęsti?" - mąstė jis, vis dar kamuoja- 
mas tų pačių abejonių. Nebuvo reikalo prisiminti visą istoriją. 
Jis nebetikėjo galimybe gyventi su kažkuo poroje, sutarti, da- 
lintis išgyvenimais. Pajuto kylantį pyktį. 


„Ketveri metai...“ 

Jis ketverius metus gyveno su svetimu žmogumi, su nusi- 
kaltėle, blogų kėslų turinčia moterimi, kuri tampė jį už virvelių 
kaip marionetę. 

Likus valandai iki tada, kai ji ketino jį nužudyti, rūpes- 
tingai ruošė mėgstamiausius jos patiekalus! Jis buvo ne Keitės 
auka, o paprasčiausias žioplys, apgailėtinas naivuolis, apgautas 
it koks neišmanėlis. Jis ne tik nusipelnė visko, kas jam atsitiko, 
bet netgi turi nešti šį kryžių iki mirties! 

Įniršęs sviedė telefoną į sieną, nurijo tabletes užgerdamas 
jas dideliu gurkšniu alkoholinio gėrimo ir grįžęs atsigulė ant 
sofos. 


Niujorkas 
Kitą dieną 
2011 m. gruodžio 21 d. 


- Ei! 

Ema, įsitaisiusi ant suolelio Vašingtono Skvero parke, pa- 
mojo ranka Romualdui. Jaunuolis priėjo prie jos ir padavė po- 
pierinį maišelį. 

- Buvau užsukęs pas Mamuną falafelių. Paragauk, tikras 
skanumynas! 

Jis prisėdo greta, ir jiedu išsipakavo savo sumuštinius. 

Per metus Romualdas labai pasikeitė. Mažas apvalainas 
prancūzas išgražėjo, tapo elegantišku Niujorko universiteto 
pirmo kurso studentu. Po neįtikėtinų nuotykių, kuriuos drauge 
patyrė, juodu su Ema dabar siejo labai tvirtas ryšys ir jie maty- 
davosi kelis kartus per savaitę. Ema padėjo Romualdui įsikurti 
Manhatane ir labai domėjosi jo studijomis. 

- Ar pamąstei apie savo studijų kryptį? - paklausė, go- 
džiai valgydama savo užkandį. - Tai, ką man sakei užvakar, 
buvo pokštas? 

— Tikrai ne, aš noriu tapti psichiatru. Arba policininku. 

— Tu? 

— Taip, dabar aš manau, kad žmonės daug įdomesni už 
kompiuterius. Jų meilės istorijos, keršto ar prievartos impulsai... 

Ji draugiškai jam nusišypsojo. 

- Tavo sumuštiniai - pirštelius galima apsilaižyti, - pripa- 
žino pilna burna. 

- Maniau, atsineši vyno, - pajuokavo jis. - Taurė burgun- 
diškojo kuo puikiausiai tiktų! - Ema jam mirktelėjo, ir jis pri- 
dūrė: - Ką gi, gerokai mane prikankinai! Tai kaip sekėsi kelionė 
į Bostoną“ 

— Ne visai taip, kaip tikėjausi, - susiraukė jaunoji moteris. 

— Matei Matjų? 

- Taip, jis atėjo į išpardavimą ir nusipirko mano kompiu- 
terį. Jaudinausi, buvo labai keista sutikti jį po tiek laiko. 

— Vadinasi, jūs kalbėjotės! 

— Trumpai. 

- Jis tavęs neatpažino? 

— Ne, bet taip dar geriau! Prieš metus jis mane matė vos 
kelias minutes, be to, aš buvau su pošalmiu. 

— Palikai jam savo koordinates? 

- Taip, bet jis man nepaskambino. 

- Paskambins, - patikino Romualdas. 

- Nemanau, - atsake ji. - Bet gal taip net geriau. 

- Bet kodėl nepapasakojus jam tiesos? 

- Puikiai žinai, kad tai neimanoma. Pirmiausia dėl to, kad 
tiesa yra neįtikėtina, be to... 

- Kas? 

- Ar įsivaizduoji save įsimylintį moterį, nužudžiusią tavo 
vaiko motiną? 

— Ema, bet tu išgelbėjai jam gyvybę! 

Moteris gūžtelėjo pečiais ir nusuko galvą, kad Romualdas 
nematytų sudrėkusių jos akių. 

Tačiau tuojau pat susiėmė ir apibėrė bičiulį klausimais 
apie jo meilę. Romualdas kasdien darė vis didesnę pažangą, 
užkariaudamas Eriką Stiuart, trejais metais vyresnę Harvardo 
universiteto filosofijos studentę, kurią prieš mėnesį sutiko Jun- 
jono skvero ūkininkų turguje ir beprotiškai įsimylėjo. Iš pra- 
džių mergina nerodė jam jokio dėmesio: nė už ką pasaulyje ji 
nebūtų susitikinėjusi su jaunesniu vaikinu. Romualdui pavyko 
gauti jos adresą ir, paklausęs Emos patarimų, jis kiekvieną die- 
ną pradėjo siųsti jai laiškus. „Tikrus“ laiškus, parašytus par- 
keriu ant paprasto popieriaus. Kadangi epistolinis gundymo 
menas nebuvo stiprioji vaikino pusė, Ema, kaip koks Sirano de 
Beržerakas, dažnai paimdavo plunksną į savo ranką. Ir šis „se- 
novinio“ užkariavimo žygis davė vaisių. Erika ne tik įsitraukė 
į žaidimą - ji priėmė Romualdo kvietimą šeštadienio vakarą 
pavakarieniauti „Imperatoriuje“. 

- Juk žinai, reikia laukti tris mėnesius, kad gautum staliu- 
ką šiame restorane, - priminė Ema rimtu tonu. 

- Taip, žinau, - tarė jis nusivylęs. - Bet pamaniau, kad... 

- Žinoma, aš tau padėsiu gauti vietelę! Gražų staliuką prie 
lango su vaizdu į „Empire State Building“! 

Romualdas jai nuoširdžiai padėkojo, ir ji pėsčiomis paly- 
dėjo jį iki universiteto. 


Bostonas 
13 val. 


Matjus uždusęs sustojo. Jis bėgiojo ilgiau nei valandą: 
apibėgo visą Čarlso upės baseino kilpą, pasiekė Masačusetso 
technologijų universiteto pastatus ir grįžo į Viešąjį parką. Ran- 
komis pasirėmęs į kelius, sulenkęs nugarą, jis atgavo kvapą ir 
perėjo Centrinio parko pievelę. 

Kojos virpėjo, spaudė pilvą, niekaip nepavyko apraminti 
krūtinėje besidaužančios širdies. Kas jam darosi? 

Tai neturėjo nieko bendra su bėgiojimu. Nuo tada, kai pa- 
budo, buvo apimtas naujo pojūčio; jį staiga užklupo svaiginan- 
tis ir netikėtas jausmas. Kur beeitų, ką bedarytų, jo nepaliko 
mintys apie Emą Lovenstain. Niekaip negalėjo išmesti jos iš 
galvos. Ir tai pavertė jį kažkuo kitu. Žmogumi, išsilaisvinusiu 
iš savo kiauto ir pagaliau gebančiu galvoti apie rytojų. Staiga 
jam nušvito akyse... 

Prisėdęs ant suolelio, jis žiūrėjo į metalo mėlynumo dan- 
gų, ežere mirguliuojančius saulės atšvaitus ir leido švelniam 
vėjui glostyti veidą. 

Aplinkui žaidė vaikai. 

Gyvenimas vėl buvo čia. 


* 


Atsisveikinusi su Romualdu, Ema sėdo į taksi, atvyko į 
„Imperatorių“ ir visą popietės pradžią praleido su savo koman- 
da, rinkdama vyno derinius, kuriuos Kalėdų ir Naujųjų metų 
vakarą pasiūlys svečiams. 

15 valandą jos kišenėje suskambo telefonas. Ji slapčiomis 
jį patikrino. 


Siuntėjas: Matjus Šapiro 
Gavėjas: Ema Lovenstain 
Tema: Atviromis kortomis 


Mieloji Ema, 

rašau šį elektroninį laišką iš jūsų senojo kompiuterio. Jis 
veikia puikiai. Ieškodamas dingsties jums parašyti, norė- 
jau ją išgalvoti, bet atsisakiau melo ir pasirinkau lošimą 
atviromis kortomis. Taigi turiu jums pasiūlymą. 

Ist Vilidže Žinau nedidelį itališką restoraną - „Numeris 5“ - 
Tompkinso Skvero parke. Jis priklauso Vitorijui Bartolečiui 
su žmona, abu jie yra vaikystės draugai. Vakarieniauju pas 
juos kaskart apsilankęs Niujorke. 

Jums, patyrusiai vyno žinovei, negaliu pasakyti, kokius 
vynus jie siūlo, bet jei mėgstate arančinus su Bolonijos 
padažu, keptą lazaniją, makaronus su ragu ir sicilietiškus 
kanolius, ši užeiga jums turėtų patikti. 

Ar sutiktumėte su manimi ten pavakarieniauti šį vakarą? 
20 valandą? 

Matas 


Ema pajuto, kaip krūtinėje ėmė šokinėti širdis. 
Jis atsakė iš karto: 


Man būtų labai malonu, Matjau. 
Tad iki vakaro! 

P. S. Dievinu lazaniją ir arančinus... 
Tiramisu taip pat! 


— Alio, tarakone? 

- Aš paskaitoje, Ema... - sušnabždėjo Romualdas. 

- Man reikia tavo pagalbos. Prisijunk prie Akahiko Ima- 
muros tinklalapio. 

- Kirpėjo? Vėl? 

- Taip, man reikia vizito po dviejų valandų. 

- Bet aš nusprendžiau apsiraminti ir nebesilaužti į... 

- Padaryk, ko prašau, kitaip gali tarti sudie vakarienei 
„Imperatoriuje“ su Erika. 

Pagauta švelnios euforijos, Ema išėjo iš Rokfelerio aikštės 
ir 5-uoju aveniu pasiekė parduotuvę „Bergdorf Goodman“. 

Ji jautėsi tarsi antrame dublyje besifilmuojanti aktorė, ta- 
čiau šį kartą vylėsi galėsianti pakeisti filmo pabaigą. Nekreip- 
dama dėmesio į pardavėjas, ji klajojo tarp didžiosios Niujorko 
parduotuvės prekystalių. Nors nuo praėjusių metų mada šiek 
tiek pasikeitė, ji surado tai, ko ieškojo: brokato paltuką iš raš- 
tuotos šilkinės medžiagos, ataustos aukso ir sidabro spalvos 
siūlais, taip pat sendintos pitono odos batelius, raibuliuojan- 
čius violetiniais atspalviais, su lakuotais svaiginančio aukščio 
kulniukais. 

Apsipirkusi išėjo iš parduotuvės ir, kadangi oras buvo ge- 
ras, Akahiko Imamuros saloną pasiekė pėsčiomis. Po dviejų 
valandų jos šukuosena buvo lygiai tokia pati, kaip prieš metus: 
plaukai sukelti į elegantiškai susuktą kuodą, kuris suteikė jos 
veidui skaidrumo, išryškino jos šviesias akis ir moteriškumą. 

Ji pasigavo taksi ir paprašė nuvežti į Ist Vilidžą. Automo- 
bilyje suvokė, kaip dreba jos rankos. Išsitraukė kosmetinę ir 
uždėjo paskutinius akcentus, šiek tiek parausvino skaistalais 
skruostus, auksine spalva padengė akių vokus, o lūpas paryški- 
no koraliniais dažais. 

Kai vairuotojas sustojo prie „Numerio 5“, ją vėl apniko 
dvejonės ir nerimas. O jei ir šį kartą Matjaus nebus? 

Ema prisiminė prieš metus patirtus įvykius ir išmatavo 
nueitą kelią. 

Ar jie galėjo pergudrauti likimą ir likti nenubausti? Kokią 
kainą reikės sumokėti nepaklusus laiko įstatymams ir išvengus 
lemties? 

Netrukus tai sužinos. Atsiskaitė už kelionę, išlipo iš auto- 
mobilio ir pastūmė itališko restorano duris. 

Besidaužančia širdimi nė nestabtelėjuši praėjo pro registra- 
tūrą. Restoranas buvo šiltas ir jaukus, lygiai toks, koks išliko jos 

prisiminimuose. Mediniais laiptais užlipo į mezoniną skliau- 
tinėmis lubomis. Viršuje priėjo prie stalelio palei kraštą, nuo 
kurio vėrėsi vaizdas į pagrindinę salę. 

Matjus buvo čia. 

Jis jos laukė. 


Nuorodos 


Epigrafas: Viljamas Šekspyras, Du veroniečiai, vertė A. Danielius, Vaga, 
1983. 

1 skyrius: Tarun J. Tejpal, Loin de Chandigarh, Le Livre de Poche, 2007. 

2 skyrius: Frazė, priskiriama Marilynai Monroe. 

3 skyrius: Michela Marzano, ištrauka iš interviu Le Journal du dimanche, 
2012 m. gegužės 6 d. 

4 skyrius: Virginia Woolf, Les vagues, Le Livre de Poche, 2004. 

5 skyrius: Stanislaw Jerzy Lec, Nouvelles pensėes ėchevelėes, Rivages, 2000. 

6 skyrius: William Shakespeare, Pėriclės, prince de Tyr, Belles Lettres, 1967. 

7 skyrius: Baruch Spinoza, CEuvres complėtes, Gallimard, NRF, 1955. 

8 skyrius: Paul Morand, LĖloge du repos, Arlėa Poche, 1996. 

9 skyrius: Victor Hugo, Les Voix intėrieures, Gallimard, NRF, 2002. 

10 skyrius: Frazė, priskiriama Williamui Wallace'ui, XVIII a. kovotojui už 
Škotijos nepriklausomybę. 

11 skyrius: Ovide, LArt daimer, vertė H. Bornecgue, Gallimard, Folio Clas- 
sigue, 1974. 

12 skyrius: James Ellroy, Ma part dombre, vertė F. Michalski, Rivages, 1997. 

13 skyrius: Friedrich Nietzsche, Le Livre du philosophe, vertė A. Kremer- 
Marietti, Flammarion, GE, 199]. 

14 skyrius: Išėjimo knyga 20, 17, vertė A. Rubšys, Lietuvos Biblijos draugija, 
2001. 

15 skyrius: kinų patarlė. 

16 skyrius: Patarlių knyga 4,5-6, vertė A. Rubšys, Lietuvos Biblijos draugija, 
2001. 

17 skyrius: Alexandre Soljenitsyne, Une journėe d' Ivan Denissovitch, vertė 
L. et J. Cathala, Pocket, 2006. 

18 skyrius: Frazė, priskiriama Eleanorai Roosevelt. 

19 skyrius: Maurice Magre, La Luxure de Grenade, Albin Michel, 1926. 

20 skyrius: Frazė, priskiriama Marilynai Monroe. 

21 skyrius: Paul Eluard, CEuvres complėtes, 2 vol., Gallimard, NRF, 1968. 

22 skyrius: Viljamas Šekspyras, Antonijus ir Kleopatra, vertė A. Churginas, 
Vaga, 1964. 

23 skyrius: Pierre Choderlos de Laclos, Pavojingi ryšiai, vertė V. Litvinavi- 
čius, Obuolys, 2011. 

24 skyrius: Stephen King, Žalioji mylia, vertė D. Masilionis, Eridanas, 1998. 

25 skyrius: Arthur Golden, Geišos išpažintis, vertė B. Bružas, Algarvė, 2006. 

Replay: Pascal Mercier. Naktinis traukinys į Lisaboną, vertė L. Bareišienė, 
Tyto alba, 2008. 

Ema gyvena Niujorke. 32 metų moteris vis dar ieško 
savo gyvenimo vyro. Matjus įsikūręs Bostone. Krau- 
pioje avarijoje netekęs žmonos, jis vienas augina ke- 
turmetę dukrą. 


Jie susipažįsta internetu ir susirašinėdami netrukus 
ima manyti, kad jiems pagaliau nusišypsojo laimė. 
Abu trokšta susitikti, todėl paskiria pasimatymą nedi- 
deliame itališkame Manhatano restorane. 


Tą pačią dieną, tą pačią valandą Ema ir Matjus prave- 

